**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΣΤ΄ - ΣΥΝΟΔΟΣ Α΄**

**ΕΞΕΤΑΣΤΙΚΗ ΕΠΙΤΡΟΠΗ ΓΙΑ ΤΗ ΔΙΕΡΕΥΝΗΣΗ ΚΑΙ ΔΙΑΛΕΥΚΑΝΣΗ ΤΩΝ ΣΥΝΘΗΚΩΝ ΚΑΙ ΤΩΝ ΕΥΘΥΝΩΝ ΠΟΥ ΟΔΗΓHΣΑΝ ΣΤΗΝ ΥΠΑΓΩΓΗ ΤΗΣ ΕΛΛΑΔΑΣ ΣΤΟ ΚΑΘΕΣΤΩΣ ΤΩΝ ΜΝΗΜΟΝΙΩΝ ΚΑΙ ΤΗΣ ΕΠΙΤΗΡΗΣΗΣ ΚΑΙ ΓΙΑ ΚΑΘΕ ΑΛΛΟ ΖΗΤΗΜΑ ΠΟΥ ΣΧΕΤΙΖΕΤΑΙ ΜΕ ΤΗΝ ΕΦΑΡΜΟΓΗ ΚΑΙ ΥΛΟΠΟΙΗΣΗ ΤΩΝ ΜΝΗΜΟΝΙΩΝ**

**Π Ρ Α Κ Τ Ι Κ Ο**

Στην Αθήνα σήμερα, 28 Μαΐου, ημέρα Πέμπτη και ώρα 16.18΄, στην «Αίθουσα Προέδρου Γιάννη Νικ. Αλευρά» (151) του Μεγάρου της Βουλής, συνεδρίασε η Εξεταστική Επιτροπή για τη διερεύνηση των συνθηκών και των ευθυνών που οδήγησαν στην υπαγωγή της Ελλάδας στο καθεστώς των μνημονίων και της επιτήρησης και για κάθε άλλο ζήτημα που σχετίζεται με την εφαρμογή και υλοποίηση των Μνημονίων υπό την προεδρία του του Προέδρου αυτής, κ. Δημήτριου Βίτσα, με θέμα ημερήσιας διάταξης: Εξέταση μαρτύρων.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βίτσας Δημήτριος, Κασιμάτη Νίνα, Καφαντάρη Χαρούλα, Κοζομπόλη-Αμανατίδη Παναγιώτα, Σκούμας Αθανάσιος, Σαντορινιός Νεκτάριος, Συρίγος Αντώνιος, Ψυχογιός Γεώργιος, Αθανασίου Χαράλαμπος, Αναστασιάδης Σάββας, Βορίδης Μαυρουδής, Σταϊκούρας Χρήστος, Γαλέος Γεώργιος, Αμυράς Γεώργιος, Καραθανασόπουλος Νικόλαος, Καμμένος Δημήτριος και Λοβέρδος Ανδρέας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση.

(Στο σημείο αυτό εισέρχεται στην Αίθουσα ο μάρτυς κ. Βασίλειος Κορκίδης)

Κυρίες και κύριοι συνάδελφοι, ξεκινάμε τη διαδικασία εξέτασης κοινωνικών φορέων και επιστημόνων, που έχουμε ξεκινήσει ήδη.

Μαζί μας σήμερα είναι ο κ. Βασίλης Κορκίδης, Πρόεδρος της Ελληνικής Συνομοσπονδίας Εμπορίου και Επιχειρηματικότητας. Θα ακολουθήσουμε τη διαδικασία που έχουμε συνεννοηθεί. Θα δώσουμε το λόγο πρώτα στον κ. Κορκίδη, τον οποίο ευχαριστούμε που ανταποκρίθηκε στο αίτημά μας.

Κύριε Κορκίδη, έχετε το λόγο για δέκα λεπτά.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κύριε Πρόεδρε, σας ευχαριστώ κι εγώ με τη σειρά μου.

Κυρίες και κύριοι Βουλευτές, πραγματικά η σημερινή πρόσκληση είναι για μένα κάτι πολύ δύσκολο, γιατί θα προσπαθήσω να κάνω έναν απολογισμό μιας πενταετίας πρωτόγνωρης και δύσκολης μέσα σε ένα χρόνο οκτώ-δέκα λεπτών. Όμως, θα προσπαθήσω να επικεντρωθώ σε συγκεκριμένα σημεία, στα απλά σημεία τα οποία –νομίζω- εν πολλοίς γνωρίζετε κι εσείς πολύ καλά, όπως και ο κάθε Έλληνας, το τι αντιμετωπίσαμε και το τι βιώσαμε αυτήν την πενταετία.

(LA)

(FT)

 Νομίζω ότι για να μπορέσουμε να εντοπίσουμε τις μεγάλες επιπτώσεις της κρίσης και των πολιτικών λιτότητας στο ελληνικό εμπόριο, τη μικρομεσαία επιχειρηματικότητα και την ελληνική μεσαία τάξη εν γένει, θα πρέπει να περιοριστούμε, τουλάχιστον, στα κυριότερα και σε αυτά τα οποία θεωρώ ότι θα έπρεπε οι κοινωνικοί εταίροι να εισακουστούν από όλες τις κυβερνήσεις ακόμα περισσότερο.

Δεν είναι τυχαίο που έχω φέρει αυτές τις παρεμβάσεις μας. Eίναι εκατόν εβδομήντα δύο παρεμβάσεις σε διάρκεια τεσσάρων ετών, οι οποίες ίσως είναι επίκαιρες και σήμερα ακόμα. Θα σας πω ότι αναλογούν σε μια παρέμβαση, μια πρόταση -όχι παρέμβαση μιζέριας, γκρίνιας, αντίδρασης, αλλά παρεμβάσεις προτάσεων- που αφορούσε τη μικρομεσαία επιχειρηματικότητα την εβδομάδα. Καταλαβαίνετε, λοιπόν, ποια ήταν η αγωνία μας όλο αυτό το χρονικό διάστημα.

Η ζωή κάποιων άλλαξε. Άλλοι προσπάθησαν να την επαναπρογραμματίσουν, να την επανασχεδιάσουν, να την επανεκκινήσουν και ίσως η μεσαία τάξη κατά μεγαλύτερη πλειοψηφία -θα σας έλεγα- τα κατάφερε, διότι υπήρχε ένα νοικοκυριό και αυτό δεν είναι υπερβολή.

Το 58% των μικρομεσαίων επιχειρήσεων στην αγορά ήταν αυτοχρηματοδοτούμενες, δεν είχαν δάνεια. Αυτοί, λοιπόν, μπόρεσαν και επιβίωσαν και εξακολουθούν να λειτουργούν μέχρι σήμερα, με πολύ μικρότερες, βεβαίως, δυνάμεις και αντοχές απ’ ό,τι το 2010 ή το 2012.

 Παρακολουθούσαμε, λοιπόν, και ιδιαίτερα όσοι ασχολούμαστε με το εισαγωγικό και εξαγωγικό εμπόριο να δέχεται η χώρα μας μια απομόνωση. Είδαμε να χάνεται η εμπορική πίστη. Ξέρετε, όταν αρχίζει και αμφισβητείται η πίστη στην αγορά, δεν υπάρχει αγορά. Πόσο μάλλον όταν δεν υπάρχει και εμπόριο, δεν υπάρχει κίνηση.

Αν, λοιπόν, δείτε στο υπόμνημα που σας έφερα, έχουμε κάνει με το Ινστιτούτο της ΕΣΕΕ μια περιγραφή όλων των καταστάσεων από το 2009 έως το 2014 ανά έτος. Τι δηλαδή έγινε το 2009; Πού ήμασταν και πού βρισκόμασταν το 2010, το 2011, το 2012, το 2013, και το 2014;

Ενδεικτικά να σας πω ότι ένας τζίρος 77 δισεκατομμυρίων ευρώ το 2014 έκλεισε στα 42 δισεκατομμύρια ευρώ. Καταλαβαίνετε την απώλεια στην αγορά. Καταλαβαίνετε ότι αυτός ο τζίρος σαφέστατα δεν μπορούσε να συντηρήσει πολλές επιχειρήσεις. Μάλιστα, πολλές οι οποίες εξακολουθούν και λειτουργούν σήμερα, ουσιαστικά -και θα το πω με πολύ λύπη- έχουν κλείσει και δεν το γνωρίζουν. Δεν έχουν κατεβάσει ρολά, γιατί δεν ξέρουν τι δουλειά να κάνουν και γιατί θα προστεθούν στο 1.350.000 ανέργους.

Αυτή είναι η κατάσταση, η οποία αυτήν τη στιγμή έχουμε να αντιμετωπίσουμε. Την αντιμετωπίζαμε σταδιακά σε κάθε περίπτωση, γιατί θα πρέπει να σας πω ότι αυτή η επίσκεψη των εκπροσώπων της τρόικας, των δανειστών, ανά δίμηνο-τρίμηνο τρομοκρατούσε την αγορά. Μάλιστα, καταγράφαμε σε κάθε επίσκεψη τις αυξομειώσεις του τζίρου. Και ήταν θεαματικό γιατί ξέραμε ότι φεύγοντας, θα υπήρχαν κάποια νέα μέτρα, κάποιοι νέοι φόροι τους οποίους βεβαίως, είχαμε φθάσει σε ένα σημείο που είχαμε εξαντλήσει τη φοροδοτική μας ικανότητα και πλέον άρχιζαν να δημιουργούνται ληξιπρόθεσμες οφειλές.

Δεν είναι τυχαίο που σήμερα έχουμε φθάσει στα 77 δισεκατομμύρια ληξιπρόθεσμες οφειλές για φόρους προς το δημόσιο και 82 δισεκατομμύρια τα κόκκινα δάνεια. Αν προσθέσουμε και τα 22 δισεκατομμύρια των ασφαλιστικών ταμείων, καταλαβαίνετε ότι δημιουργείται ένα εσωτερικό χρέος, το οποίο είναι το 61% του εξωτερικού μας χρέους.

Όταν, λοιπόν, μέσα σε αυτήν την πενταετία μειώθηκε το εισόδημα των Ελλήνων κατά 53 δισεκατομμύρια ευρώ και πάρθηκαν μέτρα 62 δισεκατομμυρίων ευρώ, καταλαβαίνετε ότι προσθετικά -οι οικονομολόγοι το γνωρίζουν καλύτερα, γιατί εγώ είμαι ναυπηγός- δεν θα μπορούσε η αγορά να ανταποκριθεί σε αυτήν τη ψαλίδα η οποία δημιουργήθηκε.

Θα σας πω ότι κατά τη διάρκεια αυτής της πενταετίας, η τρόικα επισκέφτηκε την ΕΣΕΕ μια φορά: στις 14 Δεκεμβρίου του 2011.

(ΑΤ)

(LA)

Θα πρέπει να σημειώσω εδώ ότι δεν συνοδευόταν από κάποιον Υπουργό, Υφυπουργό, Γενικό Γραμματέα, χωρίς καμία ελληνική εκπροσώπηση. Και ο κ. Τόμσεν και ο κ. Τράα και ο κ. Μαζούχ μαζί με τους διερμηνείς, όταν αντιδράσαμε στο αίτημα ότι θα πρέπει να μειωθούν οι μισθοί στην Ελλάδα και, βεβαίως, πήγαμε να το συγκρίνουμε με τα επίπεδα των άλλων χωρών που είχαν το ίδιο πρόβλημα, όπως η Πορτογαλία –όχι βεβαίως με την Ιρλανδία η οποία έχει πολύ υψηλότερους μισθούς- τότε μας είπαν: «Κάνετε μεγάλο λάθος, θα πρέπει να δείτε τη συμβαίνει στην νοτιοανατολική Ευρώπη και στα Βαλκάνια όπου ανήκετε».

Συγκεκριμένα, όταν τον ρώτησα πόσο μισθό εσείς θα νομίζατε ότι πρέπει να πάρει ο Έλληνας για να ζήσει αξιοπρεπώς, μου είπε και τα 300 ευρώ καλά είναι, για να μπορέσει να ζήσει. Τότε τον ρώτησα πόσο μισθό παίρνει εκείνος την ώρα, για να μπορέσει να μας βγάλει από την κρίση.

Ξεκινώντας από τα τέλη του 2009, γιατί η αγορά έχει κεραίες και αισθάνεται πολλές φορές αρκετά πράγματα πολύ πριν συμβούν, γνωρίζαμε ότι τα πράγματα δεν πήγαιναν καλά. Αρχίσαμε να διερωτόμαστε και πραγματικά να μας απασχολεί κατά πόσο τελικά η κρίση ήρθε στην Ελλάδα. Μήπως ήρθε και έφυγε από την Ελλάδα; Μήπως την προσπέρασε την Ελλάδα; Μήπως η Ελλάδα δεν έχει ανάγκη από την κρίση, γιατί έχει πολλά λεφτά;

Βεβαίως, όταν συνειδητοποιήσαμε το τι έγινε το πρώτο εξάμηνο και πριν του 2010, τότε όλοι προσγειωθήκαμε, νομίζω, ανώμαλα σε μια πραγματικότητα που δεν ξέρω αν κάποιοι θα έπρεπε να τη γνωρίζουν ή όχι. Νομίζω ότι θα έπρεπε, όμως.

Μπήκαμε σε μια διαδικασία μετά από μια περίοδο αδράνειας. Κάποιοι μετά από μια αδράνεια βιάστηκαν να μας βάλουν σε ένα μνημόνιο και σε μία περιπέτεια και, βεβαίως, κάποιοι άλλοι από την αγωνία τους βιάστηκαν να μας βγάλουν από αυτήν την περιπέτεια. Νομίζω ότι ούτε το ένα είχε επιτυχία ούτε το άλλο.

Ξέρετε, οι άνθρωποι της αγοράς θα θέλαμε αυτή η Επιτροπή να μπορούσε να καταγράψει τα σημεία στα οποία έγιναν τραγικά λάθη, ώστε να τα αποφύγουμε στο μέλλον. Θα μπορούσαμε πραγματικά να μιλήσουμε για το τι έγινε σε κάθε χρονικό σημείο το οποίο επιβάρυνε τη μικρομεσαία επιχειρηματικότητα, τη μεσαία τάξη όπως σας είπα πριν. Την αγορά τη συρρίκνωνε αντί να τη σταθεροποιήσει και σιγά-σιγά να αρχίσει να αναπτύσσεται.

Επειδή δεν θέλουμε να ασχοληθούμε τόσο πολύ με το παρελθόν, αλλά με το παρόν και με το μέλλον, αυτό το οποίο θα ζήταγα και τουλάχιστον θα ήμουν ικανοποιημένος -και πολλοί συνάδελφοί μου που εκπροσωπώ- είναι να βγουν όλοι οι εκπρόσωποι των κυβερνήσεων της πενταετίας και να ζητήσουν για πρώτη φορά τουλάχιστον μία συγγνώμη από τον ελληνικό λαό.

Εγώ δεν πιστεύω πραγματικά ότι μπορεί να υπάρχει Έλληνας που να έχει σκοπιμότητα να βλάψει την πατρίδα του και δεν θέλω να το πιστέψω. Όμως, δεν μπορώ να πω ότι κατά τη διάρκεια αυτής της πενταετούς μου θητείας μου στην ΕΣΕΕ δεν συνάντησα και την ανεπάρκεια. Και πολλοί που έχουμε ακόμα τις επιχειρήσεις μας θα μπορούσαμε πραγματικά να συγχωρήσουμε αυτόν που θα έβγαινε ευθαρσώς και θα έλεγε «συγγνώμη, έσφαλα».

Όμως, διακόσιες τριάντα χιλιάδες που έκλεισαν τις επιχειρήσεις τους, αυτοί που βγήκαν στην ανεργία δεν ξέρω αν θα μπορέσουν να τους συγχωρέσουν.

Δεν θέλω να δημιουργήσουμε τάσεις ρεβανσισμού και -αν θέλετε- εκδίκησης, γιατί δεν πιστεύω ότι υπάρχει Έλληνας ακόμα και σήμερα που πιστεύει πραγματικά ότι το μνημόνιο σαν μείγμα, σαν κράμα βοήθησε τη χώρα μας. Τα αποτελέσματα αποδεικνύουν ότι δεν τη βοήθησε τη χώρα μας.

Δεν ξέρω κατά πόσο έφταιγε ο τρόπος που μπήκαμε ή οι δεσμεύσεις τις οποίες επωμιστήκαμε. Βεβαίως κάποιοι θα έπρεπε να γνώριζαν ότι μπαίνοντας σε μια τέτοια διαδικασία, θα ήταν πολύ δύσκολο να βγούμε.

Σας λέω και πάλι ότι υπήρχαν αυτοί οι οποίοι προσπάθησαν να μας βγάλουν από το μνημόνιο και ίσως βιάστηκαν. Όμως, σε καμία περίπτωση δεν θα πρέπει να διχάσουμε την Ελλάδα σε μνημονιακούς και αντιμνημονιακούς. Εγώ δεν πιστεύω ότι υπάρχει Έλληνας που είναι «υπέρ» του μνημονίου. Και εκ των πραγμάτων, εκ του αποτελέσματος δεν θα μπορούσε να είναι.

Απορώ με όλους αυτούς τους «σωτήρες», τους «σοφούς» που ήρθαν να μας επιβάλουν μέτρα. Και θα φέρω ένα παράδειγμα, την εργαλειοθήκη του ΟΟΣΑ. Πραγματικά θα πίστευε κάποιος πως αν το ψωμί πουλιέται με το ζύγι ή το κιλό, μπορεί να σώσει την Ελλάδα από την κρίση;

(BS)

AT

Αν το γάλα είναι 3, 5 ή 7 ημερών, θα έσωζε την Ελλάδα από την κρίση; Αν ανοίγαμε τις Κυριακές, θα έσωζε την Ελλάδα από την κρίση; Πού είναι το πρόγραμμα των 5,5 δισεκατομμυρίων του ΟΟΣΑ; Τα 2,5 δισεκατομμύρια από το άνοιγμα των Κυριακών; Τα 700 εκατομμύρια από τα φάρμακα αν θα πουλιούνται από εδώ και από εκεί; Τα 40 εκατομμύρια από το γάλα και τα 8 εκατομμύρια από το ψωμί; Ήταν ποτέ δυνατόν να πειστούμε ότι αυτή η εργαλειοθήκη θα έσωζε τη χώρα μας;

Εκεί, βεβαίως, γνωρίζετε ότι εκ των υστέρων έρχεται ο κ. Γκουρία και παραδέχεται ότι ήταν ένα πεπαλαιωμένο, αποτυχημένο πρόγραμμα που πολύ ωραία μας το πούλησαν και το φορτωθήκαμε. Υπέγραφαν κάποιοι προαπαιτούμενα, για να βρεθεί η λύση μέσω μιας εργαλειοθήκης ελαττωματικής, την οποία έπρεπε να είχαμε επιστρέψει πίσω.

Θα σας πω άλλες δυο φορές ότι συναντήσαμε με αίτημα των αντίστοιχων υπουργείων δυο τεχνικές επιτροπές. Η μια ήταν για τις επαγγελματικές μισθώσεις, οι οποίες με πολύ ευκολία –αν θέλετε- γκρέμισαν την επαγγελματική στέγη. Άλλη μια ήταν για το ασφαλιστικό θέμα και συγκεκριμένα για τον ΟΑΕΕ, όταν μάταια προσπαθούσαμε να πείσουμε ότι υπάρχουν 8,2 δισεκατομμύρια οφειλές στον ΟΑΕΕ. Αυτά τα χρήματα δεν μπορείτε να τα εισπράξετε. Αυτοί που είναι ανενεργοί ασφαλισμένοι είναι 374.000. Κάντε το εξής. Παγώστε, κεφαλαιοποιήστε αυτό το ποσό. Μετατρέψτε το σε ασφαλιστικό χρόνο και πείτε σ’ αυτόν που οφείλει ότι ξεκινάς με ελεύθερη επιλογή κλάσης να πληρώνεις αυτό που αντέχει η τσέπη σου. Αυτό το ποσό που οφείλεις δε σου το χαρίζουν. Το κουβαλάς στην πλάτη σου παγωμένο, κεφαλαιοποιημένο χωρίς πρόστιμα και προσαυξήσεις. Κι όταν φτάσεις να πάρεις τη σύνταξη -έχει ωριμάσει ο ασφαλιστικός σου χρόνος- θα έχεις δυο επιλογές: Ή να το αποπληρώσεις ή να σου αφαιρεθεί ο ασφαλιστικός χρόνος από τον υπολογισμό της σύνταξης.

Γνωρίζετε πάρα πολύ καλά ότι πάνω από 20.000 οφειλής δεν μπορούσε να πάρει ο άλλος σύνταξη. Μ’ αυτόν τον τρόπο ξανάφερνες τα 8,2 δισεκατομμύρια τα ξεχασμένα από το παρελθόν στο μέλλον, έδινες την δυνατότητα σε έναν απελπισμένο να πάρει μια σύνταξη να ζήσει. Τον απήλλαξες από τις οφειλές που είχε.

Φτάσαμε στο τεχνικό κλιμάκιο της Τρόικας, για να το καταλάβει μια εκπρόσωπος του ΔΝΤ και να μας πει ότι είναι καλή ιδέα, αλλά θα πρέπει να συνδέσουμε την ημέρα του παγώματος με την ημέρα της συνταξιοδότησης. Και βεβαίως, εννοούσε να μπει κάποιο επιτόκιο. Και είπαμε ότι ακόμα και ένα επιτόκιο του 1% ή 2%, όταν ο άλλος είναι εγκλωβισμένος, θα μπορούσαμε ίσως να το συζητήσουμε. Ούτε αυτό προχώρησε.

Θα σας πω ένα πολύ σημαντικό, το οποίο μου διέφυγε πριν και θα ήθελα να το επισημάνω. Από τον Αύγουστο του 2012 είχα ζητήσει από τον τότε Πρωθυπουργό να βάλει μια «κόκκινη γραμμή» της αγοράς. Και ποια ήταν αυτή; Να διαχωρίσει ποιες είναι οι εντός κρίσης μικρομεσαίες επιχειρήσεις που έχουν μπει στη διαδικασία των οφειλών είτε προς το δημόσιο είτε προς τα ασφαλιστικά ταμεία είτε προς τις τράπεζες;

Γιατί; Γιατί σαφέστατα υπήρχαν κάποιοι που το είχαν σύστημα ή χόμπι αν θέλετε να φοροδιαφεύγουν. Υπήρχαν, όμως, και οι συνεπείς, οι νοικοκυραίοι που βρέθηκαν σ’ αυτή την κατάσταση μετά από τη διετία -να μην πω και παραπάνω- του 2009-2012. Αυτή θα έπρεπε να ήταν η «κόκκινη γραμμή» της στήριξης των εντός κρίσης μικρομεσαίων επιχειρήσεων.

Είχαμε ρυθμίσεις τότε. Αλλά αν είχαμε τη ρύθμιση των 100 δόσεων που έχουμε σήμερα από τις 230.000 επιχειρήσεις –χωρίς υπερβολή το λέω αυτό- οι μισές σήμερα θα λειτουργούσαν. Τι συνέβη; Με κάθε επιχείρηση που έκλεινε το κράτος στερείτο εισοδήματα –και εδώ είναι ο κ. Σταϊκούρας που γνωρίζει και καλά από τα δημόσια έσοδα- από 13.000 ευρώ μέχρι 285.000 ευρώ ετησίως, ανάλογα με το μέγεθος της επιχείρησης. Κλείνοντας 230.000 επιχειρήσεις δεν είναι τυχαίο ότι το ΑΕΠ της χώρας μας μειώθηκε κατά 25,6% .

Αν λοιπόν, αυτές οι επιχειρήσεις ήταν ακόμα ζωντανές στην αγορά, θα πλήρωναν τις υποχρεώσεις τους, θα έδιναν τις θέσεις εργασίας και νομίζω ότι δε θα είχαμε φτάσει σήμερα να συζητάμε ότι για να επανεκκινήσει η οικονομία μας, χρειαζόμαστε 100.000 νέες μικρομεσαίες επιχειρήσεις.

(MA)

(BS)

Γιατί σήμερα -αν θέλετε- δεν είναι μόνο η ανεργία, υπάρχει και έλλειψη εργοδοτών από την ελληνική αγορά. Οι υπάρχουσες επιχειρήσεις δεν μπορούν να απορροφήσουν αυτόν τον τεράστιο αριθμό των ανέργων. Σαφέστατα δεν συζητάω τίποτα για το δημόσιο τομέα.

Λοιπόν, θα σας πω ότι το 2014 είχαμε μια σταθεροποίηση της αγοράς. Μετά από όλες αυτές τις θυσίες, τις απώλειες, είχαμε για ένα τετράμηνο- πεντάμηνο μια σταθεροποίηση κι εκεί είπαμε ότι πραγματικά θα μπορέσουμε σιγά σιγά να αρχίσουμε να πατάμε στα πόδια μας, για να μπορέσουμε να βγούμε από το μνημόνιο, να ανασάνουμε ξανά, να μπορούμε…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ, αν μπορείτε, να συντομεύσετε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να το κλείσω, βεβαίως.

Οι πολιτικές εξελίξεις και οι διαδικασίες οι εκλογικές -και του Προέδρου της Δημοκρατίας, βεβαίως κ.λπ.- οι οποίες σαφέστατα δεν μπορούν να πάνε με τη σταθεροποίηση και την πορεία της αγοράς, καθώς άλλος ο πολιτικός χρόνος και άλλος ο χρόνος της αγοράς, μας έχουνε γυρίσει αυτήν τη στιγμή. Θα σας πω συναλλακτικά ότι η αγορά λειτουργεί στα επίπεδα του ’12, με τη διαφορά ότι δεν έχουμε τις αντοχές του ’12, δεν έχουμε τη δύναμη να χρηματοδοτήσουμε πλέον τις επιχειρήσεις μας.

Εγώ κλείνοντας, θα ήθελα να απευθύνω μια έκκληση πρώτα απ’ όλα. Θέλουμε πολιτεία και κοινωνία να ασχοληθούμε μαζί. Και σας το λέω γιατί πηγαίνοντας στο εξωτερικό κι εκπροσωπώντας τη μικρομεσαία επιχειρηματικότητα, στη Eurocommerce και στη UEAPME, η αντιμετώπιση των ξένων πραγματικά είναι πολύ προκλητική κι έτσι -θα έλεγα- απαξιωτική για τη χώρα μας. Μας θεωρούν ότι είμαστε οικονομικοί τρομοκράτες της Ευρώπης και οικονομικοί μετανάστες της Ευρώπης. Δεν είμαστε ούτε το ένα ούτε το άλλο. Πολλοί από αυτούς μας βρήκαν και υπάρχουν αυτοί, οι Πολωνοί, οι Ούγγροι ή οι Λετονοί, σήμερα που μας κουνάνε το χέρι και μας κάνουν τέτοιου είδους ερωτήσεις, που προσπαθώ να σας απαντήσω εγώ χωρίς ακόμα να μου έχουν τεθεί οι ερωτήσεις.

Δεν πρέπει, λοιπόν, να απομονωθεί η χώρα μας. Θεωρώ ότι αυτές οι θυσίες των έξι ετών δεν πρέπει να πάνε χαμένες. Θεωρώ ότι η πτώχευση μιας χώρας και ειδικά με τέτοιο καθημερινό αγώνα επιβίωσης απέναντι σε αποτυχημένα μνημονιακά μέτρα, θα είναι μια παράδοση άνευ όρων. Και πραγματικά νομίζω ότι θα είναι μια ενέργεια εθνικής αδυναμίας, την οποία δεν πρέπει να τους κάνουμε το χατίρι. Υπάρχουν ακόμα 528 συμβόλαια υπέρ της χρεοκοπίας της χώρας μας. Ας μην τους δώσουμε αυτήν την κερδοσκοπική ικανοποίηση.

Νομίζω -και κλείνω με αυτό- ότι οι Έλληνες μικρομεσαίοι φτωχύναμε, για να μην πτωχεύσει η Ελλάδα και αυτό θα συνεχίσουμε να κάνουμε. Θέλω, λοιπόν, για άλλη μια φορά να ζητήσω –οι συνάδελφοί μου μού είπαν να απαιτήσω, εγώ δεν μπορώ να χρησιμοποιήσω αυτήν τη λέξη, σεβόμενος και το χώρο κι εσάς- μια συγγνώμη απ’ όλους τους Έλληνες για τα επώδυνα μέτρα που κάποιες κυβερνήσεις δέχθηκαν, υπέγραψαν, επέβαλαν, νομοθέτησαν, χειρίστηκαν κι εφάρμοσαν, κατ’ εντολή άλλων, ενώ γνώριζαν ότι ούτε εκείνοι ήταν σύμφωνοι κι εκ των πραγμάτων αποδεικνύεται ότι δεν απέδωσαν σε καμμία περίπτωση αυτά τα οποία προσδοκούσαμε, αλλά έφεραν την ελληνική κοινωνία και την ελληνική αγορά στη σημερινή κατάσταση.

Σας ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας ευχαριστούμε κι εμείς, κύριε Κορκίδη.

**ΒΑΣΙΛΕΙΟΣ ΚΟΡΚΙΔΗΣ:** Και αν μου επιτρέπετε, να σας δώσω και τα υπομνήματα, τα οποία έχουμε και με χρονολογική σειρά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Βεβαίως.

Και πραγματικά απαντήσατε σε ορισμένες ερωτήσεις, πριν καν υποβληθούν. Τουλάχιστον από τις τέσσερις που είχα εγώ ήδη απαντήσατε στις δύο.

Οπότε ξεκινάμε τη διαδικασία. Πρώτη έχει το λόγο η κ. Κασιμάτη.

**ΝΙΝΑ ΚΑΣΙΜΑΤΗ:** Σας καλησπερίζουμε ξανά στην Επιτροπή κι ευχαριστούμε που ήρθατε.

Κύριε Κορκίδη, εκπροσωπείτε έναν κλάδο, ο οποίος κατά τη διάρκεια των μνημονιακών χρόνων είναι αυτός που εβλήθη κυρίως. Δηλαδή, αν σκεφτούμε ότι στην Ελλάδα η κοινωνική διαστρωμάτωση πλειοψηφικά ήταν στη μεσαία τάξη, αυτό πλέον δεν υπάρχει. Έχει υπάρξει μια πολύ μεγάλη αναδιανομή πόρων προς τα υψηλότερα στρώματα κι έχει σημειωθεί μια πολύ μεγάλη πτωχοποίηση των υπολοίπων.

Αυτά τα χρόνια, όπως βλέπατε εσείς να επιβάλλονται τα μέτρα και όπως βλέπατε τις συνέπειες των μέτρων στην αγορά, με τα νούμερα που μας είπατε και με τα όσα άλλα έχετε μέσα στο υπόμνημα που μας έχετε καταθέσει και όλοι γνωρίζουμε λίγο-πολύ, εσείς είδατε αντικειμενικά αυτήν την αναδιανομή υπέρ των λιγότερων;

(PS)

(MA)

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κυρία Κασιμάτη, σαφέστατα οι 780.000 μικρομεσαίες επιχειρήσεις είναι σήμερα λιγότερες από 550.000.

**ΝΙΝΑ ΚΑΣΙΜΑΤΗ:** Ναι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Καταλαβαίνετε, λοιπόν, τι απώλειες υπέστησαν και οι μικρομεσαίοι της αγοράς και γενικότερα η ελληνική οικονομία από αυτήν την μείωση. Χάθηκαν 178.000 θέσεις εργασίας μόνο από το εμπόριο. Θα σας πω ότι στο εμπόριο 100.000, περίπου, είναι αυτοαπασχολούμενοι.

Ως προς την μετατόπιση του τζίρου και της συγκέντρωσης της αγοράς, πραγματικά, είδαμε ότι υπήρξε μια λυσσαλέα επιδίωξη να καταργηθεί ο μικρομεσαίος, γιατί φοροδιαφεύγει, γιατί δεν έχουμε τον έλεγχο που έχουμε στον μεγάλο και να συγκεντρώσουμε την αγορά και το εμπόριο στις μεγάλες επιχειρήσεις.

Ένας από αυτούς τους λόγους ήταν που ανοίξαμε το θέμα των ενδο-ομιλικών συναλλαγών και ζητήσαμε τότε και μια μελέτη να δούμε ποιες είναι αυτές οι χώρες, ποιες είναι αυτές οι επιχειρήσεις που χρησιμοποιούν αυτές τις διαδρομές. Όταν δεν υπάρχει φυσική μεταφορά από μια χώρα των Βαλκανίων και περνάει μόνο το τιμολόγιο, νομίζω ότι είναι πολύ εύκολο να το αντιμετωπίσει κανείς.

Το δεύτερο το οποίο προσπαθήσαμε να περιορίσουμε ήταν ουσιαστικά η απελευθέρωση της αγοράς, που ήταν κατεύθυνση της αγοράς στα μεγάλα εμπορικά κέντρα, στα εκπτωτικά χωριά. Εμείς οι ίδιοι είχαμε καταθέσει μια πρόταση για τα ανοικτά κέντρα εμπορίου στα κέντρα των πόλεων, τα οποία έσβηναν, σκοτείνιαζαν, κατέβαζαν ρολά και δεν υπήρχε πιο φτηνή επένδυση αντί να χτίζεις τσιμεντένια κουτιά στους αγρούς να αναβιώσεις τα κέντρα των πόλεων σε όλη την Ελλάδα, όταν οι αξίες ήταν πολύ χαμηλές, όταν είχες αρωγό και την τοπική αυτοδιοίκηση που τι άλλο θα ήθελε παρά να ξαναζωντανέψει μια πόλη, ακόμα και τον ιδιοκτήτη που θα έπαιρνε αξία το ακίνητό του και αυτό θα στοίχιζε πολύ λιγότερο.

Καταφέραμε, λοιπόν, να ξεκινήσουμε ένα πιλοτικό πρόγραμμα για έξι πόλεις της Ελλάδος, ενώ θα μπορούσε να έχει ενταχθεί τότε για όλες τις πόλεις της Ελλάδος. Οι Ιταλοί το ξεκίνησαν και τελικά ήρθαν να τους δώσουμε το know how εμείς.

Λοιπόν, ως προς τη φτωχοποίηση που είπατε, τι γινόταν με τις εισαγωγές; Θυμάστε την περίοδο του 2012 -τον Μάιο του 2012 και πριν- ότι εμείς δεν μπορούσαμε να κάνουμε εισαγωγή, αν δεν προπληρώναμε το 100% της αξίας της εισαγωγής, ενώ μια πολυεθνική μπορούσε να γεμίσει τα ράφια της χωρίς να πληρώνει τίποτα και στο τέλος της χρονιάς να μην πληρώνει και εφορία, γιατί η θυγατρική εταιρεία στο τέλος του χρόνου αν είχε κέρδη τα έστελνε στη μητρική εταιρεία στο εξωτερικό ή συνήθως έκανε κάποιες επενδύσεις και δεν πλήρωνε ποτέ φόρους.

Λοιπόν, μην ξεχνάτε και την έκθεση της McKinsey, η οποία με στοιχεία του 2008, προσπάθησε το 2011, με χρήματα που κατέβαλε ο ΣΕΒ και το Μαξίμου τότε, να αναδιατάξει όλη την ελληνική αγορά και να βρει αυτό το αναπτυξιακό πρόγραμμα.

Πού είναι το αναπτυξιακό πρόγραμμα της Ελλάδας μετά από πέντε χρόνια, όταν δεν καλλιεργούμε τα ζαχαρότευτλα που πρέπει για να διατηρήσουμε την Ελληνική Βιομηχανία Ζάχαρης;

**ΝΙΝΑ ΚΑΣΙΜΑΤΗ:** Αυτό ήδη το διορθώνουμε. Έχουμε αρχίσει από εκεί.

Να σας ρωτήσω κάτι άλλο: Οπότε από αυτά που λέτε αντιλαμβάνομαι ότι είτε είναι κανείς με το μνημόνιο είτε είναι εναντίον του μνημονίου είτε είναι με τον καπιταλισμό είτε είναι με το σοσιαλισμό αυτό που αντικειμενικά συνέβη στην Ελλάδα είναι ότι υπήρξε μια πολιτική, η οποία –αντικειμενικά, επαναλαμβάνω- όπως και εσείς επιβεβαιώνετε, εξυπηρέτησε περισσότερο τους πολυεθνικούς ομίλους και έπληξε τη μεσαία τάξη, τα νοικοκυριά και τους λεγόμενους νοικοκυραίους ανθρώπους που είχαν μια επιχείρηση όλα τα χρόνια και ζούσαν την οικογένεια τους, κ.λπ.

Αυτός ο εξανδραποδισμός του δυναμικού αυτού από τις επιχειρήσεις τους και από το βιος τους που σε πολλές περιπτώσεις ήταν και επιχειρήσεις οικογενειακές πολλών δεκαετιών συνδυάζεται με το γεγονός ότι ο κ. Τόμσεν τότε, οι εκπρόσωποι της τρόικας σας, είχαν πει ότι τα 300 ευρώ είναι μια χαρά μισθός για τους Έλληνες…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ο Βούλγαρος παίρνει 280.

**ΝΙΝΑ ΚΑΣΙΜΑΤΗ:** …με την έννοια ότι εξανδραποδιζόμενοι από το βιος τους δεν γίνονταν, αν έβρισκαν δουλειά, υπάλληλοι με το μισθό που θα έβρισκαν στις μεγάλες πολυεθνικές επιχειρήσεις;

 (XS)

(PS)

Και να πω και το επόμενο, ότι η απελευθέρωση των επαγγελμάτων με τον τρόπο που έγινε -χωρίς να παίρνω θέση υπέρ της απελευθέρωσης, αυτό να το ξεκαθαρίσω, δεν παίρνω ούτε θέση υπέρ ούτε θέση κατά αυτή τη στιγμή, δεν είναι αυτή η αρμοδιότητά μου εδώ- παραδείγματος χάρη, στα φαρμακεία, δεν φάνηκε ότι υπήρχε μία κατεύθυνση, οι φαρμακοποιοί να χάσουν τα φαρμακεία τους και να γίνουν υπάλληλοι σε μεγάλα πολυεθνικά σούπερ μάρκετ, καταστήματα που είχαν μέσα διάφορες υπηρεσίες τέτοιου είδους;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Λοιπόν, έχετε απόλυτο δίκιο. Θα σας πω ότι αυτοί που είχαν τις περισσότερες απώλειες ήταν οι πολίτες του τόπου μας και πολίτες του τόπου μας είμαστε οι περισσότεροι από εμάς κι όχι αυτοί οι οποίοι διαχειρίζονταν τα κεφάλαια του «χελιδονιού».

**ΝΙΝΑ ΚΑΣΙΜΑΤΗ:** Τα κεφάλαια;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Του χελιδονιού, που μεταναστεύουν από χώρα σε χώρα.

Ως προς την απελευθέρωση της αγοράς, απελευθερώνεις μια αγορά όταν υπάρχει ένας περιορισμένος αριθμός επαγγελματιών και σημείων πώλησης. Όταν υπάρχει υπερπληθώρα σημείων πώλησης, τι απελευθέρωση κάνεις; Μεταφορά κάνεις των σημείων πώλησης, βεβαίως και με σκοπό ο καθένας να μπορεί αύριο, όπως λέτε κι εσείς, εφόσον θα έχει κι έναν εργαζόμενο των 300 ευρώ από φαρμακοποιό που διαχειρίζεται το δικό του φαρμακείο, να τον πάει σε ένα χώρο και να γίνει υπάλληλος, χωρίς να είναι βέβαια υποτιμητικό το να είναι κανείς υπάλληλος.

Επίσης, υπήρχε η νοοτροπία ότι υπήρχαν πάρα πολλές μικρομεσαίες επιχειρήσεις στην Ελλάδα σε σύγκριση με άλλες χώρες της Ευρώπης. Αυτή νομίζω ότι ήταν μια ουτοπία. Ήταν κάτι το οποίο ήταν αναληθές. Ανά δεκαεπτά κατοίκους είχαμε μια μικρομεσαία επιχείρηση εμείς. Δεκαεπτά κάτοικοι είναι και ο μέσος όρος μίας μικρομεσαίας επιχείρησης στην Ευρώπη. Και μάλιστα ανά είκοσι επτά κατοίκους είναι μία εμπορική επιχείρηση που ήμασταν κι εκεί λίγο κάτω από το μέσο όρο της Ευρώπης. Άρα, δεν υπήρχε μία τέτοια περίπτωση ότι υπήρχε υπερπληθώρα, αν θέλετε, ή μία υπερβολή.

Σαφέστατα κατά καιρούς αυτό το οποίο έγινε λάθος ήταν η χωροταξία της αγοράς, η εμπορική χωροταξία της αγοράς, δηλαδή δημιουργήθηκαν επιχειρήσεις οι οποίες συντηρούντο από την πολυκατοικία από πάνω. Δεν υπήρχε η δυνατότητα να συμβουλέψουμε κάποιον και να του πούμε: «Ξέρεις κάτι; Υπάρχουν περιοχές που υπάρχουν ελλείψεις και περιοχές που υπάρχει κορεσμός. Μην πας σε μια περιοχή κορεσμού, ανοίξεις μία επιχείρηση, η οποία είναι μια επιχείρηση ανάγκης και όχι ευκαιρίας».

Αυτά δημιουργήθηκαν μέσα σ’ αυτήν την περίοδο από την ανάγκη που δημιουργήθηκε για να μπορέσουμε να σταματήσουμε αυτή τη λαίλαπα των λουκέτων και να μπορέσουμε να αντισταθούμε σε όλες αυτές τις μεγάλες επιχειρήσεις, οι οποίες έπαιρναν το μερίδιο της αγοράς που έχαναν, δηλαδή από τις μικρότερες.

**ΝΙΝΑ ΚΑΣΙΜΑΤΗ:** Να σας ρωτήσω σε αυτό. Τα μνημονιακά μέτρα, οι μνημονιακές κατευθύνσεις -κι από τις συζητήσεις που είχατε εσείς με τους αρμοδίους- είχαν καμία τέτοια μέριμνα να αναδιατάξουν την αγορά υπέρ της λειτουργίας της αγοράς με έναν τρόπο πιο αποδοτικό, όπως τον περιγράψατε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω. Νομίζω ότι το πρώτο μνημόνιο επικεντρώθηκε στο πώς να συρρικνώσει τις δημόσιες δαπάνες. Στη συνέχεια μπήκαμε πολύ δυνατά στο θέμα της υπερφορολόγησης. Περιττό να σας πω ότι από το ’10 έως το ’11 είχαμε τρεις αυξήσεις ΦΠΑ. Το τρίτο είναι ότι δεν υπήρξε όλο αυτό το διάστημα ένα αναπτυξιακό σχέδιο.

Δεν είναι τυχαίο ότι εμείς πουλάμε κάθε τετραγωνικό χιλιόμετρο –μιλάω σαν αγρότης, αλλά μου έχει κάνει πολύ μεγάλη εντύπωση- αγροτικής, ελληνικής γης 1.850 ευρώ, όταν πρωταθλήτρια στην Ευρώπη είναι η Ολλανδία που πουλάει 850.000 ευρώ το τετραγωνικό της χιλιόμετρο! Μας λείπει γη να καλλιεργήσουμε;

**ΝΙΝΑ ΚΑΣΙΜΑΤΗ:** Σας ρωτάω, συγγνώμη που σας διακόπτω, γιατί περιγράψατε μία ανορθολογική κατανομή της αγοράς. Υπήρξε κάποια κατεύθυνση εξορθολογισμού αυτής της κατανομής υπέρ της αγοράς και υπέρ της δυνατότητας της αγοράς να λειτουργεί καλύτερα και για τους καταναλωτές και για τους ιδιοκτήτες των επιχειρήσεων; Συνέβη αυτό;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, σε καμία περίπτωση.

**ΝΙΝΑ ΚΑΣΙΜΑΤΗ:** Σε καμία περίπτωση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι τα αποτελέσματα άλλωστε το μαρτυρούν και στον αριθμό των λουκέτων και στον αριθμό της ανεργίας και στην κατανάλωση. Γιατί εμείς ήμασταν κατά της μείωσης των μισθών; Δεν γνωρίζαμε ότι ο καταναλωτής είναι πελάτης μας; Δεν γνωρίζαμε ότι στον εργαζόμενό μας αυτά τα οποία θα του δώσουμε θα τα καταναλώσει;

(OR)

(XS)

Δεν ξέραμε ότι με τη ροπή κατανάλωσης για ποσά κάτω από 1.000 ευρώ, ό,τι παίρνει κάποιος το ξοδεύει στην αγορά; Για τον 13ο και τον 14ο μισθό δεν ήμασταν αντίθετοι να μειωθούν; Δεν ξέρουμε ότι τα Χριστούγεννα και το Πάσχα τη μια μέρα καταβάλλεται το δώρο και την άλλη έχει κίνηση η αγορά;

**ΝΙΝΑ ΚΑΣΙΜΑΤΗ:** Ήσασταν αντίθετοι, πράγματι. Το θυμόμαστε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι όλα αυτά ήταν θέματα απλής λογικής. Είναι να σαν στερείς το νερό από τη γλάστρα. Είναι βέβαιο ότι το λουλούδι θα μαραθεί στο τέλος.

**ΝΙΝΑ ΚΑΣΙΜΑΤΗ:** Ακριβώς.

Όταν εσείς αυτά τα εξηγούσατε, η απάντηση ήταν αυτή που μας είπατε νωρίτερα στην εισήγησή σας και μόνο; Υπήρχε κάποια άλλη απάντηση πιο τεκμηριωμένη, πιο τεχνική, πιο πειστική, εν πάση περιπτώσει, για το γιατί πρέπει να μειωθούν στην Ελλάδα οι μισθοί τόσο πολύ, εκτός από την εκτίμηση της τρόικας, του κ. Τόμσεν και όλων όσων εκπροσωπούσε φυσικά ότι στους Έλληνες είναι αρκετά τα 300 ευρώ;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κυρία Κασιμάτη, θα σας πω ότι συνειδητά δεν ζητήσαμε ποτέ να δούμε την τρόικα. Γι’ αυτό σας είπα ότι την είδαμε μία φορά -μας επισκέφθηκαν στην ΕΣΕΕ- και είδαμε δύο φορές τεχνικά κλιμάκια.

Δεν ήμασταν αυτοί που ζητήσαμε ραντεβού με τον κ. Μπομπ Τράα ούτε ήμασταν από αυτούς που περίμεναν στην ουρά για να πάνε να του πουν τον καημό τους, γιατί νόμιζαν ότι αν του τον πουν πρώτοι αυτοί, θα τη γλιτώσουν και θα την πληρώσουν κάποιοι άλλοι. Γιατί έγιναν και αυτά καθ’ όλη τη διάρκεια.

Εμείς θεωρήσαμε ότι υπήρχε μια ελληνική κυβέρνηση και ότι έπρεπε σαν φορέας, σαν κοινωνικός εταίρος, να απευθυνθούμε στην ελληνική κυβέρνηση. Αυτός ήταν ο συνομιλητής μας. Εμείς δεν ήμασταν κοινωνικοί εταίροι για να πάμε να μιλήσουμε με τους λογιστές της τρόικας.

**ΝΙΝΑ ΚΑΣΙΜΑΤΗ:** Ηελληνική κυβέρνηση τότε ήταν πράγματι συνομιλητής σας; Συνομιλούσε πραγματικά μαζί σας; Άκουγε τους προβληματισμούς σας; Υιοθετούσε τα επιχειρήματά σας στις διαπραγματεύσεις με την τρόικα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κάποιοι ναι, κάποιοι όχι.

Θα σας πω ότι η επιδίωξη και της τρόικας, αλλά και των μνημονίων ήταν η κατάργηση του κοινωνικού διαλόγου. Ο κοινωνικός διάλογος, ξέρετε, δεν είναι ένας αριθμός σε μια εθνική γενική συλλογική σύμβαση εργασίας. Ο κοινωνικός διάλογος είναι πάρα πολλά πράγματα. Είναι η συνεννόηση της κοινωνίας, για να μπορέσουμε να έχουμε μια ενιαία θέση, μια ενιαία στάση, μια ενιαία άποψη και ιδιαίτερα -σας είπα και το παράδειγμα- όταν βγαίνουμε στο εξωτερικό.

Όταν μας είχε καλέσει ο κ. Παπαδήμος στο Μαξίμου, προκειμένου οι κοινωνικοί εταίροι να συμφωνήσουμε για να κλείσει το θέμα του εργασιακού και των μισθών για να μην ζητήσουν κάτι παραπάνω, είναι περιττό να σας πω ότι αυτή η συμφωνία πετάχτηκε στα σκουπίδια. Τη μια ημέρα τη συμφωνήσαμε και την υπογράψαμε και την επόμενη δεν είχε καμμία απολύτως αξία.

Άρα, θεωρώ ότι υπήρχαν εξαιρέσεις Υπουργών που πραγματικά προσπάθησαν να κρατήσουν ζωντανό τον κοινωνικό διάλογο, υπήρχαν κάποιοι που προσπάθησαν να κάνουν μικρά πράγματα, που μπορούσαν να τα κάνουν, όμως, γενικότερα, αν δείτε και τα εκατό εβδομήντα δύο αιτήματά μας, νομίζω ότι πολύ λίγα έχουν ικανοποιηθεί.

**ΝΙΝΑ ΚΑΣΙΜΑΤΗ:** Μάλιστα.

Θα ήθελα ένα ακόμα λεπτό, κύριε Πρόεδρε.

Αυτό που μας είπατε είναι πολύ σοβαρό, ότι δηλαδή -σύμφωνα με την εμπειρία σας αυτά τα πέντε χρόνια από τη θέση που υπηρετείτε- εκτιμάτε ότι στόχος της τρόικας ήταν η κατάργηση του κοινωνικού διαλόγου.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ξεκάθαρα. Θα σας το πουν και άλλοι κοινωνικοί εταίροι φαντάζομαι.

**ΝΙΝΑ ΚΑΣΙΜΑΤΗ:** Ναι. Φυσικά. Απλώς μιλάμε με εσάς τώρα.

Άρα, είναι κάτι περισσότερο από ένα λάθος μίγμα στην οικονομική πολιτική το μνημόνιο, όπως θα μπορούσαμε να συμπεράνουμε ευλόγως από αυτά που λέτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είδατε ότι πολλές φορές υπήρξαν υπερβολές απαιτήσεων ακόμα και στις ίδιες τις χώρες της Βόρειας Ευρώπης από όπου ήταν οι ίδιοι δεν ίσχυαν αυτά τα οποία ζητούσαν για τα εργασιακά, για το ασφαλιστικό, για την εκπροσώπηση, για το μισθολογικό.

Είδατε ότι υπήρχαν υπέρμετρες, αν θέλετε, απαιτήσεις, οι οποίες δεν υπήρχαν πουθενά αλλού, ήταν μέτρα που για πρώτη φορά εφαρμόζονταν σε μια χώρα, η οποία δεν είχε και εθνικό νόμισμα.

**ΝΙΝΑ ΚΑΣΙΜΑΤΗ:** Ναι. Ίσως να εξυπηρετούσαν αυτή την αντίληψη, του πού πρέπει να πάει ο μισθός του Έλληνα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι έχουν μια λίστα με κάποια σημεία τα οποία ακολουθούν κατά γράμμα και όπως έκαναν και σε κάποιες άλλες χώρες, το ίδιο έκαναν και στην Ελλάδα. Παραδέχθηκαν στην πορεία κάποια λάθη με πολλαπλασιαστές, με παρονομαστές και αριθμητές.

Ξέρετε, όμως, ότι τα λάθη πολλές φορές δεν διορθώνονται με λάθη. Άρα, θεωρώ ότι η όλη διαδικασία λάθος ξεκίνησε και λάθος κατέληξε.

**ΝΙΝΑ ΚΑΣΙΜΑΤΗ:** Ευχαριστώ πολύ.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κι εγώ σας ευχαριστώ, κυρία Κασιμάτη.

(GA)

(OR)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Πριν δώσω το λόγο στον κ. Σταϊκούρα, επειδή ήρθαν οι καινούργιοι συνάδελφοι -εννοώ μετά από τη συζήτηση που κάναμε προηγούμενα- να πω ότι δίνουμε δεκαπέντε λεπτά, με μία ελαστικότητα, σε όλους τους εκπροσώπους των Κοινοβουλευτικών Ομάδων, ώστε να ολοκληρώσουν έναν πρώτο κύκλο εξέτασης και μετά περίπου στο μισό χρόνο σε όλους τους άλλους συναδέλφους.

Ο κ. Σταϊκούρας παρακαλώ.

**ΧΡΗΣΤΟΣ ΣΤΑΪΚΟΥΡΑΣ:** Καλησπέρα σας.

Κύριε Κορκίδη, εγώ θα ξεκινήσω χρονολογικά. Χρησιμοποιήσατε μία λέξη, τη λέξη «αδράνεια», για να μπούμε στο μνημόνιο.

Το 2004, με αφορμή –αποδεικνύεται από τους αριθμούς- άσκησης επεκτατικής δημοσιονομικής πολιτικής για κάποια χρόνια και αναθεώρησης δημοσιονομικών στοιχείων, η χώρα μπήκε σε αυτό που λέγεται «διαδικασία υπερβολικού ελλείμματος» και ακολουθώντας μία περιοριστική δημοσιονομική πολιτική, βγήκε από τη διαδικασία αυτή το 2007.

Άρα, εκτιμάτε ότι εκεί υπήρχε αδράνεια;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μίλησα για το τέλος του 2009 με αρχές του 2010.

**ΧΡΗΣΤΟΣ ΣΤΑΪΚΟΥΡΑΣ:** Εγώ σας ρωτώ κάτι άλλο. Θα σας πάω κι εκεί σιγά σιγά.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αν θέλετε να πάμε στο 2004 και στο 2007…

**ΧΡΗΣΤΟΣ ΣΤΑΪΚΟΥΡΑΣ:** Βήμα βήμα. Έθεσα ένα ερώτημα για το αν υπήρχε αδράνεια.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αν υπήρχε μεταξύ του 2004 και 2007 αδράνεια; Νομίζω ότι το 2004 όλη η Ελλάδα ήταν γενικότερα σε πολύ καλύτερη κατάσταση. Μην ξεχνάμε τους Ολυμπιακούς Αγώνες και όλη αυτήν την ευφορία η οποία υπήρχε και στην αγορά. Αυτό μπορεί να φανεί και από τους τζίρους και από την αύξηση του ΑΕΠ, που ήταν αυξητική μέχρι και το 2008.

**ΧΡΗΣΤΟΣ ΣΤΑΪΚΟΥΡΑΣ:** Απλά εγώ έθεσα ένα συγκεκριμένο ερώτημα. Η περιοριστική δημοσιονομική πολιτική που ακολουθήθηκε, ο περίφημος όρος «ήπια προσαρμογή»…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ήταν ήπια προσαρμογή και όταν ακολουθείται περιοριστική προσαρμογή σε εποχές καλές, έχει πολύ μικρότερο αντίκτυπο στην αγορά απ’ ό,τι σε εποχές ανέχειας.

**ΧΡΗΣΤΟΣ ΣΤΑΪΚΟΥΡΑΣ:** Άρα, εκεί δεν υπήρχε αδράνεια, έγινε μία ήπια προσαρμογή.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

**ΧΡΗΣΤΟΣ ΣΤΑΪΚΟΥΡΑΣ:** Το 2007-2009 τα στοιχεία δείχνουν ότι τα ελλείμματα και τα χρέη σε όλη την Ευρώπη αυξήθηκαν περισσότερο απ’ ό,τι στην Ελλάδα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

**ΧΡΗΣΤΟΣ ΣΤΑΪΚΟΥΡΑΣ:** Άρα, η κρίση ήταν συστημική ή ελληνική, όπως υποστήριξαν κάποιοι τότε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι ήταν συστημική, το είπα και στην αρχή. Απλώς, στην Ελλάδα υπήρχαν τέτοιες παθογένειες, οι οποίες είχαν ξεκινήσει κάποιες δεκαετίες πριν.

**ΧΡΗΣΤΟΣ ΣΤΑΪΚΟΥΡΑΣ:** Ωραία. Πάμε τώρα στο 2009-2010. Έχω έξι συγκεκριμένα ερωτήματα.

Εκτιμάτε ότι τα εισπρακτικά μέτρα και οι πολιτικές πρωτοβουλίες που έλαβε το πρώτο εξάμηνο του 2009 η τότε κυβέρνηση, ήταν προς τη σωστή κατεύθυνση για το φρενάρισμα της αύξησης του ελλείμματος, εν μέσω της παγκόσμιας κρίσης;

Καταθέτω και εδώ στην επικοινωνία μας τώρα την άποψη του ΙΟΒΕ, όπως αυτή εκφράστηκε τότε και επαναλήφθηκε προχθές, ότι οι εξαγγελίες της τότε κυβέρνησης κινούνταν προς τη σωστή κατεύθυνση και αν εφαρμόζονταν με συνέπεια και συνέχεια, στην επόμενη διετία θα υπήρχε ένα σημαντικό βήμα δημοσιονομικής προσαρμογής.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ θα θυμηθώ το Σεπτέμβριο του 2009, γιατί ως κοινωνικοί εταίροι ήμαστε παρόντες στις εξαγγελίες του Πρωθυπουργού στη Θεσσαλονίκη, που εκεί έγινε σαφές ότι θα πρέπει να παρθούν σκληρά μέτρα. Θυμάμαι χαρακτηριστικά ότι «έχουμε ένα ανηφορικό δρόμο να επιλέξουμε και όχι τον εύκολο», κάτι όμως το οποίο στη συνέχεια, βεβαίως λόγω των πολιτικών εξελίξεων, δεν έγινε.

**ΧΡΗΣΤΟΣ ΣΤΑΪΚΟΥΡΑΣ:** Απλά κάποια περιοριστικά υπήρξαν το πρώτο εξάμηνο. Σας θυμίζω πάγωμα μισθών και συντάξεων πάνω από ένα ύψος. Υλοποιήθηκαν κάποια μέτρα και εξαγγέλθηκαν κάποια μέτρα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το 2009 ο κατώτατος μισθός, βεβαίως, ήταν 680 ευρώ.

**ΧΡΗΣΤΟΣ ΣΤΑΪΚΟΥΡΑΣ:** Επόμενο ερώτημα. Τι εκτιμάτε; Οι πρόωρες εκλογές τον Οκτώβριο του 2009, εν μέσω της παγκόσμιας κρίσης, επιβάρυναν ή διευκόλυναν την πορεία της χώρας και των δημόσιων οικονομικών;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι επιβάρυναν. Την επιβάρυναν. Ξέρετε πολύ καλά ότι οι άνθρωποι της αγοράς δεν είμαστε υπέρ του να γίνονται εκλογές κάθε ένα και δύο χρόνια. Μην ξεχνάμε ότι τα τελευταία έξι χρόνια είχαμε πέντε κυβερνήσεις. Δεν βάζω τους ανασχηματισμούς. Καταλαβαίνετε, λοιπόν, πόσο είμαστε αρνητικοί και πιστεύουμε ότι θα πρέπει κάθε κυβέρνηση να εξαντλεί την τετραετία. Και θα πρέπει να αναφερθούμε στο γεγονός ότι πολλές φορές, ενώ οι κυβερνήσεις μπορούσαν να εξαντλήσουν την τετραετία, δεν το έκαναν.

**ΧΡΗΣΤΟΣ ΣΤΑΪΚΟΥΡΑΣ:** Τι διαπιστώσατε; Η κυβέρνηση που προέκυψε από τις εκλογές του 2009 είχε σχέδιο αντιμετώπισης της κρίσης;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι -επειδή είναι και ο κ. Λοβέρδος εδώ και τότε ήταν Υπουργός Εργασίας, γνωρίζοντας τις δυσκολίες τις οποίες αντιμετώπισε και ο ίδιος- πρώτα απ’ όλα θα σας πω ότι όφειλε οποιαδήποτε κυβέρνηση αναλαμβάνει κάτι να γνωρίζει την κατάσταση της χώρας. Δεν μπορεί να ξέρει ο απλός πολίτης τι ακριβώς συμβαίνει. Μία κυβέρνηση, όμως, η οποία επιδιώκει να πάρει την εξουσία, οφείλει να γνωρίζει την οικονομική κατάσταση.

(SM)

(GA)

Δεν υπάρχει άλλοθι στο «δεν ξέρω». Γιατί μέχρι τώρα έχουμε δεχθεί ότι όλοι παρέλαβαν καμένη γη.

**ΧΡΗΣΤΟΣ ΣΤΑΪΚΟΥΡΑΣ:** Εάν μου επιτρέπετε, το ερώτημά μου δεν ήταν ακριβώς αυτό.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, συγγνώμη.

**ΧΡΗΣΤΟΣ ΣΤΑΪΚΟΥΡΑΣ:** Ήταν αν υπήρχε σχέδιο αντιμετώπισης της κρίσης και -θα γίνω πιο συγκεκριμένος- αν θυμάστε εάν ελήφθη ένα περιοριστικό μέτρο δημοσιονομικής πολιτικής εκείνο το τρίμηνο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, δεν είχε ληφθεί. Νομίζω ότι από τον Μάρτιο και μετά, όταν ξεκίνησαν οι συζητήσεις με το ΔΝΤ. Αλλά εδώ είναι και ο κ. Λοβέρδος που ξέρει τις ημερομηνίες ακριβώς. Εγώ δεν μπορώ να γνωρίζω πότε συνειδητοποίησε η τότε κυβέρνηση την κατάσταση της χώρας, πότε αποφάσισε να πάρει μέτρα, πότε τα πήρε. Εγώ ξέρω, όμως, πότε πληρώσαμε τα μέτρα αυτά.

**ΧΡΗΣΤΟΣ ΣΤΑΪΚΟΥΡΑΣ:** Θα έρθουμε και σε αυτό.

Τι εκτιμάτε, ότι οι αναφορές στο τέλος του ’09, αρχές του ’10 για τη χώρα, όπως παράδειγμα, «Τιτανικός», επηρέασαν τη δανειοληπτική ικανότητα, το κύρος και την αξιοπιστία της χώρας;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σαφέστατα. Οποιαδήποτε κατάσταση τέτοια δημιουργείται και μάλιστα όταν κατηγορούνται οι Έλληνες για τεμπέληδες, όταν έχουμε μια ΕΛΣΤΑΤ με στοιχεία τέτοια που ξέρετε ότι τα ελληνικά στατιστικά ήταν ανέκδοτο στην Ευρώπη, είναι μία κατάσταση η οποία ευνοεί την οικονομία, ειδικά όταν ένας συναλλάσσεται με το εξωτερικό;

Και σας είπα και πριν ότι πραγματικά αυτό το διάστημα οι συζητήσεις ήταν του τύπου «βρε, πέρασε η κρίση πάνω από την Ελλάδα και δεν μας άγγιξε, είμαστε θωρακισμένοι». Άλλοι έλεγαν ότι δεν θα έρθει ποτέ η κρίση στην Ελλάδα. Σας είπα ότι ήταν ένα διάστημα που πραγματικά αμφιβάλλω αν ξέραμε τι μας επεφύλασσε το μέλλον.

**ΧΡΗΣΤΟΣ ΣΤΑΪΚΟΥΡΑΣ:** Και τελευταίο ερώτημα σε αυτή την ενότητα.

Τι εκτιμάτε; Η κυβέρνηση που προέκυψε από τις εκλογές του ’09 εάν τους τελευταίους μήνες του ’09 και τους δύο πρώτους του ’10 -που δημοσιονομικά μπαίνουν στο σκέλος των εσόδων στο ’09- εφάρμοζε τα εισπρακτικά μέτρα που τότε είχαν εξαγγελθεί ή έπαιρνε και επιπλέον περιοριστικά μέτρα, δεν θα ήταν το έλλειμμα μικρότερο το 2009;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα ήταν μικρότερο το 2009. Το θέμα είναι τα μνημόνια που υπέγραψαν, θα ήταν διαφορετικά;

**ΧΡΗΣΤΟΣ ΣΤΑΪΚΟΥΡΑΣ:** Εδώ είμαστε στο επόμενο ερώτημα.

Άρα, θεωρείτε ότι εάν ήταν μικρότερο το έλλειμμα, θα μπαίναμε ή όχι σε μνημόνιο; Και εάν μπαίναμε σε μνημόνιο, θα ήταν από καλύτερη θέση, με καλύτερους όρους και με καλύτερες προϋποθέσεις;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Έχετε την εντύπωση ότι όταν υπεγράφησαν τα μνημόνια, είχαν αναγνωστεί απ’ αυτούς που τα υπέγραψαν; Είχαν μεταφραστεί πρώτα απ’ όλα τα μνημόνια, όταν τα υπέγραψαν; Γιατί εγώ μπορώ να επικαλεστώ και τη μαρτυρία του κ. Λοβέρδου ότι μετέφραζε ο πρωθυπουργός το «either-or».

**ΝΙΝΑ ΚΑΣΙΜΑΤΗ:** Κάποιοι έγραφαν κατευθείαν αγγλικά.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και τους το εξήγησε ο κ. Λοβέρδος τότε ότι δεν είναι και έτσι και αλλιώς. Είναι «είτε έτσι είτε αλλιώς». Και σε αυτό έτυχε να είμαι μπροστά. Μας είχε καλέσει τότε τους κοινωνικούς εταίρους…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Πάντως δεν μπορούμε να αμφισβητήσουμε τη γνώση της αγγλικής του τότε Πρωθυπουργού, έτσι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, σαφέστατα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λέω έτσι γενικώς.

**ΧΡΗΣΤΟΣ ΣΤΑΪΚΟΥΡΑΣ:** Άρα, επειδή αυτό το ερώτημα το θέτω και στους άλλους συνομιλητές κατά τη διάρκεια αυτής της διαδικασίας και λαμβάνω ενδιαφέρουσες απαντήσεις, εσείς πιστεύετε συνεπώς ότι το μνημόνιο θα ήταν το ίδιο; Υπάρχουν διαφορετικές προσεγγίσεις απ’ αυτούς που…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θεωρώ ότι σε καμία περίπτωση δεν θα έπρεπε να είναι ίδιο το μνημόνιο.

Πρώτα απ’ όλα, εγώ θεωρώ ότι η Ελλάδα ανήκει στην Ευρώπη και όχι χαριστικά. Ανήκει στην Ευρώπη. Ως εκ τούτου το ελληνικό πρόβλημα θα έπρεπε να είναι ευρωπαϊκό. Τότε και η Ευρώπη αιφνιδιάστηκε. Δεν υπήρχαν μηχανισμοί να αντιμετωπίσουν τέτοιες καταστάσεις που δημιουργήθηκαν και όχι μόνο με την Ελλάδα. Και επίσης, για να σας πω και τη γνώμη μου σαν απλός πολίτης. Δυστυχώς, δεν υπήρχαν ούτε στην Ευρώπη ούτε και στην Ελλάδα οι πολιτικοί του βεληνεκούς που θα έπρεπε για να αντιμετωπίσουν τέτοιες καταστάσεις.

**ΧΡΗΣΤΟΣ ΣΤΑΪΚΟΥΡΑΣ:** Πάμε στο πρώτο μνημόνιο συνεπώς. Πέτυχε ή απέτυχε; Σας θυμίζω -και μια παρέμβαση σε αυτό που είπατε πριν- ότι το πρώτο μνημόνιο στηριζόταν κυρίως στο σκέλος των εσόδων και όχι των δαπανών –αντίστροφα απ’ αυτό που είπατε- άρα, αυξήθηκαν οι φόροι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Των εσόδων του Δημοσίου. Ναι, σωστά, το δημοσιονομικό.

**ΧΡΗΣΤΟΣ ΣΤΑΪΚΟΥΡΑΣ:** Δηλαδή η δημοσιονομική προσαρμογή έγινε κατά τα 2/3 στο σκέλος των εσόδων και όχι των δαπανών. Άρα, το μείγμα δημοσιονομικής προσαρμογής ήταν το καλύτερο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι.

**ΧΡΗΣΤΟΣ ΣΤΑΪΚΟΥΡΑΣ:** Και πώς εκτιμάτε για το ότι επί δύο χρόνια δεν έγινε ούτε μία αποκρατικοποίηση -παρά μόνο ο ΟΤΕ και η Deutsche Telekom που είχε ξεκινήσει- τότε σε καλύτερες συνθήκες απ’ ό,τι μεταγενέστερα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι η μόνη αποκρατικοποίηση την οποία συνεχώς όλοι επικαλούμεθα και την έχουμε ως παράδειγμα είναι της COSCO που έγινε το 2005. Και ήταν η μόνη επένδυση –να σας πω την αλήθεια- που ο επενδυτής δημιούργησε υποδομές. Δεν πήρε έτοιμες υποδομές για να τις εκμεταλλευτεί.

(AR)

 (SM)

Και μέχρι σήμερα δεν ξέρω αν υπάρχει και άλλη αποκρατικοποίηση ή ιδιωτικοποίηση την οποία μπορούμε να επικαλεστούμε παρά μόνο για το λιμάνι του Πειραιά. Εκτός αν έχουν δρομολογηθεί κάποιες τις οποίες εμείς δεν μπορεί γνωρίζουμε.

**ΧΡΗΣΤΟΣ ΣΤΑΪΚΟΥΡΑΣ:** Συνεπώς, μου λέτε ότι στο πρώτο μνημόνιο το μείγμα δημοσιονομικής πολιτικής δεν ήταν το ιδανικό;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σαφέστατα.

**ΧΡΗΣΤΟΣ ΣΤΑΪΚΟΥΡΑΣ:** Το δεύτερο μνημόνιο, απ’ ό,τι φαίνεται τουλάχιστον, στο δημοσιονομικό του σκέλος πέτυχε τους στόχους στο τέλος του 2014. Στην ετήσια έκθεση Ελληνικού Εμπορίου για το 2014 έχετε αναφέρει ότι ύστερα από έξι χρόνια παρατεταμένης κρίσης έχουν αρχίσει να φαίνονται τα πρώτα σημάδια σταθεροποίησης της οικονομίας, το επαναλάβατε και σήμερα άλλωστε για το τέλος του 2014.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

**ΧΡΗΣΤΟΣ ΣΤΑΪΚΟΥΡΑΣ:** Επίσης, η σημερινή έκθεση του Συμβουλίου Οικονομικών Εμπειρογνωμόνων του Υπουργείου Οικονομικών -τον προηγούμενο μήνα δημοσιεύτηκε- επιβεβαιώνει αυτήν την πρόοδο και μάλιστα λέει ότι έγιναν σημαντικές διαρθρωτικές μεταρρυθμίσεις στη χώρα τα προηγούμενα χρόνια και «Η χώρα επέτυχε το 2013 και 2014 τη στροφή προς ένα αναπτυξιακό υπόδειγμα με εξωστρεφή προσανατολισμό».

 Συμφωνείτε με αυτήν την άποψη; Την διατυπώνει σήμερα το Υπουργείο Οικονομικών για την περίοδο που εξετάζουμε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω ότι για το 2014 -το είπα και πριν- πράγματι υπήρχε μια σταθεροποίηση της αγοράς. Δεν μπορώ να επικαλεστώ το ίδιο για το 2013. Βεβαίως, πίσω από τους αριθμούς υπάρχουν άνθρωποι και πολλές φορές οι αριθμοί μπορεί να είναι με θετικό πρόσημο, αλλά δεν περιγράφουν και μια ιδανική κατάσταση. Όμως, για το 2014 -θα επαναλάβω αυτό που είπα και πριν- είδαμε για ένα τετράμηνο, πεντάμηνο μια σταθεροποίηση της αγοράς και πραγματικά πιστέψαμε ότι πιάσαμε τον πάτο του βαρελιού.

Ως εκ τούτου θεωρώ ότι υπήρχαν κάποιες κινήσεις οι οποίες διόρθωναν κάποια κακώς κείμενα. Ήρθε να προστεθεί, όμως, ο ΕΝΦΙΑ, που πραγματικά ανέτρεψε όλο το σκηνικό αυτό της σταθεροποίησης. Όταν ξαφνικά πρέπει να βγούνε 2 δισεκατομμύρια από την τσέπη αυτού που μετά βίας προσπαθεί να πληρώσει…

**ΧΡΗΣΤΟΣ ΣΤΑΪΚΟΥΡΑΣ:** Μιλάω για το τέλος του 2014. Λέτε, «σταθεροποίηση» στο κείμενο. Άρα, τέλος του 2014 είναι ενσωματωμένα όλα αυτά.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ενσωματωμένα.

**ΧΡΗΣΤΟΣ ΣΤΑΪΚΟΥΡΑΣ:** Άρα, σταθεροποίηση μετά απ’ αυτά. Γιατί το κείμενό σας είναι η ετήσια έκθεση του 2014.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, η σταθεροποίηση στην αγορά παρουσιάστηκε από τον Μάρτιο-Απρίλιο του 2014 μέχρι τέλη Νοεμβρίου.

**ΧΡΗΣΤΟΣ ΣΤΑΪΚΟΥΡΑΣ:** Συμφωνούμε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτό είναι το διάστημα που παρουσιάστηκε μια σταθεροποίηση της αγοράς.

**ΧΡΗΣΤΟΣ ΣΤΑΪΚΟΥΡΑΣ:** Άρα, ενσωματώνονται.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όμως, μετά τις ευρωεκλογές παρουσιάστηκε και μία, θα έλεγα, κατάσταση που φάνηκε ότι το μυαλό των πολιτικών ήταν στις εκλογές και όχι στην αγορά και στην οικονομία.

**ΧΡΗΣΤΟΣ ΣΤΑΪΚΟΥΡΑΣ:** Πάμε τότε λίγο στην αγορά και στην οικονομία σε αυτήν την περίοδο που λέτε.

Γνωρίζετε ότι το 2014 ελήφθησαν κάποιες πρώτες, μικρές, στοχευμένες πρωτοβουλίες προς την κατεύθυνση των φορολογικών μειώσεων. Σας θυμίζω ότι συνεχίστηκε η διακράτηση του ΦΠΑ στην εστίαση στο 13%, που ισχύει μέχρι σήμερα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Από το 23%. Βέβαια, ήταν 13%, πήγε στο 23%, ξαναγύρισε στο 13%.

**ΧΡΗΣΤΟΣ ΣΤΑΪΚΟΥΡΑΣ:** Σωστά, ναι. Εγώ μιλάω για το 2014. Σας πάω περίοδο-περίοδο.

Γνωρίζετε ότι υπήρξαν οι εβδομήντα δύο και εκατό δόσεις.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

**ΧΡΗΣΤΟΣ ΣΤΑΪΚΟΥΡΑΣ:** Γνωρίζετε ότι υπήρξε η μείωση του Ειδικού Φόρου Κατανάλωσης στο πετρέλαιο θέρμανσης. Γνωρίζετε ότι υπήρξε η διανομή του κοινωνικού μερίσματος. Γνωρίζετε ότι υπήρξε η απόδοση -αυτές ήταν οι δυνατότητες- κατά 50% των αποφάσεων της δικαιοσύνης για την επιστροφή μέρους αυτών που είχαν μειωθεί ως μισθοί και συντάξεις από τα στελέχη των Ενόπλων Δυνάμεων και των Σωμάτων Ασφαλείας και των δικαστών.

Όλα αυτά γνωρίζετε ότι ήταν μονομερείς ενέργειες. Ήταν προς τη σωστή κατεύθυνση;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σαφέστατα. Οτιδήποτε, πρώτα απ’ όλα, μειώνει τη φορολογία. Βεβαίως, οι μειώσεις αυτές έγιναν μετά από αυξήσεις. Είχαμε 20% φορολογία, πήγαμε στο 26% και στο 33%.

**ΧΡΗΣΤΟΣ ΣΤΑΪΚΟΥΡΑΣ:** Το είπαμε αυτό για το πρώτο μνημόνιο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είχαμε τρεις αυξήσεις ΦΠΑ μεταξύ 2010 και 2011. Ένας Υπουργός Οικονομικών έκανε τρεις αυξήσεις ΦΠΑ.

Θεωρώ ότι και στην εστίαση αποκαταστήσατε μια αδικία, γιατί από Φόρο Προστιθέμενης Αξίας είχε μετατραπεί σε προστιθέμενο φόρο. Όταν αγοράζεις με 13% και πουλάς με 23%, το φοροεισπράκτορα κάνεις. Λέγεται Φόρος Προστιθέμενης Αξίας -εσείς το ξέρετε πολύ καλύτερα- γιατί αποδίδεις αυτό το οποίο υποτίθεται κερδίζεις, όχι να αγοράζεις με 13% και να πουλάς με 23%.

(CB)

(1AR)

**ΧΡΗΣΤΟΣ ΣΤΑΪΚΟΥΡΑΣ:** Απλά επαναλαμβάνω ότι ήταν μονομερείς ενέργειες όλα αυτά.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, σαφέστατα.

**ΧΡΗΣΤΟΣ ΣΤΑΪΚΟΥΡΑΣ:** Χαίρομαι που λέτε «σαφέστατα» ως απάντηση σε μια…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εσείς σαν Υπουργός τότε δεν θα θέλατε να κάνετε περισσότερες μονομερείς ενέργειες; Η επιθυμία σας δεν θα ήταν να κάνετε περισσότερες μονομερείς ενέργειες;

**ΧΡΗΣΤΟΣ ΣΤΑΪΚΟΥΡΑΣ:** Που να σταθεροποιούν τα δημόσια οικονομικά.

Λέτε τώρα για τις εβδομήντα δύο και εκατό δόσεις. Το λέω επειδή κάνατε μία αναφορά στο πόσο καλύτερα θα ήταν τα δημόσια έσοδα με εβδομήντα δύο και εκατό δόσεις. Δυστυχώς, ο Απριλίος δεν σας επιβεβαίωσε στην εκτίμηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ο Απρίλιος του 2015 εννοείτε;

**ΧΡΗΣΤΟΣ ΣΤΑΪΚΟΥΡΑΣ:** Ο φετινός, τώρα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

**ΧΡΗΣΤΟΣ ΣΤΑΪΚΟΥΡΑΣ:** Με αυτό το πολύ γενναιόδωρο σχήμα, πράγματι, των εβδομήντα δύο και εκατό δόσεων -εξαιρετικά γενναιόδωρο!- και γι’ αυτούς που χρωστάνε πάνω από 1 εκατομμύριο, που δεν είχε η προηγούμενη ρύθμιση -με ό,τι ηθικές αναφορές μπορεί να έχει αυτό, το αφήνω στην άκρη- τα δημόσια έσοδα έπεσαν 150 εκατομμύρια τον μήνα Απρίλιο. Γιατί; Διότι πολύ απλά ο πολίτης δεν πλήρωνε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτό…

**ΧΡΗΣΤΟΣ ΣΤΑΪΚΟΥΡΑΣ:** Προσπαθώ να σας πω για τη σταθερότητα των δημόσιων οικονομικών.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, ναι.

**ΧΡΗΣΤΟΣ ΣΤΑΪΚΟΥΡΑΣ:** Άρα το σχήμα ως σχήμα αυτό μπορεί να πέτυχε, αλλά ο πολίτης βγαίνει από άλλες ρυθμίσεις, δεν πληρώνει άλλους τρέχοντες φόρους ή δεν καταναλώνει. Οπότε, αρχίζει να συσσωρεύεται μία καινούρια γενιά ληξιπρόθεσμων οφειλών, προκειμένου με πολύ ευνοϊκούς όρους -εξαιρετικά ευνοϊκούς έως χαριστικούς σε κάποιες περιπτώσεις- ή τροπολογίες ή πράξεις νομοθετικού περιεχομένου, να γλυτώσει κάποια χρήματα. Άρα, πολλές φορές στα δημόσια οικονομικά αυτή η σωστή πρωτοβουλία που λέτε, μπορεί να μην έχει το προσδοκώμενο αποτέλεσμα.

Έρχομαι τώρα στις διαρθρωτικές αλλαγές. Όλες οι διαρθρωτικές αλλαγές του προγράμματος οικονομικής πολιτικής είναι λάθος;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν μπορεί να είναι λάθος όλες.

**ΧΡΗΣΤΟΣ ΣΤΑΪΚΟΥΡΑΣ:** Άρα, μπορείτε να μας πείτε κάποιες που να είναι σωστές μέσα στο μνημόνιο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, γιατί εμείς παίρνουμε τις συνολικές επιπτώσεις στην αγορά. Μέσα, δηλαδή, σε μία φουρτούνα, μπορείς ξαφνικά να βρεις ένα σωσίβιο και να πεις ότι σώθηκες;

**ΧΡΗΣΤΟΣ ΣΤΑΪΚΟΥΡΑΣ:** Μισό λεπτό, όμως. Όταν ασκείτε κριτική σε κάποιες πολιτικές και λέτε ότι κάποιες άλλες είναι σωστές, όπως ασκείτε σε κάποιες πολιτικές και τις ακούω, οφείλω να ακούσω και ποιες πολιτικές είναι σωστές.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πρώτα απ’ όλα, δεν θα είμαι αντικειμενικός και το ξέρετε.

**ΧΡΗΣΤΟΣ ΣΤΑΪΚΟΥΡΑΣ:** Μου επιτρέπετε λίγο;

**ΜΑΥΡΟΥΔΗΣ ΒΟΡΙΔΗΣ:** Γιατί;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ξέρει ο κ. Σταϊκούρας και ξέρετε κι εσείς. Δεν χρειάζεται να ρωτήσετε. Εν πάση περιπτώσει, συνεχίστε. Θα σας απαντήσω μετά.

**ΧΡΗΣΤΟΣ ΣΤΑΪΚΟΥΡΑΣ:** Εγώ γνωρίζω ότι το 70% των μνημονιακών δράσεων που λέτε, των διαρθρωτικών μνημονιακών δράσεων -το τονίζω, των διαρθρωτικών, άφησα το δημοσιονομικό κομμάτι στην άκρη- το αποδέχεται κι η σημερινή Κυβέρνηση εγγράφως. Άρα, υπάρχει μια συμφωνία των περισσότερων πολιτικών κομμάτων στη χώρα, ότι το 70% εκείνου του προγράμματος που συζητάμε στην Εξεταστική, έχει σωστές διαρθρωτικές αλλαγές. Συμφωνούμε σε αυτό, αν δεν μου πείτε έστω ότι είναι μία, δύο, τρεις;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σας είπα και πάλι ότι σαφέστατα και υπάρχουν σωστές διαρθρωτικές κινήσεις και συγκεκριμένα σημεία τα οποία θα μπορούσαμε να τα είχαμε κάνει χωρίς τα μνημόνια, έτσι δεν είναι; Θα έπρεπε να τα είχαμε κάνει εμείς.

**ΧΡΗΣΤΟΣ ΣΤΑΪΚΟΥΡΑΣ:** Συμφωνώ. Αυτό το σκέλος το άφησα. Σας πάω χρονολογικά.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και είπατε πριν και για μονομερείς ενέργειες. Άρα, είδατε κι αποείδατε και είπατε ότι πρέπει να κάνουμε αυτές τις κινήσεις. Δεν μπορεί συνεχώς να είμαστε υπό την καθοδήγηση και υπό την εποπτεία των λογιστών που έρχονται και μας επιβάλλουν ορισμένα πράγματα.

**ΧΡΗΣΤΟΣ ΣΤΑΪΚΟΥΡΑΣ:** Κλείσαμε εκείνο το κεφάλαιο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Άλλωστε και η αγωνία της κυβέρνησης Σαμαρά -και το λέω ξεκάθαρα, γνωρίζοντας κι ορισμένα πράγματα και από τον ίδιο τον Πρωθυπουργό- ήταν να βγάλει τη χώρα από το μνημόνιο. Αυτή ήταν η επιδίωξή του.

Για να σας ρωτήσω εγώ τώρα: Όταν πετύχατε τους δημοσιονομικούς στόχους, σεβάστηκαν τις ρήτρες οι δανειστές; Τις σεβάστηκαν; Όχι.

**ΧΡΗΣΤΟΣ ΣΤΑΪΚΟΥΡΑΣ:** Αν εννοείτε για τη διανομή κοινωνικού μερίσματος, ναι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι.

**ΧΡΗΣΤΟΣ ΣΤΑΪΚΟΥΡΑΣ:** Δώσαμε 500 εκατομμύρια κοινωνικό μέρισμα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όταν περάσαμε σε πλεονάσματα, μας είπαν, «Τώρα μπορείτε να τραβήξετε τον δρόμο σας»;

**ΧΡΗΣΤΟΣ ΣΤΑΪΚΟΥΡΑΣ:** Μισό λεπτό. Δεν υπήρχε πουθενά αυτή η αναφορά, όπως δεν υπάρχει και σήμερα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Υπήρχε σκέψη να εξαγοράσει η Ευρωπαϊκή Κεντρική Τράπεζα και η Κομισιόν το μερίδιο του δανείου του χρέους μας από το ΔΝΤ; Υπήρχε αυτή η υπόσχεση από τους Ευρωπαίους προς την ελληνική κυβέρνηση; Για να σας ρωτήσω κι εγώ τώρα σαν Έλληνας πολίτης.

**ΧΡΗΣΤΟΣ ΣΤΑΪΚΟΥΡΑΣ:** Αυτό δεν το γνωρίζω πουθενά.

**ΜΑΥΡΟΥΔΗΣ ΒΟΡΙΔΗΣ:** Τι να υπήρχε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Λέω: Υπήρχε η σκέψη η Κομισιόν και η Ευρωπαϊκή Κεντρική Τράπεζα να αγοράσουν το μερίδιο του χρέους στα 23 δισεκατομμύρια από το ΔΝΤ και να γίνει το ελληνικό πρόβλημα αποκλειστικά ευρωπαϊκό;

**ΧΡΗΣΤΟΣ ΣΤΑΪΚΟΥΡΑΣ:** Δεν υπάρχει πουθενά τέτοια αναφορά.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εντάξει, ωραία. Εφόσον δεν το ξέρετε εσείς ως πολιτικοί, τότε τι να πω εγώ ως πολίτης;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Για να μην ξεφύγουμε όμως…

**ΜΑΥΡΟΥΔΗΣ ΒΟΡΙΔΗΣ:** Εσείς πού το ξέρετε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ε, κάπου θα το άκουσα, κύριε Βορίδη. Λέτε…

**ΜΑΥΡΟΥΔΗΣ ΒΟΡΙΔΗΣ:** Από πού;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Βορίδη…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μου το είπε ο κ. Σταμάτης, κύριε Βορίδη.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, εδώ γίνονται κάποιες δηλώσεις οι οποίες χρήζουν σημασίας. Θα πρέπει να δώσουμε τον χρόνο για να καταγραφούν.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το καταλαβαίνω. Θα πάρετε τον λόγο όταν θα ολοκληρώσει ο κ. Σταϊκούρας…

**ΧΡΗΣΤΟΣ ΣΤΑΪΚΟΥΡΑΣ:** Σε ένα, δυο λεπτά τελείωσα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θέλω απλά να υπενθυμίσω το εξής: Καλέσαμε τον κ. Κορκίδη ως πρόεδρο της ΕΣΕΕ.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ δεν είμαι ούτε οικονομολόγος ούτε στα δημόσια οικονομικά μπορώ να απαντήσω.

(PE)

(CB)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μπορούμε να υποβάλουμε όποιες ερωτήσεις θέλουμε. Ο ίδιος δεν είναι ούτε οικονομολόγος ούτε εκπροσωπεί κάποιο ίδρυμα κ.λπ. Οπότε μπορεί να γίνονται οι ερωτήσεις και οι απαντήσεις σε αυτό το επίπεδο. Ελπίζω ότι θα κρατηθούμε σε αυτό το επίπεδο. Βεβαίως, όταν του γίνονται ερωτήσεις που δεν αφορούν το αντικείμενο, απαντά πλέον ως…

**ΧΡΗΣΤΟΣ ΣΤΑΪΚΟΥΡΑΣ:** Συμφωνώ. Απλώς, εγώ μίλησα για το αντικείμενο. Μίλησα για το δεύτερο πρόγραμμα οικονομικής πολιτικής.

**ΑΝΤΩΝΙΟΣ ΣΥΡΙΓΟΣ:** Έδωσε μία απάντηση. Να καταγραφεί.

**ΧΡΗΣΤΟΣ ΣΤΑΪΚΟΥΡΑΣ:** Το διέκρινα στο δημοσιονομικό του σκέλος, το οποίο επιβεβαιώνεται και γραπτώς ότι πέτυχε τους ποσοτικούς στόχους στο τέλος του 2014 και στο διαρθρωτικό του σκέλος, στο οποίο υπάρχει μία οριζόντια συμφωνία από τα περισσότερα κόμματα για εκείνο το πρόγραμμα -άρα μιλώ για εκείνη την περίοδο, για το πρόγραμμα που εξετάζουμε- ότι το 70% των διαρθρωτικών πρωτοβουλιών είναι προς τη σωστή κατεύθυνση. Και ρώτησα τον κ. Κορκίδη εάν συμφωνεί με αυτή την εκτίμηση και ποιες είναι αυτές. Δεν απάντησε.

Πάμε στο σήμερα. Υποστηρίζει η πρόταση για την Εξεταστική Επιτροπή ότι οι δύο δανειακές συμβάσεις εξουθένωσαν την κοινωνία. Πράγματι, η κοινωνία κατέβαλε ένα πάρα πολύ σημαντικό τίμημα και όπως είπατε και εσείς, χάθηκε και η εμπορική πίστη. Για παράδειγμα, στο χώρο σας είναι γνωστό ότι τα προηγούμενα χρόνια, τα μνημονιακά χρόνια που είπατε, τα λουκέτα πολλαπλασιάστηκαν. Να σας ρωτήσω κάτι, όμως, όπως ασκείτε μία κριτική στο πολιτικό σύστημα και την ακούω: Ήταν όλες οι επιχειρήσεις υγιείς; Μπορείτε να μας πείτε πόσες επιχειρήσεις του χώρου σας επί χρόνια στηρίζονταν σε κρατικές ενισχύσεις, επιδοτήσεις, επιχορηγήσεις…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Του χώρου μας σε κρατικές ενισχύσεις; Τι λέτε, κύριε Σταϊκούρα;

**ΧΡΗΣΤΟΣ ΣΤΑΪΚΟΥΡΑΣ:** Του χώρου σας γενικότερα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κρατικοδίαιτοι μικρομεσαίοι; Ψάξτε δέκα, δεκαπέντε μεγάλες επιχειρήσεις και αφήστε τις μικρομεσαίες. Σας παρακαλώ πάρα πολύ.

**ΧΡΗΣΤΟΣ ΣΤΑΪΚΟΥΡΑΣ:** Δεν ολοκλήρωσα. Και κρατικές εγγυήσεις.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγγυήσεις;

**ΧΡΗΣΤΟΣ ΣΤΑΪΚΟΥΡΑΣ:** Κρατικές εγγυήσεις.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Του ΤΕΜΠΜΕ εννοείτε;

**ΧΡΗΣΤΟΣ ΣΤΑΪΚΟΥΡΑΣ:** Κρατικές εγγυήσεις έχουν πάρει πάρα πολλές επιχειρήσεις, μικρές επιχειρήσεις, σε όλη την Ελλάδα, με γεωγραφικά χαρακτηριστικά, με βάση γεγονότα που έγιναν στο παρελθόν. Πάρα πολλές εγγυήσεις έχουν πάρει πολλές χιλιάδες επιχειρήσεις. Όλες αυτές ήταν υγιείς επιχειρήσεις;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτοί που τους έδωσαν τις εγγυήσεις δεν θα έπρεπε να το ελέγξουν;

**ΧΡΗΣΤΟΣ ΣΤΑΪΚΟΥΡΑΣ:** Αυτό είναι το ένα κομμάτι. Εγώ σας ρώτησα κάτι άλλο. Την κριτική στο πολιτικό…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτοί που τους έδωσαν… Γιατί αυτό που λέτε, εμένα ζημίωσε, κύριε Σταϊκούρα.

**ΧΡΗΣΤΟΣ ΣΤΑΪΚΟΥΡΑΣ:** Σωστά.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ που είχα 1 εκατομμύριο ευρώ ομόλογα του ελληνικού δημοσίου και τα έχασα, εγώ που δεν είχα πάρει ποτέ δάνειο, εμένα ζημίωσε. Τα δικά μου λεφτά δόθηκαν σε αυτές τις επιχειρήσεις που λέτε.

**ΧΡΗΣΤΟΣ ΣΤΑΪΚΟΥΡΑΣ:** Συμφωνώ απόλυτα σε αυτό που λέτε. Είναι πάρα πολύ σωστό.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τι μου λέτε τώρα; Πού ήταν οι έλεγχοι των τραπεζών;

**ΧΡΗΣΤΟΣ ΣΤΑΪΚΟΥΡΑΣ:** Συμφωνώ σε αυτό που λέτε.

Συνεπώς, μου λέτε ότι κάποιες επιχειρήσεις πράγματι ζημίωσαν τις υγιείς επιχειρήσεις. Θα περίμενα η ίδια κριτική να ασκηθεί και για τις εβδομήντα δύο και τις εκατό δόσεις, γιατί πάλι ο σωστός επιχειρηματίας την πληρώνει γι’ αυτόν που δεν έχει πληρώσει.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Βεβαίως.

**ΧΡΗΣΤΟΣ ΣΤΑΪΚΟΥΡΑΣ:** Άρα, η ίδια κριτική πρέπει να ασκηθεί.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να σας πω κάτι; Πόσες φορές ζητήσαμε, όταν εφαρμόσατε τις εβδομήντα δύο έως εκατό δόσεις… Δεν έφτανε κανείς τις εκατό δόσεις. Ρωτήστε τον κ. Κύρτσο να σας πει αν μπήκε στη ρύθμιση. Όταν φτιάξατε αυτή τη ρύθμιση, βάλατε όρους μη ένταξης, όχι ένταξης, ξέρετε πόσες επιχειρήσεις μπήκαν σε αυτή τη ρύθμιση;

**ΧΡΗΣΤΟΣ ΣΤΑΪΚΟΥΡΑΣ:** Βεβαίως. Πολύ περισσότερες απ’ αυτές που είχε εκτιμηθεί.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Άρα, το να κάνω μία ρύθμιση για να κοροϊδέψω ή για να είναι πρωτοσέλιδο σε εφημερίδα, δεν σημαίνει ότι έχει αποτέλεσμα.

**ΧΡΗΣΤΟΣ ΣΤΑΪΚΟΥΡΑΣ:** Μα, έχω τα αποτελέσματα του 2013, του 2014 και των προηγούμενων ρυθμίσεων.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να σας πω κάτι. Ζητούσαμε την αποποινικοποίηση των οφειλετών του ΟΑΕΕ. Δεν υπάρχει ασφαλιστικό ταμείο που να ποινικοποιεί τον οφειλέτη. Μόνο ο ΟΑΕΕ. Και είναι το μόνο ταμείο που κάνεις κακό στον εαυτό σου και στην οικογένειά σου. Τι δημοσιονομικό κόστος είχε, κύριε Σταϊκούρα, να το κάνετε αυτό, να αποποινικοποιήσετε και να μην πηγαίνει αυτόφωρο για 5.000 ο άλλος; Αυτά τα εύκολα γιατί δεν τα κάνατε; Γιατί δεν τα κάνατε; Σας ρωτώ και εγώ να μου απαντήσετε, γιατί είπατε πριν ότι δεν σας απάντησα.

**ΧΡΗΣΤΟΣ ΣΤΑΪΚΟΥΡΑΣ:** Αν θέλετε, εγώ μπορώ να απαντήσω, αλλά θα πάρει πολύ περισσότερο χρόνο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα έχετε και άλλο κύκλο, κύριε Σταϊκούρα.

**ΧΡΗΣΤΟΣ ΣΤΑΪΚΟΥΡΑΣ:** Εγώ πολύ ευχαρίστως να απαντήσω.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Οι εβδομήντα δύο και οι εκατό δόσεις ήταν ένα μέτρο το οποίο βοήθησε πολύ λίγους. Είχε πολλούς περιοριστικούς όρους. Επίσης, δεν έδωσε την επιβράβευση που ζητούσαμε στους συνεπείς. Το ζητάμε επί σειρά ετών. Επιβραβεύστε το συνεπή.

**ΧΡΗΣΤΟΣ ΣΤΑΪΚΟΥΡΑΣ:** Γιατί, δίνει η τωρινή;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σας είπα εγώ ότι έγινε τώρα;

**ΧΡΗΣΤΟΣ ΣΤΑΪΚΟΥΡΑΣ:** Α, εντάξει, συμφωνώ, γιατί προηγουμένως είπατε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εδώ λέμε τι μπορούσε να κάνει ο καθένας τότε που μπορούσε. Τώρα, εκ των υστέρων, είναι δώρον άδωρον.

**ΧΡΗΣΤΟΣ ΣΤΑΪΚΟΥΡΑΣ:** Επειδή ρωτήσατε κάτι, θα σας απαντήσω ευθέως: Με τα τρία σχήματα τα οποία έγιναν, το ένα καλύτερο από το άλλο, δυστυχώς όμως έγιναν, γιατί και εγώ είμαι της άποψης ότι πρέπει να στηρίζεται η υγιής επιχειρηματικότητα και αυτοί που είναι συνεπείς…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σαφέστατα. Αλίμονο, να στηρίζαμε τους απατεώνες!

**ΧΡΗΣΤΟΣ ΣΤΑΪΚΟΥΡΑΣ:** …πέτυχαν τους δημοσιονομικούς στόχους και το 2012 και το 2013 και το 2014.

(PH)

(PE)

Σας φέρνω τους ποσοτικούς στόχους του Απριλίου και σας αποδεικνύω μέσα από τα στοιχεία της Κυβέρνησης ότι το συνολικό δημοσιονομικό αποτέλεσμα δεν είναι θετικό. Γιατί πολύ απλά ο πολίτης για να μπει σε αυτό το πολύ γενναιόδωρο σχήμα για πάνω από 1 εκατομμύριο ευρώ -το τονίζω, που δεν έχω ακούσει σχόλιο για αυτό, αλλά το αφήνω, γιατί είναι εκτός της περιόδου που εξετάζουμε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όμως εγώ μπορώ να σας απαντήσω για αυτό, για τις οφειλές πάνω από 1 εκατομμύριο ευρώ. Να σας πω ότι υπάρχουν στο χώρο των τροφίμων…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Να βοηθήσουμε λίγο τη διαδικασία…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αν μου επιτρέπετε, στον χώρο των τροφίμων…

**ΧΡΗΣΤΟΣ ΣΤΑΪΚΟΥΡΑΣ:** Εγώ ένα τελευταίο ερώτημα θέλω να θέσω για να βοηθηθεί και η διαδικασία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Οι ερωτήσεις έχουν απαντήσεις και οι απαντήσεις γεννάνε καινούριες ερωτήσεις. Όμως, έχουμε κανονίσει μία διαδικασία και ήδη την έχουμε ξεπεράσει χρονικά.

**ΧΡΗΣΤΟΣ ΣΤΑΪΚΟΥΡΑΣ:** Θεωρούσα ότι απλά επειδή με ρώτησε, θα απαντήσω. Ωραία. Τελευταία ερώτηση και απάντηση. Είπατε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Στον χώρο των τροφίμων, στον χώρο των καυσίμων, είναι τεράστιοι οι τζίροι με πολύ μικρό ποσοστό κέρδους. Πολύ εύκολα μπορεί κανείς να οφείλει, λοιπόν, πάνω από 1 εκατομμύριο.

Και να σας πω κάτι; Επειδή ήταν εποχές που έπρεπε να κοιτάμε τον διπλανό μας και όχι μόνο τον εαυτό μας, το να στηρίξουμε έναν να μην καταρρεύσει, παραδείγματος χάριν μία μεγαλύτερη επιχείρηση από εμάς, ήταν προς όφελός μας, γιατί η κάθε επιχείρηση από τις μεγάλες που κλείνει, δημιουργεί απόνερα σε τουλάχιστον πενήντα επιχειρήσεις τριγύρω της.

Το να βοηθήσετε, λοιπόν, μία μεγάλη επιχείρηση, που μπορεί να οφείλει πάνω από 1 εκατομμύριο να μείνει ζωντανή, νομίζω θα έπρεπε να το εξετάσετε.

Και κάτι άλλο. Αυτό έχει μεγάλη σημασία.

**ΧΡΗΣΤΟΣ ΣΤΑΪΚΟΥΡΑΣ:** Παρακαλώ.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Στο ελληνικό δημόσιο οφείλονται 77 δισεκατομμύρια ευρώ. Τρία εκατομμύρια επτακόσιες χιλιάδες Έλληνες από τους τέσσερα εκατομμύρια εκατό χιλιάδες οφειλέτες οφείλουν ποσά κάτω των 5.000 ευρώ. Εκατόν ενενήντα τέσσερις χιλιάδες οφείλουν ποσά μέχρι 1 εκατομμύριο ευρώ και εκατόν πενήντα -δεν θυμάμαι ακριβώς- πάνω από 1 εκατομμύριο ευρώ.

Εξίμισι χιλιάδες οφειλέτες οφείλουν τα 60 από τα 77 δισεκατομμύρια ευρώ. Αυτή είναι μία ελληνική λίστα Λαγκάρντ. Την ελέγξατε ποτέ; Εξίμισι χιλιάδες φυσικά και νομικά πρόσωπα, δυόμισι χιλιάδες φυσικά πρόσωπα και τέσσερις χιλιάδες νομικά πρόσωπα, τα ελέγξατε να μάθουμε αν ζούνε, αν υπάρχουν ή απλώς καταγράφουμε ότι έχουμε 60,4 δισεκατομμύρια ευρώ να εισπράξουμε από τα 77 δισεκατομμύρια ευρώ από φυσικά και νομικά πρόσωπα που δεν υπάρχουν;

**ΑΝΔΡΕΑΣ ΛΟΒΕΡΔΟΣ:** Τα ξέρουμε αυτά. Ξέρουμε πόσα είναι εισπρακτέα. Τι είναι αυτά που λέτε; Ξέρουμε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πόσα είναι;

**ΑΝΔΡΕΑΣ ΛΟΒΕΡΔΟΣ:** Ξέρουμε. Και τα τριάντα νωρίτερα που λέγαμε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ωραία. Αυτοί οι εξίμισι χιλιάδες έχουν ελεγχθεί;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Να προχωρήσουμε τη διαδικασία. Η αλήθεια είναι ότι το ακριβές δίνεται με επίσημα στοιχεία. Το πόσα μπορούν να εισπραχθούν, είναι μία άλλη διαδικασία.

**ΧΡΗΣΤΟΣ ΣΤΑΪΚΟΥΡΑΣ:** Ωραία. Να κάνω και την τελευταία μου ερώτηση. Απλά ο κ. Κορκίδης ήθελε να επεκταθεί σε αυτό το κομμάτι.

Θα κάνω ένα πολύ σύντομο σχόλιο, επειδή μου είπατε αν ελέγξαμε. Θέλω να σας πω ότι στην fast track διαδικασία με τα επίσημα στοιχεία που είπε ο κύριος Πρόεδρος, από τις έξι επιχειρήσεις με πάνω από 1 εκατομμύριο ευρώ οι τέσσερις που μπήκαν χρωστούσαν πριν το 2010. Πώς επηρεάστηκαν αυτές από την κρίση;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτή είναι η κόκκινη γραμμή που σας έλεγα πριν.

**ΧΡΗΣΤΟΣ ΣΤΑΪΚΟΥΡΑΣ:** Ποια κόκκινη γραμμή; Αφού έγινε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Οι προ κρίσης και οι μετά κρίσης.

**ΧΡΗΣΤΟΣ ΣΤΑΪΚΟΥΡΑΣ:** Εκ του αποτελέσματος αυτό έγινε. Και ένα τελευταίο σχόλιο. Είπατε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πάντως, δεν τα έδωσα εγώ αυτά τα λεφτά.

**ΧΡΗΣΤΟΣ ΣΤΑΪΚΟΥΡΑΣ:** Και τελευταίο ερώτημα…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και δεν θα τα έδινα εγώ, αν ήμουν αυτός που θα έπρεπε να πάρει μια τέτοια απόφαση, γιατί ήξερα ποιους αδικεί.

**ΜΑΥΡΟΥΔΗΣ ΒΟΡΙΔΗΣ:** Ποια λεφτά; Το πάνω από το 1 εκατομμύριο ευρώ; Αυτό σας είπε ο κ. Σταϊκούρας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Για τις οφειλές πάνω από 1 εκατομμύρια ευρώ;

**ΜΑΥΡΟΥΔΗΣ ΒΟΡΙΔΗΣ:** Αυτό σας είπε ο κ. Σταϊκούρας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Α, συγγνώμη, τότε δεν άκουσα καλά.

**ΧΡΗΣΤΟΣ ΣΤΑΪΚΟΥΡΑΣ:** Για τις οφειλές πάνω από 1 εκατομμύριο ευρώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κάντε την ερώτηση, κύριε Σταϊκούρα, για να προχωρήσουμε, γιατί υπερβήκαμε κατά πολύ το όριο.

**ΧΡΗΣΤΟΣ ΣΤΑΪΚΟΥΡΑΣ:** Είπατε ότι η αγορά έχει γυρίσει στο 2012 και πρόσφατα γράψατε ότι κάθε μέρα παράτασης των διαπραγματεύσεων οδηγεί στο κλείσιμο πενήντα εννέα επιχειρήσεις, ενώ η πλήρης απασχόληση μειώνεται κατά εξακόσιες δεκατρείς θέσεις απασχόλησης.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και 20,3 εκατομμύρια ευρώ από το ΑΕΠ…

**ΧΡΗΣΤΟΣ ΣΤΑΪΚΟΥΡΑΣ:** Ισχύει η δήλωσή σας ότι οι απώλειες του πρώτου εξαμήνου δύσκολα θα αναπληρωθούν μέσα στο 2015;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Βεβαίως. Γιατί να μην ισχύει;

**ΧΡΗΣΤΟΣ ΣΤΑΪΚΟΥΡΑΣ:** Εντάξει.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Γαλέος.

**ΓΕΩΡΓΙΟΣ ΓΑΛΕΟΣ:** Καλησπέρα σας κι από μένα, κύριε Κορκίδη.

Έχω κάποιες ερωτήσεις. Θα ήθελα να μου πείτε πρώτα-πρώτα ποιες είναι οι αιτίες για την κρίση. Και μιλάω για την κρίση που έχουν οι μικρομεσαίες επιχειρήσεις. Για να σας βοηθήσω, να γίνω πιο συγκεκριμένος, δεν θέλω την απάντηση ότι, φταίει το μνημόνιο ή φταίει η κρίση γενικά της Ευρώπης και της Ελλάδος, αλλά ποια στοιχεία υπάρχουν. Παραδείγματος χάριν, υπάρχει ένα φορολογικό σύστημα, μια γραφειοκρατία ή άλλα τέτοια, τα οποία αυτή τη στιγμή οδηγούν σε ακόμα βαθύτερη κρίση τις μικρομεσαίες επιχειρήσεις; Και αν ναι, ποια είναι αυτά κατά τη γνώμη σας;

(FT)

(PH)

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να σας πω ότι σαφέστατα η γραφειοκρατία εξακολουθεί και υπάρχει. Το δεύτερο θέμα το οποίο νομίζω ότι δεν βοηθάει και θα μπορούσε ίσως να αντιμετωπιστεί περισσότερο, είναι το παρεμπόριο και το λαθρεμπόριο.

**ΓΕΩΡΓΙΟΣ ΓΑΛΕΟΣ:** Μάλιστα. Εντελώς περιληπτικά, τι θα κάνατε εσείς για να περιοριστεί το παρεμπόριο και το λαθρεμπόριο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Για το παρεμπόριο και το λαθρεμπόριο θα σας πω ότι η Ελλάδα είναι η μόνη χώρα που δεν έχει X-Ray Scanners. Δεν έχει τις αψίδες ελέγχου των φορτηγών στην είσοδο στη χώρα μας και στα λιμάνια μας. Μας είχαν δοθεί δύο, αν θυμάμαι καλά, από την Αμερική κατά τη διάρκεια των Ολυμπιακών Αγώνων για να ελέγχουν τα προϊόντα που έφευγαν από την Ελλάδα προς την Αμερική. Μετά τη λήξη των Ολυμπιακών Αγώνων θεωρήσαμε ότι δεν τα χρειαζόμασταν και το ένα δεν ξέρω πού πήγε, το άλλο πήγε στην Κύπρο πάντως.

Από τότε προσπαθούμε να γίνει ένας διαγωνισμός, να βάλουν τα X-Ray Scanners τουλάχιστον στα λιμάνια, για να μπορέσουμε να ελέγχουμε τι μπαίνει στη χώρα μας. Στο Λιμάνι του Πειραιά υπάρχουν τα ορφανά containers, ας πούμε, τα οποία θα μπορούσαν να ελέγχονται και μάλιστα εν κινήσει. Οι Βαλκανικές χώρες γύρω από μας έχουν δεκαεπτά X-Ray Scanners.

Επίσης, εμείς δεν έχουμε γεφυροπλάστιγγες ούτε στους Κήπους ούτε στον Προμαχώνα, κατά τη ροή των φορτηγών να ζυγίζονται και να παίρνεται το απόβαρο. Είπαμε, λοιπόν, επειδή εμείς με το να κλείσουμε τα μαγαζιά μας κάνουμε μόνο κακό στον εαυτό μας ή με το να γεμίσουμε αφίσες την Αθήνα και την Ελλάδα δεν βοηθάει σε τίποτα, μάλλον ρυπαίνουμε, με αυτά τα χρήματα που θα δίναμε για κάποια κινητοποίηση του κλάδου μας να αγοράσουμε μια γεφυροπλάστιγγα. Το ξέρετε ότι περιμένουμε δύο χρόνια να γίνει αποδοχή της δωρεάς; Την έχουμε παραγγείλει και την έχουμε πληρώσει 25.000. Και αφού έγινε μια μάχη αν θα την πάρει ο Προμαχώνας ή οι Κήποι, είπαμε, «Πάρτε πρώτος και να μαζέψουμε ξανά λεφτά να σας πάρουμε μια δεύτερη». Παρ’ όλα αυτά, δεκαοκτώ μήνες περιμένουμε την αποδοχή της δωρεάς στο ελληνικό δημόσιο. Αυτό είναι νομίζω το μεγαλύτερο παράδειγμα γραφειοκρατίας που θα μπορούσα να σας περιγράψω.

 Το δεύτερο είναι το εξής: Επειδή τυγχάνει να είμαι και Πρόεδρος Επιμελητηρίου Πειραιά, όταν λέμε για fast track και για one stop shop εγώ θα το φανταζόμουν διαφορετικά. Να πηγαίνει ένας επιχειρηματίας σε ένα επιμελητήριο, να κάθεται σε ένα σαλόνι, να τον κερνάμε έναν καφέ, να μας δίνει τον φάκελό του, να πηγαίνουμε σε όλα τα Υπουργεία και τα παραϋπουργεία και τα ΚΕΠ και τα «ΜΕΠ», να μαζεύουμε τις υπογραφές και αν δεν μπορούμε την ίδια μέρα, την επόμενη μέρα να τον καλούμε ξανά, να τον κερνάμε καφέ και να του δίνουμε τον φάκελο να πάει να ξεκινήσει την επιχείρησή του. Εγώ αυτήν την επιχειρηματικότητα φαντάζομαι και αυτήν τη λειτουργία του κράτους φαντάζομαι. Όμως, κάποιοι δεν τη θέλουν.

**ΓΕΩΡΓΙΟΣ ΓΑΛΕΟΣ:** Σας ευχαριστώ. Συμφωνώ απολύτως. Ελπίζω η σημερινή Κυβέρνηση να αποδεχτεί επιτέλους την πλάστιγγα, για να προχωρήσουμε λίγο, να προοδεύσει λίγο πιο γρήγορα το ζήτημα αυτό.

Το δεύτερο ερώτημα αφορά την τρόικα και την επίσκεψη της τρόικας. Είπατε –το λέω με δικά μου λόγια- ότι η τρόικα ήταν μια τροχοπέδη στην αγορά και όποτε ερχόντουσαν, ανά τριμηνία, διμηνία, η αγορά είχε κάποιες συνέπειες, κυρίως αρνητικές συνέπειες. Θα ήθελα να μου πείτε -γιατί απ’ ό,τι ξέρουμε η τρόικα δεν θα υπάρχει πια, αλλά θα υπάρχουν θεσμοί που είναι πολύ πιθανό να μη συνεδριάζουν εδώ, αλλά στο εξωτερικό- τι κρίνετε για σήμερα. Η αγορά θα έχει τις ίδιες συνέπειες ή οι συνέπειες θα είναι διαφορετικές; Καλύτερες ή χειρότερες;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι η συναντήσεις με την τρόικα δεν θα έπρεπε να γινόντουσαν από την αρχή στην Ελλάδα. Από εκεί και πέρα, δεν γνωρίζω εάν υφίσταται η τρόικα ή μιλάμε πλέον για θεσμούς, εάν θα υπάρξουν νέα μνημόνια. Δεν ξέρω ποια θα είναι, δηλαδή, η σχέση της Κυβέρνησης με τους δανειστές. Ακούγονται πολλά, λέγονται πολλά. Περιμένουμε να δούμε ποια θα είναι η κατάληξη αυτών των πολλών. Πάντως αυτό που μπορώ να σας πω είναι ότι –αυτό που είπε και ο κ. Σταϊκούρας πριν- κάθε μέρα που περνάει, η αγορά γυρίζει πίσω και δυσκολεύει την κατάσταση στο να μπορέσουμε να έρθουμε σε ένα επίπεδο, αν θέλετε, που θα μπορούμε να λέμε ότι πατάμε στέρεα, ότι μπορούμε να πάμε μπροστά. Τώρα το πώς θα λειτουργήσει η Κυβέρνηση με τους δανειστές, με τους θεσμούς κλπ., δεν το γνωρίζω. Και να σας πω και κάτι; Πολύ λίγο με ενδιαφέρει.

**ΓΕΩΡΓΙΟΣ ΓΑΛΕΟΣ:** Μάλιστα. Πατάω σε μια απάντηση του κ. Βαρουφάκη σήμερα το πρωί σε μία ερώτηση του ΠΑΣΟΚ όπου εξήγησε τη διαφορά μεταξύ θεσμών και τρόικας.

(LA)

(FT)

Η εξήγησή του ήταν ότι πλέον δεν θα περιμένουν οι Έλληνες Υπουργοί στη σειρά για τους πουν τι μέτρα πρέπει να λάβουν και ότι θα υπάρχει ένα καλύτερο πρόσωπο κλπ. Αλλά στο τυπικό είναι το ίδιο. Δηλαδή αυτοί είναι οι τεχνοκράτες που θα επιβάλλουν και τις κυρώσεις. Πιστεύω ότι οι συνέπειες θα είναι στο τέλος οι ίδιες, όπως και με την προηγούμενη Κυβέρνηση.

 Περνάω στο τρίτο ερώτημα, με μια μικρή εισαγωγή. Είδα ότι ολόκληρος ο κλάδος ζητάει, έστω και τυπικά, μια ηθική αποζημίωση, μια συγγνώμη. Και είναι πραγματικά συγκινητικό από ανθρώπους που χάνουν τις περιουσίες τους, κλείνουν τα μαγαζιά τους, να ζητούν μόνο μια ηθική συγγνώμη. Μια συγγνώμη.

Είπατε ότι δεν υπάρχουν Έλληνες οι οποίοι ήθελαν τα μνημόνια. Θα σας απογοητεύσω, γιατί νομίζω ότι και τη συγγνώμη δεν πρόκειται να πάρετε, αλλά και υπάρχουν Έλληνες, όπως ο τέως Πρωθυπουργός, καθώς και κάποιοι Υπουργοί του, τουλάχιστον ένας συγκεκριμένος που είχε πει ότι το μοναδικό πρόγραμμα που υπήρξε στην Ελλάδα είναι το μνημόνιο και ότι είναι ένθερμος υποστηρικτής των μνημονίων. Άρα, υπάρχουν και Έλληνες που πιστεύουν ότι τα μνημόνια πρέπει να διατηρηθούν και να συνεχιστούν.

Αυτό το συνδέω με μια ερώτηση που θα ήθελα να σας κάνω. Αν παραδεχτούμε ότι έχουμε δύο ακραίες καταστάσεις σήμερα -και δεν μιλάω για μια σωστή λύση και έντιμη λύση, όπως λέγεται- μεταξύ ενός καινούριου μνημονίου με τα ίδια χαρακτηριστικά και μιας πτώχευσης, εσείς τι θα προτιμούσατε;

 **ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ, όπως σας είπα και πριν, θεωρώ ότι η πτώχευση, η χρεοκοπία ή το πιστωτικό γεγονός είναι μια παράδοση άνευ όρων και είναι μια ενέργεια εθνικής αδυναμίας. Είναι πραγματικά κρίμα κόποι έξι ετών να φτάσουν και να καταλήξουν σε μια πτώχευση, η οποία είναι και ντροπή για τη χώρα μας.

 **ΓΕΩΡΓΙΟΣ ΓΑΛΕΟΣ:** Γιατί, τα μνημόνια δεν είναι ντροπή για τη χώρα μας;

 **ΒΑΣΙΛΕΙΟΣ ΚΟΡΚΙΔΗΣ (Μάρτυς):** Υποτίθεται όμως ότι όλη αυτή η προσπάθεια η οποία έγινε αυτήν την εξαετία ήταν για να μπορέσουμε να απαλλαγούμε από τα μνημόνια. Γι’ αυτό ανέφερα πριν ότι υπήρχαν κάποιες ρήτρες και κάποιοι στόχοι τους οποίους πέτυχε η προηγούμενη Κυβέρνηση, αλλά οι δανειστές δεν σεβάστηκαν το ότι επετεύχθησαν αυτοί οι στόχοι και συνέχισαν.

Θα σας πω ότι υπήρξε ένα λανθασμένο μείγμα. Εάν κάποιος έδινε 142 δισεκατομμύρια που είναι του ΤΧΣ και τα επένδυε στην ελληνική οικονομία, σε αυτήν τη μικρή παραγωγή που υπάρχει στη χώρα μας, είναι βέβαιο ότι μετά από πέντε χρόνια με 20% κέρδος θα είχε πάρει τα λεφτά του πίσω.

 **ΑΝΔΡΕΑΣ ΛΟΒΕΡΔΟΣ:** Τα 76 δισεκατομμύρια γιατί δεν παρήγαν ανάπτυξη;

 **ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πώς να παράξουν ανάπτυξη; Από την κατανάλωση;

 **ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ. Να βοηθήσουμε.

Κύριε Κορκίδη, στο ερώτημα του κ. Γαλέου παρακαλώ. Θα δοθεί η δυνατότητα στον κ. Λοβέρδο να σας κάνει όλες τις ερωτήσεις που θέλει.

 **ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θεωρώ, λοιπόν, ότι αν θα καταλήξουμε σε ένα νέο μνημόνιο, ποιοι θα είναι οι όροι του μνημονίου, αν θα είναι αποδεκτό από τον ελληνικό λαό και αν πραγματικά μας γλιτώσει από τη χρεοκοπία, θα σας πω ότι η προσωπική μου απάντηση είναι ότι εγώ δεν θέλω να πτωχεύσει και να χρεοκοπήσει η χώρα μου.

 **ΜΑΥΡΟΥΔΗΣ ΒΟΡΙΔΗΣ:** Τι δεν θέλετε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν θέλω να χρεοκοπήσει και να πτωχεύσει η χώρα μου.

 **ΑΝΔΡΕΑΣ ΛΟΒΕΡΔΟΣ:** Γιατί;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γιατί δεν το θέλω; Γιατί θεωρώ ότι είναι εθνική ντροπή.

**ΑΝΔΡΕΑΣ ΛΟΒΕΡΔΟΣ:** Μόνο ντροπή;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μην του κάνετε την ερώτηση. Εσείς το θέλετε; Θέλετε να χρεοκοπήσει η χώρα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μπορεί κανείς να μας περιγράψει κανείς την επόμενη μέρα μιας πτώχευσης;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μα, κύριε Λοβέρδο, κάνετε μια ερώτηση. Απαντάει ο κ. Κορκίδης ότι δεν θέλει να πτωχεύσει και να χρεοκοπήσει η χώρα. Υπάρχει κανείς που θέλει εδώ; Να σηκώσει το χέρι του. Τι να πω τώρα!

**ΓΕΩΡΓΙΟΣ ΓΑΛΕΟΣ:** Όχι, αλλά το ερώτημα πάει προς τα εκεί. Ότι και το μνημόνιο -τουλάχιστον από την εμπειρία που έχουμε μετά από πέντε χρόνια- μας δείχνει ότι η χώρα δεν βγαίνει από την κρίση.

Είπατε ότι στα μέσα του 2014 συγκεκριμένα είδατε κάποιο φως στο τούνελ, θα έλεγα.

 **ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σταθεροποίηση της αγοράς.

**ΓΕΩΡΓΙΟΣ ΓΑΛΕΟΣ:** Ναι. Αλλά, από εκεί και πέρα, δεν ήρθε το πολυπόθητο αποτέλεσμα. Έχω μια ερώτηση και θα σας πω, ας πούμε, τι πιστεύω εγώ ότι ήταν αυτό το φως στο τούνελ κάποια στιγμή.

Αλλά βλέπουμε ότι και το μνημόνιο οδηγεί στο ίδιο αποτέλεσμα. Κατ’ εμέ το μνημόνιο θα μας πάει αργά ή γρήγορα και χωρίς πλέον κανένα πόρο πάλι στην πτώχευση. Γιατί έχουμε πτωχεύσει από το 2009 και ας μην θέλουμε να το παραδεχτούμε.

Συνεχίζω, λοιπόν. Είστε της γνώμης ότι αυτήν τη στιγμή η στάση των ξένων «εταίρων» μας θέλει να φέρει στην Ελλάδα ένα τρίτο μνημόνιο;

(ΑΤ)

(LA)

Θα σας έλεγα ότι και εγώ γνωρίζω, όχι επίσημα και όχι ότι το είχε συμφωνήσει από την Κυβέρνηση, αλλά από γερμανικές και ελβετικές οικονομικές εφημερίδες που λέγανε ότι όντως η Ευρωπαϊκή Κεντρική Τράπεζα είχε υποσχεθεί να αγοράσει ένα κομμάτι του ελληνικού χρέους. Δεν έλεγε ότι το είχε υποσχεθεί στην Κυβέρνηση. Έτσι το είχαν αναφέρει. Μπορώ να βρω, αν θέλουν κάποιοι, και τα αποκόμματα, αν τα έχω ακόμα.

Επανέρχομαι στην ερώτηση: Είσαστε της γνώμης ότι η στάση των ξένων θα μας οδηγήσει σε ένα καινούργιο μνημόνιο ή πιστεύετε ότι αυτό που θέλουν οι ξένοι δεν είναι μνημόνιο αλλά είναι κάτι άλλο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Με το ίδιο σκεπτικό που η τρόικα λέγονται θεσμοί, με το ίδιο σκεπτικό και η λέξη ή ο όρος μνημόνιο μπορεί να αλλάξει με ένα αναπτυξιακό σχέδιο ή πρόγραμμα. Εάν δεν το δούμε, εάν δεν το διαβάσουμε, εάν δεν το μάθουμε, πώς μπορώ να σας απαντήσω;

**ΓΕΩΡΓΙΟΣ ΓΑΛΕΟΣ:** Τη γνώμη σας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Η λέξη «μνημόνιο», το memorandum είναι και κάτι που χρησιμοποιείται σε πολλές περιπτώσεις και σε πολλά επαγγέλματα. Εμένα προσωπικά δεν με ενοχλούν οι λέξεις. Με ενοχλεί το περιεχόμενο. Εάν δεν γνωρίζω ένα περιεχόμενο, πώς μπορώ να απαντήσω;

**ΓΕΩΡΓΙΟΣ ΓΑΛΕΟΣ:** Εγώ απλά ήθελα τη γνώμη σας, τη γνώμη του κλάδου σας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ δεν είμαι θιασώτης ούτε του λόμπι της δραχμής. Θεωρώ ότι η Ελλάδα πρέπει να παραμείνει στην Ευρωζώνη, ότι το πρόβλημα της Ελλάδας είναι ευρωπαϊκό πρόβλημα, ότι επιχειρηματικά και οικονομικά –μέχρι το σημείο που γνωρίζω- δεν υπάρχει μέλλον στην επιστροφή στη δραχμή. Δεν υπάρχει τέτοιο μέλλον. Θα κάνει πολλά χρόνια η Ελλάδα για να μπορέσει να σταθεί στα πόδια της. Θεωρώ ότι λύσεις υπάρχουν. Στην κατάσταση που βρισκόμαστε, λύσεις υπάρχουν.

Άλλωστε αυτές οι διαπραγματεύσεις από το Γενάρη μέχρι σήμερα τι νόημα έχουν; Να γυρίσουμε πίσω; Ας πτωχεύαμε το 2010 τότε.

**ΓΕΩΡΓΙΟΣ ΓΑΛΕΟΣ:** Μάλιστα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σας είπα και στην αρχή ότι θέλω να πιστεύω πως δεν υπάρχει Έλληνας πολιτικός που κάνει κάτι από σκοπιμότητα ή να βλάψει την πατρίδα του. Θεωρώ ότι καθένας από τη θέση του, τις γνώσεις του, την εμπειρία του, το σκεπτικό του και την ιδεολογία του προσπαθεί να βοηθήσει τη χώρα του.

**ΓΕΩΡΓΙΟΣ ΓΑΛΕΟΣ:** Το ίδιο θεωρώ και εγώ.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ θέλω να το πιστεύω αυτό.

**ΓΕΩΡΓΙΟΣ ΓΑΛΕΟΣ:** Το ίδιο θέλω και εγώ και δεν υπάρχει θέμα θιασώτου της δραχμής ή όχι. Απλώς ο κλάδος σας έχει μια γνώμη με αυτά που συμβαίνουν και εμείς και όλοι έχουμε μια γνώμη. Ο σκοπός του ερωτήματός μου ήταν να μας πείτε τι πιστεύει ο κλάδος σας. Οδηγούμαστε σε ένα τρίτο μνημόνιο ή οδηγούμεθα προς την έξοδο από τα μνημόνια; Καταλαβαίνω και μπορείτε να μην μου απαντήσετε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ θα επαναλάβω αυτό το οποίο είπα πριν. Ξέρω ότι ο προηγούμενος Πρωθυπουργός είχε ως στόχο να βγάλει την Ελλάδα από το μνημόνιο.

**ΓΕΩΡΓΙΟΣ ΓΑΛΕΟΣ:** Τον οποίο δεν πέτυχε. Ευχαριστώ.

Ποια είναι με βάση την εμπειρία σας -γιατί το έχετε ζήσει- η στάση των τραπεζών απέναντι στις μικρομεσαίες επιχειρήσεις; Είναι πρόθυμες; Γιατί έτσι ακούγαμε παλιά, ότι ρευστότητα υπάρχει και θα δοθεί στους μικρομεσαίους. Είναι πρόθυμες να ενισχύσουν την ανάπτυξη των μικρομεσαίων επιχειρήσεων, τη δημιουργία καινούργιων μικρομεσαίων επιχειρήσεων αυτήν τη στιγμή ή κρατάνε τα λεφτά, εάν τα έχουν, στις θυρίδες τους;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κύριε Γαλεό, μπορούνε; Οι καταθέσεις είναι 138 δισεκατομμύρια ευρώ. Είναι το ιστορικά χαμηλότερο ποσό καταθέσεων στην Ελλάδα. Μέσα στο τελευταίο πεντάμηνο έφυγαν 35 δισεκατομμύρια ευρώ. Τον Απρίλιο έφυγαν 4 δισεκατομμύρια ευρώ. Οι ελληνικές τράπεζες δύο και τρεις φορές το μήνα πληρώνουν τα έντοκα γραμμάτια του ελληνικού Δημοσίου. Πιστεύετε ότι περισσεύουν χρήματα για να δώσουν στην αγορά;

**ΓΕΩΡΓΙΟΣ ΓΑΛΕΟΣ:** Δεν είπα ότι το πιστεύω, αλλά ότι ακούγεται.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το 95% των αιτημάτων για χρηματοδότηση από τις ελληνικές τράπεζες απορρίπτεται από το κεφαλόσκαλο, από την πόρτα. Δεν φτάνει στο γκισέ.

**ΓΕΩΡΓΙΟΣ ΓΑΛΕΟΣ:** Ευχαριστώ.

Και μία τελευταία ερώτηση θα ήθελα να κάνω, καθώς δεν έχουμε πολύ χρόνο. Είπατε ότι είδατε ένα φως στο τούνελ ή μια ανάπτυξη κατά τα μέσα του 2014.

Η γνώμη μου είναι -και θα την πω εδώ- ότι μετά από πέντε χρόνια μνημονίων ή τεσσεράμισι τότε, κάποια στιγμή όλοι οι Έλληνες έχοντας κάποιες ειδήσεις είτε από τη κυβέρνηση για πρωτογενή πλεονάσματα είτε με κάτι μοιράσματα, το πεντακοσαρικάκι -λες και είμαστε στο 1960- και κάτι τέτοιες παραχωρήσεις, θεώρησαν ότι κάτι μπορεί να γίνει.

(BS)

(AT)

Επειδή είχαν ελλείψεις πλέον, βγήκαν και ενίσχυσαν τον καταναλωτισμό. Σας το λέω –το είπε και ο προηγούμενος μάρτυρας που είχαμε την Τρίτη- ότι ο καταναλωτισμός ενισχύθηκε πολύ. Από την άλλη, μειώθηκε τρομερά η αποταμίευση. Δηλαδή τι σημαίνει αυτό; Ότι πήραν τα χρήματά τους από την τράπεζα και υπό μια αισιοδοξία, που όπως αποδείχθηκε δεν είχε καμία βάση, άρχισαν να τα ρίχνουν στην κατανάλωση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Για ποια περίοδο μιλάτε;

**ΓΕΩΡΓΙΟΣ ΓΑΛΕΟΣ:** Για το 2014. Για τους μήνες που είπατε μεταξύ Μαρτίου και Ιουνίου ή Φεβρουαρίου και Μαΐου. Κάτι τέτοιο είπατε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω ότι όταν αρχίζει και απομακρύνεται ο φόβος της εξόδου της Ελλάδας από το ευρώ, της χρεοκοπίας… Η αγορά είναι και κλίμα και χρήμα. Όταν το κλίμα βελτιώνεται, αυτοί που μπορούν καταναλώνουν και περισσότερο χρήμα, γι’ αυτό ίσως και φάνηκε ακριβώς αυτή η εικόνα που επιθυμεί η αγορά, να βελτιώσει το κλίμα για να μπορέσει να αυξηθεί η κατανάλωση.

Εμείς αυτό που θέλουμε να προσέξουμε είναι να μην ξανακάνουμε το ίδιο λάθος της υπερκατανάλωσης και του υπερδανεισμού το οποίο είχε προηγηθεί. Θα θέλαμε πραγματικά να πάμε σε ένα παραγωγικό μοντέλο, σε ένα αναπτυξιακό μοντέλο, το οποίο μετά από πέντε χρόνια θα περιμέναμε ότι έπρεπε να έχει καταστρωθεί, έπρεπε να είναι έτοιμο. Έπρεπε να είχε δρομολογηθεί σε όλο το φάσμα της οικονομίας. Ίσως έγινε σε θέματα καινοτομίας, σε θέματα τεχνολογίας, όμως υπολείπονται πάρα πολλοί κλάδοι.

Τα τρία ναυπηγεία μας ξέρετε τι πλούτος είναι για τη χώρα μας; Το ξέρετε ότι αυτά τα τρία ναυπηγεία τα οποία είναι αδρανή, κλειστά, απενεργοποιημένα, έφερναν 13 δισεκατομμύρια δολάρια το χρόνο από την επισκευή όχι από την ναυπήγηση; Αυτά τα τρία ναυπηγεία αν λειτουργούσαν τα πέντε χρόνια επί 13 δισεκατομμύρια δολάρια μας έπεφταν λίγα; Είναι αμελητέα;

**ΓΕΩΡΓΙΟΣ ΓΑΛΕΟΣ:** Να σας πω κι εγώ γιατί έγινε αυτό; Ο συνδικαλισμός και η πολιτικοποίηση τα έφτασαν σ’ αυτό το σημείο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Υπήρξε κάποιος να πάει να διεκδικήσει την επαναλειτουργία των ναυπηγείων μας στην Ευρώπη; Ποιος υπέγραψε να κλείσουν τα ναυπηγεία;

**ΓΕΩΡΓΙΟΣ ΓΑΛΕΟΣ:** Σας είπα ότι όταν δεν έχεις πελάτες, όταν οι πελάτες σου φεύγουν γιατί κάνεις αρρωστημένο συνδικαλισμό και δεν εκτελείς τη δουλειά σου, είναι φυσικό επόμενο ο μεν αρχισυνδικαλιστής να γίνει πολιτικός και τα ναυπηγεία να κλείσουν. Αυτό είναι.

Ευχαριστώ πάρα πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώ να θυμίσω ότι αυτή τη στιγμή κατασκευάζονται εκατοντάδες πλοία ελληνικών συμφερόντων. Ας μην αναφέρουμε τις χώρες. Αυτό δείχνει κατά τη δική μου άποψη ότι το μεγάλο κεφάλαιο κοιτάει το δικό του συμφέρον και όχι το συμφέρον της χώρας.

**ΑΝΔΡΕΑΣ ΛΟΒΕΡΔΟΣ:** Με Έλληνες τεχνικούς που έχουν πάει εκεί.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με Έλληνες τεχνικούς μερικές φορές.

Κύριε Κορκίδη, εγώ θέλω να σας ρωτήσω -και όχι χωρίς λόγο- να μου πείτε το βασικό κατώτατο μισθό στην Ελλάδα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είναι 586 ευρώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Λέτε 586 ευρώ. Αν κάνατε κάποια δραστηριότητα στο εξωτερικό, θα ψάχνατε τον κατώτατο μισθό μέσα από επίσημα στοιχεία ή στοιχεία της Eurostat;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι. Σαφέστατα δεν θα το έψαχνα. Βεβαίως ίσως σε μια χώρα του εξωτερικού να ένιωθα μια ασφάλεια ότι δεν θα είχα αναδρομικούς φόρους. Θα ήξερα ότι για πέντε χρόνια ή για τέσσερα χρόνια

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα σας ενδιέφερε όμως το μισθολογικό κόστος.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** …θα υπήρχε ένα περιβάλλον σταθερό για να κάνω αυτή την επένδυση.

Εμείς εδώ πριν ήμασταν η μόνη χώρα που πραγματικά μια επιχείρηση έστω και μικρομεσαία δεν ξέρει αν το 2012 ή το 2011 είχε κέρδη. Ας μην πάμε σ’ αυτές τις χρονιές που είχαμε και κρίση. Το 2004 και το 2005 δεν ξέρουμε αν είχε κέρδη, όταν μετά από τρία χρόνια πληρώνεις αναδρομικούς φόρους για μια τριετία και τετραετία. Σαφέστατα δεν θα με ενδιέφερε.

Και να σας πω και κάτι; Η μισθοδοσία είναι το 12% των λειτουργικών εξόδων μιας επιχείρησης κατά μέσο όρο στον κλάδο το δικό μας, εν πάση περιπτώσει. Θα σας πω ότι στην Ελλάδα με τον κατώτατο μισθό αμείβονται 137.000 στα 3,5 εκατομμύρια εργαζόμενους. Αυτές οι 137.000 που παίρνουν τα 586 ή τα 511 ευρώ, αν έπαιρναν 751 και μάλιστα σταδιακά, η πρότασή μας ήταν σε βάθος τριετίας να επαναφέρουμε τους μισθούς.

 (MA)

(BS)

Αυτά τα χρήματα είναι βέβαιο ότι θα γύριζαν στην αγορά. Γι’ αυτό ποτέ δεν πρέπει εμείς, τουλάχιστον οι μικρομεσαίοι εργοδότες, να φοβόμαστε το επίπεδο των μισθών. Είναι βέβαιο ότι –θα σας το πω τελείως εμπορικά- είναι σαν να τα βάζεις από τη μια τσέπη στην άλλη.

**ΜΑΥΡΟΥΔΗΣ ΒΟΡΙΔΗΣ: …**(Δεν ακούστηκε).

**ΑΝΔΡΕΑΣ ΛΟΒΕΡΔΟΣ:** …(Δεν ακούστηκε).

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μάλιστα. Πάντως εγώ θέλω να σας πω το εξής, κύριε Κορκίδη.

Κύριε Βορίδη, κύριε Λοβέρδο, μισό λεπτό, σας παρακαλώ.

Βεβαίως κι εγώ γνώριζα ότι είναι 586 ο κατώτατος μισθός και 511 από είκοσι πέντε χρονών και κάτω.

Πρέπει να σας πω, βέβαια, ότι αν κάποιος από την Ολλανδία, τη Μεγάλη Βρετανία ή τη Γερμανία πήγαινε και κοίταγε τους επίσημους πίνακες της Eurostat θα μάθαινε -και μπορεί κάποιος να το googlάρει τώρα και αρκετοί συνάδελφοι το κάνουν- ότι ο κατώτατος μισθός στην Ελλάδα είναι 683,66 ευρώ…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, επειδή είναι επί δεκατέσσερα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Επειδή η Eurostat τα παίρνει από την ΕΛΣΤΑΤ, το πολλαπλασιάζει επί δεκατέσσερα, το διαιρεί δια δώδεκα και ξεχνάει το 511.

Αυτό το λέω σε σχέση με το πώς από τη μια μεριά κοιτάμε τι γίνεται στην πατρίδα μας, πώς προσπαθούμε να «σπρώξουμε» τις επενδύσεις -θα έλεγε κανένας, όλοι, δεν αναιρώ κανέναν- και πώς γίνονται μια σειρά από πράγματα που δεν γίνονται για άλλες χώρες.

Για παράδειγμα, στον ίδιο πίνακα –σημερινός πίνακας, όχι πίνακας παλαιότερος- για μια σειρά χώρες λέγεται ότι ο κατώτατος μισθός -που έχουν κατώτατο μισθό και που το ξέρουμε ότι έχουν κατώτατο μισθό- δεν είναι προσβάσιμος, δεν έχει δοθεί δηλαδή στη Eurostat.

Λοιπόν, το λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Σας ευχαριστώ, κύριε Πρόεδρε.

Μου «φάγατε» και δύο ερωτήσεις που ήθελα να κάνω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με συγχωρείτε!

**ΑΝΔΡΕΑΣ ΛΟΒΕΡΔΟΣ:** Για να προλάβουμε κι εμείς.

**ΓΕΩΡΓΙΟΣ ΑΜΥΡΑΣ:** Δεν πειράζει! Καλύτερα, ναι!

Λοιπόν, αγαπητέ κύριε Κορκίδη, καλώς ήρθατε και από τη δική μας την πλευρά.

Θα ξεκινήσω ζητώντας την απάντηση στο αρχετυπικό -θα έλεγα εγώ- ερώτημα: Η κρίση έφερε το μνημόνιο ή το μνημόνιο την κρίση;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι η κρίση έφερε το μνημόνιο, αλλά το μνημόνιο δεν έφερε ποτέ τη λύση στην κρίση.

Θεωρώ, λοιπόν, ότι είναι «αν έκανε η κότα το αυγό ή το αυγό την κότα».

**ΓΕΩΡΓΙΟΣ ΑΜΥΡΑΣ:** Γι’ αυτό το χαρακτήρισα αρχετυπικό το ερώτημα.

Κύριε Κορκίδη, πρόσφατα –προχθές, πριν δυο μέρες, δηλαδή- ο ΟΟΣΑ έβγαλε την έκθεσή του για τις ανισότητες και τις ανισορροπίες στην Ευρωζώνη. Εμείς έχουμε τη θλιβερή πρωτιά ή αν θέλετε είμαστε τελευταίοι, αν το κοιτάμε αλλιώς, στον πάτο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είμαστε εικοστοί.

**ΓΕΩΡΓΙΟΣ ΑΜΥΡΑΣ:** Ορίστε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είμαστε έβδομοι από το τέλος.

**ΓΕΩΡΓΙΟΣ ΑΜΥΡΑΣ:** Ακριβώς!

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Με -27%...

**ΓΕΩΡΓΙΟΣ ΑΜΥΡΑΣ:** Με -27% της φτώχειας στα προ κρίσεως επίπεδα και κάθε χρόνο χάνουμε 8% από το οικογενειακό εισόδημα. Γινόμαστε φτωχότεροι κάθε χρόνο κατά 8 % περίπου.

Σχολιάσατε και εδώ στις προηγούμενες απαντήσεις σας, αλλά και απ’ ό,τι είδα στις δηλώσεις που είχατε κάνει σχετικά με την έκθεση αυτή του ΟΟΣΑ, ότι οι Έλληνες τα τελευταία χρόνια φτωχύναμε για να μην πτωχεύσει η χώρα. Άξιζαν οι θυσίες; Αυτό είναι το πρώτο ερώτημα.

Και το δεύτερο, αγαπητέ κύριε Κορκίδη, μας βλέπουν άνθρωποι –και το ακούω κι εγώ στο δρόμο- που λένε «εγώ είμαι φτωχός ή με έχει πετάξει το επάγγελμα μου εκτός, δεν με ενδιαφέρει να πτωχεύσουν και οι υπόλοιποι». Τι θα απαντούσατε σε αυτόν τον άνθρωπο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ θα σας πω το αν άξιζαν οι θυσίες ή όχι θα φανεί σε λίγο. Θα φανεί στο τέλος.

Εγώ πάντως πιστεύω ότι για να μην πτωχεύσει η χώρα μας, ναι, αξίζουν οι θυσίες και τουλάχιστον κάποιοι εκτιμούμε ότι κάποια χρήματα και κάποιες περιουσίες που έχουμε κάνει, τις έχουμε κάνει μέσα σε αυτήν τη χώρα και δεν ήμασταν και κρατικοδίαιτοι, οπότε οφείλουμε στα δύσκολα να στηρίξουμε τη χώρα μας. Γι’ αυτό σας είπα ότι εγώ δεν μπορώ να συμφωνήσω με τα κεφάλαια του χελιδονιού ούτε με τις αναλήψεις τις τμηματικές στο εξωτερικό.

 (PS)

(MA)

Το αν πραγματικά σε αυτόν ο οποίος έχει χάσει τα πάντα και σου κάνει αυτήν την ερώτηση -επειδή μου την έχουν κάνει την ερώτηση και αυτό το ποσοστό των ανθρώπων για τους οποίους μιλάτε είναι 40% περίπου των Ελλήνων- είναι γεγονός ότι υπάρχουν αυτοί οι οποίοι βλέπουν την κατάσταση εκδικητικά: «το έπαθα εγώ – ας το πάθουν και όλοι», υπάρχουν και αυτοί όμως που λένε: «αυτό που έπαθα εγώ, να μην το πάθουν και τα παιδιά μου». Σκέφτονται νομίζω ακόμα λογικά και ακόμα ανθρώπινα και κοιτάνε πώς μπορεί να διαμορφωθεί μια καλύτερη κατάσταση για τα παιδιά τους. Νομίζω ότι οι περισσότεροι αυτό έχουμε στο μυαλό μας: το τι θα αφήσουμε.

Εγώ θεωρώ ότι η γενιά η δικιά μας ήταν αυτοκαταστροφική. Δημιούργησε και κατέστρεψε, γιατί έχουμε και εμείς μερίδιο της ευθύνης, δεν είναι ότι ξαφνικά φταίνε μόνο οι πολιτικοί, φταίνε μόνο οι δανειστές, φταίμε και εμείς, έχουμε όλοι ένα μερίδιο ευθύνης.

Το θέμα είναι να μάθουμε από αυτά τα λάθη και γι’ αυτό θα ήθελα πολύ αυτή η Επιτροπή να καταγράψει αυτά τα σημεία τα οποία θα μπορούσαμε να τα θυμόμαστε και να μην τα επαναλάβουμε στο μέλλον και να κοιτάξουμε λίγο το μέλλον της χώρας μας. Και επειδή εγώ δεν βλέπω μέλλον με την πτώχευση, με την χρεοκοπία, γι’ αυτό θεωρώ ότι ναι, άξιζε τον κόπο.

**ΓΕΩΡΓΙΟΣ ΑΜΥΡΑΣ:** Μάλιστα.

Να σας ρωτήσω κάτι. Είπατε ότι με την τρόικα συναντηθήκατε τον Δεκέμβρη του ’11;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μάλιστα.

**ΓΕΩΡΓΙΟΣ ΑΜΥΡΑΣ:** Νωρίτερα, βέβαια, το Νοέμβριο του 2010, η Εθνική Συνομοσπονδία Ελληνικού Εμπορίου -τότε- είχε αποστείλει ένα υπόμνημα προς την τρόικα με αφορμή την επίσκεψη τότε της τρόικας στην Αθήνα, το οποίο επικαιροποίησε και απέστειλε επίσης σε όλους αρχηγούς των κομμάτων –αν θυμάμαι καλά, σωστά τα λέω;- στο γραφείο του Πρωθυπουργού και στα Υπουργεία Οικονομικών, Περιφερειακής Ανάπτυξης και Εργασίας. Αυτά έγιναν το 2010. Σε εκείνο το υπόμνημα είχατε δώδεκα βασικά σημεία στα οποία υποστηρίζατε ότι αν πατούσε η ελληνική οικονομία και η διαχείριση εν πάση περιπτώσει της κρίσης που τότε άρχιζε να φαίνεται εκρηκτική, θα μπορούσαμε να είχαμε αποφύγει πολλά.

(Στο σημείο αυτό την Προεδρική Έδρα της Επιτροπής καταλαμβάνει η Αντιπρόεδρος,κ. **ΧΑΡΟΥΛΑ ΚΑΦΑΝΤΑΡΗ)**

Μιλήσατε για εξορθολογισμό λειτουργίας τότε του κράτους, για αποδαιμονοποίηση της επιχειρηματικότητας και διάφορα άλλα σημεία. Πέντε χρόνια μετά, 25/5/2015, διαβάζω μια δήλωσή σας σε ένα site, στο NEWSBOMB.gr, όπου απευθύνεστε στη σημερινή Κυβέρνηση και λέτε: «Οφείλει άμεσα η Κυβέρνηση να ξεκινήσει να σχεδιάζει σε οικονομικό, κοινωνικό και πολιτικό επίπεδο μια εθνική στρατηγική για την πορεία της χώρας που θα διασφαλίζει όλους τους Έλληνες, θα αποδαιμονοποιεί τις επιχειρήσεις και θα προχωράει σε εξορθολογισμό της λειτουργίας του κράτους». Τα ίδια ακριβώς που είχατε πει πριν πέντε χρόνια.

Θέλω να σας ρωτήσω: Ποιοι απάντησαν τότε στο υπόμνημά σας; Τι σας απάντησαν; Και σήμερα η παρούσα Κυβέρνηση αν έχει λάβει υπόψιν αυτό το νέο υπόμνημα, το οποίο όσο και να το επικαιροποιήσετε παραμένει το ίδιο διότι από ό,τι φαίνεται τις ίδιες απαντήσεις ζητάει.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω ότι υπήρχαν Υπουργοί οι οποίοι αυτά τα υπομνήματα τα διάβαζαν, έμπαιναν στον κόπο και τα διάβαζαν και τουλάχιστον είχαμε ένα διάλογο. Η κατάληξη, όμως, ήταν ότι…

**ΑΝΔΡΕΑΣ ΛΟΒΕΡΔΟΣ:** Πείτε κανένα όνομα Υπουργού.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Επειδή είστε παρών, κύριε Λοβέρδο, να σας πω, γιατί θα έλεγα…

**ΜΑΥΡΟΥΔΗΣ ΒΟΡΙΔΗΣ:** Πλην παρόντων.

**ΓΕΩΡΓΙΟΣ ΑΜΥΡΑΣ:** Στον κ. Σταϊκούρα το είχατε στείλει;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ορίστε;

**ΓΕΩΡΓΙΟΣ ΑΜΥΡΑΣ:** Στον κ. Σταϊκούρα το είχατε στείλει;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κοιτάξτε. Ο κ. Σταϊκούρας ήταν σε ένα άλλο κομμάτι, στο οποίο εμείς πολύ λίγο θα μπορούσαμε να παρέμβουμε ή να κάνουμε υποδείξεις. Για πράγματα που δεν ξέρουμε, άλλωστε, το αποφεύγουμε. Προσπαθούμε για αυτά τα οποία γνωρίζουμε, αυτά τα οποία ζούμε εκεί να τοποθετηθούμε, αλλιώς θα είμασταν όλοι ξερόλες και δεν θα μας έπαιρνε και κανένας στα σοβαρά.

Θα σας πω, λοιπόν, ότι υπήρχαν πράγματι Υπουργοί οι οποίοι προσπαθούσαν να περάσουν μέσα σε αυτά τα προαπαιτούμενα, όπως τα έλεγαν τότε, κάποια πράγματα. Υπήρχαν κάποιοι Υπουργοί που προσπάθησαν να κρατήσουν ζωντανό τον κοινωνικό διάλογο.

Εγώ θα μιλήσω και για τους παρόντες, δεν ντρέπομαι, δεν έχω και κάτι να πω και σας λέω και πάλι ότι εγώ εκτιμώ πρόσωπα και ποτέ δεν είδα τα πράγματα μέσα από φίλτρα κομμάτων και χρωμάτων όταν αφορά τον κλάδο μου και την αγορά. Και ο κ. Λοβέρδος και η κ. Κατσέλη στο Υπουργείο Εργασίας και μετά στο Υπουργείο Ανάπτυξης πραγματικά προσπάθησαν στο θέμα των εργασιακών να διασώσουν κάποια πράγματα. Και δεν είναι τυχαίο που σας το λέω ότι εμφανίζαμε τότε επιχειρησιακές συμβάσεις για να μην ανοίξει η όρεξη των δανειστών ως προς τα εργασιακά.

Τώρα πώς έμαθαν τι σημαίνει μετενέργεια, τι σημαίνει επεκτασιμότητα…

Γιατί εγώ σαν εργοδότης τόσα χρόνια -είμαι 55 χρονών- το μόνο που ήξερα είναι να μου βγάζει ο λογιστής ποιες είναι οι ασφαλιστικές εισφορές, να τις πληρώνω, να πληρώνω τους μισθούς.

(XS)

(PS)

Αμφιβάλλω αυτά ποιοι τα ήξεραν και τα είπαν και αρχίσαν ξαφνικά να χτυπάνε στις βάσεις του εργασιακού συστήματος τη χώρα. Υπήρξαν προσπάθειες, δεν θέλω να τα ισοπεδώσω όλα ούτε να είμαι απαξιωτικός. Μπορεί να είμαι αυστηρός, πραγματικά μπορεί να νιώθω, αν θέλετε μια απογοήτευση και νιώθω ειδικά απογοήτευση από αυτούς που είχα απαιτήσεις, από αυτούς που πίστευα ότι είχαν τις ικανότητες και είχα απαιτήσεις. Με απογοήτευσαν.

**ΓΕΩΡΓΙΟΣ ΑΜΥΡΑΣ:** Κάτι συναφές. Πιστεύετε ότι όσα πολιτικά πρόσωπα συμμετείχαν στις διαπραγματεύσεις για τις συνάψεις των δανειακών συμβάσεων, για τα δύο πρώτα μνημόνια εν πάση περιπτώσει, είχαν επιδείξει την επιβαλλόμενη προσοχή, ούτως ώστε να χειριστούν αυτήν την κορυφαία υπόθεση του δημοσίου συμφέροντος, με τρόπο που να μην μας οδηγήσει σε χρεοκοπία; Ποια είναι η γνώμη σας;

**ΒΑΣΙΛΗΣ ΚΟΡΚΙΔΗΣ (Μάρτυς):** Κύριε Αμυρά, ειλικρινά, ξέρετε ότι υπήρχαν πολλές τέτοιες ομοχειρίες -θα τις πω- διαπραγμάτευσης και το χειρότερο απ’ όλα είναι ότι δεν υπήρχε μία ομάδα, η οποία διαπραγματευόταν. Ξέραμε ότι κάθε Υπουργείο και ο κάθε Υπουργός έδινε τη δική του μάχη και στο τέλος νομίζω ότι ήταν ό,τι πει ο Υπουργός Οικονομικών. Άλλωστε, εκείνος δεν υπέγραφε στο τέλος;

**ΜΑΥΡΟΥΔΗΣ ΒΟΡΙΔΗΣ:** Όλος ο «καλός ο κόσμος» υπέγραφε.

**ΑΝΔΡΕΑΣ ΛΟΒΕΡΔΟΣ:** Όλοι υπέγραφαν

**ΒΑΣΙΛΗΣ ΚΟΡΚΙΔΗΣ (Μάρτυς):** Ο Υπουργός Οικονομικών, ο Διοικητικής της Τράπεζας της Ελλάδος. Η τελική συμφωνία έφτανε εκεί. Τώρα αν μου πείτε ότι γινόταν με το σωστό τρόπο, όχι, δεν γινόταν με το σωστό τρόπο, γιατί θεωρώ ότι αυτά που πετύχαινε ένας Υπουργός, μετά μπορούσε να τα αναιρέσει κάποιος άλλος. Υπήρχαν πολλές περιπτώσεις που υπήρχε υπερκάλυψη αρμοδιοτήτων και συναρμόδια Υπουργεία και νομίζω στο τέλος ότι το αποτέλεσμα δεν ήταν υπέρ μας.

**ΓΕΩΡΓΙΟΣ ΑΜΥΡΑΣ:** Όσον αφορά τώρα το εξής: Έχετε ενδεχομένως συγκριτικά στοιχεία. Μας είπατε ότι συμμετέχετε σε συνελεύσεις και σε εκθέσεις εν πάση περιπτώσει ομολόγων σας -να το πω έτσι- στο εξωτερικό.

Πώς αντέδρασαν οι ομόλογοί σας, ο εμπορικός επιχειρηματικός κόσμος στην Ιρλανδία για παράδειγμα, στην Πορτογαλία, στην Ισπανία που παραλίγο να μπει στο μνημόνιο, αλλά την ξύρισε αρκετά; Είχαν ένα διαφορετικό τρόπο αντίδρασης ως επιχειρηματικός κόσμος απ’ ό,τι η ελληνική περίπτωση;

**ΒΑΣΙΛΗΣ ΚΟΡΚΙΔΗΣ (Μάρτυς):** Νομίζω πως είναι μια άλλη νοοτροπία, όχι τόσο η Πορτογαλία, αλλά η Ιρλανδία που επικαλείστε. Νομίζω ότι είναι μια άλλη νοοτροπία, τελείως διαφορετική. Θεωρώ ότι ναι, υπήρξε ένας άλλος τρόπος αντίδρασης. Νομίζω ότι ήταν και άλλο το αντικείμενο της κρίσης στην Ιρλανδία και άλλο στην Ελλάδα.

Πάντως, θέλω να σας πω ότι οι αντιδράσεις των επιχειρηματιών στην Ελλάδα έδειξαν κι έναν πανικό. Να είμαστε ειλικρινείς ότι υπήρξε ένας πανικός. Ίσως δεν υπήρχε και η υποστήριξη. Αυτό που είπα πριν, όχι η προστασία, αλλά η στήριξη που θα έπρεπε σε κάποιες περιπτώσεις. Πάντως, υπήρχαν και αυτοί -και θα είμαι έτσι πολύ ειλικρινής σε αυτό- που επωφελήθηκαν από την περίοδο της κρίσης, για να συνεχίσουν να είναι κακοπληρωτές.

**ΓΕΩΡΓΙΟΣ ΑΜΥΡΑΣ:** Υπήρχε κάποιο κλαδικό αίτημα στο χώρο σας, το οποίο εσείς υποστηρίξατε κατόπιν πιέσεων ή -πώς να το πούμε;- για λόγους συντεχνιακούς, ενώ δεν το πιστεύατε ότι θα ήταν προς όφελος του γενικότερου συμφέροντος; Υπήρξαν τέτοια αιτήματα στον εμπορικό κόσμο;

Θέλω να πω δηλαδή, μήπως κάποια στιγμή ο επιχειρηματικός εμπορικός κόσμος ζούσε σε άλλο πλανήτη και νόμιζε ότι εδώ είναι η Ελβετία που «κόβει» χρήμα και τραβούσε στην άκρη και στην άκρη τα αιτήματα, γιατί είχε απέναντί της ένα πολιτικό σύστημα που τα δεχόταν σχεδόν όλα, γιατί τα έβλεπε και ολίγον τι ψηφοθηρικά;

**ΒΑΣΙΛΗΣ ΚΟΡΚΙΔΗΣ (Μάρτυς):** Θα σας πω ότι αυτό το λάθος μοντέλο που είχαμε ακολουθήσει, του υπερδανεισμού και της υπερκατανάλωσης, είχε κι άλλες πτυχές. Δηλαδή ήμασταν ένας κλάδος που μπορούσε να ακουστεί περισσότερο, να δημιουργήσει μια αναταραχή, έπαιρνε κάποια πράγματα περισσότερα. Οπότε φτάσαμε και σε πολλές περιπτώσεις σε επίπεδα υπερβολής. Γι’ αυτό και είπαμε πολλές φορές ότι ίσως ήταν μια καλή ευκαιρία ορισμένα πράγματα να τα ξαναγράψουμε σε λευκό χαρτί. Ακόμα και την εθνική γενική συλλογική σύμβαση, τις κλαδικές συμβάσεις που πραγματικά υπάρχουν στη Γερμανία, εδώ τις καταργήσαμε. Είχαν μείνει δέκα, εδώ τώρα αν υπάρχουν δύο ακόμα σε ισχύ, είναι ζήτημα. Νομίζω ότι και αυτές δεν υφίστανται.

(OR)

(XS)

**ΝΙΝΑ ΚΑΣΙΜΑΤΗ:** Ποιος το είπε αυτό;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Οι κλαδικές συμβάσεις υπάρχουν στη Γερμανία.

**ΝΙΝΑ ΚΑΣΙΜΑΤΗ:** Είπατε ότι υπήρχαν κάποιοι που ήθελαν να ξαναγράψουν σε λευκό χαρτί…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι. Είχαμε πει ότι φτάσαμε σε ένα σημείο υπερβολής και είχαμε συμφωνήσει οι κοινωνικοί εταίροι να ξεκινήσουμε να ξαναγράψουμε σε λευκό χαρτί, σεβόμενοι, βέβαια, το παρελθόν, τα εργασιακά, την Εθνική Γενική Συλλογική Σύμβαση.

Θα σας πω ένα παράδειγμα: Ενώ υπάρχουν ωριμάνσεις ανά τριετίες στις περισσότερες κλαδικές συμβάσεις, στο εμπόριο είναι ανά διετίες. Στο εμπόριο υπάρχουν δέκα επτά υποκατηγορίες από τον πωλητή μέχρι και τον θυρωρό -ανήκει στην κλαδική του εμπορίου- και υπάρχουν διαφορές μισθολογικές. Αντί να υπάρχουν δέκα επτά κατηγορίες, διετίες στον ένα, τριετίες στον άλλο, θα μπορούσαμε πραγματικά όλα αυτά να τα βάλουμε σε ένα πλαίσιο.

Γι’ αυτό φτάσαμε να ζητήσουμε τη συνδρομή του ILO και να πάμε με τον κ. Βρούτση στην Ελβετία όλοι οι κοινωνικοί εταίροι. Μάλιστα, σας πληροφορώ ότι πλήρωσαν τα χρήματα της μελέτης για την Ελλάδα η ΕΣΕΕ και η ΓΣΕΒΕΕ, για να μπορέσουμε ακριβώς να μπούμε σε ένα πλαίσιο, να πάρουμε τα καλύτερα συστήματα που ισχύουν στην Ευρώπη και να τα εφαρμόσουμε εδώ.

Από τη στιγμή που είχαμε φτάσει σε μια κατάσταση ζούγκλας στην αγορά και που είχαν όλα διαλυθεί, θα μπορούσαμε πραγματικά να κάνουμε μια σωστή αρχή και να μην έχουμε μπάλωμα στο μπάλωμα σε πράγματα τα οποία μπορούσαμε να διορθώσουμε ή να τα ξαναδημιουργήσουμε.

**ΓΕΩΡΓΙΟΣ ΑΜΥΡΑΣ:** Είπατε νωρίτερα κάτι που είναι κοινός τόπος, ότι μια οικονομία δεν μπορεί να βασίζεται αποκλειστικά και μόνο στην κατανάλωση. Εννοείται! Είναι εκ των ων ουκ άνευ.

Ο δικός σας κλάδος σε τι ποσοστό προ κρίσης ήταν συνδεδεμένος με την ελληνική παραγωγή και σε τι ποσοστό είναι σήμερα, μετά από πέντε χρόνια ασφυκτικού πρέσινγκ μνημονίων και παθημάτων, που θέλω να δω αν έχουν γίνει μαθήματα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ένα λάθος το οποίο είχε κάνει ο δικός μας κλάδος προ κρίσης ήταν ότι απαξίωσε την ελληνική παραγωγή. Στην προσπάθεια του μεγαλύτερου κέρδους φέρναμε εισαγωγή πάρα πολλά πράγματα, απαξιώνοντας την ελληνική παραγωγή, για να έχουμε μεγαλύτερο ποσοστό κέρδους, με αποτέλεσμα η ελληνική παραγωγή που είχαμε να συρρικνώνεται συνεχώς και να έχουν μείνει πολύ λίγες παραγωγικές μεταποιητικές μονάδες στην Ελλάδα.

Όταν, λοιπόν, φτάσαμε στο σημείο να μην μπορούμε να φέρουμε εισαγωγές, γιατί οι συνεργάτες μας μάς ζητούσαν προκαταβολή, τότε ξαναγυρίσαμε στον Έλληνα κατασκευαστή, τον Έλληνα βιοτέχνη, την ελληνική παραγωγή, γιατί μας έδινε πίστωση. Αυτό, όμως, πρέπει να μας γίνει μάθημα.

Γι’ αυτό σας είπα ότι δεν εξαιρούμε τα λάθη τα οποία έχουμε κάνει εμείς. Εμείς κοιτάμε να μάθουμε από αυτά τα λάθη. Αν στηρίξουμε την ελληνική βιοτεχνία, την ελληνική παραγωγή, είναι βέβαιο ότι αυξάνοντας τις παραγγελίες θα μπορεί να μειωθεί το κόστος παραγωγής και να γίνει ανταγωνιστική, με την προϋπόθεση, όμως, ότι πρέπει να υπάρξει ένα φορολογικό σύστημα που θα βοηθήσει όλο το επιχειρηματικό περιβάλλον. Διότι αν έχουμε έναν κλάδο που πηγαίνει καλά και ξαφνικά του αυξήσουμε τη φορολογία, είναι βέβαιο ότι θα βρεθεί εκτός αγοράς.

Επίσης, αυτό που δεν πρέπει να κάνουμε ποτέ είναι να κλείσουμε τα σύνορά μας. Σαφέστατα και πρέπει να κάνουμε εισαγωγές, αλλά όχι στο 85% των ειδών που καταναλώνουμε, όπως στα βοοειδή.

Θα πρέπει να δούμε πώς μπορούμε να αντιστρέψουμε ξανά αυτή τη ζώνη που έχει δημιουργηθεί στα βόρεια σύνορά μας, όπου βλέπουμε μια εξαγωγή, μια αιμορραγία πλούτου που παράγεται στην Ελλάδα προς τη Βουλγαρία, τα Σκόπια, την Τουρκία. Πεντέμισι δισεκατομμύρια το χρόνο είναι αυτά τα χρήματα. Τα χρειάζεται η ελληνική οικονομία. Παλαιότερα είχαμε τη ζώνη της δραχμής, πήγαμε στη ζώνη του ευρώ, τώρα είμαστε στη ζώνη του λέβα.

Σαφέστατα δεν κλείνεις τα σύνορα, αλλά δίνεις κίνητρα, για να αντιστρέψεις αυτή την κατανάλωση ξανά προς τη χώρα σου.

**ΓΕΩΡΓΙΟΣ ΑΜΥΡΑΣ:** Τέτοια κίνητρα σήμερα υπάρχουν;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι.

**ΓΕΩΡΓΙΟΣ ΑΜΥΡΑΣ:** Θα ήθελα να ρωτήσω ακόμα κάτι και θα ολοκληρώσω, κυρία Πρόεδρε.

Μια που αναφέρατε τις εισαγωγές πρώτων υλών, αγαθών, εμπορευμάτων κτλ, σε τι ποσοστό προπληρώνετε σήμερα τις παραγγελίες σας από το εξωτερικό;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Οι χώρες του Νότου -η Ιταλία, η Ισπανία, η Πορτογαλία- μάς ζητούν προκαταβολή του συνολικού ποσού πριν μας βάλουν στη γραμμή παραγωγής. Άρα, μας φοβούνται περισσότερο. Οι χώρες του ευρωπαϊκού Βορρά είναι με την παράδοση.

Μάλιστα, το διάστημα Δεκεμβρίου-Ιανουαρίου μέχρι τις εκλογές, ενώ ξέραμε ότι ο χρόνος παράδοσης μπορεί να ήταν μια εβδομάδα ως δέκα ημέρες, μάς έδιναν τέσσερις και πέντε εβδομάδες, για να δουν ποια θα είναι η εξέλιξη στην Ελλάδα.

(GA)

(OR)

Οι δε Κινέζοι, με οδηγία από τις τράπεζες, ζητάνε το 30%-35% προκαταβολή. Δηλαδή, μας εμπιστεύονται πιο πολύ από Ανατολή παρά η Ευρώπη.

**ΓΕΩΡΓΙΟΣ ΑΜΥΡΑΣ:** Να ρωτήσω κάτι, αν και έγινε πιο πριν η κουβέντα, αλλά θέλω μια πιο συγκεκριμένη απάντηση.

Τελειώνω, δυο ερωτήσεις έχω, κυρία Πρόεδρε.

Αντέχετε εσείς ως εργοδότες να πάτε αύριο τον κατώτατο στα 751 ευρώ;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αντέχουμε μέχρι στο σημείο που μπορούμε να δώσουμε στους 137 χιλιάδες που αμείβονται. Από εκεί και πέρα, οι τριετίες και οι ωριμάνσεις είναι μία επιβάρυνση 1,95 δισεκατομμύρια. Αυτό δεν το αντέχουμε. Σας το λέω ξεκάθαρα.

Ο σκοπός μας, όμως, ποιος είναι; Να βοηθήσουμε αυτούς που παίρνουν ένα χαμηλό μισθό, παίρνει κάτω από ένα αξιοπρεπές όριο. Αυτός που παίρνει 800 και 1000 ευρώ, το να μείνει ένα διάστημα σε αυτό το ποσό, νομίζω ότι είναι λογικό.

**ΓΕΩΡΓΙΟΣ ΑΜΥΡΑΣ:** Πείτε μου το σχόλιό σας για τις πληρωμές με κάρτα, με πιστωτικό χρήμα. Ποια είναι η γνώμη σας;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν είμαι υπέρ του περιορισμού των συναλλακτικών συνηθειών. Νομίζω ότι οι περιορισμοί αυτοί δεν κάνουν καλό. Αλλά, εν πάση περιπτώσει, αν θεωρείται και έχει εξεταστεί ότι η πιστωτική κάρτα ή η χρεωστική κάρτα ή η κάρτα αγορών μπορεί να πατάξει τη φοροδιαφυγή, μπορεί να αποδίδεται ο ΦΠΑ σε πραγματικό χρόνο και να μην καταλήγουμε από φοροεισπράκτορες στο τέλος του μήνα φοροφυγάδες, γιατί υπάρχουν οι προτεραιότητες της οικογένειάς σου, τότε πραγματικά να το εξετάσουμε.

Θα ήταν, όμως, πολύ πιο εύκολο να δώσουμε μία αξία στην απόδειξη. Και όχι στο σύνολο της αναγραφόμενης τιμής της απόδειξης. Στο ποσοστό ΦΠΑ. Αυτό δεν είναι το αντικείμενο της αλλαγής;

**ΓΕΩΡΓΙΟΣ ΑΜΥΡΑΣ:** Ήταν η επόμενη ερώτηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν σου κόβω απόδειξη, για να μη σου χρεώσω ΦΠΑ;

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ολοκληρώστε, κύριε Αμυρά. Είχατε είκοσι λεπτά.

**ΓΕΩΡΓΙΟΣ ΑΜΥΡΑΣ:** Είναι η τελευταία μου ερώτηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Με το ποσοστό του ΦΠΑ και μόνο της απόδειξης χτίζεις ένα αφορολόγητο.

Δεν είναι πιο εύκολο;

**ΓΕΩΡΓΙΟΣ ΑΜΥΡΑΣ:** Άρα, δεν είστε υπέρ του να αυξήσουμε το ΦΠΑ χωρίς να δημιουργήσουμε τέτοιου είδους διόδους διαφυγής και ανάπτυξης.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ όταν άκουσα για 15% και 6,5% ΦΠΑ, πέταξα από τη χαρά μου. Αυτό θα εξοικονομούσε 3,5 δισεκατομμύρια στον Έλληνα καταναλωτή.

**ΓΕΩΡΓΙΟΣ ΑΜΥΡΑΣ:** Αναλόγως από πού το κοιτάτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αλλάξαμε έξι σενάρια.

**ΓΕΩΡΓΙΟΣ ΑΜΥΡΑΣ:** Από το 7% στο 15% ή από το 20% στο 15%. Αναλόγως από πού το κοιτάτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το κοίταζα και από το 5%, 9%, 16% των νησιών, το κοίταζα και από το 23%, 13% και 6,5%. Από όπου και να το κοιτάξεις, ενιαίος συντελεστής 15% και 6,5% χαμηλός, ήταν ευχής έργο. Όνειρο απατηλό.

**ΓΕΩΡΓΙΟΣ ΑΜΥΡΑΣ:** Α, λέτε για ενιαίο συντελεστή.

Η τελευταία μου ερώτηση. Πείτε μου πώς αξιολογείτε -εσείς ως πρόσωπο, γιατί ενδεχομένως εδώ να μην μπορείτε να εκφέρετε τη γνώμη της Συνομοσπονδίας- τους χειρισμούς της παρούσας Κυβέρνησης μέχρι τώρα στο θέμα της διαπραγμάτευσης και στην ανάγκη αναθέρμανσης της αγοράς. Ποια είναι η αξιολόγησή σας, το σχόλιό σας;

Ευχαριστώ για τις απαντήσεις.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Αυτό είναι εκτός πλαισίου, όμως.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω την επιθυμία μου. Θα ήθελα να είχαν κλείσει αυτές οι διαπραγματεύσεις, να είχε ολοκληρωθεί μία συμφωνία. Πιστεύω ότι και μία μέτρια συμφωνία είναι απαραίτητη για την Ελλάδα. Σας είπα και πάλι ότι δεν είμαστε αφελείς. Γνωρίζουμε ότι πάλι ο ιδιωτικός τομέας και οι μικρομεσαίοι θα επωμισθούν οποιαδήποτε συμφωνία, οποιουσδήποτε όρους της συμφωνίας, οποιαδήποτε μέτρα της συμφωνίας. Νομίζω, όμως, ότι είναι καθήκον μας να κρατήσουμε τη χώρα μας ζωντανή.

**ΓΕΩΡΓΙΟΣ ΑΜΥΡΑΣ:** Ευχαριστούμε πολύ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ο κ. Καμμένος έχει το λόγο.

**ΔΗΜΗΤΡΙΟΣ ΚΑΜΜΕΝΟΣ:** Γεια σας, κύριε Κορκίδη. Θα μας συγχωρήσετε που σας κουράζουμε λίγο περισσότερο σήμερα απ’ όσο αναμενόταν, αλλά είναι και η διαδικασία.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Με ευχαρίστησή μου.

**ΔΗΜΗΤΡΙΟΣ ΚΑΜΜΕΝΟΣ:** Θα προσπαθήσω να είμαι σύντομος και εντός χρονικού πλαισίου. Έχουν καλυφθεί πάρα πολλές ερωτήσεις από συναδέλφους, ευτυχώς.

Θα ήθελα πρακτικά, σαν οικονομολόγος, να σας ρωτήσω το εξής: Γνωρίζουμε τις επιπτώσεις των μνημονίων όλοι. Να μην επαναλάβουμε τα νούμερα. Το πρακτικό ζήτημα που θέλω να ρωτήσω είναι εάν εσείς έχετε κατανοήσει ή αν σας έδωσαν να κατανοήσετε οι κυβερνήσεις των τελευταίων ετών, τι σημαίνει ο όρος ανταγωνιστικότητα. Διότι ο ορισμός της ανταγωνιστικότητας συνίσταται σε δώδεκα πυλώνες. Παγκοσμίως μετράται έτσι.

Εσείς ποιον θεωρούσατε ανταγωνιστή σας τα πέντε χρόνια που πέρασαν; Κάποιον Βαλκάνιο; Κάποιον Ευρωπαίο; Κάποιον εκτός ευρώ; Κάποιον διπλανό σας; Αυτή είναι η πρώτη μου ερώτηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και στον κλάδο του εμπορίου αποκλειστικά;

**ΔΗΜΗΤΡΙΟΣ ΚΑΜΜΕΝΟΣ:** Ναι, ναι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γιατί, αν μου λέγατε στον κλάδο της ναυτιλίας, θα σας έλεγα τους πάντες.

**ΓΕΩΡΓΙΟΣ ΑΜΥΡΑΣ:** Του εμπορίου.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας έλεγα, λοιπόν, αυτοί με τους οποίους θα μπορούσαμε να συγκριθούμε είναι περισσότερο οι Ισπανοί, οι Πορτογάλοι και οι Ιταλοί. Είμαστε πιο κοντά στο μοντέλο κατανάλωσης και στο μοντέλο αγορών που θα μπορούσαμε να συγκριθούμε.

 (SM)

(GA)

Τα μεγέθη, βεβαίως, των τριών, τεσσάρων χωρών είναι τελείως διαφορετικά.

Αυτό το οποίο, όμως, θα έπρεπε τουλάχιστον να κάνουμε είναι εμείς σαν εμπόριο να ανέβουμε σε αυτή την αλυσίδα πιο κοντά στην παραγωγή. Εμείς απομακρυνθήκαμε από την παραγωγή, με αποτέλεσμα να μην είμαστε ανταγωνιστικοί. Δεν ξέρω, εάν σας καλύπτει αυτή η απάντηση.

**ΔΗΜΗΤΡΙΟΣ ΚΑΜΜΕΝΟΣ:** Με καλύπτει. Απλώς, «follow up» στην ερώτηση είναι τι κάνατε εσείς σαν κλάδος, από θέμα εκπαίδευσης, ενημέρωσης, διερεύνησης νέων αγορών, πρώτων υλών. Γιατί η παραγωγή δεν είναι μόνο να βρω μια αγορά να εξάγω, είναι να βρω και πολύ σωστές ανταγωνιστικές πρώτες ύλες οπουδήποτε, για να έχω καλό, ανταγωνιστικό κόστος παραγωγής μαζί με τη βοήθεια της τράπεζας και το δανειακό κόστος, έτσι ώστε το προϊόν μου να είναι ανταγωνιστικό –και πάω πάλι στην πρώτη ερώτηση- σε ποιον;

Δηλαδή, έχετε κατανοήσει εσείς σαν κλάδος, όταν η Ευρώπη λέει ότι η Ελλάδα δεν είναι ανταγωνιστική χώρα, ως προς τι το εννοεί; Δηλαδή, θέλει να ανταγωνιστούμε τον Πορτογάλο και να εξάγουμε δέρματα ή παπούτσια που κάνουν οι ίδιοι καλύτερα απ’ αυτόν;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μακάρι να είχαμε βυρσοδεψία, να έδιναν άδειες για βυρσοδεψία που δεν δίνουν και δέρματα. Θα το κάναμε.

Αλλά θα σας πω το εξής. Η Ελλάδα έχει το πλεονέκτημα να έχει πολλές επιλογές στον κλάδο του εμπορίου. Έχει πολλούς πυλώνες, δηλαδή, και πολλές πηγές που άλλες χώρες δεν τις έχουν.

Η Ελλάδα έχει εκτός από το γνωστό λιανικό εμπόριο –γιατί το εμπόριο δεν είναι μόνο η βιτρίνα και αυτό που βλέπεις σε ένα μαγαζί- το χονδρικό εμπόριο, έχει το εφοδιαστικό εμπόριο και μάλιστα στο χώρο των θαλάσσιων μεταφορών, έχει το διαμετακομιστικό εμπόριο…

**ΔΗΜΗΤΡΙΟΣ ΚΑΜΜΕΝΟΣ:** Μεταφορές.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είναι πολύ σημαντικό, γιατί είναι σε έναν κόμβο εμπορικό. Θα μπορούσαμε πραγματικά να είμαστε η σύνδεση Ανατολής και Δύσης, που παραδοσιακά ήμασταν.

**ΔΗΜΗΤΡΙΟΣ ΚΑΜΜΕΝΟΣ:** Δεν είμαστε όμως.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν είμαστε.

Θα μπορούσαμε, λοιπόν, να είχαμε αναπτύξει το σιδηροδρομικό δίκτυο, για το οποίο τώρα βλέπετε πόσοι ενδιαφερόμενοι υπάρχουν, γιατί θέλει να κλείσουν τον κύκλο οι Κινέζοι της Βόρειας Ευρώπης με τη Νότια Ευρώπη, οι Ρώσοι προς την Κεντρική Ευρώπη.

Και πρώτη φορά βλέπουμε τρένα να γυρίζουν γεμάτα –πήγαιναν γεμάτα προς την Κεντρική Ευρώπη- προς το λιμάνι με ανταλλακτικά της Scoda παραδείγματος χάριν που είναι εκεί τα εργοστάσια, και δεν επαρκούν οι σιδηροδρομικές υποδομές…

**ΔΗΜΗΤΡΙΟΣ ΚΑΜΜΕΝΟΣ:** Για να υποδεχθούν εννοείτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Καταλαβαίνετε, λοιπόν, ότι έναν τομέα τον οποίο τον χρηματοδοτούσε με 1 εκατομμύριο ευρώ ημερησίως –νομίζω- το ελληνικό δημόσιο και ο Έλληνας φορολογούμενος, τώρα δεν έχει υποδομές.

Βλέπετε, λοιπόν, ότι έχουμε τόσες πολλές επιλογές…

**ΔΗΜΗΤΡΙΟΣ ΚΑΜΜΕΝΟΣ:** Θα φτάσουμε και σε αυτό, όταν έρθει η ώρα τους. Θα συνεχίσω. Σας ευχαριστώ πολύ για την απάντησή σας.

Θέλω να μου κρίνετε με την περισσότερη ειλικρίνεια που μπορείτε. Επειδή τα μνημόνια έφεραν την πλήρη διάλυση των εργασιακών σχέσεων, την πλήρη διάλυση της οικογένειας και του οικογενειακού ιστού με την ανεργία, την πλήρη αιχμαλωσία όλων φυσικών και νομικών προσώπων που απαρτίζουν μια μικρομεσαία -είτε αυτοί είναι μέτοχοι είτε είναι υπάλληλοι- από τον ΤΕΙΡΕΣΙΑ ή από τις φορολογικές και ασφαλιστικές εισφορές κατά φυσικό ή νομικό πρόσωπο, πώς αυτό επηρέασε -θέλω να πω- και τις επιχειρήσεις σας; Τα χρέη των εταιρειών σας αυξήθηκαν;

Και εάν ήταν αιτία το μνημόνιο τα no performing loans -που λέμε, τα κόκκινα χρέη- τα χρέη να «κοκκινήσουν» τα οποία φαντάζομαι –τα νούμερα τα γνωρίζουμε όλοι, αλλά θέλω την απάντησή σας- εξυπηρετούντο μέχρι τα μνημόνια; Εάν, επίσης, αυξήθηκαν οι ακάλυπτες επιταγές και γιατί; Φταίνε τα μνημόνια γι’ αυτό;

Συγγνώμη και εγώ. Συμφωνώ με εσάς. Δεν μου αρέσει το «μνημόνιο», είναι ένας δόκιμος όρος εντελώς εχθρικός προς τη λογική μου.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το ζήσαμε. Δεν μπορούμε να μην το αναφέρουμε. Κάθε μέρα επί πέντε χρόνια το ζήσαμε στο πετσί μας. Δεν είναι κακό.

**ΔΗΜΗΤΡΙΟΣ ΚΑΜΜΕΝΟΣ:** Μου απαντάτε συνολικά ή αν θέλετε σε ένα, ένα. Δηλαδή, έγινε αυτή η καταστροφή; Εσείς δηλαδή δεν χρωστούσατε. Ξαφνικά καταστήκατε οφειλέτες και μεγαλοοφειλέτες με κόκκινα δάνεια, έτοιμοι για φυλακή ή τουλάχιστον οι μέτοχοι ή και αρκετοί υπάλληλοι.

Μετά το ίδιο συνέβη –ας πούμε- και με τις επιταγές. Είχατε ανθρώπους, οι οποίοι είχαν επιταγές, δεν μπόρεσαν να εξυπηρετηθούν. Τι τους κάνατε; Τους τρέχατε στα δικαστήρια; Τους προσομοιώνατε; Δηλαδή έφερε όλη αυτή την εμπορική καταστροφή το μνημόνιο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω ότι το μόνο πράγμα που δεν αύξησε το μνημόνιο ήταν οι ακάλυπτες επιταγές, γιατί οι τράπεζες δεν έδιναν μπλοκ επιταγών.

**ΔΗΜΗΤΡΙΟΣ ΚΑΜΜΕΝΟΣ:** Όποιος είχε, ναι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Οπότε στα τελευταία χρόνια το μόνο πράγμα το οποίο μειώθηκε είναι το ποσό των ακάλυπτων επιταγών και ο αριθμός τεμαχίων των ακάλυπτων επιταγών. Είχαμε φτάσει χρονιές να είναι πάνω από 1 δισεκατομμύριο οι ακάλυπτες επιταγές και μειώθηκαν.

**ΔΗΜΗΤΡΙΟΣ ΚΑΜΜΕΝΟΣ:** Το ξέρω, ναι. Φτάσαμε τα 250.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σαφέστατα αυξήθηκαν και τα δάνεια στο «κόκκινο». Σας είπα πριν ότι είναι 82 δισεκατομμύρια περίπου, εκ των οποίων τα 45 δισεκατομμύρια είναι επιχειρηματικά και η καθυστέρηση έχει φτάσει το 40% στις περισσότερες περιπτώσεις.

(AR)

 (SM)

**ΔΗΜΗΤΡΙΟΣ ΚΑΜΜΕΝΟΣ:** Φταίνε τα μέτρα λιτότητας και του μνημονίου, αν θέλετε, γι’ αυτήν την κατάσταση, γι’ αυτό το αποτέλεσμα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω το εξής: Υπήρχαν και νοικοκυριά και επιχειρήσεις οι οποίες είχαν δανειστεί πολύ πάνω από τις δυνάμεις τους. Αυτό δεν πρέπει να το παραβλέπουμε.

**ΔΗΜΗΤΡΙΟΣ ΚΑΜΜΕΝΟΣ:** Εδώ φταίνε δύο ξέρετε, δηλαδή και αυτός που δίνει και αυτός που λαμβάνει. Περισσότερο αυτός που δίνει γιατί θα μπλέξουμε στα δάνεια στην Ελλάδα, ότι έφταιγε αυτός που υπερδάνειζε, γιατί δεν έπαιρνε το ρίσκο που έπρεπε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, ναι, σαφέστατα. Οι τράπεζες μοιράζανε τις κάρτες σαν τραπουλόχαρτα, τα καταναλωτικά δάνεια.

**ΔΗΜΗΤΡΙΟΣ ΚΑΜΜΕΝΟΣ:** Συμφωνούμε σε αυτό. Ήταν φτηνό το χρήμα τότε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να σας πω. Το φτηνότερο χρήμα πάντα είναι το δικό σου και όχι το ξένο.

**ΔΗΜΗΤΡΙΟΣ ΚΑΜΜΕΝΟΣ:** Συμφωνώ απόλυτα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ήταν επόμενο.

Να σας πω το παράδειγμα –θα σας το πούνε και άλλοι πιο ειδικοί- του real estate. Όταν οι αξίες των ακινήτων κατέρρευσαν, ήταν ποτέ δυνατό να μπορέσεις να αποπληρώσεις ένα δάνειο ενός σπιτιού, το οποίο ούτε καν να πουλήσεις, για να αποπληρώσεις, δεν μπορούσες;

**ΔΗΜΗΤΡΙΟΣ ΚΑΜΜΕΝΟΣ:** Όχι, γιατί ήσουνα και άνεργος.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όταν μειώθηκε κατά 32% το εισόδημά σου, μπορούσες να ανταποκριθείς, με τα δύο τρίτα του εισοδήματος, στις οικογενειακές υποχρεώσεις, επαγγελματικές, δανειακές;

(Στο σημείο αυτό την Προεδρική Έδρα της Εξεταστικής Επιτροπής καταλαμβάνει ο Πρόεδρος αυτής **κ. ΔΗΜΗΤΡΙΟΣ ΒΙΤΣΑΣ**)

**ΔΗΜΗΤΡΙΟΣ ΚΑΜΜΕΝΟΣ:** Καταλήγουμε ότι τα μνημόνια έφεραν τον προσωπικό, αλλά και επιχειρηματικό τομέα σε πλήρη αδυναμία εκπλήρωσης υποχρεώσεων και πλήρη αδυναμία ανταγωνιστικότητας στις εταιρείες. Γιατί δεν μπορείς να είσαι ανταγωνιστικός, όταν είσαι στον ΤΕΙΡΕΣΙΑ. Δεν μπορείς να είσαι ανταγωνιστικός, όταν τρία εκατομμύρια επτακόσιες χιλιάδες άνθρωποι ή χιλιάδες επιχειρήσεις είναι «στο κόκκινο» με ληξιπρόθεσμα δάνεια που πρέπει να εξυπηρετηθούν και εγγυήσεις να τρέχουν. Άρα, δεν γινόμαστε ανταγωνιστικοί, καταλήγω, εάν συμφωνείτε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σε περιπτώσεις, μάλιστα, που πάγωναν οι λογαριασμοί, που αφαιρείτο το ΑΦΜ, που υπόκειτο ο άλλος σε έναν ξαφνικό θάνατο, ήταν ποτέ δυνατό να μπορέσει να αποπληρώσει αυτές τις υποχρεώσεις;

**ΔΗΜΗΤΡΙΟΣ ΚΑΜΜΕΝΟΣ:** Όχι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Άρα, αυτά δεν ήταν μνημονιακά μέτρα; Δηλαδή, δεν ήταν λάθος μέτρα;

**ΔΗΜΗΤΡΙΟΣ ΚΑΜΜΕΝΟΣ:** Λάθος μέτρα. Συμφωνούμε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δηλαδή, έσφιγγες τη θηλιά στο λαιμό για να κερδίσεις, τι; Το σκοινί;

**ΔΗΜΗΤΡΙΟΣ ΚΑΜΜΕΝΟΣ:** Εσείς πιστεύετε ότι αυτή η λογική ποια ήταν; Δηλαδή, τελικά γιατί το έκαναν; Γιατί συνέβη αυτό;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω αυτό που είπα πριν. Υπήρχε μια λίστα βημάτων, τα οποία ακολουθούσαν σαν τυφλοσούρτη. Και πολύ δύσκολα, αν θέλετε, μπορούσε κανείς να αλλάξει λίγο προς τη μία ή την άλλη πλευρά κάποια πράγματα.

**ΔΗΜΗΤΡΙΟΣ ΚΑΜΜΕΝΟΣ:** Θα επανέλθω σε αυτό που λέτε. Ευχαριστώ πολύ.

Πιστεύετε ότι κατά την εποχή των μνημονίων αυξήθηκε ή μειώθηκε το φαινόμενο της φοροδιαφυγής και της φοροαποφυγής, από τις μικρομεσαίες επιχειρήσεις και όχι μόνο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυξήθηκε το φαινόμενο της φοροαδυναμίας.

**ΔΗΜΗΤΡΙΟΣ ΚΑΜΜΕΝΟΣ:** Σωστό.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πραγματικά φτάσαμε σε ένα στάδιο που δεν μπορούσε ο άλλος να ανταποκριθεί στις υποχρεώσεις του. Δεν είναι τυχαίο που συσσωρεύτηκαν όλα αυτά τα ποσά στα ασφαλιστικά ταμεία. Στον ΟΑΕΕ, παραδείγματος χάριν, η συνέπεια ήταν στο 78% και ξαφνικά έπεσε στο 42%.

**ΔΗΜΗΤΡΙΟΣ ΚΑΜΜΕΝΟΣ:** Εδώ πρέπει να πούμε αλήθειες. Εγώ ήμουν πριν από τέσσερεις μήνες, πριν γίνω Βουλευτής, στην αγορά. Όταν αυξάνεται το ΦΠΑ –το ξέρουμε γιατί ήμασταν στην αγορά- τρεις και τέσσερις φορές …

**ΜΑΥΡΟΥΔΗΣ ΒΟΡΙΔΗΣ:** Και πέμπτη!

**ΔΗΜΗΤΡΙΟΣ ΚΑΜΜΕΝΟΣ:** Ποια πέμπτη; Όχι, κάτσε, ρε Μάκη!

Όταν έχεις τόσες απανωτές αυξήσεις ΦΠΑ, έχεις όλα αυτά τα προβλήματα που περιγράψαμε πριν. Δεν είναι λογικό –γιατί το έζησα στην αγορά- να φοροδιαφεύγουν πιο πολλοί, για να μπορέσουν να έχουν ένα εισόδημα, να εξυπηρετήσουν ό,τι μπορούν για να μην μπουν φυλακή; Δυστυχώς το ζήσαμε. Δεν είναι λογικό και κανονικό, δεν είναι κανονικότητα αυτό, συνέβη, όμως.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω κάτι που το γνωρίζετε και εσείς ως οικονομολόγοι. Εγώ δεν είμαι οικονομολόγος, αλλά είμαι αριθμομνήμων. Θα σας πω, λοιπόν, ότι όταν ο στόχος του ΦΠΑ είναι 20 δισεκατομμύρια ευρώ, το ελληνικό δημόσιο εισέπραττε τα 18 και κάτι δισεκατομμύρια και αυτό ήταν μέχρι το 2009. Όταν ο στόχος είσπραξης του ΦΠΑ, με τις αυξήσεις τις τρεις, που είπατε, πήγε στα 24 δισεκατομμύρια η εισπραξιμότητα του ΦΠΑ ξεκίνησε από τα 18 στα 17 στα 16 στα 14,4 το 2014.

Λοιπόν, αυτό αποδεικνύει –και εσείς οι οικονομολόγοι μπορείτε να το επιβεβαιώσετε- ότι όσο αυξάνεις τη φορολογία, έχεις αντίθετα αποτελέσματα. Αυτήν τη νοοτροπία, λοιπόν, δεν τη θεωρείτε και εσείς λανθασμένη στο μνημόνιο;

**ΔΗΜΗΤΡΙΟΣ ΚΑΜΜΕΝΟΣ:** Απόλυτα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ τουλάχιστον, με το μυαλό του εμπόρου, αν θέλετε, της αγοράς, θεωρώ ότι όταν αυξάνεις τους στόχους σε έναν πελάτη ο οποίος δεν μπορεί να ανταποκριθεί, το μόνο πράγμα που μπορεί να γίνει είναι να ανέβει η καρτέλα του και να πάει στο κόκκινο. Δεν συνέβη και το ίδιο με την αύξηση των φόρων;

**ΔΗΜΗΤΡΙΟΣ ΚΑΜΜΕΝΟΣ:** Συμφωνώ απολύτως.

Πάμε λίγο στο PSI. Επόμενη ερώτηση: Θέλω να μου κρίνετε τη ζημία που υπέστητε. Εκ των συμφραζομένων ήσασταν και ομολογιούχος.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μικροομολογιούχος.

**ΔΗΜΗΤΡΙΟΣ ΚΑΜΜΕΝΟΣ:** Μικροομολογιούχος, μεγαλοομολογιούχος δεν έχει σημασία. Ήσασταν κάτοχος ελληνικών τίτλων.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πάντως, πίστεψα τη χώρα μου.

**ΔΗΜΗΤΡΙΟΣ ΚΑΜΜΕΝΟΣ:** Αλλά και για τα ασφαλιστικά ταμεία του κλάδου σας.

Οι ερωτήσεις μου είναι σαφείς. Σας ερωτώ εάν πιστεύετε ότι επηρεάστηκαν και πόσο, ποιοτικά και ποσοτικά; Δηλαδή, εάν αυτό σας τράβηξε πίσω σε σχέση με την ανταγωνιστικότητα ή την καθημερινότητά σας;

Και δεύτερον, εάν εσείς -δεν γνωρίζω, θέλω να ρωτήσω- ο σύλλογός σας ασχολείται και με τα ασφαλιστικά του κλάδου σας;

 (CB)

(1AR)

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω πρώτα απ’ όλα για το θέμα του PSI. Πραγματικά, δεν γνωρίζω αν τα ανταλλάγματα που πήραμε για το PSI, δηλαδή του κουρέματος του χρέους, αποδειχθούν ότι ήταν επ’ ωφελεία της ελληνικής οικονομίας ή για την περίπτωση ή για την περίσταση ή για την περίοδο που έγινε. Γιατί ξέρετε, πολλές φορές, μπορεί να κρίνουμε τα πράγματα εκ των υστέρων, αλλά πολλές φορές σε πραγματικό χρόνο οι αποφάσεις που μπορεί να παίρνονται ή οι λύσεις που μπορεί να δίνονται, είναι διαφορετικές και κρίνονται διαφορετικά μεταγενέστερα.

Ως προς τα ασφαλιστικά ταμεία, για το PSI, δεν μπορώ να σας πω κατά πόσο τα έβλαψε. Σαφέστατα, δεν κέρδισαν. Δεν μπορώ όμως να σας πω πόσο τα έβλαψε. Αλλά για τα ασφαλιστικά ταμεία έχω μία ένσταση, τα ασφαλιστικά ταμεία δεν έπρεπε ποτέ να είναι διαχειριστές αυτών των χρημάτων.

**ΔΗΜΗΤΡΙΟΣ ΚΑΜΜΕΝΟΣ:** Εδώ πιθανόν να συμφωνήσουμε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τα ασφαλιστικά ταμεία είχαν έναν άλλο ρόλο, ούτε να κάνουν real estate ούτε να επενδύουν. Θεωρώ ότι έπρεπε να παίρνουν, να δίνουν τις συντάξεις και να καλύπτουν τον ασφαλισμένο.

**ΔΗΜΗΤΡΙΟΣ ΚΑΜΜΕΝΟΣ:** Να αποδίδουν.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω για παράδειγμα ότι ο ΟΑΕΕ είχε κάποια στιγμή 800 εκατομμύρια, δραχμές τότε, περιουσιακά στοιχεία. Δεν χρησιμοποιούντο τα κτήρια του ΟΑΕΕ, νοίκιαζαν άλλα κτήρια, αυτή η περιουσία απαξιώθηκε. Δεν σας λέω για τα δομημένα ομόλογα κ.λπ. Αυτό έδειξε ότι κακώς δόθηκε μία διαχείριση τέτοια στους εκάστοτε διοικητές των ασφαλιστικών ταμείων. Δεν ξέρω, λοιπόν, αν έκανε περισσότερο κακό το PSI ή οι διοικητές των ασφαλιστικών ταμείων ή οι διοικήσεις, για να μην το προσωποποιούμε.

**ΔΗΜΗΤΡΙΟΣ ΚΑΜΜΕΝΟΣ:** Εντάξει.

**ΧΑΡΟΥΛΑ ΚΑΦΑΝΤΑΡΗ:** Όταν όμως, κύριε Κορκίδη, υπάρχει κατεύθυνση κυβερνητική στα ασφαλιστικά ταμεία να επενδύσουν σε συγκεκριμένα τοξικά ομόλογα, άρα υπάρχουν πολιτικές ευθύνες των κυβερνήσεων. Αυτό να μην το ξεχνάμε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρία Καφαντάρη, ευχαριστούμε πολύ για την παρατήρηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γι’ αυτό σας το είπα. Οι διοικητές από κάποιους διορισμένοι δεν ήταν;

**ΧΑΡΟΥΛΑ ΚΑΦΑΝΤΑΡΗ:** Έτσι είναι. Μην το ξεχνάμε αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Έτσι είναι.

Κύριε Καμμένο, παρακαλώ συνεχίστε.

**ΔΗΜΗΤΡΙΟΣ ΚΑΜΜΕΝΟΣ:** Θα πάω σε κάτι πολύ συγκεκριμένο. Αναφέρατε πριν στα συμφραζόμενά σας κάποια συνεννόησή σας με τον κ. Σταμάτη. Θα θέλατε να μας πείτε τι εννοούσατε με αυτό που είπατε στον κ. Βορίδη; Τι συνεννόηση υπήρχε ή μάλλον τι συζητήθηκε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ ξεκάθαρα θα σας πω κάτι. Γι’ αυτό σας είπα πριν ότι δεν θα είμαι αντικειμενικός και θα το εξηγήσω για να μην παρεξηγηθώ. Όταν μου ζητήθηκε από τον Πρωθυπουργό να είμαι υποψήφιος Ευρωβουλευτής τον Μάιο του 2014 -ξέρετε ότι εγώ δεν έχω ασχοληθεί ποτέ με την πολιτική ούτε και θα ασχοληθώ-, θεώρησα ότι ήταν μια ευκαιρία να εκπροσωπηθούν οι μικρομεσαίοι -και μακάρι αυτό να γινόταν και από όλα τα κόμματα, βγήκαμε άλλωστε και το είπαμε- στα κέντρα αποφάσεων στις Βρυξέλλες. Είχε γίνει λοιπόν μία συζήτηση για το ποια θα είναι η προοπτική, τι ακριβώς πρόκειται να γίνει, να ξέρουμε πού βαδίζουμε.

Τώρα, αν θέλετε, φωνάξτε τον κ. Σταμάτη εδώ να σας πει αν όντως η συζήτηση αυτή ήταν προσωπική του θέση ή αν ήταν ο σχεδιασμός της Κυβέρνησης. Αλλά εγώ δεν όφειλα να ξέρω ορισμένα πράγματα, εκτιθέμενος σε μία διαδικασία, για το πού βαδίζει η ελληνική κυβέρνηση;

**ΔΗΜΗΤΡΙΟΣ ΚΑΜΜΕΝΟΣ:** Σαφώς. Οπωσδήποτε. Φαντάζομαι ναι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το σημειώσαμε πάντως, κύριε Κορκίδη.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ δεν ντρέπομαι γι’ αυτά τα οποία λέω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αλίμονο.

**ΔΗΜΗΤΡΙΟΣ ΚΑΜΜΕΝΟΣ:** Σας ευχαριστώ πολύ.

Κλείνοντας, για να μην καταχραστώ τον χρόνο όλων, θα κάνω μία διπλή ερώτηση από τα συμφραζόμενα, αλλά θα είναι και σύντομη, γιατί καλυφθήκαμε αρκετά από τους συναδέλφους. Είπατε ότι δεν είχατε κάποια άμεση επαφή με τους τότε τροϊκανούς, τα τεχνικά κλιμάκια, παρά μία μόνο.

Με τον ΙΟΒΕ είχατε κάποια επαφή σε σχέση με τη συγγραφή της εργαλειοθήκης; Διότι χθες που ήρθαν οι κύριοι του ΙΟΒΕ εδώ μας είπαν ότι πήραν την εργολαβία από τον ΟΟΣΑ για να κάνουν την εργαλειοθήκη του ΟΟΣΑ, η οποία δεν ήταν του ΟΟΣΑ, αλλά ήταν του ΙΟΒΕ και κάποιων άλλων οργανισμών. Σας κάλεσαν, είχατε κάποια συζήτηση σε αυτό; Αυτή ήταν η πρώτη ερώτησή μου.

Η δεύτερη είναι η εξής. Μιλήσατε για τη μετενέργεια και για πολλά άλλα -να μην τα αναφέρω τώρα- που βγήκαν ξαφνικά, εκεί που δεν τα είχαμε ακούσει ποτέ, στο τραπέζι των συζητήσεων με τους τροϊκανούς. Αυτά είναι σε γνώση σας ποιοι μπορεί να τα έθεσαν, ποιοι να τα έβαλαν στο τραπέζι; Όχι τα κίνητρά τους, το ποιοι να τα έθεσαν στο τραπέζι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω πρώτα απ’ όλα ότι με τον ΙΟΒΕ δεν θα μπορούσα να συμφωνήσω, εάν πήραν την υπεργολαβία της εργαλειοθήκης.

**ΔΗΜΗΤΡΙΟΣ ΚΑΜΜΕΝΟΣ:** Μας το ανέφεραν χθες σε ερώτησή μου.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν θα μπορούσα να συμφωνήσω, γιατί δεν θα μπορούσα να συμφωνήσω ούτε με τις πενήντα δύο Κυριακές, ούτε με το θέμα των φαρμακείων, ούτε με το θέμα των ταξί, ούτε με όλα αυτά τα σημεία. Θα μπορούσα, ίσως, αν είχα ερωτηθεί, να είχαμε καταθέσει κι εμείς ένα υπόμνημα. Άλλωστε, έχουμε κι εμείς ένα ινστιτούτο, το οποίο…

**ΔΗΜΗΤΡΙΟΣ ΚΑΜΜΕΝΟΣ:** Πάντως δεν ερωτηθήκατε. Δεν συμμετείχατε σε κάποια ομάδα εργασίας.

(PE)

(CB)

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ, τουλάχιστον προσωπικά, ούτε επαφή δεν είχα. Μάλιστα, θα σας πω, επειδή δεν θέλω να κρύβομαι, ότι εκείνο το διάστημα ήμουν πολύ θυμωμένος και με τη στάση του ΣΕΒ, γενικότερα με τους τροϊκανούς και είχα εκδηλώσεις και τις διαφωνίες μου.

**ΔΗΜΗΤΡΙΟΣ ΚΑΜΜΕΝΟΣ:** Γνωρίζετε κάτι συγκεκριμένο για τη στάση του ΣΕΒ;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Απλώς, είχαμε τελείως διαφορετική αντίληψη και προσέγγιση στο θέμα. Αυτό ξεκίνησε με την έκθεση της McKenzie…

**ΔΗΜΗΤΡΙΟΣ ΚΑΜΜΕΝΟΣ:** Τη γνωστή, του 2010.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εκεί μας είχαν καλέσει και είδαμε ότι είχαμε πολλές διαφωνίες σε πάρα πολλά θέματα. Εκεί είδαμε για πρώτη φορά αυτή τη διάθεση, εάν θέλετε, συγκέντρωσης του εμπορίου και της αγοράς. Οπότε εγώ δεν εκπροσωπώ αυτού του είδους τις επιχειρήσεις και δεν θα μπορούσα, λοιπόν, να συμφωνήσω, όπως και σαφέστατα δεν συμφώνησα και με την εργαλειοθήκη του ΟΟΣΑ, όταν την έμαθα. Σε καμία περίπτωση, όμως, δεν συμμετείχαμε στις διεργασίες. Απλώς, ξέρω ότι κάποιες συναντήσεις ήταν στην Κάνιγγος.

**ΔΗΜΗΤΡΙΟΣ ΚΑΜΜΕΝΟΣ:** Τελευταία ερώτηση και ευχαριστώ τους συναδέλφους για την υπομονή τους.

Το είπατε, να το επιβεβαιώσουμε. Στις επαφές που είχατε με κρατικούς παράγοντες, Υπουργούς, Υφυπουργούς, Γενικούς Γραμματείς, τους κρίνετε επαρκείς; Με συγχωρούν οι παριστάμενοι φίλοι, αλλά ρωτώ: Τους κρίνετε επαρκείς σε σχέση με τη γνώση που είχαν, αν είχαν μελετήσει το μνημόνιο ή επαρκείς αρκετά έτσι ώστε να διαπραγματευτούν τα συμφέροντα της Ελλάδος σε σχέση και με το δικό σας αντικείμενο;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Καμμένε, με συγχωρείτε, αλλά το «επαρκείς» και «μη επαρκείς» τους πιάνει όλους τους πολιτικούς, τους Υπουργούς και τους προέδρους και τους κρίνει ο ελληνικός λαός τελικά.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, ρωτώ εάν είχαν διαβάσει και το μνημόνιο. Γι’ αυτό το λέω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ήδη, ενός επιπέδου κρίση έχει γίνει.

**ΜΑΥΡΟΥΔΗΣ ΒΟΡΙΔΗΣ:** Πάντως, ο κ. Κορκίδης δεν μας ψήφισε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω για τα τρία αρμόδια Υπουργεία, το Υπουργείο Ανάπτυξης, το Υπουργείο Εργασίας και το Υπουργείο Οικονομικών. Θα σας πω ότι έγιναν φιλότιμες προσπάθειες απ’ όσους Υπουργούς τουλάχιστον εγώ συνομίλησα και γι’ αυτό σας είπα ότι δεν πιστεύω και δεν θέλω να το πιστέψω ποτέ ότι υπήρχε κάποια άλλη σκέψη πίσω από το μυαλό τους ως προς το να κάνουν καλό στη χώρα τους.

**ΔΗΜΗΤΡΙΟΣ ΚΑΜΜΕΝΟΣ:** Να είστε καλά. Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άλλωστε, το θέμα δεν είναι το ζήτημα της ικανότητας, αλλά και πολλές φορές είναι το ζήτημα της πολιτικής.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σαφώς.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Λοβέρδος έχει το λόγο.

**ΑΝΔΡΕΑΣ ΛΟΒΕΡΔΟΣ:** Έχετε ορκισθεί, κύριε μάρτυς;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, δεν έχω ορκισθεί.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είναι κάτι που και αυτό δεν σας το είπα. Ήδη, υπάρχει απόφαση της Επιτροπής ότι κανείς από τους κοινωνικούς φορείς, από τα ινστιτούτα και τους εμπειρογνώμονες δεν θα υποβληθεί σ’ αυτό.

**ΑΝΔΡΕΑΣ ΛΟΒΕΡΔΟΣ:** Θέλω να σας κάνω μερικές ερωτήσεις στο «ΙΕΚ-Εξεταστική Επιτροπή». Είναι εδώ ένα «ΙΕΚ» για νέους Βουλευτές, κύριε Πρόεδρε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η ανανέωση καλή είναι, δεν έχει τίποτα κακό.

**ΑΝΔΡΕΑΣ ΛΟΒΕΡΔΟΣ:** Θα σας τις κάνω για τα Πρακτικά, γιατί αυτά εμείς τα έχουμε πει χίλιες φορές.

Κύριε Πρόεδρε, ο κύριος Πρόεδρος τα έχει πει στις Επιτροπές της Βουλής, όπου εκαλείτο ως φορέας. Τα έχει πει όλα αυτά κάθε μέρα στα Μέσα Ενημέρωσης, σε διαλέξεις, σε διάλογο ανοικτό που έκανε ως ΕΣΕΕ και πριν που ήταν Αντιπρόεδρος της ΕΣΕΕ...

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, ήμουν Πρόεδρος στον Εμπορικό Σύλλογο Πειραιά.

**ΑΝΔΡΕΑΣ ΛΟΒΕΡΔΟΣ:** Και στο Επιμελητήριο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Στο Επιμελητήριο του Πειραιά.

**ΑΝΔΡΕΑΣ ΛΟΒΕΡΔΟΣ:** Μάλιστα, κύριε Πρόεδρε, πολλές φορές του έλεγα στο γήπεδο που βρισκόμασταν ότι «εσύ είσαι πιο αριστερά από το ΚΚΕ» και του άρεσε, παρ’ ότι υποψήφιος Ευρωβουλευτής της Νέας Δημοκρατίας. Τον ξέρω τον κ. Κορκίδη, τον εκτιμώ, είμαστε φίλοι και θα τον ρωτήσω πράγματα που πάρα πολλές φορές τα έχουμε πει μεταξύ μας στο πλαίσιο του κοινωνικού διαλόγου, αλλά και του κοινοβουλευτικού έργου και το κάνω για τα Πρακτικά.

**ΜΑΥΡΟΥΔΗΣ ΒΟΡΙΔΗΣ:** Συγγνώμη, σας άρεσε αυτό που σας έλεγε ο κ. Λοβέρδος;

**ΑΝΔΡΕΑΣ ΛΟΒΕΡΔΟΣ:** Ναι, χαμογελούσε.

**ΜΑΥΡΟΥΔΗΣ ΒΟΡΙΔΗΣ:** Το ότι χαμογελούσε δεν σημαίνει ότι του άρεσε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Τώρα, επειδή τυχαίνει ένας εκπρόσωπος κόμματος να λείπει, μην αναλαμβάνει άλλος...

**ΑΝΔΡΕΑΣ ΛΟΒΕΡΔΟΣ:** Τα έχουμε πει χίλιες φορές, κύριε Πρόεδρε, και υποβάλετε το πολιτικό προσωπικό, τους εργαζομένους της Βουλής να χαλάμε χαρτιά, ώρες συνεδριάσεων για πράγματα τα οποία έχουμε πει χίλιες φορές σ’ αυτή τη Βουλή. Δική σας η ευθύνη, όχι προσωπικά…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Και προσωπικά.

**ΑΝΔΡΕΑΣ ΛΟΒΕΡΔΟΣ:** …εννοώ της κοινοβουλευτικής Πλειοψηφίας, εν πάση περιπτώσει, ας πούμε τώρα με τον κ. Κορκίδη τα χιλιοειπωμένα.

Κύριε Πρόεδρε, αν δεν είχαμε τις πηγές χρηματοδότησης των 110 δισεκατομμυρίων και στη συνέχεια των 230 δισεκατομμυρίων ευρώ τι θα γινόταν; Αν υπήρχε άτακτη χρεοκοπία, τι θα γινόταν; Εσείς εδώ είπατε ότι τη χρεοκοπία δεν θα την προτιμούσατε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σε καμία περίπτωση.

**ΑΝΔΡΕΑΣ ΛΟΒΕΡΔΟΣ:** Και σε σχέση με ό,τι έγινε προφανώς, στο οποίο τοποθετείστε κριτικά, έτσι δεν είναι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

(PH)

(PE)

**ΑΝΔΡΕΑΣ ΛΟΒΕΡΔΟΣ:** Και δεύτερον, όσο απεύχεστε τη χρεοκοπία, απεύχεστε και την επιστροφή στη δραχμή; Αυτό ήταν το πρώτο ερώτημα.

 Εάν τώρα δεν χρηματοδοτηθεί η χώρα μέσω μίας συμφωνίας μνημονίου -όπως θέλετε πείτε το- ενδιάμεσης και στη συνέχεια του μνημονίου -αναλόγως- αφού από τις αγορές δεν μπορεί να χρηματοδοτηθεί -μιλάω για τη χρηματοδότηση από το μηχανισμό που από τον Μάρτιο του 2010 δημιουργήθηκε και όπως αυτός τροποποιήθηκε-, τι πιστεύετε ότι θα γίνει στην ελληνική οικονομία, στην αγορά και τι συνέπειες θα υπάρχουν για τον Έλληνα πολίτη;

Τρίτον, σας ακούω στα κανάλια να λέτε -το λέω κι εγώ και το λέμε πολλοί- ότι το τελευταίο χρονικό διάστημα απομειώνεται η κατανάλωση. Και πολλές φορές λέμε για την πρώτη φορά που εκδηλώθηκαν αναπτυξιακοί ρυθμοί στο 2014, μικροί αλλά υπαρκτοί, και αναφερόμαστε στις προβλέψεις της Ευρωπαϊκής Κεντρικής Τράπεζας για ανάπτυξη το 2015 και το 2016.

Η κυβερνητική αλλαγή και η αλλαγή πολιτικής έχει φέρει ύφεση και όλοι λένε -τους αριθμούς θα τους δούμε λίγο αργότερα, διότι υπάρχουν και κάποιες ενδείξεις αριθμών- ότι αν συνεχιστεί αυτή η κατάσταση, γυρίζουμε και πάλι στην ύφεση.

Η αγορά, ένα κομμάτι της οποίας εκπροσωπείτε, το αισθάνεται αυτό; Η απομείωση της κατανάλωσης σας απασχολεί; Μπορεί να συνεχιστεί για πάρα πολύ; Για πόσο; Πόσο αντέχετε ακόμη; Και αν επισυμβεί πτώχευση, χρεοκοπία, θα είναι καλό για εσάς;

Τέταρτον, είπατε «Γιατί να δοθούν 50 δισεκατομμύρια ευρώ στις τράπεζες για την ανακεφαλαιοποίησή τους; Τελικά 39 δισεκατομμύρια ευρώ εδόθησαν. Αυτός είναι ο αριθμός, για να είμαστε ακριβείς και εμείς και εσείς. Εάν δεν εδίδοντο αυτά τα χρήματα, πώς θα επροστατεύοντο τα 220 δισεκατομμύρια ευρώ των καταθέσεων που υπήρχαν τότε, τα οποία δυστυχώς δεν υπάρχουν σήμερα. Φτάσαμε στα 130 δισεκατομμύρια ευρώ και αν.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** 138 δισεκατομμύρια ευρώ.

**ΑΝΔΡΕΑΣ ΛΟΒΕΡΔΟΣ:** Όχι, 131 δισεκατομμύρια ευρώ σημειώναμε τον καιρό που συζητάγαμε την πράξη νομοθετικού περιεχομένου για τα αποθεματικά των φορέων. Παρακάτω είναι, αλλά δεν είμαι και ο ειδικότερος. Πώς θα διασφαλίζαμε, εάν δεν προστατεύονταν οι τράπεζες, τα 220 δισεκατομμύρια ευρώ των καταθέσεων;

Και, κύριε Πρόεδρε, εμείς είχαμε εδώ κρίση χρέους, η οποία παρήχθη από την κρίση ελλειμμάτων, κρίση ανταγωνιστικότητας, κρίση ισοζυγίου τρεχουσών συναλλαγών και ούτω καθεξής. Φαντάζεστε να έσκαγε και μία κρίση με κατάρρευση του τραπεζικού συστήματος πόσο καιρό παραπάνω θα έπαιρνε η ανάκαμψη; Αυτό, όταν κάνετε το συλλογισμό σας «γιατί τα 50 δισεκατομμύρια ευρώ δεν τα κάναμε κάτι άλλο», δεν το βάζετε στα δεδομένα σας;

Πέμπτον,…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ δεν είπα για τα 50 δισεκατομμύρια ευρώ πάντως.

**ΑΝΔΡΕΑΣ ΛΟΒΕΡΔΟΣ:** Πώς δεν είπατε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είπα για τα 142 του ΤΧΣ.

**ΑΝΔΡΕΑΣ ΛΟΒΕΡΔΟΣ:** Είπατε. Πώς δεν είπατε; Τα συμπεριλάβατε. Τώρα, ρωτώ. Αυτό το ξέρετε καλά. Έχω μία ερώτηση, που δεν μπορώ να την απαντήσω μόνος μου. Ως τριτοβάθμια ένωση έχετε και τα φαρμακεία μέσα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι.

**ΑΝΔΡΕΑΣ ΛΟΒΕΡΔΟΣ:** Τότε ζητώ μία πληροφορία, αν την έχετε, για κάτι που ακούστηκε και ήταν ένα επιχείρημα σοβαρό. Πείτε μας, οι προσπάθειες να υπάρξει απελευθέρωση στην πώληση φαρμάκου σας είναι γνωστές;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

**ΑΝΔΡΕΑΣ ΛΟΒΕΡΔΟΣ:** Σας είναι. Οι προσπάθειες να μην υπάρξει αυτό από τις ελληνικές κυβερνήσεις, σας είναι γνωστές;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το ίδιο.

**ΑΝΔΡΕΑΣ ΛΟΒΕΡΔΟΣ:** Δεν έγινε ποτέ αυτό και δεν θα γίνει, έτσι; Απαντάτε αμέσως και δεν χρειάζεται να μείνω στην ερώτηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι βέβαια. Το ξέρετε κι εσείς. Και τις προσπάθειες εσείς τις κάνατε.

**ΑΝΔΡΕΑΣ ΛΟΒΕΡΔΟΣ:** Επειδή το ξέρω, σας το λέω, κι επειδή ακούστηκε και το θεωρώ πολύ λάθος να γίνει. Η χώρα μας έχει άλλους ρυθμούς και άλλη νοοτροπία και άλλη πρακτική -πολυετή- ως προς αυτό. Δεν χρειάζεται αυτή η αλλαγή. Το κλείσαμε.

Δεν μου λέτε, το 2008 είχε καταγραφεί ένας αρνητικός ρυθμός 14,5 στο ισοζύγιο τρεχουσών συναλλαγών. Αυτό επηρέαζε την απασχόληση στο δικό σας κλάδο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το 2008…

**ΑΝΔΡΕΑΣ ΛΟΒΕΡΔΟΣ:** Το 2009 έγινε 15 και κάτι και στη συνέχεια άρχισε να αντιστρέφεται -και το λέω ως θετικό αυτό. Θα το πείτε, όταν έρθει η ώρα.

Επίσης, έκανα μία παρεμβολή στο λόγο σας σε σχέση με τις λεγόμενες κεϋνσιανές πολιτικές, με τις οποίες σε μεγάλο βαθμό συμφωνώ, αλλά δεν είναι θεραπεία που θεραπεύει πάσα νόσο. Για τα ελλείμματα του 2009 υπάρχει η θεωρία ότι αν μπορείς να ρίξεις χρήματα στην αγορά, αυτό θα σου επιστρέψει ανάπτυξη.

(FT)

(PH)

Τα ελλείμματα του 2009 ανήλθαν στα 36 δισεκατομμύρια, τα πρωτογενή στα 24-26 δισεκατομμύρια. Αυτά έπεσαν στην αγορά. Στην κατανάλωση έπεσαν. Είναι αυτό που λέτε «ό,τι παραπάνω δίνεις σε μισθό, στην κατανάλωση γυρνάει». Εδόθησαν δισεκατομμύρια, αύξησαν το έλλειμα -το μεγάλο πρόβλημα της χώρας-, η ύφεση εκτοξεύτηκε. Αυτό δεν σας απασχολεί σε ό,τι αφορά τις θεωρητικές σας κατασκευές, με βάση τις οποίες ομιλείτε και ως Πρόεδρος της ΕΣΕΕ;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** «Θεωρητικές κατασκευές» τι σημαίνει;

**ΑΝΔΡΕΑΣ ΛΟΒΕΡΔΟΣ:** Υποτίθεται ότι είμαστε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κατασκευή και θεωρητική δεν υπάρχει…

**ΑΝΔΡΕΑΣ ΛΟΒΕΡΔΟΣ:** Υποτίθεται, βρε αδελφέ, τύποις τουλάχιστον είμαστε εξεταστική επιτροπή. Και έρχεται ένας μάρτυρας να πει –μάρτυρας!, είστε μάρτυρας εσείς, τέλος πάντων, ας όψεται…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να μου πείτε αν είμαι όμως μάρτυρας κατηγορίας ή υπεράσπισης για να ξέρω.

**ΑΝΔΡΕΑΣ ΛΟΒΕΡΔΟΣ:** Είστε ο κ. Κορκίδης, δεν είστε τίποτα άλλο. Είστε Πρόεδρος της ΕΣΕΕ και μια χαρά είστε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ευχαριστώ.

**ΑΝΔΡΕΑΣ ΛΟΒΕΡΔΟΣ:** Τύφλα να έχουν οι ΑΝΕΛ δηλαδή και ο ΣΥΡΙΖΑ. Έτσι;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι, αλλά αφήστε του και λίγο χρόνο να απαντήσει.

**ΑΝΔΡΕΑΣ ΛΟΒΕΡΔΟΣ:** Ναι, είμαι στα 5.58’, κύριε Πρόεδρε. Θα έχει το μισό μου χρόνο. Κλείνω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κάτι άλλο θα φαίνεται.

**ΑΝΔΡΕΑΣ ΛΟΒΕΡΔΟΣ:** Λέτε «κανένα μέτρο δεν ελήφθη κι όλα ελήφθησαν –δεν άκουσα καλά αν είπατε- το Μάιο ή το Μάρτιο του 2010». Αμέριμνη η ελληνική πολιτεία τότε βάδιζε με το, πώς να το πω…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Με το «λεφτά υπάρχουν».

**ΑΝΔΡΕΑΣ ΛΟΒΕΡΔΟΣ:** Δεν είναι έτσι.

Κύριε Πρόεδρε, κατέθεσα υπόμνημα. Να το πάρετε, είναι χρήσιμο και για το δημόσιο λόγο σας. Μια σειρά από μέτρα είχαν ληφθεί, πρωτόγνωρα για εκείνη την πραγματικότητα και για τη στάση της ελληνικής κοινωνίας, από την κυβέρνηση τη δική μας και το ’09 και το ’10.

Να σας αναφέρω, χωρίς να πάω στη μείωση δαπανών –γιατί θα πάω κι εκεί-, σε ό,τι αφορά τα έσοδα: Έκτακτη εισφορά στη μεγάλη ακίνητη περιουσία Νοέμβριος του ’09. Έκτακτη εισφορά στις επιχειρήσεις το Νοέμβριο του ’09. Αύξηση των τελών κυκλοφορία των αυτοκινήτων το Δεκέμβριο του ’09. Μη ανανέωση συμβάσεων ορισμένου χρόνου τον Οκτώβριο του ’09. Κυβερνητικά αυτοκίνητα, καλά! Κατάργηση μέτρου απόσυρσης αυτοκινήτων. Έσοδα. Αύξηση του ειδικού φόρου κατανάλωσης στα τσιγάρα, στο αλκοόλ, στα καύσιμα. Ενιαία φορολογική κλίμακα. Φόρος μεγάλης ακίνητης περιουσίας. Μέτρα κατά της φοροδιαφυγής. Αύξηση συντελεστών ΦΠΑ. Αύξηση φόρου καυσίμων και πάλι τσιγάρων, αλκοόλ κ.λπ. δεύτερο κύμα. Είμαστε ακόμα στον Φεβρουάριο του 2010. Μείωση συμβάσεων ορισμένου χρόνου. Πάγωμα προσλήψεων. Μείωση λειτουργικών δαπανών του Δημοσίου κ.λπ., κ.λπ. Μείωση αμυντικών δαπανών. Κατέθεσα μάλιστα και την πορεία της μείωσής τους. Αυτά έγιναν πριν το μνημόνιο. Πρέπει να επανεξετάσετε αυτό σας το επιχείρημα, εκτός αν έχετε κάτι άλλο να πείτε.

Καταθέτοντας αυτά τα στοιχεία, καταλήγω και στην ερώτηση: Επιμένετε στην «κατάθεσή» σας αυτή ή πρέπει λιγάκι να τη σχετικοποιήσετε; Δεν είναι έτσι. Δεν κρίθηκαν επαρκή τα μέτρα αυτά. Χρειαζόντουσαν κι άλλα. Αλλά πάντως αυτά είχαν αποφασιστεί και επειδή είμαι και αυτήκοος μάρτυς και αυτόπτης, μπορώ να σας διαβεβαιώσω για τη δυσκολία που υπήρχε τότε να ληφθούν τα μέτρα αυτά και το γεγονός ότι όλη η Αντιπολίτευση, που σήμερα σας λέει πώς κ.λπ., κ.λπ., ήταν απέναντι στη Βουλή, ήταν απέναντι στο λαό. Απέναντι, όλα τα κόμματα της εποχής!

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία. Έχετε δέκα λεπτά για να απαντήσετε, κύριε Κορκίδη.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κύριε Λοβέρδο, θα σας πω ότι σαφέστατα ήταν μια κρίση χρέους. Όμως, σήμερα αυτή η κρίση χρέους, στην προσπάθεια να προστατεύσουμε τα 220 δισεκατομμύρια των καταθέσεων των ελληνικών τραπεζών, να θωρακίσουμε τις ελληνικές τράπεζες, να έχουμε ένα τραπεζικό σύστημα το οποίο μπορεί να στηρίξει την ελληνική οικονομία, μήπως καταλήγει και σε κρίση τραπεζών, τραπεζική κρίση; Όταν έχουν φύγει στο εξωτερικό τα 65 δισεκατομμύρια και πλέον και λέτε ότι είναι 131 δισεκατομμύρια οι καταθέσεις, τελικά τι καταφέραμε; Τον πετύχαμε τον στόχο; Αν ήταν ο στόχος μας να θωρακίσουμε τις ελληνικές τράπεζες και τώρα οι ελληνικές τράπεζες είναι με ενέσεις του ELA κάθε εβδομάδα, κάθε μέρα και μας δίνουν-δεν μας δίνουν, ανάβει το πράσινο φως, ανάβει κόκκινο φως, κόκκινος συναγερμός, το πετύχαμε; Το καταφέραμε;

**ΑΝΔΡΕΑΣ ΛΟΒΕΡΔΟΣ:** Κύριε Κορκίδη, αφού με ρωτάτε, να σας απαντήσω ευθέως και με συγκεκριμένα στοιχεία.

**ΒΑΣΙΛΕΙΟΣ ΚΟΡΚΙΔΗΣ (ΜΑΡΤΥΣ):** Ναι, δηλαδή, προσπαθώντας να αντιμετωπίσουμε τη μια κρίση, μήπως δημιουργήσαμε μια άλλη;

**ΑΝΔΡΕΑΣ ΛΟΒΕΡΔΟΣ:** Το φθινόπωρο του 2014 με την εισροή καταθέσεων, είχαν ανέλθει αυτές σε 176.

(LA)

(FT)

 Η διάλυση της Βουλής, με τρόπο που είναι έξω από το πνεύμα του Συντάγματος, έφερε την αντίστροφη πορεία, την οποία τώρα πληρώνει ο ελληνικός λαός! Όσο υπάρχει ισορροπία και σταθερότητα, οι καταθέσεις επανέρχονται. Όσο υπάρχει ανισορροπία και κίνδυνος, οι καταθέσεις φεύγουν. Και αυτό είναι μοιραίο.

 **ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Λοβέρδο, …

 **ΑΝΔΡΕΑΣ ΛΟΒΕΡΔΟΣ:** Δεν είμαι καταθέτης. Αλλά από την εμπειρία που έχω…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Λοβέρδο, μην αλλάζετε θέση. Δεν εξετάζεστε εσείς.

**ΑΝΔΡΕΑΣ ΛΟΒΕΡΔΟΣ:** Με ρώτησε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αυτό λέω. Μην πέφτετε στην παγίδα.

**ΑΝΔΡΕΑΣ ΛΟΒΕΡΔΟΣ:** Ποια παγίδα; Μια χαρά είναι αυτό που ρωτάει!

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Λέω, δεν εξετάζεστε εσείς.

**ΑΝΔΡΕΑΣ ΛΟΒΕΡΔΟΣ:** Μια χαρά.

**ΒΑΣΙΛΕΙΟΣ ΚΡΟΚΙΔΗΣ (Μάρτυς):** Προσπαθώντας να αποφύγουμε την κρίση χρέους, τελικά δημιουργήσαμε μια τραπεζική κρίση.

**ΑΝΔΡΕΑΣ ΛΟΒΕΡΔΟΣ:** Κύριε Κροκίδη, την απάντηση τη δίνει η ζωή σε αυτά που λέτε. Με το που υπάρχει σταθερότητα, αυξάνονται οι καταθέσεις.

**ΒΑΣΙΛΕΙΟΣ ΚΡΟΚΙΔΗΣ (Μάρτυς):** Το είπα και πριν.

**ΑΝΔΡΕΑΣ ΛΟΒΕΡΔΟΣ:** Άρα, η απάντηση σας δίνεται με τα στοιχεία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άρα, γρήγορα θα επανέλθουν και οι καταθέσεις.

**ΑΝΔΡΕΑΣ ΛΟΒΕΡΔΟΣ:** Μακάρι. Άμα το δείτε να επανέλθουν, να μου τρυπήσετε τη μύτη.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν τρυπάω μύτες ποτέ σε κανέναν.

**ΒΑΣΙΛΕΙΟΣ ΚΡΟΚΙΔΗΣ (Μάρτυς):** Ως προς το θέμα της άτακτης χρεοκοπίας, ούτε τακτική χρεοκοπία, ούτε πιστωτικό γεγονός, ούτε όπως θέλετε να το ονομάσετε, είναι αυτό το οποίο εύχομαι, σε καμία περίπτωση. Δεν το θέλω ούτε θέλω να το φανταστώ, πόσω μάλλον, λοιπόν, την επιστροφή στη δραχμή.

**ΑΝΔΡΕΑΣ ΛΟΒΕΡΔΟΣ:** Έτσι.

**ΒΑΣΙΛΕΙΟΣ ΚΡΟΚΙΔΗΣ (Μάρτυς):** Αυτά είναι ξεκάθαρα πράγματα. Νομίζω ότι τα ξέρετε κι εσείς πολύ καλά. Είπα χαλάλι και οι θυσίες που κάναμε και οι απώλειες που είχαμε, αν πρόκειται να σώσουμε τη χώρα μας. Θα ήμουν ανακόλουθος, λοιπόν, να πιστεύω σε τέτοιου είδους σενάρια.

Μάλιστα, να σας πω και κάτι: Ας μην δώσουμε την ικανοποίηση σε αυτούς που έχουν επενδύσει στο Grexit και στην ελληνική χρεοκοπία και ξέρετε ότι υπάρχουν ακόμα 528 συμβόλαια χρεοκοπίας της χώρας μας.

**ΑΝΔΡΕΑΣ ΛΟΒΕΡΔΟΣ:** Το άκουσα.

**ΒΑΣΙΛΕΙΟΣ ΚΡΟΚΙΔΗΣ (Μάρτυς):** Ήταν 800 και παραπάνω παλαιότερα. Σε καμία περίπτωση δεν είναι αυτή η πρόθεσή μας και το ξέρετε πολύ καλά, όπως και πρόθεσή μας δεν είναι, κύριε Λοβέρδο, να διχάσουμε τον ελληνικό λαό ή τον πολιτικό κόσμο. Σε καμία περίπτωση. Όλοι είναι απαραίτητοι αυτήν την περίοδο για τη χώρα. Όλοι χρειάζονται για τη χώρα. Και αυτό το οποίο σας είπα εδώ είναι αν κάτι θα ζητούσαμε, ήταν μια συγνώμη στον ελληνικό λαό.

Ο καθένας αν νομίζει στο μερίδιο που του αναλογεί, στις ευθύνες που είχε, στη διαχείριση που είχε, όταν την είχε, όταν μπορούσε να κάνει κάτι παραπάνω, κάνοντας την αυτοκριτική του, ας ζητήσει μια συγνώμη σε αυτούς, οι οποίοι πραγματικά έχουν περάσει τα πάνδεινα αυτήν την πενταετία-εξαετία.

Με ρωτήσατε αν είναι η αγορά στην ύφεση. Η αγορά επέστρεψε στην ύφεση. Δεν το συζητάμε. Σας είπα ότι η αγορά έχει κεραίες. Η αγορά, αν θέλετε, διαισθάνεται πράγματα που αποτυπώνονται στα οικονομικά μεγέθη και στα οικονομικά στοιχεία πολύ αργότερα. Σαφέστατα, η αγορά είναι στην ύφεση. Δεν είναι τυχαίο αυτό το οποίο λέγαμε ότι πρέπει οπωσδήποτε να κλείσει μια συμφωνία, για να μπορέσουμε να γυρίσουμε σε μια ομαλότητα και σε μια, αν θέλετε, κατάσταση που θα μπορούμε να το παλέψουμε.

Αυτήν τη στιγμή υπάρχει μια όχι ακινησία στην αγορά, υπάρχει η απόλυτη αδράνεια στην αγορά. Δεν χτυπάει τηλέφωνο στις επιχειρήσεις. Νομίζω ότι αυτό είναι κατανοητό από όλους. Όλοι ζούμε σε αυτήν την κοινωνία. Όλοι γνωρίζουμε τι γίνεται από τους συγγενείς μας, από τους φίλους μας, από τα παιδιά μας και από τον οποιονδήποτε.

Οπότε νομίζω ότι ως προς αυτά τα οποία είπατε για τα μέτρα τα οποία πάρθηκαν στο τέλος του 2009 με αρχές του 2010, αναφέρατε πάλι μέτρα φορολογικά. Εγώ δεν μπορώ να συμφωνήσω πως τα φορολογικά μέτρα είναι αναπτυξιακά.

**ΑΝΔΡΕΑΣ ΛΟΒΕΡΔΟΣ:** Δεν είπα αναπτυξιακά. Είπατε ότι δεν ελήφθησαν μέτρα. Υπήρξε αμεριμνησία. Έτσι είπατε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το Μάρτη του 2010, ο κύριος Υπουργός Οικονομικών αύξησε δύο φορές τους συντελεστές ΦΠΑ. Το ίδιο έκανε και στις αρχές του 2011. Ο ίδιος Υπουργός αύξησε το ΦΠΑ τρεις φορές. Δηλαδή, ποια ήταν; Η εύκολη λύση; Ο έμμεσος φόρος; Η εύκολη λύση;

**ΑΝΔΡΕΑΣ ΛΟΒΕΡΔΟΣ:** Η φορά της απάντησής σας…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τι αποτέλεσμα είχε;

**ΑΝΔΡΕΑΣ ΛΟΒΕΡΔΟΣ:** Η φορά της απάντησής σας στον κ. Σταϊκούρα ήταν «ναι, δεν ελήφθησαν μέτρα, καθυστερήσαμε». Σας είπα μπορεί να μην σας άρεσαν, αλλά δεν καθυστερήσαμε. Δεν πήραμε τα επαρκή, τα επαρκέστερα, τα σκληρότερα δηλαδή, όπως τα εννοείται. Δεν θέλαμε. Προφανώς, δεν θέλαμε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όπως ρωτήθηκα και πριν, αν είχαν παρθεί αυτά τα σκληρότερα μέτρα, θα είχε αποφευχθεί το μνημόνιο;

**ΑΝΔΡΕΑΣ ΛΟΒΕΡΔΟΣ:** Να ρωτήσετε τον κ. Σταϊκούρα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αν η Κυβέρνηση της περιόδου 2009-2010 είχε πάρει σκληρά μέτρα, θα είχε αποφευχθεί το μνημόνιο; Δηλαδή το πρόβλημα χρέους της Ελλάδας, η κρίση χρέους θα μπορούσε να είχε αποφευχθεί, με τα νούμερα τα οποία είχαν φθάσει στο 137% του ΑΕΠ μας τότε; Το χρέος;

**ΑΝΔΡΕΑΣ ΛΟΒΕΡΔΟΣ:** Χώρες με μικρότερο χρέος μπήκαν σε μνημόνια.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, αλλά το εξυπηρετούσαν. Εμείς δεν μπορούσαμε να το εξυπηρετήσουμε.

Να σας πω και κάτι και διορθώστε με αν κάνω λάθος. Ήξερα -να μην πω ότι το είχα διαβάσει, γιατί δεν θα γίνει πιστευτό- ότι η Κυβέρνηση Καραμανλή κάθε αρχή του χρόνου δανειζόταν αυτά που χρειαζόταν για όλη τη χρονιά, για να μπορεί να κρατάει χαμηλά τα spreads. Έτσι ξέρω και αν κάνω λάθος, πείτε το.

(ΑΤ)

(LA)

Η κυβέρνηση Παπανδρέου όταν τα spreads ήταν στις 137 μονάδες γιατί δεν δανείστηκε;

**ΑΝΔΡΕΑΣ ΛΟΒΕΡΔΟΣ:** Τα είπαμε αυτά. Είναι ο μύθος των 25 δισεκατομμυρίων ευρώ που θα μπορούσαμε να έχουμε δανειστεί με χαμηλά επιτόκια. Έτσι και το έλεγες, θα δανειζόσουν με τα επιτόκια που δανείστηκες και τα 5 δισεκατομμύρια ευρώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όσον αφορά αυτό, από οικονομικής άποψης –για να το λύσουμε δια παντός- το ζήτημα σε μια τέτοια διαδικασία είναι πόσα ζητάς. Έτσι δεν είναι; Άρα, η πρόβλεψη έχει να κάνει με τα πόσα ζήτησες.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αν, όμως, αυτό που ζητάς είναι να φέρεις το ΔΝΤ στην Ελλάδα και στην Ευρώπη, τότε δεν δανείζεσαι με αυτά τα spreads.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Συγγνώμη, κύριε Κορκίδη. Όταν το Φεβρουάριο ανακοινώνεις ορισμένα μέτρα που θεωρείς ότι θα λύσουν το πράγμα, δεν έχει και πάρα πολύ οικονομική και πολιτική λογική το Μάιο να πηγαίνεις σε ένα ολοκληρωμένο πρόγραμμα. Πάει να πει ότι είτε δεν ήξερες τι σου γινόταν τότε…

**ΑΝΔΡΕΑΣ ΛΟΒΕΡΔΟΣ:** Για τον Ιανουάριο μιλάω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Για τον Ιανουάριο. Γιατί τα μέτρα που παίρνονται πρέπει –θα έλεγε κανένας- να ωριμάζουν. Όταν λες, το Νοέμβριο παίρνω αυτό μέτρο, το Γενάρη παίρνω αυτό το μέτρο, αλλά μετά από τέσσερις μήνες πηγαίνεις και παίρνεις ένα πακέτο μέτρων, πάει να πει ότι ή ήθελες –ή κάποιοι ήθελαν, δεν το λέω προσωπικά- το πακέτο μέτρων είτε δεν είχες υπολογίσει καθόλου καλά το τι επρόκειτο να γίνει.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν είναι λίγες οι φορές που και ο κ. Λοβέρδος είχε διαφωνήσει με κάποιες αποφάσεις. Νομίζω ότι έγιναν λάθη. Αυτό το αναγνωρίζουμε όλοι. Και ήμουν παρών που διαφωνήσατε σε πάρα πολλά πράγματα στο Μαξίμου.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, με την άδειά σας. Υπήρξαν φάσεις, κύριε Πρόεδρε, όπου η διαπραγμάτευση έπαιρνε άγριες διαστάσεις. Τα ξέρει ο κ. Κορκίδης. Για παράδειγμα, η πρόταση για φλατ σύνταξη 580 ευρώ που οδήγησε κυβερνητικό κλιμάκιο, δικό μας, να παίρνει ομόφωνη απόφαση παραίτησης της κυβέρνησης. Αυτά, όμως, εμείς δεν τα εμπορευόμασταν.

Και, κύριε Κορκίδη, η φορά του λόγου σας τώρα είναι διαφορετική από τη φορά του λόγου σας πριν.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ εμπορεύομαι άψυχα πράγματα και όχι πράγματα τα οποία έχουν…

**ΑΝΔΡΕΑΣ ΛΟΒΕΡΔΟΣ:** Δεν λέω για εσάς. Σε άλλους απευθύνομαι.

Όσον αφορά αυτό που είπατε και ο κύριος Πρόεδρος το σχολίασε, «Να ξέρεις ποιες είναι οι ανάγκες σου και να τις ζητήσεις όλες μαζί», οι ανάγκες σου δεν προσδιορίζονται από αυτό το οποίο προκύπτει τελικά ως έλλειμα και τις υποχρεώσεις σου μετά. Οι ανάγκες σου προσδιορίζονται με έναν τρόπο που δεν θα κάνει τις αγορές να σκεφτούν πονηρά, ότι κάτι έχεις και το κρύβεις, να έρθεις να ζητήσεις, δηλαδή, μια υπέρογκη δανειοδότηση, γιατί αμέσως θα σκεφτούν καχύποπτα. Και θα το πληρώσεις αυτό και στη φήμη εις βάρος της οικονομίας σου και στο επιτόκιο.

Αυτήν τη σκέψη για τα 25 δισεκατομμύρια ευρώ κλπ., την έχουμε καταθέσει και στο υπόμνημά μας, αλλά θα την κουβεντιάσουμε κιόλας όταν θα έρθουν πρόσωπα που πήραν πολιτικές αποφάσεις τότε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αλίμονο.

**ΑΝΤΩΝΙΟΣ ΣΥΡΙΓΟΣ:** Με την άδειά σας, κύριε Πρόεδρε, εδόθη μία απάντηση και επ’ αυτής εμείς ίσως θέλουμε να κάνουμε και άλλες ερωτήσεις. Θα μπορούσε να την ξαναπεί ο κ. Κορκίδης;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ θα την ξαναπώ και θα την πω σας Έλληνας πολίτης.

Όταν κανείς θέλει να φέρει το ΔΝΤ στην Ελλάδα και κατ’ επέκταση στην Ευρώπη, σαφέστατα δεν δανείζεται από τις αγορές. Δημιουργεί ή γνωστοποιεί ή κοινοποιεί ή δημοσιοποιεί την κατάσταση της χώρας του που όφειλε εν πάση περιπτώσει να τη διαχειριστεί διαφορετικά. Αυτό με κατευθύνει σε αυτήν τη σκέψη. Σας το λέω ξεκάθαρα. Μπορεί να είμαι κακός.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Έχει γίνει εξαντλητική εξέταση, αλλά θα προχωρήσουμε.

Τον λόγο έχει από το ΣΥΡΙΖΑ η κ. Καφαντάρη.

**ΧΑΡΟΥΛΑ ΚΑΦΑΝΤΑΡΗ:** Καλησπέρα, κ. Κορκίδη. Σας κουράσαμε, αλλά ήταν πολύ διαφωτιστικά αυτά τα οποία ακούσαμε.

Θα κάνω ένα σχόλιο μόνο, λέγοντας ότι η Εξεταστική Επιτροπή δεν είναι μια συζήτηση φιλολογική, γιατί ακούστηκαν διάφορα. Η Εξεταστική Επιτροπή θα προχωρήσει, θα διερευνήσει τις αιτίες που μπήκαμε στα μνημόνια και στις καταστροφικές πολιτικές που αναλύσατε και εσείς για τον κλάδο σας φυσικά και πιθανόν να δει και άλλα ζητήματα στην πορεία όταν προκύψουν στοιχεία.

Όμως, όση προσπάθεια και να έχει γίνει από την αντιπολίτευση, με τις ερωτήσεις που γίνανε στο πρόσωπό σας, να παρουσιαστεί σαν μονόδρομος το μνημόνιο και οι πολιτικές αυτές, νομίζω ότι οι απαντήσεις σας ήταν καθαρές σε μια σειρά ζητήματα.

Εγώ θα ήθελα να είμαι λίγο πιο συγκεκριμένη –δεν θέλω να κουράσω- με τέσσερα ερωτήματα που θα σας κάνω, για να μην επαναλάβουμε τα ίδια.

Εκ μέρους της ΕΣΕΕ υπάρχουν στοιχεία για την επίδραση που είχε η λειτουργία της Κυριακής στα μαγαζιά;

(MA)

(AT)

Βοήθησε τους μικρομεσαίους, ναι ή όχι, και ποια σκέφτεστε ότι είναι πιθανόν η αιτία;

Το δεύτερο που θα ήθελα να ρωτήσω είναι πώς επέδρασε το ενεργειακό κόστος των επιχειρήσεων τα μνημονιακά χρόνια.

Επίσης, θα ήθελα να ρωτήσω το εξής: Αυτή η εξίσωση του Ειδικού Φόρου Κατανάλωσης πετρελαίου θέρμανσης και κίνησης -πέρα από τα διάφορα ζητήματα που παρουσιάστηκαν, που δεν είναι του αντικειμένου σας, αιθαλομίχλες κλπ.- όσον αφορά στο δικό σας κλάδο τελικά έφερε αποτέλεσμα; Απλά ρωτώ αν έχετε κάποια παραπάνω στοιχεία σαν ΕΣΕΕ σε σχέση με την πάταξη της λαθρεμπορίας καυσίμων. Είπατε κάποια πράγματα πριν. Απλά θα ήθελα να ξέρω αν υπάρχουν στοιχεία. Γιατί από τα στοιχεία τα οποία εγώ γνωρίζω, δείχνουν ότι κάθε άλλο παρά έφερε αποτέλεσμα αυτό, πέραν των καταστροφικών για τον κόσμο.

Ήθελα, όμως, να κάνω και μία άλλη ερώτηση σε σχέση με το θέμα των ακινήτων και τους εμπόρους, για τη στέγη, δηλαδή, με δυο κουβέντες. Έχετε κάποια συγκεκριμένα στατιστικά στοιχεία, γιατί γνωρίζω γενικώς ότι πολλοί μικρομεσαίοι βρέθηκαν κυριολεκτικά στο δρόμο -να μην πω και άστεγοι- εξαιτίας ακριβώς του ότι δανείστηκαν με βάση την κατοικία τους;

Και ένα τελευταίο ερώτημα: Πέρυσι η Βουλή ψήφισε ένα νόμο για την εφοδιαστική. Έχετε κάποια στοιχεία, αποτελέσματα σε σχέση με την υλοποίηση αυτού του νομοθετήματος και τα μεγάλα κέντρα τα οποία προβλέπονταν κλπ. σε σχέση με τον κλάδο του εμπορίου; Αυτά είναι τα ερωτήματα.

Θα κάνω τώρα ένα σχόλιο, επειδή αναφέρθηκαν οι τράπεζες. Επιτρέψτε μου, λόγω του ότι επί 25 χρόνια υπήρξα στέλεχος στην Εθνική Τράπεζα και ασχολήθηκα ιδιαίτερα, να πω το εξής: Ο κ. Λοβέρδος ξέχασε την Αγροτική. Μας είπε για την ανακεφαλαιοποίηση των τραπεζών. Δεν είναι εδώ να απαντήσει. Να μας πει γιατί η προηγούμενη κυβέρνηση εξαίρεσε από την ανακεφαλαιοποίηση την Αγροτική Τράπεζα. Πιστεύω να το ακούσει από την τηλεόραση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αυτό δεν θα το απαντήσει…

**ΧΑΡΟΥΛΑ ΚΑΦΑΝΤΑΡΗ:** Δεν θα το απαντήσει ο κ. Κορκίδης. Απλά, δεν μπορώ να μην το πω, γιατί έχουμε όλες τις άλλες εξελίξεις, το χάρισμά της κλπ..

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αν και εδώ που τα λέμε, επειδή τον βάλαμε και έκανε κρίσεις γενικώς -και εσείς θα συμφωνείτε- μπορεί να κάνει κρίσεις και σ’ αυτό.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να ξεκινήσω από το τελευταίο. Δεν γνωρίζω το θέμα της Αγροτικής. Όμως, αυτό που μπορώ να σας πω σίγουρα είναι ότι μια προσπάθεια που κάναμε σαν ΕΣΕΕ ήταν η δημιουργία μιας αναπτυξιακής τράπεζας μικρομεσαίων και όχι να δημιουργήσουμε μια νέα τράπεζα. Ξέρουμε πολύ καλά ότι ούτε άδεια ανταλλακτηρίου δεν μπορούμε να πάρουμε στην Ελλάδα. Θα μπορούσε να χρησιμοποιηθεί αυτό το δίκτυο των συνεταιριστικών τραπεζών το οποίο υπάρχει μαζί με το ΕΤΕΑΝ. Πραγματικά αυτό είναι κάτι το οποίο ακουμπάει σε κάθε τοπική κοινωνία. Γνωρίζει και τις ιδιαιτερότητες. Το ΕΤΕΑΝ θα μπορούσε, έχοντας ένα ομόλογο 1,5 δισεκατομμυρίου ευρώ εκτός PSI, από το οποίο του έχουν μείνει τώρα 600 με 700 εκατομμύρια, να μπει ως βασικός μέτοχος στις συνεταιριστικές τράπεζες, να δημιουργήσει αυτή την ανάπτυξη των μικρομεσαίων ως βασικός μέτοχος, να καλύψει δηλαδή την ανακεφαλαιοποίησή τους και να έχει ένα δίκτυο, κάτι το οποίο προσπάθησε να κάνει η Sparkasse και η Adie. Η Adie είναι μια συνεταιριστική και η Sparkasse το ταχυδρομικό ταμιευτήριο. Εσείς τα γνωρίζετε πάρα πολύ καλά. Πού πήγαν να δραστηριοποιηθούν; Σε περιοχές που έκλεισαν οι συνεταιριστικές τράπεζες.

Αυτό θα μπορούσαμε να το έχουμε κάνει εμείς. Αντί να «παρκάρουμε» ένα αναπτυξιακό ταμείο, το IFG, στο Λουξεμβούργο και τελικά να μην έχουμε και πρόσβαση.

Πηγαίνω στο θέμα των Κυριακών που ξεκινήσατε, για να δείτε ότι και σε αυτό έχουμε κάνει πρόταση προσπαθώντας να βοηθήσουμε. Δε σημαίνει πως ό,τι προτείνουμε είναι εφικτό. Όμως, νομίζουμε ότι είναι σε καλές βάσεις, είναι δουλεμένες βάσεις.

Το θέμα των Κυριακών είναι μηδενικού αποτελέσματος. Απόλυτα. Ήταν μια μετατόπιση του τζίρου. Το είπα και πριν. Οι πολυεθνικές αυτό το οποίο κοίταξαν να κάνουν είναι το μερίδιο της αγοράς που έχασαν λόγω κρίσης, να το πάρουν από τις μικρομεσαίες επιχειρήσεις. Ξεκάθαρα. Όμως, η Κυριακή για την Ελλάδα τι ιδιαιτερότητα έχει, που κανείς δεν την επικαλέστηκε ποτέ σε καμμία τρόικα; Έξι μήνες το χρόνο, το καλοκαίρι –μάλιστα εμείς επικαλεστήκαμε την απόφαση της Περιφέρειας Δωδεκανήσου- από την 25η Μαρτίου μέχρι την 28η Οκτωβρίου στα Δωδεκάνησα το ωράριο είναι ελεύθερο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Αυτό δεν είναι ακριβές.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γιατί μας τσούζει η Κυριακή και μας ένοιαζε τόσο πολύ η Κυριακή όταν δεν είδαμε την πραγματικότητα της αγοράς που τις καθημερινές στα νησιά, την τουριστική περίοδο, τα μαγαζιά δουλεύουν μετά τις 9 το βράδυ;

(MA)

(BS)

Μετά τις 9 το βράδυ αν σε βρουν ανοιχτό, θα πληρώσεις πρόστιμο 10.550. Αυτό δεν τους ένοιαζε. Άρα, υπήρχε μια σκοπιμότητα ως προς τη χρήση της Κυριακής.

Αν πάλι λέγαμε, στους χειμερινούς τουριστικούς προορισμούς, από 28η Οκτωβρίου μέχρι 25η Μαρτίου ελεύθερο το ωράριο, στις περιοχές αυτές που δουλεύουν τρεις μήνες για να ζήσουν δώδεκα θα τους στερούσαμε εμείς την ημέρα που μπορεί να έχουν δουλειά; Άρα, η λύση υπήρχε.

Επίσης, οι τοπικές κοινωνίες διαχειρίζονται τόσα κεφάλαια από το ΕΣΠΑ, δεν θα μπορούσαν να διαχειριστούν το ωράριο λειτουργίας των καταστημάτων; Έπρεπε εμείς σε κεντρικό επίπεδο, για την McArthur Glen, για το Cosmos και για το Golden Hall και για το Mall και για να μην πω τι, να κάνουμε μια αγορά άνω -κάτω;

Σαφέστατα, λοιπόν, όλο αυτό ήταν μηδενικού αθροίσματος. Το απέδειξε. Και μάλιστα είπαμε κι εμείς το εξής: Κοιτάξτε να δείτε, στο Μοναστηράκι δεν λειτουργούν τις Κυριακές τα μαγαζιά; Δεν είναι ανοιχτά κάθε Κυριακή; Θέλετε, κύριοι, να επεκτείνουμε και να κάνουμε ένα τόξο λειτουργίας από το Μοναστηράκι μέχρι το Κολωνάκι; Γιατί όλοι οι κοσμογυρισμένοι στην Ευρώπη πηγαίνανε στο εξωτερικό και έβλεπαν όλα τα μαγαζιά ανοιχτά; Πού ήταν τα μαγαζιά ανοιχτά; Ήταν στο Notting -να μην πω περιοχές του Λονδίνου…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Στο Notting Hill. Το ξέρουμε όλοι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ήταν στην Oxford Street, στην Carnaby Street, ήταν σε ορισμένα σημεία τα οποία έχουν κι αντικείμενο. Το να είσαι ανοιχτά και να σκοτώνεις μύγες, δεν νομίζω ότι έχει κανένα αποτέλεσμα.

Λοιπόν, το στοιχειοθετήσαμε και είπαμε ότι αυτό το μέτρο θα απαξιωθεί μόνο του. Και φάνηκε. Ξεκίνησε η Αθήνα, πραγματικά, με μια διάθεση να ανοίγει έξι Κυριακές. Έγινε το μέτρο των επτά Κυριακών, είπαμε εντάξει, να το δεχτούμε. Ξέρετε, πολλές φορές και η ΕΣΕΕ σαν Τριτοβάθμιο Όργανο πρέπει να συνδυάσει πάρα πολλές απόψεις. Να σας πω ότι από τη Ροδόπη είχαν δηλώσει δεκαεπτά Κυριακές, διότι έβαζαν μέσα το Ραμαζάνι και το Μπαϊράμι. Άρα, καταλαβαίνετε ότι δεν ήταν μια άποψη δίκη μας. Έπρεπε να πάρουμε όλες τις απόψεις και να καταλήξουμε σε μία συγκεκριμένη που να ικανοποιεί όλες τις ανάγκες και τις απαιτήσεις.

Όμως, υπήρχε λύση: Η κάθε τοπική κοινωνία να αποφασίζει για τον εαυτό της, όπως είχαμε για παράδειγμα την απόφαση της Περιφέρειας Δωδεκανήσου σε αυτό το θέμα.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Νοτίου Αιγαίου.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νοτίου Αιγαίου. Σας ζητώ συγγνώμη. Δικό μου λάθος.

Για το ενεργειακό κόστος: Οκτώ αυξήσεις…

**ΓΕΩΡΓΙΟΣ ΑΜΥΡΑΣ:** Συγγνώμη, μπορώ να κάνω μια διευκρινιστική ερώτηση;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μισό λεπτό να ολοκληρώσει.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** … στους λογαριασμούς της ΔΕΗ. Πραγματικά, θα μπορούσαμε να πούμε ότι αυτά ήταν μέτρα τα οποία θα προωθούσαν τον ανταγωνισμό και την εξωστρέφεια ή την ελληνική παραγωγή;

Είπατε για το θέμα του παρεμπορίου. Εγώ δεν θα βάλω μόνο το λαθρεμπόριο καυσίμων, θα βάλω γενικά το παρεμπόριο, το λαθρεμπόριο. Θεωρώ ότι αυτή η αιμορραγία των 25 δισεκατομμυρίων ευρώ το χρόνο -η οποία μειώθηκε όχι γιατί πήραμε μέτρα, αλλά λόγω κρίσης στα 18 δισ. και στα 17,5 δισ.- σαφέστατα συμπεριλαμβάνει και τα καύσιμα και οτιδήποτε άλλο μπορείτε να βάλετε στο μυαλό σας.

Μάλιστα θα σας πω ότι ο μόνος ο οποίος προχώρησε το διαγωνισμό τότε ως Υφυπουργός Ναυτιλίας ήταν ο Άδωνις Γεωργιάδης. Και μόλις έφυγε από το Υπουργείο, σταμάτησαν το διαγωνισμό για τα x-ray scanners, να μπουν τουλάχιστον στα λιμάνια μας. Και με ποιο τρόπο; Θα σας πω. Και ξέρετε, εγώ ποτέ δεν τους έβαλα στο ίδιο τσουβάλι όλους. Εγώ ξεχώρισα ανθρώπους. Και γι’ αυτό και σήμερα, ανεξαρτήτως κόμματος και χρώματος, εκτιμώ κάποιους ανθρώπους και τους θεωρώ φίλους μου.

Λοιπόν, θα σας πω τι ακριβώς έγινε. Βρέθηκε και τρόπος να μην αγοραστούν αυτά τα x-ray scanners, αλλά να δοθούν με χρονομίσθωση και ανά κοντέινερ, να πληρώνονται δύο ή τρία ευρώ, με αυτό να καλύπτεται η χρονομίσθωση και να υπάρχουν τρία σημεία ελέγχου, το ένα, βεβαίως, εκεί που υπάρχει το μηχάνημα και τα άλλα δύο εκεί που δεν θα ξέρει ο ένας ότι υπάρχει ο άλλος, για να μπορεί να υπάρχει αυτός ο έλεγχος. Αυτό θα κάλυπτε τη συντήρησή τους, την επάνδρωσή τους, την ανανέωσή τους, γιατί σήμερα έχουν βγει και πιο εξελιγμένα -αν θέλετε- μηχανήματα.

Ως προς το θέμα του παρεμπορίου, θα σας πω ότι υπήρχε ένας θάλαμος ελέγχου του παρεμπορίου. Είναι πολύ εύκολο, αν θέλετε, να ελεγχθεί το παραεμπόριο, αλλά όχι στο πεζοδρόμιο. Το πεζοδρόμιο είναι το τελευταίο στάδιο.

(PS)

(MA)

Το παρεμπόριο και το λαθρεμπόριο και οποιαδήποτε παραοικονομία και παραβατικότητα έχει πύλες εισόδου, έχει αποθήκες διακίνησης και έχει και το πεζοδρόμιο. Όταν φτάσεις στο πεζοδρόμιο είναι αργά, γιατί διαχέεται. Πρέπει να το πιάσεις στην πηγή του.

Είχαμε καταθέσει προτάσεις, λοιπόν, και για τα τρία αυτά στάδια, πώς μπορεί να αντιμετωπιστεί. Θέλω να πιστεύω ότι κάποια στιγμή κάποια πράγματα θα εισακουστούν.

Μάλιστα, σε αυτόν τον θάλαμο επιχειρήσεων για το παρεμπόριο στην Αθήνα η ΕΣΕΕ είχε δώσει υπάλληλο, τον οποίο πληρώναμε εμείς, για να επανδρωθεί αυτός ο θάλαμος επιχειρήσεων και στο τέλος έμεινε ένας απόστρατος ταξίαρχος και ο υπάλληλός μας και έπαιζαν τάβλι.

**ΜΑΥΡΟΥΔΗΣ ΒΟΡΙΔΗΣ:** Ποιος κέρδισε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν ξέρω, ο ταξίαρχος μάλλον. Ο πυροσβέστης!

Σας λέω, λοιπόν, ότι υπάρχουν λύσεις.

Μου είπατε μετά για το θέμα των logistics. Πράγματι θεωρώ -το είπα και πριν- ότι είμαστε ένας κόμβος, ένα σημείο όπου τα logistics, οι συνδυαστικές μεταφορές, μπορούν να παίξουν πολύ σημαντικό ρόλο στην οικονομία μας.

Είχαμε ένα πάρα πολύ σοβαρό πρόβλημα. Και εκεί καταλαβαίνω το θέμα των ενδο-ομιλικών συναλλαγών. Δεν είναι μόνο στα εμπορεύματα. Ο κλάδος των μεταφορών είχε σοβαρό πρόβλημα με τα βουλγάρικα φορτηγά, με τις βουλγάρικες πινακίδες που στο τέλος δεν ήταν βουλγάρικα. Πίσω από αυτές τις βουλγάρικες πινακίδες ήταν Έλληνες που πήγαν και μετέφεραν εκεί τις επιχειρήσεις τους για να μπορούν να είναι ανταγωνιστικοί.

Αυτά, λοιπόν, εγώ θα θεωρούσα ότι ήταν μεταρρυθμίσεις, αυτά τα οποία πραγματικά μας κάνουν μη ανταγωνιστικούς, τα σημεία τα συγκεκριμένα και όχι οριζόντια να μπορέσουμε να τα θεραπεύσουμε και να είμαστε ανταγωνιστικοί.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μάλιστα.

Το λόγο έχει ο κ. Σαντορινιός. Μετά ο κ. Βορίδης…

**ΧΑΡΟΥΛΑ ΚΑΦΑΝΤΑΡΗ:** Θέλω να κάνω μια ερώτηση, κύριε Πρόεδρε, που ξέχασα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι, όχι, με συγχωρείτε.

**ΓΕΩΡΓΙΟΣ ΑΜΥΡΑΣ:** Θα ήθελα να κάνω κι εγώ μια διευκρίνηση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μπορώ να σας πω κάτι; Θα ζητήσετε όλοι τις διευκρινήσεις σας.

Αντικειμενικά, όμως –και πρέπει να το πω, όχι από τις προηγούμενες ερωτήσεις, γενικώς από τις ερωτήσεις- υπάρχουν ερωτήσεις οι οποίες δεν βοηθούν στη διερεύνηση, αλλά αντικειμενικά κάνουν τον ερωτώμενο να εκφράζει γενικότερες…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Προσωπική γνώμη.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι την προσωπική, και του φορέα του, όχι επί του αντικειμένου αλλά τη γενικότερη. Καλό είναι αυτό, γιατί και η Επιτροπή μας είπε ότι θέλει να μην ξαναγίνουν τα ίδια λάθη, οι ίδιες αστοχίες ή, αν θέλετε, τα ίδια πολιτικού χαρακτήρα -εγώ τα ονομάζω- εγκλήματα και για το μέλλον.

Ο κ. Αμυράς είπε ότι θέλει να κάνει μια διευκρινιστική ερώτηση. Ελπίζω να είναι διευκρινιστική.

Ορίστε, κύριε Αμυρά,

**ΓΕΩΡΓΙΟΣ ΑΜΥΡΑΣ:** Ναι, είναι είκοσι δευτερόλεπτα πραγματικά και με την άδεια και της κ. Καφαντάρη, επειδή το έθεσε η κ. Καφαντάρη.

Κύριε Κορκίδη, είπατε για τις Κυριακές, για το αν θα ανοίγουν ή όχι τα μαγαζιά, ότι πρέπει να είναι απόφαση της τοπικής κοινωνίας, της αγοράς θα έλεγα. Είναι μόνο γεωγραφικό; Δηλαδή, μου το λέει ένας άνθρωπος στη Βάρκιζα. Στη Βάρκιζα πας να κάνεις μπάνιο το καλοκαίρι, δεν πας να αγοράσεις την Κυριακή στρώμα που κοιμάσαι. Έχει εκεί δύο καταστήματα στρωμάτων. Εκεί τι απαντάτε; Με συγχωρείτε, αλλά έπρεπε να το πω.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Η θέση μας είναι στις παραθεριστικές περιοχές αλίμονο να μην δίνουμε αυτήν τη δυνατότητα. Δηλαδή, δεν είναι ανοιχτά τα ιχθυοπωλεία, δεν είναι ανοιχτά τα κρεοπωλεία; Δηλαδή, το πρόβλημα είναι το να ανοίξουν και τα εμπορικά καταστήματα τις Κυριακές που πηγαίνει ο κόσμος στο εξοχικό του; Δεν θέσαμε εμείς ποτέ τέτοιο θέμα.

Σας λέω και πάλι ότι είναι καθαρά θέμα της τοπικής κοινωνίας να δει τις ανάγκες. Εμείς ξέρετε τι ζητήσαμε; Ζητήσαμε ένα παραγωγικό ωράριο για όλους και όχι για πέντε και για δέκα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άλλωστε, υπάρχουν και οι διατάξεις για τις τουριστικές περιοχές που προβλέπουν διάφορα πράγματα.

**ΧΑΡΟΥΛΑ ΚΑΦΑΝΤΑΡΗ:** Κύριε Πρόεδρε, μια ερωτησούλα θα ήθελα να κάνω. Δεν ξέρω αν θα σας στεναχωρήσω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ορίστε, κυρία Καφαντάρη.

**ΧΑΡΟΥΛΑ ΚΑΦΑΝΤΑΡΗ:** Η ανασφάλιστη εργασία στον κλάδο του εμπορίου με βάση τα στοιχεία σας σε τι επίπεδο είναι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω ότι είναι στο χαμηλότερο επίπεδο στο εμπόριο. Η ανασφάλιστη και μαύρη εργασία στο εμπόριο, επειδή έχει μια είσοδο το κατάστημα, δεν έχει και πίσω διέξοδο τις περισσότερες φορές…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κακώς!

**ΧΑΡΟΥΛΑ ΚΑΦΑΝΤΑΡΗ:** Κακώς!

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πρώτα από όλα ο κλάδος ο δικός μας, για να είμαστε ειλικρινείς, δεν είναι ένας κλάδος έντασης εργασίας. Συνολικά απασχολούμε περίπου 370.000 εργαζόμενους, αλλά ο μέσος όρος αριθμού εργαζομένων στις επιχειρήσεις τις δικές μας δεν ξεπερνάει τους πέντε. Καταλαβαίνετε, λοιπόν, ότι δεν υπάρχει μεγάλη παραβατικότητα. Υπάρχει, όμως, καθυστέρηση πληρωμής μισθών.

Επίσης, σε αυτό το σημείο το οποίο θίγεται, στους κλάδους που υπάρχει μεγάλη παραβατικότητα και μαύρη και ανασφάλιστη εργασία, που το θεωρώ χειρότερο και από τη φοροδιαφυγή εγώ προσωπικά, γιατί και αθέμιτος ανταγωνισμός είναι και δημιουργεί και σοβαρά προβλήματα στο ταμείο, θα πρέπει σε κάποιους κλάδους να εξεταστεί η καλύτερη διαχείριση και χρήση του εργόσημου.

(XS)

(PS)

Έχει ένας μία ταβέρνα σε μία παραλιακή -όπως λέτε- και ανοίγει τον Ιούνιο, Ιούλιο και θέλει έναν για δεκαπέντε ημέρες να του καθαρίσει τα βότσαλα, τις καρέκλες και τα τραπέζια. Γιατί να μην είναι νόμιμος και να πάρει ένα εργόσημο για μια εβδομάδα ή για δέκα μέρες, να πληρώσει αυτό που οφείλει, να είναι σωστός, και αυτός που εργάζεται να είναι ασφαλισμένος;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μάλιστα.

Λοιπόν να βοηθήσουμε και τους συναδέλφους, οι οποίοι έχουν να προλάβουν αεροπλάνα.

**ΣΑΒΒΑΣ ΑΝΑΣΤΑΣΙΑΔΗΣ:** Δεν ισχύει η διαδικασία ένας από κάθε παράταξη, από κάθε κόμμα;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα δώσω τον λόγο στον κ. Σαντορινιό, γιατί πρέπει να μιλήσει λίγο πιο νωρίς. Αν θέλετε να σας δώσω το λόγο αμέσως μετά, γιατί ξέρω ότι και εσείς αεροπλάνο θέλετε να προλάβετε. Είσαστε εσείς οι δύο. Ας μας συγχωρέσει ο κ. Βορίδης.

Ο κ. Νεκτάριος Σαντορινιός έχει τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Κορκίδη, καλώς ορίσατε κι από εμένα. Θα πάρω το αεροπλάνο για τα Δωδεκάνησα που λέγατε, για το Νότιο Αιγαίο, όπου εκεί πραγματικά υπήρχε μία συμφωνία με το Εργατικό Κέντρο, όπου υπήρχε η δυνατότητα να ανοίγουν στις τουριστικές περιοχές -όχι σε όλες τις περιοχές- όπως είναι η Παλιά Πόλη της Ρόδου. Αυτή είναι η μία παρατήρηση.

Δεύτερη παρατήρηση: Είπατε για τις συνεταιριστικές τράπεζες, οι οποίες θα μπορούσαν να παίξουν αυτό το ρόλο. Δυστυχώς, η Τράπεζα Δωδεκανήσου, η οποία έπαιξε ένα σοβαρό αναπτυξιακό ρόλο, έκλεισε σε περίεργες συνθήκες την περίοδο του μνημονίου και είναι ένα από τα ζητήματα που πρέπει να εξεταστούν. Αυτά είναι παρατηρήσεις.

Να πάω στις ερωτήσεις:

Διαβάζοντας τις ετήσιες εκθέσεις σας για το εμπόριο, παρατηρεί κανείς μία σημαντικότατη μείωση των εργαζομένων στον κλάδο σας και όπως αναφέρετε χαρακτηριστικά στην έκθεσή σας, το 2014 έφτασε σε επίπεδα του 1992. Ταυτόχρονα, βλέπουμε μία σημαντική αύξηση της μερικής απασχόλησης, ενώ βλέπουμε και μία υπερσυγκέντρωση εργαζομένων ανά έμπορο. Τα στοιχεία που βρήκα από τις εκθέσεις σας ήταν ότι ενώ το 1993 ήταν 3,4 εργαζόμενοι ανά έμπορο, το 2012 φτάσαμε τους 5,6. Μετά δεν βρήκα στοιχεία από τις εκθέσεις σας και θα ήθελα να μου πείτε. Αυτό δείχνει μία κατεύθυνση, πρώτον, στις ελαστικές σχέσεις εργασίας και δεύτερον, στο να ευνοηθούν συγκεκριμένα μεγάλα συμφέροντα στο εμπόριο; Αυτή είναι η πρώτη μου ερώτηση.

Δεύτερη ερώτηση: Είπατε ότι κάποιοι στον επιχειρηματικό κόσμο επωφελήθηκαν. Έχετε κάποια παραδείγματα; Τελικά η κρίση ήταν ευκαιρία; Διότι υπάρχει και μία έκθεση που λέει ότι η οικονομική ελίτ αύξησε τα εισοδήματά της κατά 20% την περίοδο της κρίσης.

Στην ίδια λογική θα ήθελα να σας ρωτήσω το εξής: Είπατε ότι κάποιοι μαζεύονταν έξω από την πόρτα του Μπόμπ Τράα για να πουν τα προβλήματά τους μπας και λυθούν. Μήπως τελικά υπήρχαν εγχώριοι καταδότες που έδωσαν στοιχεία για να εξυπηρετήσουν τα συμφέροντα του κλάδου τους, ζημιώνοντας τη χώρα; Έχετε κάποια τέτοια παραδείγματα;

Ένα άλλο ερώτημα: Θεωρείτε ότι το αφήγημα του «success story» τελικά ευνόησε την αγορά; Το «πλεόνασμα» -σε πολλά, μάλιστα, εισαγωγικά- ευνόησε την αγορά;

Και το τελευταίο ερώτημα: Είπατε ότι προσπαθήσατε να μιλήσετε με την Κυβέρνηση. Μιλήσατε με κάποιους Υπουργούς, με κάποιους δεν μιλήσατε. Θα ήταν ενδιαφέρον να μάθουμε ποιοι δεν δέχθηκαν να μιλήσουν μαζί σας. Απ’ ό,τι καταλαβαίνω, δώσατε και πάρα πολύ καλές προτάσεις, οι ανοιχτές αγορές, όπως είπατε, τα ανοιχτά κέντρα. Γιατί δεν υιοθετήθηκε περαιτέρω, πέραν από αυτό το πιλοτικό στις έξι πόλεις; Η πρότασή σας για τους ανασφάλιστους, που είναι ένα τεράστιο πρόβλημα για το πάγωμα των ασφαλιστικών εισφορών, γιατί δεν υιοθετήθηκε;

Και, φυσικά, αυτό το τελευταίο που είπατε για τα x-ray scanners των containers, δείχνει μία σαφή κατεύθυνση, από τη στιγμή που θα μπορούσαμε να το πάρουμε και με χρονομίσθωση, ότι δεν θέλαμε τελικά να αντιμετωπίσουμε το λαθρεμπόριο. Συμφωνείτε με αυτήν την άποψη;

(OR)

(XS)

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα ξεκινήσω με το πρώτο το οποίο είπατε για το αν η κρίση ήταν ευκαιρία. Εγώ θεωρώ ότι η κρίση δεν ήταν σε καμία περίπτωση ευκαιρία, η κρίση ήταν ένα μαρτύριο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Για κάποιους.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Για κάποιους. Φάνηκε ίσως περιστασιακά ότι μπορεί να ήταν. Εκ του αποτελέσματος και στην κατάσταση που βρίσκεται σήμερα η ελληνική αγορά δεν νομίζω ότι κάποιος επωφελήθηκε, τουλάχιστον από την ελληνική μικρομεσαία επιχειρηματικότητα.

**ΝΙΝΑ ΚΑΣΙΜΑΤΗ:** Τη μικρομεσαία επιχειρηματικότητα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τη μικρομεσαία επιχειρηματικότητα. Αυτήν εκπροσωπώ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** …(Δεν ακούστηκε).

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, καταλαβαίνω.

Μπορώ να σας πω, ας πούμε, ότι η κρίση του ευρώ με το δολάριο ωφέλησε τη ναυτιλία μας, η ισοτιμία ευρώ-δολαρίου ωφέλησε ένα διάστημα τη ναυτιλία, αν αυτό θεωρείται ευκαιρία της κρίσης, αν και νομίζω ότι η ναυτιλία λειτουργεί πολύ ανεξάρτητα από τα ελληνικά και τα ευρωπαϊκά σύνορα.

Δεν μπορώ να σας πω αν υπήρξε κάποιος που πραγματικά επωφελήθηκε από την κρίση, ίσως μόνο αυτοί που αγόραζαν χρυσό, τα ανταλλακτήρια χρυσού, στα οποία πούλησε ο κόσμος τα τιμαλφή του.

Όσον αφορά το θέμα της μείωσης των εργαζομένων, όπως το ερμηνεύετε, είναι σωστά τα στοιχεία. Υπάρχει και άλλη μια παράμετρος. Μειώθηκαν οι εργοδότες και γι’ αυτό βλέπετε ότι αναλογούν περισσότεροι εργαζόμενοι ανά εργοδότη. Είναι αυτό που σας είπα για τις διακόσιες τριάντα χιλιάδες επιχειρήσεις. Αν υπολογίσετε ότι σε κάθε επιχείρηση μπορεί να είναι και δύο συνέταιροι, υπάρχει μεγάλο έλλειμμα εργοδοτών αυτή τη στιγμή.

Σαφέστατα, όμως, είδαμε και μια αλλαγή των συνθηκών απασχόλησης. Ξέρουμε πολύ καλά ότι με όλη αυτή τη διαδικασία πολλοί μπορεί να φαίνονται ότι δουλεύουν τετράωρο ή εκ περιτροπής και να δουλεύουν οκτάωρο και να παίρνουν κάποια χρήματα στην τσέπη ή να μην τα παίρνουν κτλ. Αυτά είναι γεγονός ότι υπάρχουν και δεν πρέπει να κλείνουμε τα μάτια ή να γυρίζουμε την πλάτη σε τέτοια φαινόμενα. Γι’ αυτό σας είπα ότι εγώ είμαι πιο αυστηρός στο θέμα της εισφοροδιαφυγής, γιατί δημιουργεί και αθέμιτο ανταγωνισμό, αλλά και σοβαρά προβλήματα στα ταμεία.

Μιλήσατε, επίσης, για το θέμα του ΟΑΕΕ. Ποτέ δεν σκέφτηκα να στραφώ, όπως κάποιοι άλλοι, νομικά εναντίον του ΟΑΕΕ, γιατί θεωρώ ότι ο ΟΑΕΕ είναι το ασφαλιστικό μας σπίτι. Πολλοί θα χαίρονταν να χρεοκοπήσει ο ΟΑΕΕ. Ξέρετε τι θα γλίτωναν από μισθούς και συντάξεις που δεν θα πλήρωναν; Το θέμα είναι να τον σώσουμε τον ΟΑΕΕ και όχι να στραφούμε εναντίον του.

Εγώ έχω πληρώσει τριάντα επτά χρόνια ΟΑΕΕ. Άλλοι έχουν πληρώσει πολύ περισσότερα. Σκοπός μας είναι να βοηθήσουμε και γι’ αυτό σε αυτή την κατεύθυνση ήταν και οι προτάσεις τις οποίες κάναμε. Δεν έγιναν αποδεκτές.

Θα σας πω ότι με πολλούς Υπουργούς δεν ήταν θέμα αποδοχής το να συζητήσεις, ήταν το αν μετά από τις συζητήσεις αυτές υπήρχε κάποιο αποτέλεσμα. Διότι το πρώτο στάδιο ήταν ότι «ναι, καλά τα λέτε», το δεύτερο στάδιο ήταν ότι «θα το δούμε» και το τρίτο στάδιο ήταν ότι «δεν μας αφήνει η τρόικα».

Εμείς αυτό το οποίο ζητάμε σαν άνθρωποι πρακτικοί της αγοράς είναι το αποτέλεσμα. Γι’ αυτό σας είπα ότι διάθεση πολλές φορές υπήρχε, όμως υπερίσχυε η θέση των δανειστών στο τέλος. Νομίζω ότι όλοι είχαν τη δυνατότητα να καταλάβουν ότι κάποιες προτάσεις ήταν σωστές στη θεωρητική κατασκευή, όπως την είπε ο κ. Λοβέρδος, όμως μπορεί να μην ήταν στην πράξη εφαρμόσιμες. Αυτά όλα δεν μπορούσαμε να τα ξέρουμε εμείς, όμως σίγουρα το αποτέλεσμα δεν ήταν αυτό το οποίο θα θέλαμε.

Όσον αφορά το θέμα του «success story» και τη βελτίωση στην αγορά, το θέμα της ψυχολογίας -το είπα και πριν- είναι πολύ σημαντικό στην αγορά. Όταν πραγματικά νιώθεις ότι υπάρχει μια προοπτική, αυτός ο αγώνας που έκανες να φτάσεις σε ένα τέλος, να βγεις στην επιφάνεια, σε κάνει να σχεδιάζεις, γιατί η δουλειά μας είναι να μην μένουμε στάσιμοι. Η στασιμότητα είναι ό,τι χειρότερο, πόσο μάλλον το να κατρακυλάς. Όταν, λοιπόν, βλέπεις ότι υπάρχει μια προοπτική, τότε αρχίζεις και σχεδιάζεις και αυτό δημιουργεί ένα καλύτερο κλίμα.

Θεωρώ ότι το «success story», αν θέλετε, βοήθησε.

 (GA)

(OR)

Βοήθησε στο να μας δημιουργηθούνε προσδοκίες. Όπως αντίστοιχες προσδοκίες έχει δημιουργήσει και η Κυβέρνηση του ΣΥΡΙΖΑ στην ελληνική κοινωνία.

Το θέμα, όμως, είναι -είτε το success story είτε οι προσδοκίες των εκατό ημερών μιας νέας κυβέρνησης, μια νέας τάσης- να φτάσουμε στην πηγή και να πιούμε νερό, όχι να προσπαθούμε να φτάσουμε και να γλιστράμε προς τα πίσω.

Θεωρώ λοιπόν ότι αυτό το οποίο πρέπει να κάνει κάθε κυβέρνηση είναι σαφέστατα να βλέπει τα πράγματα αισιόδοξα, να παλεύει για το καλύτερο. Γι’ αυτό σας είπα και πριν ότι δεν πιστεύω ότι κάποιος έκανε κάτι από κακή πρόθεση. Εκτός από την περίπτωση που επισημάνατε, πού εκεί πέρασε από το μυαλό μου για να σας πω την αλήθεια ότι κάποιος ήθελε να φέρει το ΔΝΤ. Εκτός αν το ΔΝΤ ήταν η μόνη λύση. Δεν το γνωρίζω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Βορίδης έχει το λόγο.

**ΜΑΥΡΟΥΔΗΣ ΒΟΡΙΔΗΣ:** Ήθελα να σας ρωτήσω το εξής. Θα μιλήσω κυρίως για τις διαρθρωτικές μεταρρυθμίσεις και θα ήθελα λίγο να τις αξιολογήσετε και να μου πείτε αν συμφωνείτε, αν διαφωνείτε, εάν θεωρείτε ότι έκαναν κάτι καλό, αν ήταν όλες κακές.

Για παράδειγμα να σας πω μία. Το γεγονός της καταργήσεως των γεωγραφικών περιορισμών στα επαγγέλματα, προκειμένου να ανοίξουν καταστήματα, θεωρείται καλό ή κακό;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κατάργηση γεωγραφικού περιορισμού στο να ανοίξουν τα καταστήματα.

**ΜΑΥΡΟΥΔΗΣ ΒΟΡΙΔΗΣ:** Αν θυμάστε, τα κομμωτήρια, για παράδειγμα, έπρεπε να έχουν μία απόσταση μεταξύ τους. Τα φαρμακεία έπρεπε να έχουν μία απόσταση μεταξύ τους.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν εκπροσωπώ τον φαρμακευτικό κλάδο.

**ΜΑΥΡΟΥΔΗΣ ΒΟΡΙΔΗΣ:** Δεν είπα για φαρμακεία. Είπα τα κομμωτήρια.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τα φαρμακεία έχουν δικό τους κλάδο.

**ΜΑΥΡΟΥΔΗΣ ΒΟΡΙΔΗΣ:** Είπα τα κομμωτήρια.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τα κομμωτήρια καλό θα ήταν…

**ΜΑΥΡΟΥΔΗΣ ΒΟΡΙΔΗΣ:** Απαντήστε μου. Να μην πάμε τώρα στην περιπτωσιολογία.

Λέω, η κατάργηση των γεωγραφικών περιορισμών στην εγκατάσταση, σας βρίσκει σύμφωνο ή όχι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι.

**ΜΑΥΡΟΥΔΗΣ ΒΟΡΙΔΗΣ:** Δεν σας βρίσκει σύμφωνο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα έπρεπε να υπάρχει μία γεωβάση. Η γεωβάση τι είναι; Είναι οικονομική γεωγραφία. Από εκεί θα έπρεπε να ξεκινήσουμε και όχι από απόσταση μεζούρας, παίρνουμε την κορδέλα και μετράμε πού πρέπει να έχουμε περίπτερο.

**ΜΑΥΡΟΥΔΗΣ ΒΟΡΙΔΗΣ:** Κύριε Κορκίδη, θα έπρεπε, λοιπόν, κατά τη γνώμη σας…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Υπάρχει οικονομική γεωγραφία στην Ελλάδα; Υπάρχει κάποιο Υπουργείο που είναι υπεύθυνο για την οικονομική γεωγραφία μας; Γιατί Έδρα στο Πολυτεχνείο υπάρχει.

**ΜΑΥΡΟΥΔΗΣ ΒΟΡΙΔΗΣ:** Όχι και δεν πρέπει.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν πρέπει να υπάρχει οικονομική γεωγραφία, γεωβάση;

**ΜΑΥΡΟΥΔΗΣ ΒΟΡΙΔΗΣ:** Όχι. Με αυτήν την έννοια που συζητάμε τώρα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Με αυτήν την έννοια εγώ το λέω.

**ΜΑΥΡΟΥΔΗΣ ΒΟΡΙΔΗΣ:** Δηλαδή τι; Ότι μπορείς να ανοίξεις κατάστημα για να δραστηριοποιηθείς επαγγελματικά, μόνο αν δεν υπάρχει άλλος σε πεντακόσια μέτρα απόσταση. Γιατί αυτός ήταν ο νόμος.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δηλαδή εσείς του δίνετε το κλειδί του μαγαζιού, του δίνετε και το φέρετρο; Γιατί είναι βέβαιο ότι σε τρία χρόνια αν αυτός δεν ανοίξει σε απόσταση, θα υπάρχει κανιβαλισμός στην αγορά.

**ΜΑΥΡΟΥΔΗΣ ΒΟΡΙΔΗΣ:** Ρωτάτε ποια είναι η άποψή μου;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτή είναι επιχειρηματικότητα ανάγκης και όχι ευκαιρίας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είναι ρητορική, φαντάζομαι, η ερώτηση.

**ΜΑΥΡΟΥΔΗΣ ΒΟΡΙΔΗΣ:** Με ρωτάτε ποια είναι η άποψή μου;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, την άποψή σας, βεβαίως.

**ΜΑΥΡΟΥΔΗΣ ΒΟΡΙΔΗΣ:** Η άποψή μου είναι πολύ καθαρή. Ο επιχειρηματίας έχει το βάρος των ευθυνών του και της επιχειρηματικής του επιλογής. Οφείλει να διαλέξει το σημείο και να πάρει την ευθύνη της επιχειρηματικής τοποθέτησης.

Ομολογώ ότι με εκπλήσσει από επιχειρηματίες να ακούω το αντίθετο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μη σας εκπλήσσει καθόλου.

**ΜΑΥΡΟΥΔΗΣ ΒΟΡΙΔΗΣ:** Αλλά, εν πάση περιπτώσει, το ακούω.

Προχωρώ.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μισό λεπτάκι.

**ΜΑΥΡΟΥΔΗΣ ΒΟΡΙΔΗΣ:** Να πάμε παρακάτω; Θέλω άλλη ερώτηση. Με καλύψατε. Είπατε ότι δεν συμφωνείτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το σημείο αυτό είναι πολύ σημαντικό, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Γιατί είναι σημαντικό;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να σας πω γιατί.

**ΜΑΥΡΟΥΔΗΣ ΒΟΡΙΔΗΣ:** Θα προκύψει τι πιστεύετε και τις αντιλήψεις σας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αφήστε να σας δώσει μία απάντηση.

**ΜΑΥΡΟΥΔΗΣ ΒΟΡΙΔΗΣ:** Εγώ έχω καλυφθεί πάντως.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, δεν έχετε καλυφθεί. Νας σας πω κάτι; Σαφέστατα το ρίσκο το έχει ο επιχειρηματίας. Όταν, όμως, μιλάμε να βοηθήσουμε το νέο επιχειρηματία, την νεανική επιχειρηματικότητα, να συνδέσουμε την κατάρτιση, τη μόρφωση με την απασχόληση, υποτίθεται ότι υπάρχουν κάποιοι συμβουλευτικοί φορείς, στους οποίους έχουν δοθεί πάρα πολλά λεφτά για να εκπαιδεύσουνε νέους, για να πάρουν τη σωστή απόφαση.

**ΜΑΥΡΟΥΔΗΣ ΒΟΡΙΔΗΣ:** Δεν απαντάτε στην ερώτησή μου, κύριε Πρόεδρε. Η ερώτησή μου ήταν σαφής: Πρέπει ο νομοθέτης να επιλέγει σε ποια απόσταση θα ανοίγει το διπλανό κατάστημα; Αυτή είναι η ερώτηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα έπρεπε να υπήρχε οικονομική γεωγραφία, μία γεωβάση στην Ελλάδα. Και αυτό το έχει πει εδώ και πάρα πολλά χρόνια ο κ. Φώλιας και δεν έγινε ποτέ.

**ΜΑΥΡΟΥΔΗΣ ΒΟΡΙΔΗΣ:** Να προχωρήσουμε.

Ελαφρύνθηκε το κόστος συναλλαγών; Ένα παράδειγμα. Ίδρυση ανωνύμου εταιρείας. Μη υποχρεωτική πλέον η παράστασις δικηγόρου. Συμφωνείτε ή όχι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Συμφωνώ απόλυτα και να προσθέσω…

**ΜΑΥΡΟΥΔΗΣ ΒΟΡΙΔΗΣ:** Οι δικηγόροι δεν συμφωνούν πάντως.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να συμφωνήσω και με τη δημοσίευση των ισολογισμών.

**ΜΑΥΡΟΥΔΗΣ ΒΟΡΙΔΗΣ:** Δημοσίευση των ισολογισμών. Υποχρεωτική ή μη υποχρεωτική;

 (SM)

(GA)

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Υποχρεωτική σε site του Υπουργείου Οικονομικών ή της επιχείρησης.

**ΜΑΥΡΟΥΔΗΣ ΒΟΡΙΔΗΣ:** Μάλιστα, αλλά όχι στις εφημερίδες.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν είπαμε να μειώσουμε το κόστος;

**ΜΑΥΡΟΥΔΗΣ ΒΟΡΙΔΗΣ:** Εγώ συμφωνώ. Το ψήφισα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γιατί, δεν έγινε;

**ΜΑΥΡΟΥΔΗΣ ΒΟΡΙΔΗΣ:** Βεβαίως και έγινε. Αυτό συζητώ. Αλλά βέβαια, να συνεννοηθούμε. Οι εφημερίδες δεν συμφωνούν.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πόσα χρόνια το συζητούσαν πριν γίνει, όμως, γιατί όλοι φοβόντουσαν το κόστος των Μέσων Μαζικής Ενημέρωσης;

**ΜΑΥΡΟΥΔΗΣ ΒΟΡΙΔΗΣ:** Και έγινε, κύριε Πρόεδρε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Με καθυστέρηση δύο ετών.

**ΜΑΥΡΟΥΔΗΣ ΒΟΡΙΔΗΣ:** Μάλιστα. Και η μείωση του κόστους συναλλαγών έγινε.

Κατάργηση των τελών υπέρ τρίτων, συμφωνείτε ή όχι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Βεβαίως και συμφωνώ. Το μόνο που δεν καταργήσανε στα τέλη υπέρ τρίτων είναι στα εισιτήρια της ακτοπλοΐας, όπου υπάρχει ακόμα ένα μεγάλο ποσοστό, περίπου 32%, που είναι φόροι υπέρ τρίτων και επιβαρύνουν τους νησιώτες.

**ΜΑΥΡΟΥΔΗΣ ΒΟΡΙΔΗΣ:** Έχετε απόλυτο δίκιο. Είναι τρεις ή τέσσερις τομείς που δεν καταργήθηκαν ακόμη οι φόροι υπέρ τρίτων. Έχει μείνει η δουλειά να γίνει στην επόμενη Κυβέρνηση. Για να δούμε.

**ΧΡΗΣΤΟΣ ΣΤΑΪΚΟΥΡΑΣ:** Υπάρχουν αρκετοί φόροι. Έχουν καταργηθεί σαράντα τέσσερις μέχρι τώρα.

**ΜΑΥΡΟΥΔΗΣ ΒΟΡΙΔΗΣ:** Ρωτώ εάν συμφωνείτε, εάν θεωρείτε θετική αυτή τη διαρθρωτική παρέμβαση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Συμφωνώ.

Πόσους φόρους υπέρ τρίτων βρήκε το Υπουργείο Οικονομικών; Σε αριθμό, εάν θυμάστε. Μήπως ήταν μερικές εκατοντάδες;

**ΜΑΥΡΟΥΔΗΣ ΒΟΡΙΔΗΣ:** Να σας ρωτήσω κάτι άλλο.

Είπατε για τις συλλογικές διαπραγματεύσεις. Μάλιστα. Για το θεσμό της διαιτησίας και τον τρόπο λειτουργίας της διαιτησίας στις συλλογικές διαπραγματεύσεις –που ξέρετε πώς είχε οργανωθεί- συμφωνείτε με την αλλαγή του ή όχι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, συμφωνώ με την αλλαγή.

**ΜΑΥΡΟΥΔΗΣ ΒΟΡΙΔΗΣ:** Συμφωνείτε με την αλλαγή.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και είναι από τα σημεία που είπα ότι θα έπρεπε να τα ξανασχεδιάσουμε σε λευκό χαρτί.

**ΜΑΥΡΟΥΔΗΣ ΒΟΡΙΔΗΣ:** Για τη συγκεκριμένη παρέμβαση εγώ σας ρώτησα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν μπορεί να υπάρχει μονομερής προσφυγή.

**ΜΑΥΡΟΥΔΗΣ ΒΟΡΙΔΗΣ:** Έτσι. Συμφωνείτε σε αυτό. Έγινε και αυτό. Είναι θετική διαρθρωτική μεταβολή.

Για να πάμε τώρα παρακάτω. Δεν μου λέτε, το μεταφορικό κόστος επηρεάζει το κόστος λειτουργίας των επιχειρήσεων;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πολύ.

**ΜΑΥΡΟΥΔΗΣ ΒΟΡΙΔΗΣ:** Συμφωνείτε με το άνοιγμα στο θέμα των χερσαίων μεταφορών;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είπα –νομίζω- και πριν ότι έχουμε ένα πλεονέκτημα…

**ΜΑΥΡΟΥΔΗΣ ΒΟΡΙΔΗΣ:** Συμφωνείτε σε αυτό. Βέβαια οι μεταφορείς δεν συμφωνούν.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, στο θέμα των χερσαίων μεταφορών, δεν θα έπρεπε, αντί να ανοίξουμε τις χερσαίες μεταφορές, να μπορέσουμε να βρούμε μία λύση στον ανταγωνιστή, στη βουλγάρικη πινακίδα που είπα πριν;

**ΜΑΥΡΟΥΔΗΣ ΒΟΡΙΔΗΣ:** Άλλης τάξης ζήτημα αυτό.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν θα ήταν προτεραιότητα αυτό;

**ΜΑΥΡΟΥΔΗΣ ΒΟΡΙΔΗΣ:** Άλλης τάξης ζήτημα!

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Φτιάξτε πρώτα αυτό και μετά ανοίξτε το επάγγελμα.

**ΜΑΥΡΟΥΔΗΣ ΒΟΡΙΔΗΣ:** Άρα, εσείς δεν συμφωνείτε με το άνοιγμα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Συγγνώμη, για τους Έλληνες δεν το κάνετε αυτό;

**ΜΑΥΡΟΥΔΗΣ ΒΟΡΙΔΗΣ:** Για ποιο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν κάνετε το άνοιγμα των επαγγελμάτων για τους Βαλκάνιους, ούτε για τον Τούρκο μεταφορέα; Έτσι δεν είναι;

**ΜΑΥΡΟΥΔΗΣ ΒΟΡΙΔΗΣ:** Το άνοιγμα των επαγγελμάτων θα σας πω για ποιον το κάναμε, για να είμαστε απολύτως συνεννοημένοι. Το κάναμε για τον καταναλωτή.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Για τον καταναλωτή;

**ΜΑΥΡΟΥΔΗΣ ΒΟΡΙΔΗΣ:** Μάλιστα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γιατί δεν μειώνετε τον ΦΠΑ στη μεταφορά;

**ΜΑΥΡΟΥΔΗΣ ΒΟΡΙΔΗΣ:** Ακούστε. Θα σας πω. Γιατί, βλέπετε, έχετε μία –ελπίζω μη σκοπουμένη- σύγχυση ανάμεσα σε διαφορετικού τύπου μέτρα. Τα διαρθρωτικά μέτρα είναι μέτρα ενίσχυσης της ανταγωνιστικότητας και μείωσης των επιβαρύνσεων του κόστους και δη νομοθετικού κόστους, που συχνά ουσιαστικά υπάρχει για να καλύψει επενδυμένα συμφέροντα συγκεκριμένων ομάδων. Η άρση αυτών ουσιαστικά μειώνει το κόστος.

Η σκοπουμένη σύγχυση που κάνετε είναι με τη φορολογία, η οποία εξυπηρετεί δημοσιονομικούς σκοπούς. Βεβαίως, επιβαρύνει χωρίς αμφιβολία την οικονομία, αλλά εξυπηρετεί άλλους σκοπούς. Θα έρθω σε αυτό.

Άρα, συμφωνήσαμε επομένως ή όχι –θα ήθελα να το ακούσω αυτό- ως προς το θέμα των χερσαίων μεταφορών. Δεν συμφωνήσαμε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σας είπα ξεκάθαρα ότι θεωρούσα προτεραιότητα να μπορέσουμε να κάνουμε ανταγωνιστική την ελληνική μεταφορική επιχείρηση και μετά εάν δούμε ότι πραγματικά υπάρχει έλλειψη ελληνικών φορτηγών και δεν μπορούν να καλύψουν τις ανάγκες των μεταφορών, να ανοίξουμε το επάγγελμα, γιατί σημαίνει ότι υπάρχει έλλειψη. Χρειαζόμαστε περισσότερα φορτηγά, περισσότερους μεταφορείς, περισσότερες εταιρείες.

Ξέρετε τι κάνετε με τον τρόπο που με ρωτάτε; Παραβιάζετε ανοιχτές πόρτες. Στους ταξιτζήδες γιατί δεν τη βγήκατε με τον τρόπο που τη βγήκατε στους φορτηγατζήδες;

**ΜΑΥΡΟΥΔΗΣ ΒΟΡΙΔΗΣ:** Θέλετε να σας απαντήσω;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, θέλω να μου απαντήσετε.

**ΜΑΥΡΟΥΔΗΣ ΒΟΡΙΔΗΣ:** Γιατί κατά τη γνώμη μου οι συγκεκριμένοι, αν μιλάτε για εμένα γιατί ήμουν ο συγκεκριμένος Υπουργός που το χειρίστηκε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ο «κίτρινος πυρετός»;

**ΜΑΥΡΟΥΔΗΣ ΒΟΡΙΔΗΣ:** Τι λέτε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γιατί μπορούσαν να παραλύσουν ή να κλείσουν το κέντρο;

**ΜΑΥΡΟΥΔΗΣ ΒΟΡΙΔΗΣ:** Λέτε να φοβηθήκαμε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γιατί ήταν πιο δυνατοί, ας πούμε;

**ΜΑΥΡΟΥΔΗΣ ΒΟΡΙΔΗΣ:** Λέτε να φοβηθήκαμε μετά απ’ όλα όσα έχουν γίνει;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν ξέρω εάν φοβηθήκατε ή δεν φοβηθήκατε. Αλλά εν πάση περιπτώσει…

**ΜΑΥΡΟΥΔΗΣ ΒΟΡΙΔΗΣ:** Αυτό ίσα, ίσα, κύριε Πρόεδρε, αποδεικνύει το εξής. Στις πολιτικές που δεν συμφωνούσαμε, δεν τις κάναμε. Στις πολιτικές που πιστεύαμε ότι έπρεπε να συμβούν γιατί ωφελούσαν την οικονομία, τις κάναμε, ακόμα και αν στεναχωρούσαμε ανθρώπους, γιατί έτσι έπρεπε να γίνει.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, κύριε Βορίδη, τις κάνατε όλες είτε συμφωνούσατε είτε δεν συμφωνούσατε.

**ΜΑΥΡΟΥΔΗΣ ΒΟΡΙΔΗΣ:** Τότε γιατί τα ταξί, τα οποία ήταν μέσα, δεν έγιναν;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και ξέρετε γιατί; Κύριε Βορίδη, δεν είχατε την επιλογή να το κάνετε.

**ΜΑΥΡΟΥΔΗΣ ΒΟΡΙΔΗΣ:** Στα ταξί είχαμε την επιλογή;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν είχατε την επιλογή.

**ΜΑΥΡΟΥΔΗΣ ΒΟΡΙΔΗΣ:** Μα, σας ρωτώ.

(AR)

 (SM)

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μα στα ταξί, όταν πήγαν και απέδειξαν ότι ήταν δεκαπλάσια τα ταξί απ’ ό,τι είναι οι ανάγκες της χώρας, τι επάγγελμα να ανοίξετε;

**ΜΑΥΡΟΥΔΗΣ ΒΟΡΙΔΗΣ:** Ήταν μνημονιακή υποχρέωση;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το κάνατε για τα ξενοδοχεία, για να βάλουν τα μίνι-βαν και για τις λιμουζίνες, γι’ αυτά τα δύο.

**ΜΑΥΡΟΥΔΗΣ ΒΟΡΙΔΗΣ:** Σε αυτό συμφωνείτε ή δεν συμφωνείτε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, δεν συμφωνώ σε τίποτα απ’ όσα λέτε. Και να σας πω και κάτι;

Σας λέω και πάλι, κάνατε ό,τι σας είπανε. Δεν είχατε την επιλογή να διαλέξετε τι θέλετε να κάνετε και τι δεν θέλετε να κάνετε.

**ΜΑΥΡΟΥΔΗΣ ΒΟΡΙΔΗΣ:** Εντάξει, το άκουσα αυτό.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το επαναλαμβάνω όμως.

**ΜΑΥΡΟΥΔΗΣ ΒΟΡΙΔΗΣ:** Δεν χρειάζεται, το άκουσα. Αν εννοείτε ότι δεν το κατάλαβα αυτό που λέτε, το κατάλαβα, μια χαρά το κατάλαβα. Όχι ότι συμφωνώ με αυτό που λέτε, αλλά είναι άποψή σας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και θα σας πω και κάτι άλλο. Πολλές φορές ο ίδιος ο Πρωθυπουργός δεν συμφωνούσε με πολλά μέτρα και προσπαθούσε να βρει αντίμετρα και λύσεις γιατί ήξερε ότι είναι άδικα. Οπότε εσείς τώρα πάτε να υπερασπιστείτε μια Κυβέρνηση που ήξερε ο ίδιος ο Πρωθυπουργός ότι πολλά μέτρα που του ζητούσαν ήταν υπερβολικά;

**ΜΑΥΡΟΥΔΗΣ ΒΟΡΙΔΗΣ:** Εγώ σας μιλάω για συγκεκριμένα πράγματα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και εγώ για συγκεκριμένα πράγματα σας μιλάω.

**ΜΑΥΡΟΥΔΗΣ ΒΟΡΙΔΗΣ:** Για ποια μιλάμε τώρα; Εδώ μου είπατε ότι διαφωνείτε με την κατάργηση των γεωγραφικών περιορισμών.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πόσο καιρό κάνατε να μειώσετε τον ΦΠΑ στην εστίαση στο 13%, που ήταν δίκαιο;

**ΜΑΥΡΟΥΔΗΣ ΒΟΡΙΔΗΣ:** Πόσο καιρό κάναμε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πόσο καιρό κάνατε; Δεν ξέρω. Για πείτε πόσο καιρό προσπαθούσατε; «Θα έρθει η τρόικα τώρα, θα έρθει η τρόικα μετά».

**ΜΑΥΡΟΥΔΗΣ ΒΟΡΙΔΗΣ:** Παρεμπιπτόντως, τον μειώσαμε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Παρεμπιπτόντως, ναι. Αλλά μετά από πόσο καιρό;

**ΜΑΥΡΟΥΔΗΣ ΒΟΡΙΔΗΣ:** Να πω και κάτι άλλο: Την έκτακτη εισφορά τη μειώσαμε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να σας πω κάτι άλλο εγώ; Η έκτακτη εισφορά είναι για να καταργηθεί, δεν είναι για να μειώνεται.

**ΜΑΥΡΟΥΔΗΣ ΒΟΡΙΔΗΣ:** Μειώθηκε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Η έκτακτη εισφορά μπαίνει για ένα χρονικό διάστημα και φεύγει, δεν μένει μόνιμα και μειώνεται.

**ΜΑΥΡΟΥΔΗΣ ΒΟΡΙΔΗΣ:** Ναι. Τώρα ετοιμαστείτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Έτοιμοι είμαστε. Και σας είπα, αφελείς δεν είμαστε. Έμποροι είμαστε, αλλά αφελείς δεν είμαστε.

**ΜΑΥΡΟΥΔΗΣ ΒΟΡΙΔΗΣ:** Μπράβο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να σας πω και κάτι άλλο; Για το θέμα του ΦΠΑ στη διανυκτέρευση των ξένων, δηλαδή το 6,5% να πάει στο 13% για να μην έχω αυξήσεις στα βιβλία, στα φάρμακα, στη νησιωτική Ελλάδα.

Ήθελε ο Πρωθυπουργός να αυξήσει το ΦΠΑ στον τουρισμό από το 6,5% στο 13%; Όχι. Του το επιβάλανε. Του είπανε «βρες μου ένα αντίμετρο. Πόσα είναι αυτά; Είναι 528 εκατομμύρια η διαφορά; Θα μου τα βάλεις εκεί, για να μην σου αυξήσω στα φάρμακα, στα βιβλία και καταργήσω και το ειδικό καθεστώς». Αυτό ήταν επιλογή του Πρωθυπουργού ή της Κυβέρνησης;

**ΜΑΥΡΟΥΔΗΣ ΒΟΡΙΔΗΣ:** Με ρωτάτε; Έχουμε λίγο αντιστρέψει τους όρους εδώ. Εγώ δεν έχω αντίρρηση να την κάνουμε την κουβέντα. Βεβαίως, ο ερωτώμενος είστε εσείς, αλλά εγώ δεν έχω αντίρρηση να με ρωτάτε, αλλά πρέπει να μπορώ να απαντώ.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ρωτήστε εσείς.

Έχω τέτοιες απορίες από εσάς και από τον κ. Σταϊκούρα –και το εξήγησα γιατί- γιατί είχα απαιτήσεις από εσάς.

**ΜΑΥΡΟΥΔΗΣ ΒΟΡΙΔΗΣ:** Ναι, λέω το εξής λοιπόν, και γυρνώ στα δημοσιονομικά, μιας που με ρωτάτε, γιατί τα δημοσιονομικά είναι άλλης τάξης ζήτημα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, αλλά τα δημοσιονομικά μπορεί να τα ρυθμίσει ένας κοινωνικός εταίρος;

**ΜΑΥΡΟΥΔΗΣ ΒΟΡΙΔΗΣ:** Αν με ρωτάτε, πρέπει να περιμένετε να απαντήσω.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ο κοινωνικός εταίρος μετέχει στις αποφάσεις που πήρατε εσείς, στις μεταρρυθμίσεις, τις καλές και τις κακές;

**ΜΑΥΡΟΥΔΗΣ ΒΟΡΙΔΗΣ:** Όχι. Σας απαντώ, όχι, δεν μετέχει, κύριε Κορκίδη. Δεν θα τη φτιάξουμε μαζί τη δημοσιονομική πολιτική της χώρας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, βέβαια. Ακριβώς.

**ΜΑΥΡΟΥΔΗΣ ΒΟΡΙΔΗΣ:** Βεβαίως όχι. Προφανώς δεν θα τη φτιάξουμε μαζί.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα έπρεπε όμως.

**ΜΑΥΡΟΥΔΗΣ ΒΟΡΙΔΗΣ:** Όπως και δεν θα φτιάξουμε μαζί, για να είμαστε απολύτως συνεννοημένοι, ούτε τις κλαδικές πολιτικές. Θα ακουστούν οι κοινωνικοί εταίροι, αλλά η απόφαση είναι πολιτική και θα την παίρνουν οι κυβερνήσεις.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όπως είναι και η ευθύνη.

**ΜΑΥΡΟΥΔΗΣ ΒΟΡΙΔΗΣ:** Αλλιώς να κάνουμε κάτι άλλο, να κάνουμε σοβιέτ. Εμείς σοβιέτ δεν θα κάνουμε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτά τα έλεγε ο κ. Χατζηδάκης.

**ΜΑΥΡΟΥΔΗΣ ΒΟΡΙΔΗΣ:** Δεν θα μετακινήσουμε τις αρμοδιότητες. Αποτελεί θεσμική υποχρέωση της πολιτείας να ακούει τους κοινωνικούς εταίρους –να σας ακούει, λοιπόν- αλλά όχι να συναποφασίζει.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι βεβαίως. Αλίμονο. Άλλωστε, αν συναποφασίζαμε εμείς, θα παίρναμε και την ευθύνη και θα ζητούσαμε και συγγνώμη από τον ελληνικό λαό.

**ΜΑΥΡΟΥΔΗΣ ΒΟΡΙΔΗΣ:** Τις συγγνώμες τις άκουσα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το επαναλαμβάνω για τρίτη φορά, μπας και φιλοτιμηθεί ένας και το πει.

**ΜΑΥΡΟΥΔΗΣ ΒΟΡΙΔΗΣ:** Εντάξει έχετε την άποψή σας. Εγώ λέω τώρα αυτές οι συγκεκριμένες, λοιπόν, διαρθρωτικές μεταρρυθμίσεις που έγιναν, και να σας πω μία άλλη, η αντιστροφή της αδειοδοτήσεως, δηλαδή αδειοδότηση με απλή δήλωση και μόνο ανάκληση εάν ελλείπουν τα νόμιμα προαπαιτούμενα, είναι σωστή ή όχι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Απόλυτα σωστή.

**ΜΑΥΡΟΥΔΗΣ ΒΟΡΙΔΗΣ:** «Απόλυτα σωστή».

Να ρωτήσω κάτι άλλο: Η ηλεκτρονική συνταγογράφηση, σωστή ή όχι; Η ηλεκτρονική συνταγογράφηση εξοικονόμησε 3 δισεκατομμύρια σε φάρμακο ετησίως.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σας είπα, σωστή.

**ΜΑΥΡΟΥΔΗΣ ΒΟΡΙΔΗΣ:** «Σωστή». Βέβαια, οι φαρμακοποιοί και οι φαρμακοβιομηχανίες δεν είναι ευτυχισμένοι με 3 δισεκατομμύρια λιγότερα.

**ΓΕΩΡΓΙΟΣ ΓΑΛΕΟΣ:** Και οι άρρωστοι όμως. Γιατί οι άρρωστοι δεν παίρνουν τα φάρμακά τους πλέον.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όταν έχετε εδώ τους φαρμακοποιούς, θα τους ρωτήσετε.

**ΜΑΥΡΟΥΔΗΣ ΒΟΡΙΔΗΣ:** Δεν είδα κάτι τέτοιο, κύριε Γαλέε, και ούτε διαπιστώνεται. Από κανένα διεθνή οργανισμό δεν διαπιστώνεται κάτι τέτοιο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κάτι για το εμπόριο έχετε να με ρωτήσετε; Καμιά διαρθρωτική μεταρρύθμιση για το εμπόριο;

**ΝΙΝΑ ΚΑΣΙΜΑΤΗ:** Μένουν στην Ελλάδα τα 3 δισεκατομμύρια λιγότερα;

 (CB)

(3AR)

**ΜΑΥΡΟΥΔΗΣ ΒΟΡΙΔΗΣ:** Πληρώνουν οι Έλληνες φορολογούμενοι 3 δισεκατομμύρια λιγότερα απ’ ό,τι πλήρωναν.

Πάμε τώρα: Βρεφικό γάλα στο σούπερ μάρκετ, ναι ή όχι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι είχε γίνει και στο παρελθόν, έτσι δεν είναι;

**ΜΑΥΡΟΥΔΗΣ ΒΟΡΙΔΗΣ:** Ναι ή όχι, συμφωνείτε ή διαφωνείτε; Είχε μία μείωση της τάξης του 15% για τον καταναλωτή.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Από πού προκύπτει αυτό;

**ΜΑΥΡΟΥΔΗΣ ΒΟΡΙΔΗΣ:** Προκύπτει από συγκριτικά στοιχεία προ και μετά.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δηλαδή το ότι θα τα φέρουν οι τέσσερις πολυεθνικές ξαφνικά μειώνει το κόστος;

**ΜΑΥΡΟΥΔΗΣ ΒΟΡΙΔΗΣ:** Ερώτηση: Εσείς διαφωνείτε ή όχι με το μέτρο αυτό, με το να βγει το βρεφικό γάλα στο σούπερ μάρκετ;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Για μένα προσωπικά θα μπορούσε να είναι και στο σούπερ μάρκετ και στο φαρμακείο.

**ΜΑΥΡΟΥΔΗΣ ΒΟΡΙΔΗΣ:** Είναι και στο σούπερ μάρκετ, είναι και στο φαρμακείο. Είναι και στα δύο. Συμφωνείτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εντάξει.

**ΜΑΥΡΟΥΔΗΣ ΒΟΡΙΔΗΣ:** Σωστή η διαρθρωτική αυτή παρέμβαση, ναι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτά έλυσαν την κρίση εν τω μεταξύ, κύριε Βορίδη, έτσι; Μας έβγαλαν από την κρίση χρέους αυτά.

**ΜΑΥΡΟΥΔΗΣ ΒΟΡΙΔΗΣ:** Θέλετε να πάμε στην κρίση;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είναι δηλαδή αυτό που είπα, το ψωμί με το ζύγι ή με το τεμάχιο κ.λπ. Δηλαδή, τέρμα, βρήκαμε τα λεφτά με το γάλα.

**ΧΑΡΟΥΛΑ ΚΑΦΑΝΤΑΡΗ (Προεδρεούσα της Επιτροπής):** Κύριε Βορίδη, μήπως πρέπει λίγο να μαζεύουμε;

**ΜΑΥΡΟΥΔΗΣ ΒΟΡΙΔΗΣ:** Να μαζεύουμε, όσο θέλετε, κυρία Πρόεδρε.

Δεν μου λέτε, κύριε Κορκίδη, υπήρξε μείωση της γραφειοκρατίας και συγκεκριμένα στη σύσταση των εταιρειών;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, υπήρξε μείωση της γραφειοκρατίας στην ίδρυση των εταιρειών και αύξηση της γραφειοκρατίας στο κλείσιμο των εταιρειών. Είναι πιο εύκολο να ανοίξεις παρά να κλείσεις.

**ΜΑΥΡΟΥΔΗΣ ΒΟΡΙΔΗΣ:** Επί πρωθυπουργίας Αντώνη Σαμαρά αυξήθηκαν οι φορολογικοί συντελεστές στο εισόδημα των εταιρειών;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

**ΜΑΥΡΟΥΔΗΣ ΒΟΡΙΔΗΣ:** Τι «ναι»;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** 26%-33%.

**ΜΑΥΡΟΥΔΗΣ ΒΟΡΙΔΗΣ:** Αυτό το είχαμε βρει. Αυτό δεν το κάναμε εμείς, αυτό υπήρχε, ψηφισμένο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κοιτάξτε, επειδή εγώ έχω περάσει και από το «Ζάππειο», και από τα τρία «Ζάππεια»…

**ΜΑΥΡΟΥΔΗΣ ΒΟΡΙΔΗΣ:** Όχι, άσ’ τα «Ζάππεια»! Αυξήσαμε τους φορολογικούς συντελεστές;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Στα «Ζάππεια» η φορολογία ήταν 15%. Πήγαμε στα 20%.

**ΜΑΥΡΟΥΔΗΣ ΒΟΡΙΔΗΣ:** Θα πει για τα «Ζάππεια τώρα!

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σας είπα ότι σε πολλά πράγματα μπορεί να μην μπορώ να είμαι αντικειμενικός. Όμως θα σας πω: επειδή πέρασα και από τα τρία «Ζάππεια» -και ξέρει ο Χρήστος Σταϊκούρας πολύ καλά- εκεί μιλούσαμε για 15%. Είχαμε φορολογία 20% και πήγαμε…

**ΜΑΥΡΟΥΔΗΣ ΒΟΡΙΔΗΣ:** Εγώ σας ρώτησα αν αυξήθηκαν οι φορολογικοί συντελεστές.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ε, ναι, αυξήθηκαν! 26% και 33% σας λέω!

**ΜΑΥΡΟΥΔΗΣ ΒΟΡΙΔΗΣ:** Αυτό έγινε με νομοθεσία της Κυβέρνησης Σαμαρά με Αναπληρωτή Υπουργό Οικονομικών Σταϊκούρα, αυξήθηκαν οι φορολογικοί συντελεστές στο εισόδημα των εταιρειών;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μισό λεπτό να δω και το μήνα. Το 2012, αύξηση του συντελεστή 26% και 33%. Έγινε μέσα στο 2012.

**ΜΑΥΡΟΥΔΗΣ ΒΟΡΙΔΗΣ:** Μέσα στο 2012, ποιο μήνα του 2012;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ο Χρήστος ξέρει ποιο μήνα έγινε.

**ΜΑΥΡΟΥΔΗΣ ΒΟΡΙΔΗΣ:** Εγώ σας λέω λοιπόν ότι δεν έχει αυξηθεί.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ε, ποιο μήνα έγινε το 2012;

**ΜΑΥΡΟΥΔΗΣ ΒΟΡΙΔΗΣ:** Έγινε στην αρχή του 2012 και μάλιστα έρχεται από μέτρο ψηφισμένο πριν.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, όντως, τα μέτρα του 2012 είχαν ψηφιστεί από το 2010.

**ΜΑΥΡΟΥΔΗΣ ΒΟΡΙΔΗΣ:** Έτσι. Έρχεται μέτρο ψηφισμένο πριν.

**ΧΡΗΣΤΟΣ ΣΤΑΪΚΟΥΡΑΣ:** Το 2010 και το 2011, όπως και ο Ειδικός Φόρος Κατανάλωσης στο πετρέλαιο θέρμανσης.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ωραία, εντάξει. Απλώς ξεκίνησε η εφαρμογή το 2012.

**ΜΑΥΡΟΥΔΗΣ ΒΟΡΙΔΗΣ:** Έρχομαι τώρα σε κάτι άλλο, μιας και συζητάμε για τα δημοσιονομικά και τελειώνω, κύριε Πρόεδρε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τώρα όμως θα μου επιτρέψετε να ρωτήσω κάτι: Εσείς θα μπορούσατε να μειώσετε τον συντελεστή φορολογίας των επιχειρήσεων ως Κυβέρνηση;

**ΜΑΥΡΟΥΔΗΣ ΒΟΡΙΔΗΣ:** Να σας απαντήσω. Εμείς λοιπόν είχαμε να κάνουμε μία συγκεκριμένη δημοσιονομική προσαρμογή και θέλω να σας ρωτήσω: Τη δημοσιονομική αυτή προσαρμογή εμείς επιλέξαμε -σας το εξήγησε ο κ. Σταϊκούρας- να την κάνουμε χωρίς αύξηση της φορολογίας ή για να είμαι ακριβής, κατά μείζονα λόγο, από μείωση και περικοπή των δαπανών, με σχέση ένα προς τέσσερα για την ακρίβεια, 75/25. Έτσι επιλέξαμε να την κάνουμε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το θυμάμαι αυτό. Τηρήθηκε;

**ΜΑΥΡΟΥΔΗΣ ΒΟΡΙΔΗΣ:** Αν έγινε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τηρήθηκε μέχρι τέλους;

**ΜΑΥΡΟΥΔΗΣ ΒΟΡΙΔΗΣ:** Βεβαίως.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το ένα προς τέσσερα;

**ΜΑΥΡΟΥΔΗΣ ΒΟΡΙΔΗΣ:** Βεβαίως.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν νομίζω.

**ΜΑΥΡΟΥΔΗΣ ΒΟΡΙΔΗΣ:** Βεβαίως.

Πάμε όμως παρακάτω. Θέλω να σας ρωτήσω το εξής: Η δημοσιονομική προσαρμογή κατά τη γνώμη σας δεν έπρεπε να γίνει; Και φεύγω τώρα από το μνημόνιο. Δεν αποτελεί στόχο μιας οποιασδήποτε κυβέρνησης η εξισορρόπηση των δημόσιων οικονομικών; Αποτελεί;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Συμφωνώ απολύτως.

**ΜΑΥΡΟΥΔΗΣ ΒΟΡΙΔΗΣ:** Συμφωνείτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτή είναι η εθνική στρατηγική που σας είπα πριν ότι δεν έχουμε και θα έπρεπε να την κάνουμε.

**ΜΑΥΡΟΥΔΗΣ ΒΟΡΙΔΗΣ:** Εκεί υπάρχουν μίγματα.

Τελευταία ερώτηση, επειδή μιλήσατε για μία διαπίστωση, θλιβερή -εκεί είναι που πρέπει να έχουμε κοινή αγωνία, πράγματι- για το κλείσιμο των επιχειρήσεων. Αυτή γιατί συνέβη; Επειδή υπήρξαν διαρθρωτικές μεταρρυθμίσεις ή συνέβη γιατί αφαιρέθηκαν χρήματα από την αγορά για να γίνει δημοσιονομική προσαρμογή και κάμφθηκε η εσωτερική ζήτηση; Τι από τα δύο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πρώτα απ’ όλα, η επιδημία λουκέτων είχε προηγηθεί των διαρθρωτικών μεταρρυθμίσεων που αναφέρεστε, της περιόδου 2013-2014.

**ΜΑΥΡΟΥΔΗΣ ΒΟΡΙΔΗΣ:** Που είναι η δική μας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω ότι το peak των λουκέτων ήταν το 2011. Ξεκίνησε από το 2010 και το peak ήταν το 2011. Οπότε αυτά ήταν εκ των υστέρων, όταν είχαν χαθεί τα δύο τρίτα περίπου των επιχειρήσεων.

(PE)

(CB)

Σήμερα -το επισημαίνω αυτό και καλό είναι να χτυπήσει καμπανάκι σε όλους- κλείνουν πενήντα εννέα επιχειρήσεις την ημέρα.

**ΜΑΥΡΟΥΔΗΣ ΒΟΡΙΔΗΣ:** Γιατί κλείνουν σήμερα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γιατί ακριβώς υπάρχει η αβεβαιότητα, υπάρχει μία ανασφάλεια και αυτό έχει επακόλουθο…

**ΜΑΥΡΟΥΔΗΣ ΒΟΡΙΔΗΣ:** Η έλλειψη ρευστότητας;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αλίμονο, δεν είναι η έλλειψη ρευστότητας;

**ΜΑΥΡΟΥΔΗΣ ΒΟΡΙΔΗΣ:** Η αύξηση των ληξιπρόθεσμων;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όλων των υποχρεώσεων γενικότερα. Επίσης, δεν υπάρχει πλέον διαδοχή στην επιχείρηση. Όταν δεν υπάρχει προοπτική σε μία επιχείρηση…

**ΜΑΥΡΟΥΔΗΣ ΒΟΡΙΔΗΣ:** Τα ληξιπρόθεσμα 2012-2014 μειώθηκαν ή όχι; Τα ληξιπρόθεσμα του δημοσίου προς τον ιδιωτικό τομέα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, μειώθηκαν. Τώρα είναι νομίζω στα 4,4 δισεκατομμύρια, εκ των οποίων τα 700 εκατομμύρια είναι από επιστροφή ΦΠΑ ως επί το πλείστον.

**ΜΑΥΡΟΥΔΗΣ ΒΟΡΙΔΗΣ:** Μειώθηκαν ή όχι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μειώθηκαν, ναι.

**ΜΑΥΡΟΥΔΗΣ ΒΟΡΙΔΗΣ:** Δεν έχω άλλη ερώτηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι είχαν μειωθεί κατά 2 δισεκατομμύρια περίπου.

**ΧΡΗΣΤΟΣ ΣΤΑΪΚΟΥΡΑΣ:** Όχι, από τα 9 δισεκατομμύρια πήγαν στα 3 δισεκατομμύρια. Μειώθηκαν κατά 6 δισεκατομμύρια. Ήταν 9 δισεκατομμύρια στο τέλος του 2012 και 3 δισεκατομμύρια στο τέλος του 2014.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μιλώ για τον τελευταίο χρόνο, για το 2014.

**ΧΡΗΣΤΟΣ ΣΤΑΪΚΟΥΡΑΣ:** Την περίοδο 2012-2014 ήταν από τα 9 στα 3 δισεκατομμύρια και τώρα έχουν πάει στα 4,5 δισεκατομμύρια, όπως είπατε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ξέρετε ότι αυτά τα 6 δισεκατομμύρια ήταν μία ανάσα για την αγορά; Όπως και αυτά τα 4,4 δισεκατομμύρια, από τη στιγμή που θα μπει μία σειρά είναι κεφάλαιο κίνησης, το οποίο δεν μπορείς να υποκαταστήσεις από κάποια τράπεζα. Έτσι δεν είναι;

**ΜΑΥΡΟΥΔΗΣ ΒΟΡΙΔΗΣ:** Προφανώς.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Το λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Κύριε Κορκίδη, καλώς ήρθατε. Ευχαριστούμε για την ενημέρωση.

Θα ήθελα να κάνω τρεις-τέσσερις ερωτήσεις πολύ σύντομες. Εξάλλου, τα περισσότερα πράγματα έχουν καλυφθεί.

Για τη συνάντηση που είχατε με την τρόικα, εάν μπορείτε να επαναλάβετε, αν και το είπατε, αλλά για να είναι πιο ολοκληρωμένο, τι ακριβώς είχατε προτείνει εσείς. Είπατε ότι είχατε κάποιες προτάσεις, ένα υπόμνημα. Δεύτερον, ποια ήταν η θέση της τρόικας επ’ αυτών; Αν μπορούμε, θα ήθελα να είμαστε λίγο πιο αναλυτικοί σ’ αυτό το κομμάτι.

Επίσης, ποια είναι η αίσθησή σας γι’ αυτή τη σύνδεση της Ελλάδας με τα Βαλκάνια που έκαναν οι εκπρόσωποι της τρόικα -πέραν της νοοτροπίας και της ιστορίας όπου έχουμε κοινά- σε οικονομικό και μισθολογικό επίπεδο; Από πού προκύπτει αυτό, κατά την αίσθησή σας, σε οικονομικό επίπεδο; Θεωρείτε ότι αυτό ήταν προάγγελος ότι θα μας οδηγήσουν σ’ αυτό το πράγμα, δηλαδή στην προσαρμογή σε μισθούς Βουλγαρίας, Ρουμανίας κ.λπ.;

Τρίτον, αυτά τα στοιχεία, τα οποία χρησιμοποίησαν για να καταλήξουν σε αυτές τις διαπιστώσεις, από πού τα αντλούσαν; Σας έδωσαν κάποιες εξηγήσεις; Από την ΕΛΣΤΑΤ; Από την Eurostat; Από Υπουργεία; Από πού προκύπτει αυτή η εικόνα, η οποία ήταν εκ διαμέτρου αντίθετη και από τη δική σας και από του ΙΝΕ-ΓΣΕΕ, όπως μας είπε ο κ. Ρομπόλης προχθές;

Τέταρτο και τελευταίο, θέλω να ρωτήσω για το σύστημα εισροών-εκροών. Για το λαθρεμπόριο, εάν έχετε υπόψη σας, αυτό είναι ένα μέτρο το οποίο έχει αποφασιστεί και το οποίο δεν εφαρμόστηκε μέχρι τώρα τουλάχιστον επαρκώς. Για ποιο λόγο, κατά τη γνώμη σας, δεν εφαρμόστηκε κατά τη διάρκεια των μνημονιακών μέτρων και αυτής της περιόδου; Ευχαριστώ.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να ξεκινήσω από το θέμα των μισθών. Να επαναλάβω ότι, όταν τους είπαμε να συγκριθούμε με μία χώρα ευρωπαϊκή για το θέμα των μισθών -η δική μας πρόταση, όπως και ο κ. Λοβέρδος το γνωρίζει, ήταν για πάγωμα των μισθών, για να μπορέσουμε να αποτρέψουμε τα χειρότερα- η θέση τους ήταν ότι θα έπρεπε να πάμε σε μισθούς Βουλγαρίας. Ήταν ξεκάθαρο. Δεν το υπονόησαν, το είπαν. Από το τίποτα καλύτερα και τα 300 ευρώ. Δεν θα το ξεχάσω, γιατί υπήρχε και ένας διαπληκτισμός μαζί τους.

Πράγματι, ζήτησα σήμερα να μου δώσουν το δελτίο Τύπου της 15ης Δεκεμβρίου 2011 που συναντήσαμε την τρόικα, τους καταθέσαμε τις θέσεις μας και οι τρεις πυλώνες συζήτησης ήταν: Πρώτον, αντί να μειώσετε τον αριθμητή, αυξήστε τον παρονομαστή.

**ΓΕΩΡΓΙΟΣ ΨΥΧΟΓΙΟΣ:** Αυτό το έχετε καταθέσει στα Πρακτικά;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, το έχω καταθέσει.

Το κυριότερο ήταν η απασχόληση. Όταν ήμασταν πλέον στο 2011 και βλέπαμε ότι είχαν χαθεί περίπου 255.000 θέσεις εργασίας, εκ των οποίων οι 136.000 ήταν μισθωτοί -γιατί πολλοί ήταν οι αυτοαπασχολούμενοι- τους καταθέσαμε το θέμα του ΦΠΑ και της φορολογίας, γιατί ήδη είχαμε υποστεί τις τρεις αυξήσεις στο ΦΠΑ.

Το τελευταίο ήταν τι προτείνουμε για τις μικρομεσαίες επιχειρήσεις και μάλιστα σύμφωνα με τους φορείς, τους κοινωνικούς ευρωπαϊκούς εταίρους της UEAPME και της EuroCommerce που είναι οι αντίστοιχοι στις χώρες της Ευρωζώνης.

(PH)

(PE)

Θα σας το δώσω. Θα σας το αφήσω, γιατί έχει ενδιαφέρον να το διαβάσει κανείς. Και ευτυχώς, διαβάζοντας αυτά, πραγματικά επιβεβαιώνουμε πάρα πολλά πράγματα μετά από πέντε χρόνια.

Ως προς τα στοιχεία τα οποία είπατε, τα στοιχεία αυτά ήταν της ΕΛΣΤΑΤ. Αν θυμάμαι καλά, δεν υπήρχαν νεότερα στοιχεία του 2008. Οπότε πολλά που χρησιμοποιήθηκαν ήταν του 2008 και πάρα πολλά ήταν με ερωτήσεις που έκαναν τα διάφορα ινστιτούτα επιλεκτικά, συγκεντρώνοντας κάποια στοιχεία.

Σαφέστατα, λοιπόν, δεν θα μπορούσαν τα στοιχεία του 2008, της περιόδου που το ΑΕΠ της χώρας μας ήταν 234 δισεκατομμύρια ευρώ, να αντιμετωπίσουν την κατάσταση, όταν το ΑΕΠ κατακρημνιζόταν και είχε φτάσει στα 179 δισεκατομμύρια ευρώ.

Οι καταστάσεις, λοιπόν, σε καμία περίπτωση δεν μπορούσαν να είναι ίδιες και οι παράμετροι σε μια τέτοια εξίσωση ήταν βέβαιο ότι θα έβγαζαν λάθος αποτέλεσμα.

Ακόμα κι εμείς πολλές φορές, που θέλαμε να κάνουμε μία έρευνα και να δούμε την πορεία της αγοράς σε συγκεκριμένα χρονικά διαστήματα, δυσκολευόμασταν να βρούμε τέτοια στοιχεία και κάναμε τηλεφωνικές έρευνες και χρησιμοποιούσαμε το δείγμα αυτό σε μεγέθυνση, για να μπορέσουμε ακριβώς να εξηγήσουμε κάποιες καταστάσεις.

Τώρα, ως προς το θέμα των εισροών και εκροών, θεωρώ ότι είναι ένα σύστημα το οποίο πραγματικά θα μπορούσε να ελέγξει πολύ εύκολα. Μάλιστα, πάρα πολλοί βενζινοπώλες μπήκαν σε αυτή τη διαδικασία του κόστους να εξοπλιστούν με αυτά μηχανήματα.

Οπότε, θεωρώ ότι είναι κάτι το οποίο θα μπορούσε να έχει λειτουργήσει. Αυτό δείχνει για άλλη μία φορά ότι υπάρχουν κάποια πράγματα τα οποία τα καθυστερούμε εσκεμμένα. Έτσι; Νομίζω ότι δεν χρειάζεται να σας το εξηγήσω εγώ αυτό.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Αντιπρόεδρος της Επιτροπής):** Ο κ. Αναστασιάδης έχει το λόγο και μετά η κ. Κοζομπόλη.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ πολύ.

Είπατε, κύριε Πρόεδρε, στην αρχή της τοποθέτησής σας ότι γνωρίζατε περίπου στα τέλη του 2009 ότι τα πράγματα δεν ήταν καλά.

Είπατε παράλληλα, όμως, ότι αυτό δεν φαινόταν στην κοινωνία. Η κοινωνία είχε την αίσθηση ότι δεν ήρθε η κρίση, δεν θα έρθει η κρίση, ήρθε και πέρασε ή δεν θα περάσει καθόλου από τη χώρα.

Πιστεύετε ότι αυτή η αίσθηση είχε δημιουργηθεί, γιατί η τότε Κυβέρνηση είχε μία στρατηγική αντιμετώπισης της κρίσης; Γιατί η Κυβέρνηση την είχε αντιληφθεί από ό,τι φαίνεται με συγκεκριμένα μέτρα που είχε πάρει, δηλαδή περικοπή των μισθών και συντάξεων πάνω από ένα ποσό –πάνω από 2.000, νομίζω, ήταν-, στήριξη των μικρομεσαίων επιχειρήσεων με το Πρόγραμμα ΤΕΜΠΜΕ, στήριξη της τραπεζικής επάρκειας με τα 28 δισεκατομμύρια ευρώ.

Πιστεύετε, λοιπόν, ότι αυτό συνετέλεσε, ώστε να δημιουργηθεί αυτή η αίσθηση και να είναι σταθερή η οικονομία;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω πρώτα από όλα για τα δάνεια του ΤΕΜΠΜΕ. Πραγματικά τότε και το TEMΠΜΕ I και το ΤΕΜΠMΕ II έδειχναν ότι είναι πολυεργαλεία για μία επιχείρηση.

Θεωρώ ότι σε άλλες εποχές, εάν αυτά τα χρήματα είχαν δοθεί στις υγιείς, στις βιώσιμες επιχειρήσεις και υπό άλλες συνθήκες, πραγματικά θα μπορούσαν να λειτουργήσουν πολλαπλασιαστικά στο κύκλο εργασιών των επιχειρήσεων.

Όμως, αυτά δόθηκαν λίγο πριν από την έναρξη της κρίσης. Μάλιστα, θα θυμάστε πολύ καλά ότι πολλές επιχειρήσεις πήραν 200.000, 250.000, 300.000 και πλήρωναν ανά εξάμηνο 50.000 πίσω -και μάλιστα στο πρώτο ΤΕΜΠΜΕ και άτοκα. Καταλαβαίνετε, λοιπόν, αυτό τι εργαλείο ήταν πραγματικά.

Αυτό, όμως, γύρισε μπούμερανγκ στις επιχειρήσεις. Λόγω των συνθηκών στην αγορά από τα περίπου 5,5 δισεκατομμύρια ευρώ που είχαν δοθεί σε επιχειρήσεις, όπως ξέρετε πολύ καλά, τα 3,5 δισεκατομμύρια ευρώ δεν έχουν επιστραφεί. Και αυτές είναι εγγυήσεις του ελληνικού δημοσίου οι οποίες έχουν εκπέσει.

**ΧΡΗΣΤΟΣ ΣΤΑΙΚΟΥΡΑΣ:** Αυτό που ανέφερα πριν.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και, μάλιστα, πρέπει να δοθεί μία λύση. Γνωρίζω τις δυσκολίες, γιατί είναι ένα πρόγραμμα ουσιαστικά, οπότε είναι πολύ δύσκολο να ρυθμιστεί. Όμως, από τη στιγμή που το δημόσιο εγγυάται, θα ήταν μία πολύ καλή λύση να ενταχθούν τα δάνεια του ΤΕΜΠΜΕ στη ρύθμιση των εκατό δόσεων.

**ΣΑΒΒΑΣ ΑΝΑΣΤΑΣΙΑΔΗΣ:** Εντάξει, αυτό είναι ένα άλλο θέμα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είναι ένα άλλο θέμα, αλλά το θίγω, επειδή είναι επίκαιρο.

**ΣΑΒΒΑΣ ΑΝΑΣΤΑΣΙΑΔΗΣ:** Είναι ένα άλλο θέμα. Δεν αφορά τη δική μου ερώτηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τώρα θα σας πω κάτι. Ως προς το θέμα των μέτρων που είπατε ότι πάρθηκαν για τις επιχειρήσεις, εγώ σας λέω και πάλι…

**ΣΑΒΒΑΣ ΑΝΑΣΤΑΣΙΑΔΗΣ:** Όχι μόνο για τις επιχειρήσεις.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γενικότερα;.

**ΣΑΒΒΑΣ ΑΝΑΣΤΑΣΙΑΔΗΣ:** Ναι, αναφέρθηκα στα μέτρα αντιμετώπισης αυτής της κατάστασης, της κρίσης, η οποία φαινόταν ότι έρχεται στην Ελλάδα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εννοείτε, όμως, το 2009-2010.

**ΣΑΒΒΑΣ ΑΝΑΣΤΑΣΙΑΔΗΣ:** Το 2009, τον Οκτώβριο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τον Οκτώβριο του 2009.

(FT)

(PH)

Νομίζω -το επανέλαβα και πριν- ότι τότε ήμουν στην Έκθεση Θεσσαλονίκης, όταν ο Καραμανλής βγήκε και είπε ότι τα πράγματα δεν είναι έτσι, είναι διαφορετικά, βρισκόμαστε μπροστά σε πολύ σοβαρές εξελίξεις και ότι πρέπει να πάρουμε αυτά τα μέτρα. Το πιστέψαμε τότε; Οι περισσότεροι νομίζω δεν το πιστέψανε. Οι περισσότεροι έλεγαν ότι ήθελε να φύγει και γι’ αυτό τα έλεγε. Οι περισσότεροι πίστεψαν αυτούς που έλεγαν ότι «λεφτά υπάρχουν». Το εκλογικό αποτέλεσμα του ’09 αυτό δεν δείχνει;

**ΣΑΒΒΑΣ ΑΝΑΣΤΑΣΙΑΔΗΣ:** Ωραία. Την ερώτηση σας την κάνω από μια απόσταση πλέον, χρονική. Τότε μπορεί να πιστέψατε από μια χρονική απόσταση…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, γιατί μου το περιορίσατε για το ’09, γι’ αυτό σας λέω.

**ΣΑΒΒΑΣ ΑΝΑΣΤΑΣΙΑΔΗΣ:** Και σας λέω τι πιστεύετε σήμερα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ τι πιστεύω σήμερα;

**ΣΑΒΒΑΣ ΑΝΑΣΤΑΣΙΑΔΗΣ:** Ποια είναι η άποψή σας σήμερα για αυτήν την περίπτωση;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ότι δεν στηρίχθηκαν οι εντός κρίσης μικρομεσαίες επιχειρήσεις. Δεν στηρίχθηκαν.

**ΣΑΒΒΑΣ ΑΝΑΣΤΑΣΙΑΔΗΣ:** Πώς άλλως δηλαδή; Δόθηκαν 5,5 δισεκατομμύρια.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτά είχαν δοθεί…

**ΣΑΒΒΑΣ ΑΝΑΣΤΑΣΙΑΔΗΣ:** Τότε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μιλάτε για το ’08 και το ’09.

**ΣΑΒΒΑΣ ΑΝΑΣΤΑΣΙΑΔΗΣ:** Βεβαίως.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και πολύ πριν. Το ΤΕΜΠΜΕ 1 ήταν και πολύ πριν.

**ΣΑΒΒΑΣ ΑΝΑΣΤΑΣΙΑΔΗΣ:** Όχι, δεν ήταν πολύ πριν. Ήταν το ’08.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σας λέω ότι μέσα στην κρίση το πρώτο πράγμα που θα έπρεπε να γίνει είναι να βάλουμε μια διαχωριστική γραμμή -εγώ δεν θα την πω κόκκινη και είμαι και Ολυμπιακός- των εντός κρίσης μικρομεσαίων επιχειρήσεων. Αυτό δεν μπορούσε να φανεί το 2009 ή το 2010. Αυτό φάνηκε ένα χρονικό διάστημα μετά. Εκεί φάνηκαν πώς εκτοξεύτηκαν οι ληξιπρόθεσμες οφειλές.

**ΣΑΒΒΑΣ ΑΝΑΣΤΑΣΙΑΔΗΣ:** Δεν μου απαντάτε σε αυτό που σας λέω. Αυτό που λέτε ξεκαθάρισε μετέπειτα. Εκείνη την περίοδο δεν μπορούσε να γίνει αυτός ο διαχωρισμός. Πάρθηκαν, όμως, κάποια μέτρα γενικά, για να στηριχτούν οι επιχειρήσεις.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ποια μέτρα; Θυμίστε μου ποια μέτρα πάρθηκαν, εκτός απ’ το ΤΕΜΠΜΕ που λέτε.

**ΣΑΒΒΑΣ ΑΝΑΣΤΑΣΙΑΔΗΣ:** Για το ΤΕΜΠΜΕ σας μιλάω. Τι άλλο θέλετε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Άλλο ένα μέτρο πείτε μου που πάρθηκε για τις επιχειρήσεις.

**ΣΑΒΒΑΣ ΑΝΑΣΤΑΣΙΑΔΗΣ:** Δόθηκαν 5,5 δισεκατομμύρια.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ένα άλλο μέτρο.

**ΣΑΒΒΑΣ ΑΝΑΣΤΑΣΙΑΔΗΣ:** Υπάρχει και η κεφαλαιακή στις τράπεζες, για να μπορείτε να δανείζεστε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτό ήταν βοήθεια τότε για τις επιχειρήσεις;

**ΣΑΒΒΑΣ ΑΝΑΣΤΑΣΙΑΔΗΣ:** Δεν ήταν βοήθεια να μπορείτε να δανείζεστε από τις τράπεζες;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γιατί μετά γύρισε κι αυτό μπούμερανκ.

**ΣΑΒΒΑΣ ΑΝΑΣΤΑΣΙΑΔΗΣ:** Τέλος πάντων. Δεν απαντάτε, εντάξει.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να σας απαντήσω σε τι; Αν βοηθήθηκαν οι μικρομεσαίες επιχειρήσεις και σας λέω ότι δεν βοηθήθηκαν οι μικρομεσαίες επιχειρήσεις.

**ΣΑΒΒΑΣ ΑΝΑΣΤΑΣΙΑΔΗΣ:** Δεν είπα αυτό.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τι είπατε;

**ΣΑΒΒΑΣ ΑΝΑΣΤΑΣΙΑΔΗΣ:** Είπατε εσείς στην αρχική σας τοποθέτηση ότι δεν φαινόταν, δεν κατάλαβε η κοινωνία ότι είχαμε κρίση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, το είπα.

**ΣΑΒΒΑΣ ΑΝΑΣΤΑΣΙΑΔΗΣ:** Και σας είπα ότι μήπως σε αυτό συνετέλεσαν αυτά τα μέτρα, δηλαδή ότι υπήρχε μια σταθερότητα στην οικονομία, εξαιτίας αυτών των μέτρων. Αυτό σας ρώτησα. Πιστεύετε ότι ήταν αυτός ο λόγος;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ θα σας πω ότι ναι, πιστεύω ότι η κοινωνία όντως είχε παραπλανηθεί, νομίζοντας αυτό που είπα και πριν ότι η κρίση ήρθε και πέρασε από την Ελλάδα, η κρίση δεν θα έρθει ποτέ από την Ελλάδα, η κρίση θα περάσει πάνω από την Ελλάδα. Αυτό παραπλάνησε πολλούς.

**ΣΑΒΒΑΣ ΑΝΑΣΤΑΣΙΑΔΗΣ:** Ωραία. Πιστεύετε, λοιπόν, ότι αν συνεχιζόταν η ίδια πολιτική κι αν δεν είχαμε οδηγηθεί τότε σε εκλογές, με τον τρόπο που οδηγηθήκαμε και ακολουθούσε η τότε κυβέρνηση αυτήν την πολιτική, την περιοριστική, με τα μέτρα που είχε εξαγγείλει και στις εκλογές, αλλά και πριν, θα μπορούσαμε να είχαμε αποφύγει την περιπέτεια του μνημονίου; Και δεν συμφωνώ εγώ με τον κ. Λοβέρδο ότι πάρθηκαν μέτρα μετά τον Οκτώβριο του ’09, διότι παράλληλα μοίραζαν και κοινωνικό μέρισμα, με νόμο του Δεκεμβρίου του ’09 με λεφτά που δεν υπήρχαν.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Έτσι. Παροχές δόθηκαν. Κι εγώ την ίδια εντύπωση έχω.

**ΣΑΒΒΑΣ ΑΝΑΣΤΑΣΙΑΔΗΣ:** Πιστεύετε, λοιπόν, ότι εάν δεν είχαν γίνει όλα αυτά, θα μπορούσαμε να αποφύγουμε σαν χώρα αυτήν την περιπέτεια; Θα μπορούσε, δηλαδή, η δημοσιονομική προσαρμογή να γίνει με πιο ήπιο τρόπο κι όχι με αυτόν τον βίαιο τρόπο και σε βάθος χρόνου περισσότερο, για να μην το νιώσει τόσο η κοινωνία και η οικονομία;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, πιστεύω ότι θα μπορούσε να είχε αποφευχθεί και ότι θα μπορούσαμε να είχαμε διαχειριστεί διαφορετικά την κατάσταση.

**ΣΑΒΒΑΣ ΑΝΑΣΤΑΣΙΑΔΗΣ:** Και παρότι οδηγηθήκαμε σε εκλογές με αυτόν τον τρόπο που οδηγηθήκαμε, εάν η νέα κυβέρνηση ακολουθούσε αυτήν την πολιτική, πιστεύετε ότι δεν θα είχαμε οδηγηθεί στο μνημόνιο;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εννοείται για την Κυβέρνηση του 2009, έτσι δεν είναι;

**ΣΑΒΒΑΣ ΑΝΑΣΤΑΣΙΑΔΗΣ:** Ναι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ πιστεύω ότι κάποια διαρθρωτικά μέτρα θα έπρεπε αυτή η κυβέρνηση να τα είχα πάρει στην αρχή της θητείας της και θα ήταν πιο ανώδυνα, αν θέλετε, και για την κοινωνία και για την επιχειρηματικότητα.

**ΣΑΒΒΑΣ ΑΝΑΣΤΑΣΙΑΔΗΣ:** Είπατε στην αρχική σας τοποθέτηση ότι το 2014 η οικονομία σταθεροποιήθηκε και έδειχνε ρυθμούς ανάκαμψης. Πιστεύετε ότι εάν δεν είχαμε οδηγηθεί σε πρόωρες εκλογές κι αν δεν είχαν συμβεί όλα αυτά που έχουν μεσολαβήσει, σήμερα τα πράγματα θα ήταν καλύτερα κι ότι αυτή η τετράμηνη καθυστέρηση θα επιδεινώσει περισσότερο την κατάσταση στην οικονομία;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πιστεύω ότι εάν η στάση της ελληνικής κυβέρνησης μετά τις Ευρωεκλογές ήταν διαφορετική, θα ήταν διαφορετική και η εξέλιξη.

(LA)

(FT)

 Πιστεύω ότι μετά τις Ευρωεκλογές η στάση της ελληνικής Κυβέρνησης ήταν διαφορετική. Στο μυαλό όλων ήταν οι εκλογές και πρέπει να σας πω ότι μέσα στις υποχρεώσεις της προηγούμενης Κυβέρνησης θα έπρεπε να ήταν και η τελευταία αξιολόγηση.

 **ΣΑΒΒΑΣ ΑΝΑΣΤΑΣΙΑΔΗΣ:** Παρ’ όλα αυτά…

 **ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι παρ’ όλα αυτά. Δεν υπάρχει «παρ’ όλα αυτά», γιατί αυτά ήταν 7,2 δισεκατομμύρια.

**ΣΑΒΒΑΣ ΑΝΑΣΤΑΣΙΑΔΗΣ:** Στο τέλος του 2014, είχαμε ρυθμούς ανάπτυξης.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τουλάχιστον για την αγορά ήταν μια σταθερή περίοδος.

**ΣΑΒΒΑΣ ΑΝΑΣΤΑΣΙΑΔΗΣ:** Ήταν σταθερή περίοδος. Εσείς το είπατε. Και αυτή είναι και η πραγματικότητα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το είπα. Μέχρι και τέλος Νοεμβρίου, αρχές Δεκεμβρίου πραγματικά.

**ΣΑΒΒΑΣ ΑΝΑΣΤΑΣΙΑΔΗΣ:** Αν δεν είχαν μεσολαβήσει οι εθνικές εκλογές -αφήστε τις Ευρωεκλογές- θα ήταν σήμερα καλύτερη η κατάσταση; Ποια είναι η δική σας εκτίμηση; Είστε άνθρωπος της αγοράς, αντιλαμβάνεστε τους σφυγμούς της οικονομίας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Νομίζω ότι το είπα και πριν. Κάθε άνθρωπος της αγοράς είναι υπέρ της εξάντλησης της τετραετίας. Και όχι υπέρ των πρόωρων εκλογών.

**ΣΑΒΒΑΣ ΑΝΑΣΤΑΣΙΑΔΗΣ:** Δεν απαντάτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν απάντησα; Αυτή δεν είναι απάντηση;

**ΣΑΒΒΑΣ ΑΝΑΣΤΑΣΙΑΔΗΣ:** Όχι, δεν είναι απάντηση. Άλλο σας ρώτησα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σας είπα ότι δεν θα έπρεπε να γίνουν εκλογές. Η κάθε Κυβέρνηση πρέπει να εξαντλεί την τετραετία της.

**ΣΑΒΒΑΣ ΑΝΑΣΤΑΣΙΑΔΗΣ:** Άρα, θα ήταν καλύτερα τα πράγματα. Αυτό εννοείτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Άλλωστε, τις εκλογές δεν τις έκανα εγώ. Η Κυβέρνηση τις έκανε.

**ΣΑΒΒΑΣ ΑΝΑΣΤΑΣΙΑΔΗΣ:** Δεν σας κατηγορήσαμε γι’ αυτό.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι. Θέλω να σας πω ότι δεν αποφάσισα εγώ για το αν θα γίνουν εκλογές. Εμείς πηγαίναμε με το σκεπτικό ότι εκλογές θα γίνουν το 2016.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Παρακαλώ, η κυρία Κοζομπόλη.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Κύριε Κορκίδη, κατ’ αρχήν να σας συγχαρώ, γιατί διαπιστώσαμε και εκ του σύνεγγυς τη βαθύτατη γνώση που έχετε για τα προβλήματα και για τα θέματα γενικά της μικρομεσαίας επιχείρησης. Απαντήσατε με επάρκεια. Μάλιστα, οι ερωτήσεις που είχα ετοιμάσει να σας ερωτήσω έχουν ήδη απαντηθεί.

Επιτρέψτε μου, όμως, να σταθώ μόνο σε δύο σημεία που προέκυψαν από τη συζήτηση. Είπατε εισηγητικά ότι έγιναν τραγικά λάθη. Γι’ αυτό τα συζητάμε άλλωστε, για να αποφευχθούν στο μέλλον. Ένα μέρος αυτής της Επιτροπής αυτή τη δουλειά κάνει, να δώσει την αλήθεια, τι ακριβώς έγινε εκείνη την περίοδο και να αποφευχθούν στο μέλλον τα τραγικά λάθη.

Το ένα ερώτημα, λοιπόν, είναι αν εσείς μπορείτε να μας πείτε κάποια λάθη που έγιναν και υπάχθηκε η χώρα σε αυτό το καθεστώς των μνημονίων. Αυτό είναι το ένα ερώτημα.

Ο κ. Βορίδης σας ρωτούσε λίγο ανακριτικά, θα έλεγα, για διάφορα μέτρα, αν ήταν καλά ή κακά. Εγώ θεωρώ ότι μερικά από αυτά ήταν πολύ καλά. Θέλω, όμως, να σας ρωτήσω: Θα μπορούσαν να γίνουν αυτά χωρίς τα μνημόνια, κύριε Κορκίδη; Αυτές τις δύο ερωτήσεις έχω.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σας ευχαριστώ πάρα πολύ.

Προσπαθώ να ενημερώνομαι και δεν είμαι γνώστης. Κανένας δεν γνωρίζει τα πάντα.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Στο χώρο σας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Απλώς ενδιαφέρεται για τον κλάδο και από τη στιγμή που θέλεις να εκπροσωπήσεις έναν κλάδο, οφείλεις ορισμένα πράγματα να τα γνωρίζεις, για να μπορείς να τον εκπροσωπείς αξιοπρεπώς.

Θα σας πω, λοιπόν, κυρία Κοζομπόλη, ότι τα τραγικά λάθη τα οποία έγιναν -γιατί κι εγώ αυτά προσπάθησα να επισημάνω- είναι αυτά τα οποία είπα πριν. Θεωρώ ότι η ανεργία ήταν η αιτία του κακού. Πολλών κακών. Δημιούργησε μείωση τζίρου. Η ανεργία έφερε και τα λουκέτα. Προηγήθηκε η ανεργία των λουκέτων.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Την ανεργία την προκάλεσε η πολιτική αυτή;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, νομίζω ότι την ανεργία την προκάλεσε η πολιτική λιτότητας. Ξεκάθαρα. Θεωρώ ότι ένα από τα τραγικά λάθη ήταν η μείωση των μισθών και του εισοδήματος.

Επίσης, όπως είπα πριν, το θέμα της συγκέντρωσης της αγοράς, η τραπεζική ασφυξία η οποία δημιουργήθηκε, γιατί οι όροι για να δανειστεί κανείς ήταν από 8% έως 12%. Ήσουν εκτός αγοράς πριν πάρεις το δάνειο. Η υπερφορολόγηση ήταν τραγικό λάθος. Η έλλειψη κοινωνικού διαλόγου, όπως είπα πριν και στην κυρία Κασιμάτη. Η υποβάθμιση του ρόλου των κοινωνικών εταίρων. Σαφέστατα δεν παίρνουμε εμείς αποφάσεις. Παρ’ όλα αυτά θεωρούμε ότι μπορούμε να βοηθήσουμε.

Επίσης, υπήρχε και σκοπιμότητα. Ξαφνικά δημιουργήθηκαν κάποιοι φορείς που δεν υπήρχαν. Ξαφνικά νεοφυείς, νέοι, παρατρεχάμενοι, από εδώ από εκεί. Ήμασταν πιο πολλοί οι κοινωνικοί εταίροι στα τραπέζια του Μαξίμου παρά το Υπουργικό Συμβούλιο. Μόνο τους αλιείς δεν είχαν καλέσει! Δεν ξέρω πώς τους δημιούργησαν, εν πάση περιπτώσει.

**ΝΙΝΑ ΚΑΣΙΜΑΤΗ:** Δηλαδή ήταν προσχηματικός αυτός ο διάλογος που γινόταν;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Πρώτα από όλα ήταν αυτοί που έπρεπε να είναι και ήταν και οι φίλα προσκείμενοι.

**ΝΙΝΑ ΚΑΣΙΜΑΤΗ:** Μάλιστα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κατ’ αυτόν τον τρόπο, νομίζω ότι δεν γίνεται διάλογος. Έτσι δεν είναι; Ναι, είναι προσχηματικός ο διάλογος. Όπως και η συμφωνία που κάναμε με τον κ. Παπαδήμου: «Υπογράψτε, για να μπορέσουμε να αποφύγουμε αυτά και αυτά». Και που υπογράψαμε τι έγινε;

(ΑΤ)

(LA)

Θεωρώ, λοιπόν, ότι αυτά ήταν τα κύρια τραγικά λάθη τα οποία έγιναν και μας έχουν φέρει στη σημερινή κατάσταση. Και σαφέστατα υπήρχαν βελτιώσεις και πραγματικές μεταρρυθμίσεις και όχι απορρυθμίσεις που μπορούσαμε να τις κάνουμε μόνοι μας.

Οι μεταρρυθμίσεις χάσανε την έννοιά τους με το μνημόνιο. Όταν ακούς τη λέξη «μεταρρύθμιση» πάει το μυαλό σου σε μέτρα, σε φόρους και σε απορρύθμιση είτε της αγοράς είτε της οικονομίας είτε οτιδήποτε άλλο. Σαφέστατα θα έπρεπε εμείς από μόνοι μας να κάνουμε αυτές τις βελτιωτικές κινήσεις. Και είμαι βέβαιος ότι μπορούσαμε να τις κάνουμε και καλύτερα.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ακριβώς. Πιστεύω το ίδιο, κύριε Κορκίδη.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Γιατί θα αποφασίζαμε τουλάχιστον εμείς για εμάς και όχι άλλοι για εμάς.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ευχαριστώ πολύ.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και εγώ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Το λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κυρία Πρόεδρε.

Κύριε Πρόεδρε, κατ’ αρχάς θέλω να σας ευχαριστήσω που ήρθατε εδώ να διαφωτίσετε την Επιτροπή για το θέμα το οποίο μας απασχολεί.

Θα ήθελα να κάνω μια διευκρίνιση. Προφανώς το είπατε εν τη ρύμη του λόγου. Ότι τις εκλογές δεν τις αποφάσισε η Κυβέρνηση αυτή, αλλά η Αντιπολίτευση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τις τελευταίες.

**ΣΑΒΒΑΣ ΑΝΑΣΤΑΣΙΑΔΗΣ:** Η τελευταία ερώτηση αναφερόταν για το 2014 και σας ρώτησα, αφού είχατε πει ότι σταθεροποιήθηκε η οικονομία, αν αυτό προκάλεσε πρόβλημα στην οικονομία.

**ΧΑΡΑΛΑΜΠΟΣ ΑΘΑΝΑΣΙΟΥ:** Με τη διαδικασία της εκλογής του Προέδρου της Δημοκρατίας οι οποίες, βεβαίως, ήταν αντιθεσμικές ενέργειες. Αλλά εν πάση περιπτώσει αυτό αφορά ως τοποθέτηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Συγγνώμη, κύριε Αθανασίου, δεν άκουσα τι είπατε.

**ΧΑΡΑΛΑΜΠΟΣ ΑΘΑΝΑΣΙΟΥ:** Είπα ότι τις εκλογές αυτές τις αποφάσισε η Αντιπολίτευση, δηλαδή η νυν Κυβέρνηση που ήταν Αντιπολίτευση τότε και όχι η Κυβέρνηση με την αντιθεσμική, αντισυνταγματική ενέργειά του όσον αφορά την εκλογή του Προέδρου της Δημοκρατίας.

Θα ήθελα τώρα να κάνω μια διαφορετική προσέγγιση και θα σας κάνω μόνο τρεις ερωτήσεις μετά.

Όπως ξέρετε η Επιτροπή μας συγκροτήθηκε ύστερα από πρόταση των Βουλευτών του ΣΥΡΙΖΑ για να γίνει Εξεταστική Επιτροπή και η Βουλή η οποία την υιοθέτησε, υιοθέτησε επακριβώς την πρόταση της Κυβέρνησης.

Θα σας διαβάσω κάτι και θέλω να σας κάνω την ερώτηση. Υιοθετώντας την πρόταση του ΣΥΡΙΖΑ, η Βουλή των Ελλήνων λέει: «Στόχος της Επιτροπής είναι η συγκέντρωση στοιχείων, ώστε μεταξύ άλλων να διακριβωθεί αν υπάρχουν ενδείξεις τέλεσης παράνομων πράξεων από πολιτικά ή άλλα πρόσωπα».

Η ερώτηση, λοιπόν, είναι: Έχετε εσείς καμιά πληροφορία ή καμιά ένδειξη ή οτιδήποτε ότι τελέστηκαν καθ’ όλη τη διάρκεια αυτής της περιόδου, είτε πριν από το 2009 ή έστω και πριν από το 2010, που ψηφίζεται η πρώτη δανειακή σύμβαση με το ν.3845 είτε αργότερα; Διαπιστώσατε τέλεση παράνομων πράξεων από πολιτικά ή άλλα πρόσωπα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εμένα η πρόσκληση λέει για τη διερεύνηση και διαλεύκανση των συνθηκών και των συνευθυνών που οδήγησαν στην υπαγωγή της Ελλάδας στο καθεστώς των μνημονίων και της επιτήρησης για κάθε άλλο ζήτημα που σχετίζεται με την εφαρμογή και την υλοποίηση των μνημονίων.

**ΧΑΡΑΛΑΜΠΟΣ ΑΘΑΝΑΣΙΟΥ:** Πιο πάνω διαβάστε. Το στόχο διαβάστε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτή είναι η πρόσκληση που έγινε σε μένα για να έρθω σήμερα εδώ.

Αυτό που λέτε βεβαίως σε καμιά περίπτωση…

**ΧΑΡΑΛΑΜΠΟΣ ΑΘΑΝΑΣΙΟΥ:** Εξάλλου όλες οι ερωτήσεις που σας έγιναν από τους συναδέλφους δεν αναφέρονται στην πρόσκληση. Αυτό είναι το ζητούμενο της Εξεταστικής.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είστε από το δικαστικό κλάδο και το σέβομαι και το καταλαβαίνω.

**ΝΙΝΑ ΚΑΣΙΜΑΤΗ:** Λέει «μεταξύ άλλων».

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι το είπα και «μεταξύ άλλων». Για τα «μεταξύ άλλων» που λέτε, δηλαδή αν προκύψει κάτι. Τα άλλα δεν θα έχουν αντικείμενο για την περαιτέρω πορεία, εάν μετά την Εξεταστική θα γίνει κάτι άλλο, αν δεν υπάρχουν ενδείξεις τέλεσης παρανόμων πράξεων.

Εν πάση περιπτώσει, κύριε Πρόεδρε, η ερώτηση είναι σαφέστατη. Θέλω να μου απαντήσετε με δύο λόγια.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κύριε Αθανασίου, η ερώτηση είναι σαφέστατη και σας λέω το εξής: Θεωρώ ότι κανένας πολιτικός της χώρας δεν έχει τελέσει παράνομη πράξη με σκοπιμότητα να βλάψει τη χώρα του και αυτό θέλω να πιστεύω.

(MA)

AT

Αυτό θέλω να πιστεύω και αυτό θα συνεχίσω να πιστεύω για τον πολιτικό κόσμο και για τους θεσμούς που σέβομαι.

**ΧΑΡΑΛΑΜΠΟΣ ΑΘΑΝΑΣΙΟΥ:** Εγώ δε σας ρώτησα αυτό. Αυτό είναι μια θεωρητική τοποθέτηση. Ενδεχομένως θα αποτελούσε αντικείμενο έκθεσης ιδεών. Ρωτάω για το χρόνο που εξετάζουμε από πριν το 2010 μέχρι τις εκλογές του Ιανουαρίου. Εσείς διαπιστώσατε τέλεση παράνομων πράξεων και από ποιους;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Στοιχεία τέλεσης παράνομων πράξεων –το είπα και στην αρχή στην εισήγησή μου-…

**ΧΑΡΑΛΑΜΠΟΣ ΑΘΑΝΑΣΙΟΥ:** Θέλω ξεκάθαρη απάντηση.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** …εγώ τέτοια στοιχεία τέλεσης παράνομων πράξεων δεν έχω. Ευθυνών εκ του αποτελέσματος έχω. Και μάλιστα ξεκαθάρισα και είπα ότι πολλές φορές πρέπει να κρίνεις κάποιον όταν παίρνει μια απόφαση υπό τις συνθήκες που τις παίρνει.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν διαπιστώσατε λοιπόν, παράνομες πράξεις ούτε από πολιτικά ούτε από άλλα πρόσωπα.

Είπατε πριν ότι η κρίση…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν ξέρω αν τα λουκέτα και η ανεργία είναι παράνομη πράξη. Δεν νομίζω όμως ότι είναι παράνομη πράξη.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι. Είναι αποτέλεσμα…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είναι αποτέλεσμα μιας πολιτικής και ενεργειών, οι οποίες μπορεί και να μην είναι παράνομες. Αλλά μπορεί να μην είναι και ηθικές.

**ΧΑΡΑΛΑΜΠΟΣ ΑΘΑΝΑΣΙΟΥ:** Αυτές είναι πολιτικές τις οποίες κρίνει ο λαός. Εγώ δεν ρώτησα αυτό. Ήσασταν σαφής.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ όμως δεν είμαι πολιτικός. Εγώ είμαι ο λαός.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι, δεν είναι έτσι όπως το λέτε. Αν ξέρετε ότι γίνεται μια παράνομη πράξη, θα το ξέρετε, θα το έχετε διαπιστώσει εν όψει του ότι έχετε ασχοληθεί με το αντικείμενο. Αυτό σας λέω. Παράνομη πράξη αν έχετε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, δεν ξέρω για καμία παράνομη πράξη. Ξέρω πάντως για ανήθικες πράξεις.

**ΧΑΡΑΛΑΜΠΟΣ ΑΘΑΝΑΣΙΟΥ:** Για πείτε καμία. Και από ποιους;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μια; Αυτά που ανέφερα πριν τι είναι;

Υπάρχει ηθικός αυτουργός; Εγώ δεν είμαι νομικός.

**ΧΑΡΑΛΑΜΠΟΣ ΑΘΑΝΑΣΙΟΥ:** Για να υπάρχει ηθικός αυτουργός σε μια πράξη, πρέπει να υπάρχει και φυσικός αυτουργός.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Στις πεντέμισι χιλιάδες αυτοκτονίες ηθικός αυτουργός υπάρχει;

**ΧΑΡΑΛΑΜΠΟΣ ΑΘΑΝΑΣΙΟΥ:** Ορίστε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Στις πεντέμισι χιλιάδες αυτοκτονίες συναδέλφων μου υπάρχει ηθικός αυτουργός; Εγώ δεν είμαι νομικός. Και σέβομαι το επίπεδο…

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, …

**ΓΕΩΡΓΙΟΣ ΓΑΛΕΟΣ:** Κυρία Πρόεδρε, αυτό θα το κρίνουμε εμείς. Και όχι ο κύριος. Ο κύριος θα μας δώσει τα στοιχεία.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ δεν έχω στοιχεία να σας δώσω.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε συνάδελφε, αφήστε τώρα.

Εγώ έκανα μια σαφέστατη ερώτηση.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Απαντάει περιφραστικά.

**ΧΑΡΑΛΑΜΠΟΣ ΑΘΑΝΑΣΙΟΥ:** Η απόφαση της Βουλής σύμφωνα με την πρόταση είναι αυτή: ο στόχος αυτός αν έγινε πράξη. Αυτό σας ρωτάω, αν διαπιστώσατε παράνομες πράξεις. Και απαντήσατε ότι…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι. Δεν είναι κι ο ρόλος μου να παρακολουθώ τις παράνομες πράξεις των πολιτικών. Αυτός είναι της αστυνομίας και της δικαιοσύνης.

**ΧΑΡΑΛΑΜΠΟΣ ΑΘΑΝΑΣΙΟΥ:** Μπορείτε να ξέρετε αν έγιναν παράνομες πράξεις;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ είμαι κοινωνικός εταίρος, κύριε Υπουργέ μου. Δεν είναι ο ρόλος μου να κάνω τον ντετέκτιβ. Ούτε να συλλέγω στοιχεία παράνομων πράξεων.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν είπα να συλλέξετε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σας είπα ότι δεν έχω στοιχεία.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν σας ανέθεσε κανείς ανακριτικά καθήκοντα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σαφέστατα. Και να μου αναθέτατε δεν θα τα αναλάμβανα.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν σας ανέθεσε, κύριε Πρόεδρε, κανένας ανακριτικά καθήκοντα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν έχω στοιχεία.

**ΧΑΡΑΛΑΜΠΟΣ ΑΘΑΝΑΣΙΟΥ:** Ρώτησα αν εν όψει του ότι έχετε ασχοληθεί με όλο το φάσμα της κατάστασης της οικονομίας μας…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ δεν ήρθα να καταδικάσω εδώ κανέναν, κύριε Υπουργέ. Το είπα και στην αρχή.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν απαντάτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν απαντάω για σας. Για μένα απαντάω.

**ΧΑΡΑΛΑΜΠΟΣ ΑΘΑΝΑΣΙΟΥ:** Διαπιστώσατε; Ναι ή όχι;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Το «όχι» πόσες φορές πρέπει να το πω για να το καταλάβετε;

**ΧΑΡΑΛΑΜΠΟΣ ΑΘΑΝΑΣΙΟΥ:** Ωραία. Τελειώσαμε.

Πάμε στην ερώτηση. Είπατε ότι η κρίση στην Ελλάδα ήταν συστηματική και όχι ελληνική.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Συστημική.

**ΧΑΡΑΛΑΜΠΟΣ ΑΘΑΝΑΣΙΟΥ:** Συστημική.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ο κ. Σταϊκούρας το ρώτησε.

**ΧΑΡΑΛΑΜΠΟΣ ΑΘΑΝΑΣΙΟΥ:** Εντάξει. Την απάντησή σας παίρνω. Τότε γιατί δεν χρειαζόταν το μνημόνιο; Πολύ περισσότερο που στις περισσότερες χώρες της Ευρωπαϊκής Ένωσης ίσχυε και ισχύει ακόμα και εφαρμόζεται ένα πλαίσιο δημοσιονομικής πειθαρχίας που εμείς μέχρι το 2010 δεν το εφαρμόζαμε. Αντίθετα, οι εκπρόσωποι του ΙΟΒΕ είπαν ότι και να μην είχαμε μνημόνιο, έπρεπε να βρούμε ένα μνημόνιο.

Σας ρωτώ, λοιπόν: Γιατί δεν έπρεπε εφόσον η κρίση ήταν συστημική να έχουμε ένα μνημόνιο ή, εν πάση περιπτώσει, ένα πλαίσιο μιας δημοσιονομικής πειθαρχίας;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είπα και στην αρχή ότι εγώ δεν έχω πρόβλημα με τις λέξεις. Η λέξη «μνημόνιο» χρησιμοποιείται πολύ σε πάρα πολλά επαγγέλματα. Το είπα και στην αρχή.

**ΧΑΡΑΛΑΜΠΟΣ ΑΘΑΝΑΣΙΟΥ:** Λέμε για το συγκεκριμένο.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν συμφωνώ με την άποψη του ΙΟΒΕ –επειδή μου λέτε την άποψη του ΙΟΒΕ. Νομίζω ότι αν βεβαίως δεν ήμασταν στην ανάγκη να υπογράψουμε αυτό το συγκεκριμένο μνημόνιο, το οποίο και εσείς ως Βουλευτής τότε της Αντιπολίτευσης δεν το είχατε ψηφίσει στην Βουλή…

**ΧΑΡΑΛΑΜΠΟΣ ΑΘΑΝΑΣΙΟΥ:** Εντάξει, δεν ήμουν Βουλευτής τότε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι «εντάξει». Τι «εντάξει»;

**ΧΑΡΑΛΑΜΠΟΣ ΑΘΑΝΑΣΙΟΥ:** Είναι σωστό αυτό. Μα, η Νέα Δημοκρατία…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μα, τότε τι μου λέτε; Να συμφωνήσω με κάτι το οποίο ούτε κι εσείς συμφωνήσατε; Ή να εφεύρουμε το μνημόνιο;

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, μισό λεπτό. Να πω κάτι; Η Νέα Δημοκρατία δεν είπε ποτέ ότι ψήφισε το πρώτο μνημόνιο. Η Νέα Δημοκρατία όταν ανέλαβε τις τύχες της χώρας κλήθηκε να εφαρμόσει ήδη δεσμεύσεις και ψηφισμένους νόμους.

(MA)

(BS)

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αναγκάστηκε να διαχειριστεί το μνημόνιο, νομίζω εγώ. Εσείς αν έχετε άλλη άποψη, εντάξει, αλλά τώρα να φτάσουμε στο σημείο να λέμε ότι δεν υπήρχε το μνημόνιο, να το εφεύρουμε, όχι!

**ΧΑΡΑΛΑΜΠΟΣ ΑΘΑΝΑΣΙΟΥ:** Σας απαντώ. Το μνημόνιο…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν μπορώ να συμφωνήσω.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν πειράζει αν δεν συμφωνείτε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι. Απαντάω όχι.

**ΧΑΡΑΛΑΜΠΟΣ ΑΘΑΝΑΣΙΟΥ:** Εσείς δεν χρειάζεται να συμφωνείτε, εσείς απαντάτε σε ερωτήσεις, σε πραγματικά περιστατικά…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Απάντησα.

**ΧΑΡΑΛΑΜΠΟΣ ΑΘΑΝΑΣΙΟΥ:** …και λέτε την επιστημονική σας άποψη.

Το μνημόνιο το πρώτο δεν το ψήφισε η Νέα Δημοκρατία. Η Νέα Δημοκρατία όταν ανέλαβε μαζί με το ΠΑΣΟΚ και τη ΔΗΜΑΡ σε πρώτο στάδιο και μετά ΠΑΣΟΚ και Νέα Δημοκρατία, τι έκαναν; Κλήθηκαν να εφαρμόσουν ήδη ψηφισμένο μνημόνιο, ψηφισμένες διατάξεις, δηλαδή τη δανειακή σύμβαση και τους εφαρμοστικούς νόμους.

Σε όλες τις χώρες, σήμερα, ισχύει ένα καινούργιο, αυστηρό δημοσιονομικό πλαίσιο. Αυτό ισχύει σε όλες τις ευρωπαϊκές χώρες, δεν είναι μόνο σε ορισμένες από αυτές. Κι έχουν βάλει κι ένα στόχο: πού έπρεπε να πάει το χρέος. Άρα κι εμείς θα έπρεπε να μειώνουμε ελλείμματα και χρέη. Πώς το κάναμε; Σε όλες τις χώρες που σας είπα υπάρχει περικοπή δαπανών και αύξηση της ανεργίας. Εμείς πώς θα τα καταφέρουμε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Τι εννοείτε; Χωρίς μνημόνιο; Αν θα μπορούσαμε να τα καταφέρουμε χωρίς μνημόνιο;

**ΧΑΡΑΛΑΜΠΟΣ ΑΘΑΝΑΣΙΟΥ:** Σας ρωτώ εγώ. Πείτε εσείς. Μην κάνετε ερωτήσεις τώρα σε μένα. Σας εξετάζουμε εδώ και ως μάρτυρα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι. Δεν με εξετάζετε ως μάρτυρα, με τον τρόπο που το εννοείτε εσείς. Και απαντώ σε όσες ερωτήσεις θέλω.

**ΧΑΡΑΛΑΜΠΟΣ ΑΘΑΝΑΣΙΟΥ:** Η διαδικασία που προβλέπεται…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Με σεβασμό, σε όλα.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, δεν το είπα για να σας μειώσω…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μου επαναλαμβάνετε όμως ερωτήσεις που έχουν γίνει, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Μακριά από εμένα οποιαδήποτε σκέψη να σας μειώσω. Το λέει ο νόμος ότι εδώ καλείστε ως μάρτυρες και ορκίζεστε…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, και μπορώ να απαντήσω εάν θέλω. Εάν δεν θέλω, δεν απαντάω.

**ΧΑΡΑΛΑΜΠΟΣ ΑΘΑΝΑΣΙΟΥ:** Μην απαντάτε. Αυτό είναι δικό σας θέμα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ωραία. Και σας λέω εγώ ότι η ερώτηση έχει τεθεί ξανά…

**ΧΑΡΑΛΑΜΠΟΣ ΑΘΑΝΑΣΙΟΥ:** Κατ’ αρχάς, ξέρετε ότι σας εκτιμώ και δεν…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Κι εγώ το ξέρω, κύριε Αθανασίου και είναι αμοιβαίο…

**ΧΑΡΑΛΑΜΠΟΣ ΑΘΑΝΑΣΙΟΥ:** Αναζητούμε την αλήθεια…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** …αλλά μου λέτε πράγματα, τα οποία, να σας πω κάτι; Κι εγώ κι εσείς τα ξέρετε πολύ καλύτερα και τα έχουμε συζητήσει.

**ΧΑΡΑΛΑΜΠΟΣ ΑΘΑΝΑΣΙΟΥ:** Πείτε μου τώρα για την ερώτηση που σας έκανα, ότι όλη η Ευρώπη αυτήν τη στιγμή προσπαθεί να μειώσει…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Δεν είναι όλη η Ευρώπη.

**ΧΑΡΑΛΑΜΠΟΣ ΑΘΑΝΑΣΙΟΥ:** Εμείς τι πρέπει να κάνουμε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Στην Ευρώπη βρέχει…

**ΧΑΡΑΛΑΜΠΟΣ ΑΘΑΝΑΣΙΟΥ:** Ευρώπη όταν λέω, εννοώ τις ευρωπαϊκές χώρες.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μισό λεπτό, κύριε Αθανασίου. Υπάρχει το πρόγραμμα Γιούνκερ που βρέχει χρήματα στην υπόλοιπη Ευρώπη. Η Ελλάδα κρατάει ομπρέλα. Πώς μου λέτε για την Ευρώπη, λοιπόν;

**ΧΡΗΣΤΟΣ ΣΤΑΪΚΟΥΡΑΣ:** Μισό λεπτό, αν μου επιτρέπετε.

Το ερώτημα το οποίο ετέθη, έχει δύο διαστάσεις. Η διάσταση που λέτε εσείς, είναι η ρευστότητα. Αυτό που ρώτησε ο κ. Αθανασίου…

 **ΧΑΡΑΛΑΜΠΟΣ ΑΘΑΝΑΣΙΟΥ:** Μιλάμε για τη μείωση, για το ότι γίνεται μια προσπάθεια να μειωθεί το χρέος. Νομίζω, έχουν βάλει κι ένα όριο -αν θυμάμαι καλά- να πάει στο 60%.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μα, στην Ελλάδα δεν έγινε μείωση, έγινε στραγγαλισμός. Στην Ελλάδα δεν έγινε μείωση σε λογικά επίπεδα, έγινε στέγνωμα.

**ΝΙΝΑ ΚΑΣΙΜΑΤΗ:** Και αύξηση του χρέους.

(Στο σημείο αυτό την Προεδρική Έδρα της Εξεταστικής Επιτροπής καταλαμβάνει ο Πρόεδρος αυτής κ. **ΔΗΜΗΤΡΙΟΣ ΒΙΤΣΑΣ**)

**ΧΑΡΑΛΑΜΠΟΣ ΑΘΑΝΑΣΙΟΥ:** Εμείς θα έπρεπε να μειώνουμε και τώρα γιατί δεν θα έπρεπε να μειώνουμε ελλείμματα και χρέος -αυτή είναι η ερώτηση- όταν σε όλη την Ευρώπη αυτή είναι η φιλοσοφία σήμερα;

**ΧΡΗΣΤΟΣ ΣΤΑΪΚΟΥΡΑΣ:** Αν μου επιτρέπετε, να προσθέσω κάτι…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, άμα θέλετε, για να μας βοηθήσετε και στο οικονομικό σκέλος.

**ΧΡΗΣΤΟΣ ΣΤΑΪΚΟΥΡΑΣ:** Τα τελευταία χρόνια…

**ΧΑΡΑΛΑΜΠΟΣ ΑΘΑΝΑΣΙΟΥ:** Ο κ. Σταϊκούρας είναι πιο ειδικός ως οικονομολόγος…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ένας νομικός κι ένας ναυπηγός, τώρα στα οικονομικά, μάλλον «θάλασσα» θα τα κάνουν.

**ΧΡΗΣΤΟΣ ΣΤΑΪΚΟΥΡΑΣ:** Εγώ, επειδή είμαι κοντά σας ως μηχανικός, θα το πω όσο γίνεται πιο απλά.

Υπάρχει εδώ και κάποια χρόνια στην Ευρώπη ένα καινούργιο δημοσιονομικό πλαίσιο, το οποίο από πέρυσι υπάρχει και στην Ελλάδα, ψηφίστηκε στην Ελλάδα, όπως σε όλες τις χώρες της Ευρώπης. Αυτό έχει κάποιους συγκεκριμένους δημοσιονομικούς κανόνες. Πρέπει όλες οι χώρες της Ευρώπης να προσεγγίζουν ισοσκελισμένους προϋπολογισμούς και να μειώνουν τα χρέη μέχρι δυνητικά στο 60% του ΑΕΠ είτε είναι σε μνημόνιο είτε δεν είναι σε μνημόνιο. Όλες οι χώρες συνεπώς στην Ευρώπη, έχουν κάνει περικοπή δαπανών -κυρίως περικοπή δαπανών, κάποιες έχουν κάνει και αύξηση φόρων- προκειμένου να προσεγγίσουν αυτούς τους στόχους.

Άρα, το ερώτημα είναι και πέρα και πάνω από μνημόνια, η χώρα τι πρέπει να κάνει ως δημοσιονομική πολιτική; Πώς θα έκανε τη δημοσιονομική πολιτική για να πετύχει στόχους, όταν είχε ελλείμματα επί πάρα πολλά χρόνια, επί τρεις δεκαετίες, περίπου;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Να απαντήσω σε αυτό το οποίο λέτε. Γιατί η χώρα δεν τα έκανε σε περιόδους ευφορίας και αποφάσισε να το κάνει σε περιόδους κρίσης;

**ΧΡΗΣΤΟΣ ΣΤΑΪΚΟΥΡΑΣ:** Επειδή ξαναρωτάτε…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι, αλλά τώρα με συγχωρείτε, αλλά τι κάνουμε; Προσπαθούμε να εξηγήσουμε τη δυστυχία με οικονομικούς όρους; Αυτό προσπαθούμε να κάνουμε;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εγώ θα σας πω ότι εμένα μου αρέσει η τάξη…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με συγχωρείτε, κύριε Κορκίδη. Με συγχωρείτε. Καλό θα είναι να υπάρχουν ευθείες ερωτήσεις…

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, δεν ήσασταν εδώ. Έκανα μια ερώτηση συγκεκριμένη.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** …σαν κι αυτές που έκανε ο κ. Αθανασίου, ευθείες ερωτήσεις και να υπάρχουν κι ευθείες απαντήσεις.

Άμα όμως είναι η λογική, ας πούμε, να εξηγήσουμε την πανθομολογούμενη δυστυχία και δεν υπάρχει πολιτική δύναμη στην Ελλάδα που να μην λέει ότι υπάρχει δυστυχία στην Ελλάδα, εκτός αν υπάρχει κάποια και δεν την ξέρω, που λέει ότι περνάμε μια χαρά σε όλη αυτήν την περίοδο…

**ΧΑΡΑΛΑΜΠΟΣ ΑΘΑΝΑΣΙΟΥ:** Μα, δεν εξετάζουμε αυτό, αν περνάμε καλά, κύριε Πρόεδρε. Ευθύνες αναζητούμε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αν θέλουμε να το εξετάσουμε με οικονομικούς όρους, να το κάνουμε αλλά…

(PS)

(MA)

**ΧΡΗΣΤΟΣ ΣΤΑΪΚΟΥΡΑΣ:** Δεν ετέθη ποτέ αυτό το ερώτημα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αυτό λέω και εγώ.

**ΧΡΗΣΤΟΣ ΣΤΑΪΚΟΥΡΑΣ:** Ούτε αυτός ο προβληματισμός.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αυτό λέω.

Για παράδειγμα, κύριε Σταϊκούρα, με συγχωρείτε τώρα μια και το κάναμε έτσι, τι πάει να πει 60-3-3; Όπως γνωρίζετε ως οικονομολόγος ή μηχανικός…

**ΧΡΗΣΤΟΣ ΣΤΑΪΚΟΥΡΑΣ:** Και τα δύο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όπως γνωρίζετε, είναι μια αυθαίρετη παραδοχή της Συνθήκης του Μάαστριχτ. Έχει δεχτεί μάλιστα και πάρα πολύ μεγάλες κριτικές. Θα μπορούσε να είναι 55-4-2,5; Έτσι δεν είναι;

**ΧΡΗΣΤΟΣ ΣΤΑΪΚΟΥΡΑΣ:** Κύριε Πρόεδρε, συμφωνώ απόλυτα, για αυτό και στην τοποθέτησή μου-ερώτηση είπα να τείνει προς αυτό το μέγεθος. Εγώ δεν είπα ποτέ ότι πρέπει να επιτευχθεί αυτός ο στόχος. Το ερώτημα είναι σαφές. Όλες οι ευρωπαϊκές χώρες τα τελευταία χρόνια εν μέσω κρίσης, αφού είπαμε ότι η κρίση είναι συστημική, προχώρησαν σε μια συσταλτική δημοσιονομική πολιτική. Αυτό έκανε η Ευρώπη. Όταν είσαι μέλος της Ευρώπης συνεπώς, πρέπει να ακολουθείς κάποιους κανόνες και φυσικά έχεις και τα δικαιώματα να ζητάς.

Το ερώτημα είναι ότι αν δεν είχαμε το μνημόνιο, δεν θα έπρεπε να ακολουθήσουμε μια συσταλτική δημοσιονομική πολιτική; Η συσταλτική δημοσιονομική πολιτική δεν θα έπρεπε να γίνει κατά την άποψή μας κυρίως από το σκέλος των δαπανών και όχι των φόρων, όπως έγινε μετά το 2012; Και αυτό δεν θα είχε ούτως ή άλλως δυστυχώς αποτέλεσμα και στη φτώχια και στην ανεργία που μιλάμε, όπως γίνεται σε όλες τις χώρες;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Λοιπόν, να απαντήσει ο κ. Κορκίδης.

Κάντε κι εσείς, κύριε Αθανασίου, την ερώτησή σας.

**ΧΑΡΑΛΑΜΠΟΣ ΑΘΑΝΑΣΙΟΥ:** Αυτήν την ερώτηση, κύριε Πρόεδρε –αναφέρομαι στον κ. Κορκίδη- την έκανα, διότι οι εκπρόσωποι του ΙΟΒΕ είπαν ότι και να μην είχαμε μνημόνιο, έπρεπε να βρούμε ένα μνημόνιο ή να μπούμε σε ένα πλαίσιο δημοσιονομικής πειθαρχίας. Γι’ αυτό σας την έκανα την ερώτηση από την προηγούμενη συνεδρίασή μας και θα ήθελα την άποψή σας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω το εξής, κύριε Αθανασίου. Επειδή πραγματικά και εμένα μου αρέσει το νοικοκυριό και στην επιχείρηση μου πόσω μάλλον και στη χώρα μου και πόσο καλύτερα θα μπορούσαμε να λειτουργήσουμε -ούτε τα ελλείμματα θέλουμε ούτε τα χρέη θέλουμε-, θα μπορούσαμε να πάμε, λοιπόν, σε μια δημοσιονομική προσαρμογή, την οποία, όπως είπα και πριν, θα μπορούσαμε να τη δημιουργήσουμε εμείς οι ίδιοι. Γιατί μέσα σε αυτήν τη δημοσιονομική πολιτική που ακολουθεί η Ευρώπη και ανάμεσα στα μέτρα του μνημονίου υπάρχει και μια απόσταση. Είναι πολύ σκληρότερα τα μέτρα που καλούμεθα εμείς να πάρουμε, έτσι δεν είναι;

Στα πλαίσια, λοιπόν, της Ευρώπης -σας είπα και πριν ότι η Ελλάδα δεν είναι χαριστικά στην Ευρώπη, ανήκει στην Ευρώπη και οφείλει να ακολουθήσει τους κανόνες της Ευρώπης- μάλιστα συμφωνώ απόλυτα ότι θα πρέπει να ήμασταν σε αυτό το πλαίσιο. Τα μέτρα, όμως, τα οποία πάρθηκαν μέσα στο πλαίσιο του μνημονίου υπερέβαλαν κατά πολύ των μέτρων που πάρθηκαν στις άλλες ευρωπαϊκές χώρες και αυτό γιατί υπάρχει και η εμπλοκή του ΔΝΤ. Ξέρετε πολλές φορές ότι το ΔΝΤ με την Κομισιόν και την Ευρωπαϊκή Κεντρική Τράπεζα έχουν και διαφορετικές θέσεις και απόψεις και αυτό δημιουργεί πρόβλημα.

**ΧΑΡΑΛΑΜΠΟΣ ΑΘΑΝΑΣΙΟΥ:** Μπορεί να υπάρχει εμπλοκή της λεγόμενης τρόικας, ή των θεσμών τώρα, αλλά το θέμα είναι τι έπρεπε να κάνει και η κυβέρνησή μας.

Θα ήθελα να κάνω και μια τελευταία ερώτηση. Είπατε προηγουμένως και πολύ σωστά ότι έγιναν πράγματι διαρθρωτικές αλλαγές από το 2010 και εδώ και ειδικά οι περισσότερες έγιναν από το 2012 και μετά. Αναφέρατε ότι έγιναν και κακές και καλές. Είπατε ότι μερικές κακές ήταν η περίπτωση του ψωμιού και του γάλακτος. Μπορείτε να μας πείτε και δύο-τρεις καλές διαρθρωτικές αλλαγές αν έχετε πρόχειρες; Δεν ξέρω αν έχετε ρωτηθεί, γιατί κάποιο διάστημα έλειψα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Έκανε πριν μια αναφορά και ο κ. Βορίδης σε μεταρρυθμίσεις και σε κάποιες διαρθρωτικές αλλαγές, οι οποίες πραγματικά θεωρώ ότι βοήθησαν την αγορά και αυτές ήταν η μείωση του ειδικού φόρου κατανάλωσης -αφού τον είχαμε αυξήσει βέβαια πριν-, η μείωση της έκτακτης εισφοράς -αφού βεβαίως την είχαμε επιβάλει. Σαφέστατα υπήρχαν και κάποιες, δεν μπορώ να θυμηθώ αυτήν τη στιγμή συγκεκριμένες.

Πάντως να σας πω κάτι; Μέσα σε αυτήν τη διαδικασία θεωρώ ότι κερδίσαμε κάποιες μάχες και με τις προτάσεις που κάναμε και με τις διεκδικήσεις που έκαναν. Αυτό το είπα. Μάλιστα αν ήταν διαφορετικές οι εποχές, θα είχε και άλλο αντίκτυπο στην αγορά και στην οικονομία και στην κοινωνία. Αυτό είναι γεγονός. Δεν ισοπεδώνω τίποτα και δεν απαξιώνω κανέναν.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ πολύ.

Κύριε Πρόεδρε, τελείωσα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ευχαριστώ.

Το λόγο έχει ο κ. Συρίγος.

**ΑΝΤΩΝΙΟΣ ΣΥΡΙΓΟΣ:** Πρόεδρε, αρχίζω τις ερωτήσεις από δύο δικές σας διαπιστώσεις. Κατά την περιγραφή του πώς φτάσαμε, πώς έγιναν οι συμβάσεις και τα μνημόνια συγκρατώ δύο διαπιστώσεις σας. Η πρώτη είναι ότι έγιναν πάρα πολλά λάθη και η δεύτερη ότι συνετάγησαν κατ’ εντολή άλλων. Αν δεν κάνω λάθος, νομίζω ότι ειπώθηκε αυτό το πράγμα.

 (XS)

(PS)

Με βάση αυτές τις διαπιστώσεις, πιστεύετε ότι έγινε διαπραγμάτευση, δεν έγινε διαπραγμάτευση; Αν είναι κατ’ εντολήν άλλων, η όποια διαπραγμάτευση ήταν ορθή; Την κάναμε όπως έπρεπε; Διεξήχθη όπως έπρεπε αυτή η διαπραγμάτευση; Αυτή είναι η πρώτη ερώτηση λοιπόν. Διότι και αυτό ενέχει ευθύνες, μιας και τίθεται το ζήτημα. Τι εννοούσατε, λοιπόν, όταν λέγατε ότι υπερίσχυσε το «κατ’ εντολήν άλλων» κι ότι «έγιναν λάθη» στο θέμα της διαπραγμάτευσης; Αυτή είναι η πρώτη ερώτηση. Θέλετε να σας τι πω συνολικά;

**ΒΑΣΙΛΗΣ ΚΟΡΚΙΔΗΣ (Μάρτυς):** Μάλιστα.

**ΑΝΤΩΝΙΟΣ ΣΥΡΙΓΟΣ:** Ωραία. Η πρώτη ερώτηση, λοιπόν, είναι αυτή.

Πάμε στη δεύτερη ερώτηση. Οι περισσότερες ερωτήσεις μου θα είναι ενταγμένες σε ένα πλαίσιο, το οποίο δεν έχει αναφερθεί. Εσείς το θίξατε. Εγώ θα το θίξω αλλιώς.

Ορισμένοι, όταν επικαλούνται τη διάσωση της οικονομίας, αντιμετωπίζουν την οικονομία σαν κάτι το υπερβατικό, το μεταφυσικό και μία αόριστη έννοια. Επειδή, όμως, η οικονομία έχει όνομα, έχει ανθρώπους, μεγέθη και επαγγέλματα, όταν εγώ σας ρωτάω γι’ αυτό, θα εννοώ τους εργάτες, τους υπαλλήλους, τους μικρομεσαίους, τους κεφαλαιούχους, τους τραπεζίτες, τους εφοπλιστές. Αυτό όλο και πολλά άλλα είναι η οικονομία.

Ρωτώ, λοιπόν. Η πρώτη ερώτηση: Πιστεύετε ότι υπήρξαν κερδισμένοι και χαμένοι απ’ αυτήν την ιστορία με τα μνημόνια και ποιοι είναι αυτοί; Είτε είναι οι κερδισμένοι είτε είναι οι χαμένοι.

Στο πλαίσιο αυτό ακολουθεί και η δεύτερη ερώτηση: Η πολιτική ενίσχυσης –γιατί αυτό δεν μπορεί να αμφισβητηθεί- ισχυρών μονοπωλιακών συγκροτημάτων, εις βάρος των μικρομεσαίων και άλλων, θεωρείτε ότι είναι ενσυνείδητη επιλογή και αν ναι, μόνο ξένης εμπνεύσεως ή και ντόπιας εμπνεύσεως;

Τρίτον, θα ήθελα να μου περιγράψετε, αν γνωρίζετε παρακαλώ, την κατάσταση στα δικά σας ασφαλιστικά ταμεία και τι επιπτώσεις είχε το λεγόμενο κούρεμα, αν υπήρχαν μικροομολογιούχοι-μέλη σας και αν υπέστησαν ζημία απ’ αυτό.

Επίσης, επειδή ετέθη το θέμα των Υπουργών -εγώ θα σας το συγκεκριμενοποιήσω- οι Υπουργοί των Οικονομικών σας άκουσαν; Ήδη είπατε -και τον εξαιρώ- ότι μιλούσατε με τον κ. Σταϊκούρα. Είπατε ότι είχατε μιλήσει. Όμως, είπατε ότι κάποιοι άλλοι δεν δέχθηκαν ούτε να ακούσουν τις δικές σας απόψεις. Ποιοι ήταν αυτοί; Και κυρίως περιορίζομαι στους Υπουργούς Οικονομικών που κυρίως –φαντάζομαι- αυτοί έκαναν τις συζητήσεις και τις διαπραγματεύσεις. Αν θέλετε, να σας πω και ονόματα. Απ’ ό,τι θυμάμαι, ο κ. Παπακωνσταντίνου, ο κ. Σαχινίδης, ο κ. Στουρνάρας, ο κ. Χαρδούβελης. Σας ρωτώ, λοιπόν, αν είχατε επαφές μαζί τους, αν μιλούσατε και τι σας έλεγαν.

Είπατε προηγουμένως -αλλά έγινε εκείνη την ώρα μια συζήτηση και ή εγώ δεν το κατάλαβα ή χάθηκε αυτό- ότι σας είχε μεταφερθεί από υπεύθυνα χείλη ότι σε κάποια φάση η Ευρωπαϊκή Τράπεζα –νομίζω- θα εξαγόραζε το χρέος του Διεθνούς Νομισματικού Ταμείου. Αν αυτό ειπώθηκε, πότε ειπώθηκε και από ποιον;

Τώρα, η επόμενη ερώτηση. Μετά τη λήψη όλων αυτών των λεγομένων διαρθρωτικών μέτρων, πολλά από τα οποία σας εξετέθησαν εδώ, θα ήθελα να ζητήσω την εκτίμησή σας για το αν βελτιώθηκε η κατάσταση ή μειώθηκε η ανεργία αυτών των μέτρων που ελήφθησαν προηγουμένως.

Και η τελευταία μου ερώτηση. Είχε επισημανθεί από πολλούς και από την τότε Αξιωματική Αντιπολίτευση ότι οι ιστορίες αυτές με το μνημόνιο υπήρξαν λάθος. Ακολούθως, παρότι μεσολάβησε το ΖΑΠΠΕΙΟ, είδαμε μια μεγαλειώδη στροφή. Θα ήθελα να σας ρωτήσω, κατά την εκτίμησή σας -γιατί και αυτό είναι ζήτημα σκέψεων και ευθυνών- αν κάτι είναι λάθος επιτρέπεται η συνέχιση και η επέκτασή του; Σας άκουσαν, μιλήσατε τότε με τους κυβερνώντες; Θα μπορούσε να διορθωθεί αυτό το λάθος και να μην ακολουθηθεί η ίδια πολιτική;

Ευχαριστώ.

**ΒΑΣΙΛΗΣ ΚΟΡΚΙΔΗΣ (Μάρτυς):** Κι εγώ σας ευχαριστώ.

Θα σας πω κάτι. Για να μπορέσω να κρίνω αν οι διαπραγματεύσεις έγιναν όπως έπρεπε, όταν έπρεπε, με τον τρόπο που έπρεπε, θα ήταν υπερβολή εκ μέρους μου να το κάνω, γιατί δεν ήμουν μπροστά σε αυτές τις διαπραγματεύσεις. Το να ακούσεις, να σου πουν και να μεταφέρεις, νομίζω ότι απέχει πολύ πολλές φορές από την πραγματικότητα.

**ΑΝΤΩΝΙΟΣ ΣΥΡΙΓΟΣ:** Συγγνώμη που σας διακόπτω. Έμεινα σε δύο δικές σας φράσεις, το «κατ’ εντολήν» και το «έγιναν λάθη».

**ΒΑΣΙΛΗΣ ΚΟΡΚΙΔΗΣ (Μάρτυς):** Θα αναφερθώ σε αυτά.

Το «κατ’ εντολήν», το είπα και πριν ότι μπορεί να ήξεραν ότι άλλο είναι το σωστό. Άλλο αυτό το οποίο ήθελαν να κάνουν, βλέποντας πώς αντιδράει η ελληνική οικονομία, γιατί –αλίμονο!- είναι άνθρωποι οι οποίοι γνώριζαν αρκετά πράγματα.

(OR)

(XS)

Όμως, δεν είχαν τη δυνατότητα στο τέλος να κάνουν αυτό το οποίο ήθελαν. Υπήρχαν τα προαπαιτούμενα και μάλιστα με χρονοδιαγράμματα και με διαβαθμίσεις πολλές φορές. Από προαπαιτούμενο γινόταν απαιτητό και ζητείτο η εφαρμογή του. Υπήρχαν δύο χρόνοι πριν την εφαρμογή.

Πολλές φορές πολλοί Υφυπουργοί και Υπουργοί μας έλεγαν «πρέπει να το εφαρμόσω, να κλείσει η συμφωνία, να πάρουμε τη δόση». Νομίζω ότι αυτό το γνωρίζουμε όλοι, ότι κάθε δύο-τρεις μήνες ερχόταν ένα πακέτο στη Βουλή, ξέραμε ότι θα περάσουν με ένα άρθρο, με ένα νόμο, όλα αυτά τα μέτρα, για να μπορέσουμε να πάρουμε τη δόση να πληρώσουμε τις υποχρεώσεις μας. Αυτό νομίζω ότι το ξέρουμε όλοι.

Όμως, να κρίνω τις διαπραγματεύσεις, στο χρόνο που έγιναν, από αυτούς που έγιναν, να μου επιτρέψετε να μην αναφερθώ.

**ΑΝΤΩΝΙΟΣ ΣΥΡΙΓΟΣ:** Να μην απαντήσετε.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Και εμένα μου δημιουργεί πολλές φορές ερωτηματικά. Σας το είπα και πριν και θα το επαναλάβω ότι ήταν σαν να προσκαλέσαμε το ΔΝΤ. Αυτή την εντύπωση έχω.

Ξέρω, όπως σας είπα, ότι οι προηγούμενες κυβερνήσεις στις αρχές του χρόνου δανειζόντουσαν για τις ανάγκες όλης της χρονιάς. Μας έκανε εντύπωση αργότερα, προσπαθώντας να το ερμηνεύσουμε, το γιατί δεν το έκαναν και αυτή τη φορά, για να μπορέσουμε να έχουμε χρόνο να διαπραγματευθούμε και να μην διαδοθεί η οικονομική κατάσταση και η αδυναμία της χώρας μας. Έχω και εγώ τα ερωτηματικά μου.

Για το θέμα της διάσωσης της οικονομίας, έτσι όπως εφαρμόστηκε, και για το αν υπάρχουν κερδισμένοι, εγώ νομίζω ότι υπάρχουν χαμένοι και περισσότερο χαμένοι. Δε νομίζω ότι υπάρχουν κερδισμένοι από αυτή την ιστορία. Και αν νόμιζαν κάποιοι ότι κέρδισαν, δεν κέρδισαν. Αν κάποιες ήταν εγχώριες επιλογές…

**ΑΝΤΩΝΙΟΣ ΣΥΡΙΓΟΣ:** Ενσυνείδητες επιλογές.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

Όσον αφορά την εργαλειοθήκη του ΟΑΣΑ, εγώ δεν ήξερα ότι είχε δοθεί υπεργολαβία στον ΙΟΒΕ. Το έμαθα όταν το αναφέρατε εσείς. Νομίζω ότι ήταν εγχώρια επιλογή και λάβετε υπόψη ότι το Ινστιτούτο είναι ένα εργαλείο πολύ αξιόπιστο. Δεν αμφισβητεί κανείς την εγκυρότητά του. Όμως, εγώ δεν ήξερα ότι ο ΟΑΣΑ έδωσε υπεργολαβία στον ΙΟΒΕ για την εργαλειοθήκη. Το άκουσα από εσάς σήμερα. Οπότε, σαφέστατα και υπήρχαν εγχώριες επιλογές.

Επίσης, πολλές φορές υπήρχαν και εγχώριες επιμονές. Έχω τύχει σε περίπτωση, σχετικά με το θέμα της επαγγελματικής στέγης, για το οποίο σας είπα και πριν, να έχει υπάρξει μια προσυμφωνία εξαετίας από τη δωδεκαετία και τελικά να πάμε στα τρία χρόνια, ας πούμε, επειδή ήμασταν «large».

Ως προς τα ασφαλιστικά ταμεία, στα οποία αναφέρθηκα και πριν, θεωρώ ότι σαφέστατα υπέστησαν ζημιές από το κούρεμα, όπως και οι μικροομολογιούχοι, που είπατε. Το έχω ζήσει, άλλωστε. Το νιώθω πολύ έντονα αυτό. Είναι σαν να σου παίρνουν τα λεφτά από την τσέπη. Είναι οι αποταμιεύσεις. Εμπιστεύεσαι το κράτος σου, το Δημόσιο, όχι για να πάρεις καμιά απόδοση, αλλά για να εξασφαλίσεις τα παιδιά σου και τα εγγόνια σου, με τη σιγουριά που λέγαμε παλαιότερα.

Αυτή είναι μια νοοτροπία που έχουμε όλοι οι Έλληνες και ξαφνικά νιώθεις ότι το ίδιο σου το κράτος σε κλέβει. Γι’ αυτό πολλές φορές πιστεύω ότι πρέπει να υπάρχει μια αμοιβαιότητα εμπιστοσύνης μεταξύ κράτους και πολίτη, γιατί πολλές φορές η φοροαποφυγή είναι φοροπροστασία, ειδικά όταν η φορολόγηση υπερβαίνει των δυνατοτήτων σου.

Ως προς την Ευρωπαϊκή Κεντρική Τράπεζα και αυτό το οποίο σας είπα πριν, ήταν μια συζήτηση. Όταν μου ζητήθηκε να είμαι υποψήφιος, προσπάθησα να ενημερωθώ για κάποια πράγματα ως όφειλα να κάνω. Δεν ήταν ποτέ στις επιλογές μου η πολιτική, ούτε επιδίωξα ποτέ να κάνω πολιτική καριέρα. Μου είχε ζητηθεί επανειλημμένως να κατέβω Βουλευτής, αλλά δεν είχα δεχτεί, γιατί θεωρώ ότι δεν κάνω για πολιτικός. Οι απαιτήσεις του πολιτικού είναι πολύ μεγάλες για τις δυνατότητες τις δικές μου.

Θεώρησα, λοιπόν, τότε ότι έπρεπε να ενημερωθώ για κάποια πράγματα. Θεώρησα ότι η Ευρωβουλή ήταν κάτι διαφορετικό, μου έδινε τη δυνατότητα να εκπροσωπήσω τη χώρα μου στο εξωτερικό και ειδικά, τη μικρομεσαία επιχειρηματικότητα και το θεώρησα τιμητικό που μου έγινε από τον Πρωθυπουργό μια πρόταση τέτοια.

Παρ’ όλα αυτά, θα σας πω ότι τη συζήτησα στο Διοικητικό Συμβούλιο της ΕΣΕΕ και τους είπα: «Έχει γίνει αυτή η πρόταση. Μας δίνεται η δυνατότητα να αποφασίσουμε σαν Συμβούλιο αν θα πρέπει να την αποδεχτώ. Είναι μια πρόκληση για όλους εμάς να κάνουμε μια προσπάθεια τέτοια;» και αποφασίσαμε σαν Διοικητικό Συμβούλιο να προχωρήσω σε κάτι τέτοιο, εκπροσωπώντας ένα συγκεκριμένο κλάδο. Αυτό γνωρίζω, αυτό μπορώ να κάνω.

Βεβαίως, δεν χρειάστηκε η εκλογή στο Ευρωκοινοβούλιο, γιατί συμμετέχουμε στα ευρωπαϊκά όργανα. Όπως σας είπα, είμαι Αντιπρόεδρος της UEAPME και τους Eurocommerce, οπότε μπήκαμε σε αντίστοιχους ευρωπαϊκούς κοινωνικούς εταίρους, για να μπορέσουμε κατ’ αυτόν τον τρόπο να προωθήσουμε τα θέματα μας και να είμαστε πιο κοντά στα κέντρα αποφάσεων στην Ευρώπη.

(GA)

(OR)

Και εκεί στην ενημέρωση που μου είχε κάνει ο κ. Σταμάτης, μου είπε ότι επιδίωξη, βεβαίως, είναι να βγούμε από το μνημόνιο. Αυτό το θέλουμε όλοι. Είμαστε πολύ κοντά στο να το πετύχουμε αυτό. Υπάρχει μία συζήτηση πολύ σοβαρή. Η Ευρώπη έχει πλέον δημιουργήσει τους μηχανισμούς που μπορεί να αντιμετωπίζει τέτοιες καταστάσεις, το EFSF, το οποίο, βεβαίως, δεν υπήρχε το 2009 και το 2010. Οπότε, υπάρχει μία συζήτηση να αγοράσει τα χρήματα -γιατί οι μόνοι που δώσανε χρήματα ήταν το ΔΝΤ- τα οποία είχε δώσει το ΔΝΤ, να αποχωρήσει από την Ευρώπη και να γίνει το ελληνικό πρόβλημα ευρωπαϊκό, όπως και θα έπρεπε να γίνει.

Δεν είναι κάτι το οποίο έβγαλα από την κοιλιά μου, ούτε μου το είπανε. Τώρα αν ήταν αλήθεια, αν ήταν ψέματα, αν ήταν συνολική άποψη της κυβέρνησης ή άποψη του Υπουργού, δεν μπορώ να το γνωρίζω. Πάντως, το θεώρησα και πολύ λογικό και μάλιστα ένιωσα και μια ικανοποίηση αν αυτό ήταν πράγματι το σχέδιο της κυβέρνησης τότε, να υπάρξει μια τέτοια διαδικασία.

Ως προς τους Υπουργούς του οποίους είπατε, σας είπα ότι ποτέ δεν υπήρξε πρόβλημα επικοινωνίας με τους Υπουργούς, είτε Οικονομικών ήταν, είτε Ανάπτυξης, είτε Δικαιοσύνης, για θέματα μάλιστα πολύ εξειδικευμένα. Και υπήρχαν παρεμβάσεις. Τον μόνο Υπουργό Οικονομικών που δεν έχουμε δει είναι τον κ. Βαρουφάκη. Έχουμε δει την κ. Βαλαβάνη, όμως, για να είμαι δίκαιος.

**ΑΝΤΩΝΙΟΣ ΣΥΡΙΓΟΣ:** Σας είπα ότι θεωρήθηκε τότε, από την τότε αξιωματική αντιπολίτευση, πως το πρώτο μνημόνιο και όσα έγιναν ήταν λάθος. Και υπήρχε μία αντίθεση σε αυτό. Ακολούθως, βλέπουμε μια αλλαγή στάσεως…

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι, εγώ σας είπα…

**ΑΝΤΩΝΙΟΣ ΣΥΡΙΓΟΣ:** Όχι, εγώ θέλω να σας ρωτήσω, εάν κάποιος, ο οποίος διέγνωσε ότι υπήρχε μία λάθος συνταγή, δικαιολογείται να τη συνεχίσει ή να την επεκτείνει ή θα μπορούσε να κάνει κάτι άλλο για να αποσοβήσει το λάθος του. Την εκτίμησή σας.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Η εκτίμησή μου είναι ότι το πρώτο μνημόνιο ήταν λάθος. Σαν κράμα, σαν μείγμα, σαν γενικότερη δέσμευση, αν θέλετε, ήταν λάθος. Από εκεί και πέρα, κατανοώ ότι υπήρχε ένα δίλλημα, ότι ή προχωράμε σε αυτό το οποίο μας είχανε δεσμεύσει…Εγώ πιστεύω ότι μας είχανε δέσει χειροπόδαρα από το πρώτο μνημόνιο. Και το δίλλημα ήταν: Αφήνουμε τη χώρα και χρεοκοπεί ή συνεχίζουμε σε αυτό το δρόμο που μας έχουν αναγκάσει να διαβούμε; Έτσι μόνο μπορώ να το εξηγήσω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Σκούμας έχει το λόγο.

**ΑΘΑΝΑΣΙΟΣ ΣΚΟΥΜΑΣ:** Κύριε Κορκίδη, να σας καλωσορίσω, έστω και μετά από αρκετή ώρα στην Επιτροπή.

Ήθελα, καταρχάς, συνεχίζοντας την τελευταία ερώτηση του κ. Συρίγου, να την επεκτείνω λίγο και να ρωτήσω: Πώς είναι δυνατόν μετά από μία τέτοια διαπίστωση, μία συντριπτική καταγγελία της πολιτικής αυτής από την τότε αντιπολίτευση, δηλαδή του πρώτου μνημονίου, ερχόμενη στην κυβέρνηση -η κυβέρνηση του κ. Σαμαρά τότε- να συνεχίσει ένα μείγμα το οποίο και εσείς δηλώσατε ότι ήταν αποτυχημένο, ενώ ουσιαστικά αυτή η παραδοχή ήταν ότι συνεχίζουμε πάνω στην ίδια, ουσιαστικά, βάση, πάνω στο ίδιο αποτυχημένο μείγμα; Επομένως, ποιο θα μπορούσε να είναι το αποτέλεσμα από τη συνέχιση του ίδιου μείγματος πολιτικής; Διότι και ο κ. Σαμαράς τότε δήλωσε την αμαρτία του, εν πάση περιπτώσει, το γεγονός ότι είχε κάνει όλη αυτήν την αντιπολίτευση στη συνάντησή του με την κ. Μέρκελ και ουσιαστικά αποδέχθηκε να συνεχίσει την ίδια αυτή στρατηγική κατεύθυνση της χώρας.

Και, βέβαια, αυτό το ρωτάω για τον εξής λόγο: Διότι σε ό,τι αφορά τη γενικότερη κοινωνική κατάσταση και ειδικά την κατάσταση των μικρομεσαίων επιχειρήσεων -γιατί κι εγώ πιστεύω ότι η ανάπτυξη του τομέα των μικρομεσαίων επιχειρήσεων είναι σημαντικός πυλώνας για την ανάπτυξη της οικονομίας, ένας από τους βασικότερους- τελικά αυτό δεν είχε επίπτωση; Και τελικά η συνέχιση αυτής της πολιτικής ευνόησε ή δυσχέρανε την ανταγωνιστικότητα των μικρομεσαίων ελληνικών επιχειρήσεων;

(SM)

(GA)

Και παραπέρα, θα ήθελα να κάνω και άλλη μία ερώτηση, γιατί αναφερθήκατε στο θέμα της Κυριακής και της μεταφοράς ουσιαστικά του τζίρου σε μεγάλα πολυκαταστήματα από την εφαρμογή αυτών των διατάξεων.

Σε τι ύψος και τι ποσοστά εσείς υπολογίζετε ότι ανάγεται αυτή η μεταφορά του τζίρου στα μεγάλα πολυκαταστήματα; Μάλιστα, μερικά από αυτά τα αναφέρατε κιόλας. Και όλες αυτές οι διαρθρωτικές αλλαγές που εφαρμόστηκαν, είχαν τελικά επίπτωση επί της ουσίας στη ζωή των Ελλήνων πολιτών και ειδικότερα –να το βάλουμε και στο θέμα- των μικρομεσαίων επιχειρήσεων αλλά και των εργαζομένων στις μικρομεσαίες επιχειρήσεις; Δηλαδή, πού οδήγησε όλη αυτή η ιστορία;

Εγώ αυτές τις ερωτήσεις ήθελα να θέσω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ευχαριστώ, κύριε Σκούμα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θα σας πω πολύ σύντομα.

Πολλές φορές -δεν σας το κρύβω- έχοντας πολύ σοβαρά προβλήματα με το Υπουργείο Ανάπτυξης για θέματα λειτουργίας της αγοράς και γενικότερα της μικρομεσαίας επιχειρηματικότητας, αναγκάστηκα να καταφύγω στον ίδιο τον πρωθυπουργό. Και ένιωθα ντροπή πραγματικά να απασχολώ τον πρωθυπουργό μίας χώρας -ο οποίος προσπαθεί εν πάση περιπτώσει να αντιμετωπίσει χίλια δύο πράγματα- με θέματα της αγοράς. Και εκεί έβρισκα το δίκιο μου, το οποίο δεν θα έπρεπε να φτάνει ουσιαστικά ούτε σε Γενικό Γραμματέα. Δηλαδή, νομίζω ότι υπό άλλες συνθήκες θα μπορούσε να υπάρξει μία αντιμετώπιση.

Απ’ αυτές τις επαφές μου, λοιπόν -όταν έφτανα στο απροχώρητο κατέφευγα εκεί, όπου έστω και για πέντε, δέκα λεπτά μπορείς να διατυπώσεις κάποια πράγματα- θεωρώ ότι η επιδίωξη του Σαμαρά ήταν να βγάλει τη χώρα από το μνημόνιο. Αυτός ήταν ο στόχος του από την πρώτη μέρα που ανέλαβε την κυβέρνηση, να βγάλει τη χώρα από το μνημόνιο. Και γι’ αυτό εάν εγώ μπορώ να πω κάτι για τον Αντώνη Σαμαρά, είναι ότι βιάστηκε να το κάνει αυτό. Είναι προσωπική μου άποψη.

Από εκεί και πέρα, δούλευε σαν μάνατζερ σε πολλά πράγματα. Είχαμε θέματα επιχειρήσεων στο λιμάνι του Πειραιά. Όταν είχαν γίνει τρεις φορές εγκαίνια του σταθμού της Cosco και της εγκατάστασης της Hewlett Packard της ΖΤΕ και άλλων επιχειρήσεων, σας πληροφορώ ότι η νομοθεσία τους έδινε το δικαίωμα να έχουν ΑΦΜ στην Α’ ΔΟΥ Αθηνών. Είχε, όμως, παραλείψει να δίνει το δικαίωμα εγγραφής στα επιμελητήρια, με αποτέλεσμα να μην μπορεί να εκδίδεται πιστοποιητικό προέλευσης για επανεξαγωγή και να μην μπορούν να ξεκινήσουν τη δραστηριότητά τους.

Σας πληροφορώ ότι όταν βγήκε ένας διαγωνισμός να πουληθούν γερανογέφυρες και εξοπλισμός των ναυπηγείων Σκαραμαγκά σε παλιατζή για να κατευθυνθεί αυτός ο εξοπλισμός στην Τουρκία, αυτό σταμάτησε με τηλεφωνήματα του ιδίου.

Αυτό, λοιπόν, σημαίνει ότι κάτι δεν λειτουργούσε καλά, για να χρειάζεται να φτάσεις στον Πρωθυπουργό για τέτοια θέματα, ή ότι αυτοί που είχαν την ευθύνη δεν τα μετέφεραν σωστά στον πρωθυπουργό ή δεν τα μετέφεραν και καθόλου.

**ΑΘΑΝΑΣΙΟΣ ΣΚΟΥΜΑΣ:** Κάποιες παρεμβάσεις νομοθετικές έγιναν σε αυτό το επίπεδο για να αντιμετωπιστούν αυτά τα θέματα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όταν πουλιέται εξοπλισμός των ναυπηγείων Σκαραμαγκά για να πάει στην Τουρκία, μπορεί κανείς να το αφήσει έτσι; Δεν πρέπει να εξαντλήσει κάθε περιθώριο για να μπορέσει να σταματήσει κάτι το οποίο δεν πρέπει να γίνεται;

Σας λέω και πάλι, όταν θέλουν να λειτουργήσουν δέκα μεγάλες επιχειρήσεις στην Ελλάδα, οι οποίες πραγματικά δίνουν προστιθέμενη αξία και δημιουργούν θέσεις εργασίας και βλέπεις ότι το Υπουργείο Ανάπτυξης έχει παραλείψει να βάλει τον τρόπο της λειτουργίας τους, προσπαθείς να βοηθήσεις με κάθε τρόπο. Αυτός είναι και ο ρόλος μας, να βοηθήσουμε την επιχειρηματικότητα –έτσι δεν είναι;- και, βεβαίως, όπου θεωρούμε σωστό, να προστατεύσουμε τη χώρα μας από πράγματα τα οποία δημιουργούν καταστάσεις.

Αυτά εγώ δεν μπορώ να τα απαξιώσω. Γι’ αυτό είπα πριν ότι εμείς οι μικρομεσαίοι δεν είμαστε αχάριστοι σε ορισμένα πράγματα. Θα μπορούσαμε, όμως, να έχουμε απαιτήσεις από ανθρώπους που περιμέναμε πολύ περισσότερα. Και σε καμμία περίπτωση δεν πρέπει κανείς να φτάνει στον πρωθυπουργό για θέματα της αγοράς. Θεωρώ ότι ήταν υπερβολή. Ένιωθα άσχημα που το έκανα. Ήταν, όμως, η τελευταία λύση για να σταματήσουμε κάποια πράγματα.

(AR)

 (SM)

Ως προς το θέμα των μικρομεσαίων που είπατε, πρώτα απ’ όλα θα πρέπει να διευκρινίσουμε κάποια στιγμή ότι είναι άλλα τα μεγέθη στην Ευρώπη και άλλα τα ελληνικά μεγέθη. Όχι ότι δεν υπάρχουν χώρες αντίστοιχες με εμάς που έχουν το ίδιο μέγεθος μικρομεσαίας επιχειρηματικότητας. Γι’ αυτό και τώρα στο «Small Business Act» έχει μπει και η «Small Entity», δηλαδή η μικρή οντότητα, για να μπορέσει να καλύψει και το μέγεθος της ελληνικής επιχείρησης. Βλέπουμε ότι στη νέα προγραμματική περίοδο, τη 2014-2020, υπάρχει αυτό το μέγεθος με μεγαλύτερη βαρύτητα. Μπορεί να είναι SMEs όλοι, αλλά είναι η μικρή οντότητα. Και νομίζω ότι εμείς θα έπρεπε να είχαμε προτείνει πολλά πράγματα για την προγραμματική περίοδο 2014-2020.

Και θα σας πω κάτι: Πηγαίνουμε στα ευρωπαϊκά φόρα και ακούμε πολύ για οικογενειακές επιχειρήσεις. Είναι ποτέ δυνατό να ενδιαφέρεται κάποιος άλλος ευρωπαίος περισσότερο για τις οικογενειακές επιχειρήσεις όταν εμείς έχουμε περίπου το 60% των οικογενειακών επιχειρήσεων; Θα έπρεπε να δώσουμε το know how, δηλαδή, σε κάποια πράγματα για το πώς μπορεί να βοηθηθεί η οικογενειακή επιχείρηση.

Μία από τις μεταρρυθμίσεις τις θετικές, που ξεχάσανε να πούνε, είναι η μεταβίβαση των επιχειρήσεων στα παιδιά τους, σε συγγενείς Α’ βαθμού. Αυτό πραγματικά ήταν κάτι που βοήθησε. Έπρεπε το παιδί να αγοράσει από τον πατέρα τα μερίδια ή να κόψει τιμολόγιο ο πατέρας στο παιδί, για να συνεχίσει την επιχείρηση; Αυτό ήταν πραγματικά κάτι που βοήθησε τη μικρομεσαία και την οικογενειακή επιχείρηση.

Γι’ αυτό καταρτίσαμε τον «οδικό χάρτη» της μικρομεσαίας επιχειρηματικότητας του εμπορίου. Μάλιστα, είπαμε ότι υπάρχουν και δέκα στάσεις για να μπορέσουμε να φτάσουμε στο δια ταύτα. Δεν μπορεί να γίνει από τη μια μέρα στην άλλη. Απλώς, βλέπουμε ότι συνεχώς -και κάποιος το διαπίστωσε πριν, ο κ. Αμυράς νομίζω- ότι από το 2009, που είχαμε κάνει το υπόμνημα, μέχρι το 2015 λέμε επικαιροποιημένα τα ίδια πράγματα ενώ θα έπρεπε να σβήνουμε και τα δέκα σημεία αυτά να είναι τρία σήμερα, να είναι τέσσερα. Αντ’ αυτού παραμένουν τα ίδια και τα ίδια.

Για το θέμα της Κυριακής, η μετατόπιση στη μεγαλύτερη επιχειρηματικότητα είναι ακριβώς η αύξηση που δηλώνουν οι πολύ μεγάλες επιχειρήσεις, αυτή του 8% με 10%. Και βλέπουμε ότι υπάρχει μια συρρίκνωση στο λιανικό εμπόριο 26% και υπάρχει μία αύξηση στις πολύ μεγάλες επιχειρήσεις, στα μεγάλα εμπορικά κέντρα, της τάξης 5% με 8%.

Άρα, τι θα μπορούσε να συμβεί; Αυτό το 26% να ήταν 22% να ήταν 21% να ήταν 20%. Ένα κομμάτι αυτής της μείωσης πηγαίνει στα μεγάλα εμπορικά κέντρα.

Γι’ αυτό ανέφερα και στην αρχή ότι θα μπορούσαμε να δημιουργήσουμε αυτά τα εμπορικά κέντρα υπαίθρια, στα κέντρα των πόλεων. Βεβαίως, δεν μπορώ να παραβλέψω ότι δημιουργεί και κάποιες συνθήκες ασφάλειας στον καταναλωτή. Όμως, αν νιώθει τις ίδιες συνθήκες ασφάλειας κάτω από το γαλάζιο ουρανό –όχι, βέβαια, με τον καιρό που είχε σήμερα και έβρεχε- όπου έχουμε έξι μήνες το χρόνο καλοκαίρι, είναι αυτό που θέλει και ο Έλληνας καταναλωτής, δηλαδή να περπατάει σε ανοικτό χώρο και ο τουρίστας ιδιαίτερα. Ακόμα, όμως, και μέσα στα μεγάλα καταστήματα. Γιατί εγώ ποτέ δεν καταφέρθηκα εναντίον των επιχειρήσεων που στεγάζονται; Είναι μικρομεσαίες επιχειρήσεις, οι οποίες πληρώνουν και πολύ ακριβά ενοίκια για να βρίσκονται σε αυτούς τους χώρους. Και, μάλιστα, υπάρχουν και συμβόλαια τα οποία είναι πολύ δεσμευτικά πολλές φορές.

 Άρα, μπορούμε να δημιουργήσουμε μια κατάσταση όπου ο καταναλωτής θα έχει στη διάθεσή του όλη την αγορά. Ο καταναλωτής όταν βγαίνει να ψωνίσει, θέλει και το μεγάλο και το μικρό και το πολύ μικρό και το μεσαίο και όλους. Εδώ προσπάθησε να γίνει μια αρπαγή του καταναλωτή. Ε, νομίζω ότι δεν επετεύχθη.

Δεν ξέρω αν ξέχασα κάποια ερώτηση.

**ΑΘΑΝΑΣΙΟΣ ΣΚΟΥΜΑΣ:** Δεν μου είπατε για το θέμα της φορολογίας. Δηλαδή, από την όλη αυτή εφαρμογή που έγινε τελικά και με αυτές τις διαρθρωτικές αλλαγές που ειπώθηκαν προηγουμένως, τελικά υπήρξε κάποια θετική συνέπεια για τις μικρομεσαίες επιχειρήσεις και για τους εργαζόμενους;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Σε καμμία περίπτωση. Μόνο και μόνο η μείωση του αφορολόγητου και η κατάργηση του αφορολόγητου θεωρώ ότι δημιούργησε κάποιες πολύ μεγάλες αδικίες. Μάλιστα, σας έχω βάλει και κάποιο παράδειγμα ότι ένας, ας πούμε, ελεύθερος επαγγελματίας μπορεί να έχει εισόδημα 12.500 και να πληρώνει 13.000 εφορία.

 (CB)

(4AR)

Υπάρχουν τέτοιες ανισότητες. Φανταστείτε τώρα στους μισθωτούς. Κι αυτό είναι και αποτέλεσμα της φοροδιαφυγής και της φοροαποφυγής, ότι στο τέλος του μήνας βάζεις τις προτεραιότητές σου και λες «Τι να πληρώσω; Αυτό, εκείνο, το άλλο κλπ.». Κάτι θα μείνει απλήρωτο, για να πας και κάποια χρήματα. Και στο τέλος -αυτό είπα- από φοροεισπράκτορας καταλήγεις φοροφυγάς, κάτι το οποίο δεν το θέλουμε κι εμείς.

Δεν μιλήσαμε για την online σύνδεση των ταμειακών μηχανών -πριν πόσα χρόνια το είχαμε πει;- ώστε σε πραγματικό χρόνο να γίνεται η συναλλαγή; Τότε, η κάθε ΔΟΥ και ο κάθε φορέας είχε διαφορετικό επίπεδο μηχανογράφησης. Δεν υπήρχε ταύτιση και δεν μπορούσε να γίνει. Νομίζω όμως ότι σήμερα όλα αυτά έχουν βελτιωθεί και θα μπορούσαν να γίνουν.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία.

Κύριε Κορκίδη, μία ερώτηση θα ήθελα να σας κάνω. Υπάρχουν πράγματα τα οποία είναι γνωστά. Διερευνούμε και προσπαθούμε να δούμε και ορισμένα πράγματα τεχνικά ή πολιτικά, που υπάρχουν σκιές ή, αν θέλετε, είναι άγνωστα.

Στα γνωστά: Από το 1974 μέχρι τις 25 του Γενάρη του 2015 δύο βασικά πολιτικές δυνάμεις κυβέρνησαν τη χώρα, η Νέα Δημοκρατία και το ΠΑΣΟΚ. Οι περίοδοι, θα έλεγε κανείς, όπου δεν ήταν αυτές μόνες τους είναι, όπως γνωρίζουμε όλοι, η Συγκυβέρνηση Νέας Δημοκρατίας και Συνασπισμού από τη μια μεριά και η Οικουμενική Κυβέρνηση, η οποία έφερε στο τέλος την κυβέρνηση υπό την πρωθυπουργία του κ. Μητσοτάκη. Αυτά είναι γνωστά.

Άρα, εδώ υπάρχει ένα ζήτημα. Δεν το λέω ως ερώτηση σε εσάς. Το ζήτημα που υπάρχει είναι ότι η κατάσταση της χώρας -άλλο πώς εξηγεί κανείς όλη την περίοδο- έχει να κάνει και με αυτήν τη διακυβέρνηση.

Το δεύτερο ζήτημα που είναι γνωστό είναι ότι όλες οι κυβερνήσεις έχουν κάνει το μνημονιακό πρόγραμμα -είτε αυτό λέγεται memorandum of understanding είτε δεν ξέρω κι εγώ πώς αλλιώς- ιδιοκτησία τους. Άλλωστε, μας το λένε και από το εξωτερικό, από την τρόικα, «Είναι ιδιοκτησία σας, όχι απλώς το έχετε αποδεχτεί, αλλά το έχετε θεωρήσει και ιδιοκτησία σας». Και είναι γνωστό και δεν νομίζω ότι είναι σωστό…

**ΑΝΔΡΕΑΣ ΛΟΒΕΡΔΟΣ:** Και εσείς το κάνατε αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Πάω να πω κάτι που σας συμφέρει, κύριε Λοβέρδο, και δεν το αφήνετε.

Είναι γνωστό ότι ο κ. Σαμαράς στην κ. Μέρκελ, όταν του ανέφερε ότι έπρεπε να αποδεχτεί εξ αρχής αυτό το πρόγραμμα, είπε ότι δεν είναι κανένας αναμάρτητος. Κανείς δεν είναι αναμάρτητος. Αυτό είναι το δεύτερο.

Το τρίτο είναι πάλι γνωστό: Η νεοφιλελεύθερης έμπνευσης λιτότητα σε όλη την Ευρώπη δεν έχει δημιουργήσει αναπτυξιακούς όρους στην Ευρώπη. Αντίθετα, την έχει μόνιμα στο χείλος μιας υφεσιακής περιδίνησης και ανακύκλωσης -θα έλεγε κανείς- της κρίσης. Αυτό έχει να κάνει με την ελληνική κρίση και τη διεθνή κρίση.

Όμως, όλοι λένε ότι θέλουν να μας βοηθήσουν. Και έρχομαι τώρα στην ερώτηση. Θα ήθελα να ρωτήσω κάτι που έχει σχέση με εσάς, όχι με το πρόσωπό σας, αλλά με τον κλάδο σας. Θα ήθελα να σας ρωτήσω ποια είναι η πορεία των τιμών σε επίπεδο προϊόντων που εισάγουμε, τα οποία καθορίζονται, αν θέλετε, από τη μεριά των χωρών της Ευρωπαϊκής Ένωσης.

Το δεύτερο πράγμα που ήθελα να σας ρωτήσω είναι το πεδίο -επειδή ο φορέας σας κατά κύριο λόγο ασχολείται με το εμπόριο- των τιμών των πρώτων υλών. Και στο εσωτερικό.

Τρίτον, θα ήθελα να κάνετε μια γενικότερη εκτίμηση, στην οποία έχω και τη δική μου απάντηση: Τελικά όλη αυτή η βίαιη και στοχευμένη, μόνο στα δημοσιονομικά, προσαρμογή, ωφέλησε ή έβλαψε την επιχειρηματικότητα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Θίξατε το θέμα των τιμών, ειδικά των εισαγόμενων προϊόντων. Θα σας πω ότι η Ελλάδα είναι μια χώρα που δυστυχώς δεν διαμορφώνει τιμές. Είναι αποδέκτης τιμών. Γι’ αυτό και πάρα πολλά χρόνια είχαμε πολύ αυξημένες τιμές στα εισαγόμενα προϊόντα σε σύγκριση με άλλες ευρωπαϊκές χώρες.

(PE)

(CB)

Και αυτό συνέβη ιδιαίτερα στον κλάδο των τροφίμων. Δεν είναι τυχαίο που είπα πριν για τις πέντε επιχειρήσεις. Υπάρχουν πέντε πολυεθνικές, οι οποίες έχουν το 85% του κλάδου των τροφίμων και διαμορφώνουν τις τιμές. Οπότε εμείς είμαστε αποδέκτες τιμών και όχι διαμορφωτές.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με συγχωρείτε, μπορώ να σας διακόψω ένα λεπτό, για να πω ένα πράγμα;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η τιμή με την οποία μια χ΄ εταιρεία –δεν λέω από την Ελλάδα- δίνει σε μια σειρά χώρες της Βαλτικής το προϊόν της, ξέρετε, είναι διαφορετικό από την Ελλάδα.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άρα, στο ζήτημα των τιμών επενδύω εγώ και μια λογική πολιτικής βούλησης.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Όχι μόνο αυτό, αλλά πολλές φορές, όταν τους ρωτούσαμε γιατί είναι πιο ακριβή η τιμή που δίνετε, η αιτιολογία ήταν ότι το μέγεθος της ελληνικής αγοράς είναι πολύ μικρότερο από κάποιες άλλες αγορές, κάτι το οποίο όμως δεν ισχύει.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είναι πιο μικρές.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Εξετάσαμε, λοιπόν, τα προηγούμενα χρόνια –γιατί πλέον, ξέρετε, δεν αποτελούν το μεγαλύτερο πρόβλημα οι τιμές, αφού είμαστε είκοσι πέντε μήνες σε κατάσταση αποπληθωρισμού με -2,1%- και είδαμε ότι υπήρχε τέτοια κεκτημένη ταχύτητα. Αν δείτε τους πίνακες του 2009, του 2010 και του 2011, θα δείτε ότι μέχρι το 2011 και το 2012 υπήρχε μια αύξηση τιμών. Παρά το γεγονός ότι υπήρχε κρίση, ότι υπήρχε μείωση της κατανάλωσης, υπήρχε μια τέτοια δυναμική, εάν θέλετε, στις τιμές που δεν μπορούσαμε να τις περιορίσουμε. Εκεί αρχίσαμε και βλέπαμε το τι συμβαίνει με τις τριγωνικές πωλήσεις. Νομίζω ότι είναι μια διαδικασία που τη γνωρίζετε όλοι, για να μην επαναλάβω τι ακριβώς συνέβαινε.

Όσον αφορά τις τιμές των πρώτων υλών, θα σας πω ότι θα έπρεπε να είχαμε τις χαμηλότερες τιμές πρώτων υλών, γιατί οι πρώτες ύλες κατά κύριο λόγο μεταφέρονται δια θαλάσσης. Επειδή εμείς είμαστε μια ναυτική χώρα, θα έπρεπε να έχουμε το χαμηλότερο κόστος μεταφοράς, διότι στις θαλάσσιες μεταφορές και στις πρώτες ύλες που είναι χαμηλής αξίας το ναύλο είναι σχεδόν ισόποσο με την αξία του φορτίου. Εμείς θα έπρεπε εκεί να είμαστε ανταγωνιστικοί. Αφήστε που πολλές πρώτες ύλες θα μπορούσαμε να τις εξάγουμε στο εξωτερικό.

Όμως, τι συνέβη; Κατά τη διάρκεια της κρίσης έφυγαν πολλές βιομηχανικές μονάδες και μετανάστευσαν στη Βουλγαρία, στη Ρουμανία και στην Τουρκία.

**ΔΗΜΗΤΡΙΟΣ ΚΑΜΜΕΝΟΣ:** Μεταποιητικές.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Μεταποιητικές και ειδικά κατασκευαστικές. Η Βουλγαρία αφενός είχε 10% φορολογία, όπως ξέρετε, ενώ στην Τουρκία για τα πρώτα οκτώ χρόνια της επένδυσης πληρώνεις 2%. Οπότε υπήρχε και μια φυγή παραδοσιακών βιομηχανιών, ελληνικών επιχειρήσεων, οι οποίες σταμάτησαν βέβαια να παίρνουν τις πρώτες ύλες στην Ελλάδα και τις έπαιρναν από εκεί που μετέφεραν τις μονάδες παραγωγής τους. Και αυτομάτως, όταν μειώνεται η ποσότητα, αυξάνεται η τιμή.

Θεωρώ, όμως, ότι σήμερα υπάρχει ένας εξορθολογισμός τιμών σε πάρα πολλά πράγματα. Βέβαια, αργήσαμε να το κάνουμε αυτό. Και όσο αργήσαμε, εξαντλήσαμε και τον καταναλωτή, δημιουργήσαμε και καταστάσεις διαφορετικές.

Επίσης, υπάρχει και ένα τρίτο στοιχείο, για το οποίο ευθυνόμαστε εμείς: Νομίζαμε ότι τη μείωση του τζίρου μας θα την εξορθολογήσουμε και θα την ισοσκελίσουμε με την αύξηση της τιμής.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Του κέρδους ανά προϊόν.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, θεωρώντας ότι με αυτόν τον τρόπο θα μπορέσουμε να έχουμε το ίδιο εισόδημα, για να καλύψουμε τις υποχρεώσεις μας, κάτι το οποίο βεβαίως δεν μπορεί να συμβεί, με αποτέλεσμα αυτό το οποίο είπατε, να υπάρξουν και λουκέτα, να υπάρξει ανεργία και να έχουμε να αντιμετωπίσουμε όλη αυτή τη σημερινή κατάσταση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριοι συνάδελφοι, να απελευθερώσουμε τον κ. Κορκίδη;

**ΧΑΡΑΛΑΜΠΟΣ ΑΘΑΝΑΣΙΟΥ:** Να ρωτήσω μόνο αυτό. Δηλαδή, λέτε…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα κάνουμε και δεύτερο γύρο ερωτήσεων;

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι, διευκρίνιση στη δική σας ερώτηση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σε εμένα η διευκρίνιση; Ευχαρίστως να απαντήσω σε οτιδήποτε.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι, κύριε Πρόεδρε, διευκρίνιση στη δική σας ερώτηση.

Δηλαδή, κύριε μάρτυς, οι τιμές των πρώτων υλών για τη χώρα μας ήταν αυξημένες;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ήταν αυξημένες.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν εξαρτάται αυτό -ας πούμε με μια άλλη χώρα-...

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Από την ελεύθερη αγορά, εννοείτε.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν εξαρτάται και από την ποσότητα; Για παράδειγμα, άλλο να πάρω ένα τόνο και άλλο να πάρω δέκα τόνους. Δεν θα ρίξει την τιμή ο προμηθευτής;

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Ναι, αυτό λέω.

**ΧΑΡΑΛΑΜΠΟΣ ΑΘΑΝΑΣΙΟΥ:** Άρα, λοιπόν, μήπως παίζει ρόλο και αυτό;

(PH)

(PE)

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτό είπα. Μειώθηκε η ποσότητα και αυξήθηκε η τιμή. Ναι, έχετε δίκιο. Συμφωνούμε.

**ΧΑΡΑΛΑΜΠΟΣ ΑΘΑΝΑΣΙΟΥ:** Ακριβώς, έτσι.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Αυτό είπα.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι, δεν έγινε αντιληπτό.

**ΒΑΣΙΛΕΙΟΣ ΚΟΡΚΙΔΗΣ (Μάρτυς):** Είπα ότι από τη στιγμή που μεταφέρθηκαν πολλές μονάδες στο εξωτερικό, οι εισαγωγές ήταν μικρότερης ποσότητας και υψηλότερης τιμής.

**ΧΑΡΑΛΑΜΠΟΣ ΑΘΑΝΑΣΙΟΥ:** Πολύ ωραία, εντάξει.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Λοιπόν, να αποδεσμεύσουμε τον κ. Κορκίδη. Κύριε Κορκίδη, μην φύγετε, θα σας ξεπροβοδίσω εγώ.

Έχω ζητήσει στον κ. Κανάκη από τους «Γιατρούς του Κόσμου» να μην έρθει. Θα δούμε πότε θα τον δούμε.

Προτείνω να ξεκινήσουμε τη διαδικασία και να την πάμε μέχρι τις 22.00’-22.15’ με τον κ. Κόλλια, ο οποίος περιμένει όλες αυτές τις ώρες. Λέω να ακολουθήσουμε την εξής διαδικασία σε σχέση με τον κ. Κόλλια, δηλαδή με το Οικονομικό Επιμελητήριο, εάν συμφωνείτε. Μια και τον κ. Κόλλια από το Οικονομικό Επιμελητήριο θα τον ξανακαλέσουμε και αφού αποκλείεται σε μια-μιάμιση ώρα να τελειώσουμε, προτείνω να κάνει ο καθένας μας από τα κόμματα δύο ερωτήσεις στον κ. Κόλλια, αν συμφωνείτε, και θα τον ξανακαλέσουμε. Να πάρουμε σήμερα κάποιες απαντήσεις και αν θέλουν οι συνάδελφοι, συνεχίζουμε και την επόμενη φορά.

Το λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ:** Εγώ προσωπικά δεν συμφωνώ με αυτό. Δεν έχω αντίρρησή, αν θέλετε, να μην ρωτήσω εγώ σήμερα, όπως κάναμε εχθές που ήταν οι δύο πρώτοι, να είναι από άλλα κόμματα δύο άτομα που θα ρωτήσουν, δύο κόμματα, αλλά θα ήθελα να υπάρχει ένα συνολικό σκεπτικό. Δεν μπορώ να απομονώσω μία ερώτηση από ένα συνολικό σκεπτικό που αναπτύσσω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Έχετε δίκιο σε αυτό. Εγώ για να διευκολύνω τη διαδικασία το είπα.

**ΧΡΗΣΤΟΣ ΣΤΑΪΚΟΥΡΑΣ:** Κι εγώ για να διευκολύνω, δεν έχω αντίρρηση να ρωτήσει άλλος συνάδελφος. Επειδή θα πάμε μέχρι τις 22.00’, μπορεί να είναι από το ΠΑΣΟΚ ή να είναι από τους Ανεξάρτητους Έλληνες. Δεν έχω πρόβλημα, αλλά θα ήθελα, αν κάνω ερώτηση σήμερα, να είναι πλήρες το σκεπτικό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σωστό είναι αυτό που λέτε.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, να συμπληρώσω κάτι. Μην παραγνωρίζετε το γεγονός ότι μερικοί από εμάς είμαστε από το πρωί εδώ, γιατί είχαμε Ολομέλεια.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όλοι είμαστε από το πρωί εδώ -τουλάχιστον όσοι βλέπω εγώ. Βλπέπω εσάς, βλέπω τον κ. Συρίγο, τον κ. Σκούμα που ήταν εισηγητής, την κ. Κοζομπόλη. Νομίζω το πρωί συναντηθήκαμε και με τον κ. Λοβέρδο. Όχι, ο κ. Λοβέρδος ήρθε από ταξίδι. Άρα…

**ΓΕΩΡΓΙΟΣ ΑΜΥΡΑΣ:** Ήμασταν κι εμείς στις Επιτροπές. Από τις 10.00’ η ώρα είμαστε στις επιτροπές.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μισό λεπτάκι. Να το εξετάσουμε. Εγώ δεν θα είχα καμία αντίρρηση να ξεκινήσουμε τη διαδικασία, όπως την ξεκινήσαμε την προηγουμένη φορά και να την ολοκληρώσουμε στις 22.15’.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, υπάρχει κάτι, αν μου επιτρέπετε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Παρακαλώ.

**ΑΝΔΡΕΑΣ ΛΟΒΕΡΔΟΣ:** Όταν φύγει ο κύριοςΠρόεδρος, που τον ευχαριστούμε τώρα πέντε ώρες εδώ, θέλω να κουβεντιάσουμε λιγάκι για το εξής. Μας κάνατε διανομή το κείμενο της τρίτης παράτασης της δανειακής σύμβασης.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όλα τα κείμενα σας έκανα διανομή.

**ΑΝΔΡΕΑΣ ΛΟΒΕΡΔΟΣ:** Όχι, όχι.

**ΧΡΗΣΤΟΣ ΣΤΑΪΚΟΥΡΑΣ:** Δόθηκαν προχθές διάφορα κείμενα.

**ΑΝΔΡΕΑΣ ΛΟΒΕΡΔΟΣ:** Ναι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με συγχωρείτε, είναι το κείμενο που έδωσε ο κ. Αθανασίου την προηγούμενη φορά.

**ΑΝΔΡΕΑΣ ΛΟΒΕΡΔΟΣ:** Αυτό ήρθε εδώ;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι.

**ΑΝΔΡΕΑΣ ΛΟΒΕΡΔΟΣ:** Αλλά διανεμήθηκε από εσάς.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όλα διανέμονται από μένα, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Λοιπόν, εγώ θα ήθελα μόλις θα φύγει ο κ. Πρόεδρος, να κάνουμε ένα σχόλιο επ’ αυτού για πέντε λεπτά, γιατί εγώ τουλάχιστον στα χέρια μου το παίρνω πρώτη φορά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν μπορώ να το κάνω δεκτό αυτό. Γιατί στην ουσία θα κάνουμε συζήτηση επί ενός…

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Και ο άλλος μάρτυρας; Περιμένει τόσες ώρες ο άνθρωπος.

**ΑΝΔΡΕΑΣ ΛΟΒΕΡΔΟΣ:** Δεν είναι το θέμα ο άνθρωπος. Αυτό είναι πάρα πολύ σοβαρό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το ξέρω, αλλά…

**ΑΝΔΡΕΑΣ ΛΟΒΕΡΔΟΣ:** Είναι πάρα πολύ σοβαρό. Εγώ το έχω δει από τον Μάρτιο που έχει δημοσιευθεί -το έδιναν τα κόμματα- αλλά τώρα είναι εδώ, είναι διανομή, το έχω στα χέρια μου ως μέλος της Εξεταστικής Επιτροπής.

Επειδή έχουμε υποστεί επί πάρα πολλά χρόνια τα πάνδεινα για την ισχύ του δικαίου του Δουκάτου του Λουξεμβούργου και του αγγλικού Δικαίου, για αυτό που έλεγαν προκατασκευασμένες, κύριε Αθανασίου, νομικές γνωματεύσεις, δηλαδή του Νομικού Συμβουλίου του Κράτους, που όριζαν το σύννομον της υπογραφής του αρμοδίου Υπουργού -τώρα του Υπουργού της Κυβέρνηση αυτής- με συγχωρείτε πάρα πολύ, αλλά δεν μπορεί να περάσει έτσι αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας λέω, κύριε Λοβέρδο…

**ΑΝΔΡΕΑΣ ΛΟΒΕΡΔΟΣ:** Δεν μπορεί να περάσει έτσι!

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μισό λεπτάκι…

**ΑΝΔΡΕΑΣ ΛΟΒΕΡΔΟΣ:** Κάνουμε μία Εξεταστική Επιτροπή για να δούμε, όπως έχει πει συνάδελφος από την πλευρά της Πλειοψηφίας στην περασμένη συνεδρίαση, σκοτεινές πλευρές, και έχουμε μετατρέψει την Εξεταστική Επιτροπή σε ακρόαση φορέων.

Δικαιούμαι λοιπόν να σας πω ότι πρέπει να μιλήσουμε και για τα πιο σοβαρά θέματα, που είναι αυτά, τα προγράμματα, οι δανειακές συμβάσεις. Έχουμε κατατεθειμένη την τελευταία παράταση και ζητώ η Εξεταστική Επιτροπή -τα δεκαεπτά της μέλη- να την σχολιάσουμε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία, εγώ…

**ΔΗΜΗΤΡΙΟΣ ΚΑΜΜΕΝΟΣ:** Ανδρέα, είναι πέντε συμβάσεις.

**ΑΝΔΡΕΑΣ ΛΟΒΕΡΔΟΣ:** Έχουμε θέματα να συζητάμε ή χάνουμε τον χρόνο μας;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Λοβέρδο, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Παρακαλώ.

(FT)

(PH)

Καταρχήν, κανείς δεν αρνείται ότι υπό εξέταση είναι και οι δανειακές συμβάσεις όλου αυτού του χρονικού διαστήματος. Αυτό δεν το αρνείται και άλλωστε θα είναι υπό εξέταση. Πρώτον αυτό.

Μισό λεπτό, κύριε Κορκίδη. Τώρα ατυχήσατε.

Δεύτερον, αυτή η διαδικασία θα ιδωθεί έτσι κι αλλιώς και στις τοποθετήσεις που θα κάνουμε κατά καιρούς και που δεν θα υπάρχει εξέταση μαρτύρων. Τρίτον, αυτή η διαδικασία θα επανέλθει στο σύνολό της την περίοδο στην οποία θα συζητάμε και για το πόρισμα. Τέταρτον, κανένας δεν δικαιούται να σταματήσει κάποιον ο οποίος θα αναφερθεί σε ένα κείμενο κατά τη διαδικασία των ερωτήσεων, των απαντήσεων κ.λπ.

Αυτό που λέω εγώ ότι δεν πρέπει να κάνουμε και ιδιαίτερα αυτήν τη στιγμή, όχι λόγω χρόνου –μπορούσαμε να καθίσουμε και μέχρι το πρωί εδώ πέρα- είναι κατ’ εξαίρεσηn ξαφνικά να συζητήσουμε ένα κείμενο που έτσι κι αλλιώς έχει έρθει σε όλους μας και βεβαίως, κατά τη δική μου τη γνώμη, είναι γνωστό εδώ και πάρα πολύ καιρό.

Οπότε, αν επιμένετε, κύριε Λοβέρδο, να το βάλουμε σε ψηφοφορία.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, να αιτιολογήσω τη γνώμη μου.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Βεβαίως, αλλά τη γνώμη σας επί του διαδικαστικού.

**ΑΝΔΡΕΑΣ ΛΟΒΕΡΔΟΣ:** Είναι μια άποψη, αγαπητές και αγαπητοί συνάδελφοι, που την έχω εκφράσει από την πρώτη μέρα της λειτουργίας μας. Η πρότασή μου ήταν τότε να πάμε τη λειτουργία της Εξεταστικής Επιτροπής μετά την οποιαδήποτε υπογραφή της οποιασδήποτε συμφωνίας από την παρούσα Κυβέρνηση. Θα είχαμε μια ενότητα θεματολογική, που θα μας επέτρεπε να είμαστε δίκαιοι πάνω από όλα, γιατί είμαστε Εξεταστική Επιτροπή το ξαναθυμίζω, δεν είμαστε επιτροπή ακρόασης φορέων. Έχουμε μετατραπεί σε αυτό. Κακώς.

Λέω λοιπόν, κύριε Πρόεδρε, ότι επειδή είναι πάνω στο τραπέζι σήμερα εδώ όλων των μελών της Επιτροπής για πρώτη φορά με έναν οιονεί επίσημο τρόπο -γιατί όταν κάτι μου το διανέμει η Βουλή, μου το διανέμει η Βουλή- αυτή η παράταση με τα συνοδευτικά της έγγραφα, για πρώτη φορά όλα μαζί… Θυμίζω ότι τον Μάρτιο έχουν δημοσιευθεί, επειδή ο Αρχηγός της Αξιωματικής Αντιπολίτευσης τα έδωσε, ο κ. Σαμαράς, δεν έχουμε άλλη επίσημη κοινοβουλευτική διαδικασία ενημέρωσής μας στα κείμενα αυτά. Και επειδή έχουν προηγηθεί μια σειρά από μομφές, κατηγορίες του χειρίστου είδους, ακραίες μομφές και κατηγορίες, που έχουν δημιουργήσει και λανθασμένη γνώμη στην κοινωνία, στους πολίτες και έχουν κατά τη γνώμη τη δική μας φέρει και τη Βουλή να κάνει Εξεταστική Επιτροπή γι’ αυτά, θεωρώ, κύριε Πρόεδρε, ότι πρέπει να το σχολιάσουμε αυτό. Πρέπει να το σχολιάσουμε, γιατί είναι πάρα πολύ σοβαρό. Θα δείτε ότι πολλές από τις τοποθετήσεις των Βουλευτών, πάρα πολλές από τις τοποθετήσεις των Βουλευτών στέκονται σε σημεία εκείνων των συμφωνιών που έχουν επανέλθει στο προσκήνιο, διότι ισχύουν ακόμη με πρωτοβουλία αυτής της Πλειοψηφίας, η οποία είχε άλλη, απολύτως άλλη προσέγγιση προεκλογική.

Γι’ αυτό λοιπόν, κύριε Πρόεδρε, σας παρακαλώ πάρα πολύ να δεχτείτε μια πρόταση η οποία για μία ώρα, για μισή… Είμαστε πέντε ώρες με τον κ. Κορκίδη που λέει πράγματα τα οποία έχει πει στη Βουλή χίλιες φορές στη διαδικασία της ακρόασης των φορέων και δεν μπορείτε να δώσετε στην Επιτροπή μισή ώρα να κάνει κάθε Βουλευτής εδώ ή κάθε κόμμα τουλάχιστον σχόλιο επ’ αυτού; Το θεωρώ, αν απορριφθεί, πραγματικά ένδειξη πολύ κακής θέλησης.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μάλιστα.

**ΔΗΜΗΤΡΙΟΣ ΚΑΜΜΕΝΟΣ:** Να σχολιάσω, αν μου επιτρέπετε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν θα σχολιάσουμε τι είπε ο κ. Λοβέρδος.

**ΔΗΜΗΤΡΙΟΣ ΚΑΜΜΕΝΟΣ:** Να πάρω θέση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Συγγνώμη τώρα. Είναι επί του διαδικαστικού. Σας παρακαλώ πάρα πολύ.

Ο κ. Αμυράς έχει το λόγο, για να κρατήσουμε μια σειρά.

**ΓΕΩΡΓΙΟΣ ΑΜΥΡΑΣ:** Επί του διαδικαστικού, όντως για πρώτη φορά επισήμως φτάνει στα χέρια μας η παράταση. Είναι ένα θέμα σημαντικό. Εγώ, όμως, αγαπητέ κύριε Λοβέρδο, δεν είχα το χρόνο να δω, να κάνω τις συγκρίσεις με το κείμενο που είχε δημοσιευτεί το Μάρτιο, δηλαδή που στη Βουλή είχε καταθέσει ο κ. Σαμαράς. Θέλω να το μελετήσω. Αυτήν την ώρα είναι ολίγον τι πρόχειρο θα έλεγα.

Γιατί δεν κάνουμε το εξής: Στην επόμενή μας συνεδρίαση, που είναι την επόμενη Τρίτη, να εισαχθεί ως πρώτο βασικό θέμα και μετά να έρθουν οι άνθρωποι που θα έχουμε καλέσει, ούτως ώστε να έχουμε τεκμηριωμένη θέση επ’ αυτών. Τώρα εγώ θα το έβλεπα ολίγον τι βιαστικό.

**ΑΝΔΡΕΑΣ ΛΟΒΕΡΔΟΣ:** Συμφωνώ μαζί σας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Καμμένος έχει το λόγο.

**ΔΗΜΗΤΡΙΟΣ ΚΑΜΜΕΝΟΣ:** Επί του διαδικαστικού. Θα διαφωνήσω με τον κ. Λοβέρδο στην εισήγησή του για το σκεπτικό του να διαβάσουμε αυτήν τη στιγμή το κείμενο. Θα συμφωνήσω και με τον κ. Αμυρά, αλλά με το βέτο και υπό την αίρεση ότι την επόμενη φορά θα μας φέρει ο κ. Λοβέρδος όλες τις δανειακές συμβάσεις υπογεγραμμένες όπως είναι αυτή. Και διαβάζω, την πρώτη διακρατική υπογεγραμμένη, τη δεύτερη –αυτή εδώ πέρα- με τις δύο, όπως λέει τροποποιήσεις, τα δυο amendments και αυτό είναι το τρίτο και τις δύο δανειακές συμβάσεις του Διεθνούς Νομισματικού Ταμείου. Εάν τα φέρετε όλα αυτά υπογεγραμμένα, να το συζητήσουμε…

**ΑΝΔΡΕΑΣ ΛΟΒΕΡΔΟΣ:** Βεβαίως.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Λοβέρδο, σας παρακαλώ.

**ΔΗΜΗΤΡΙΟΣ ΚΑΜΜΕΝΟΣ:** Εάν τα φέρετε όλα αυτά στη Βουλή, ναι. Όχι αποσπασματικά αυτό. Δεν δημιουργούμε εντυπώσεις.

(LA)

(FT)

 **ΑΝΔΡΕΑΣ ΛΟΒΕΡΔΟΣ:** Συμφωνώ απολύτως.

 **ΔΗΜΗΤΡΙΟΣ ΚΑΜΜΕΝΟΣ:** Όλα υπογεγραμμένα, πλήρως.

**ΑΝΔΡΕΑΣ ΛΟΒΕΡΔΟΣ:** Συμφωνώ με τον κ. Καμμένο και του θυμίζω -δεν ήταν Βουλευτής- ότι όλα αυτά και έχουν κατατεθεί, αλλά και έχουν κυρωθεί.

**ΔΗΜΗΤΡΙΟΣ ΚΑΜΜΕΝΟΣ:** Δεν είναι υπογεγραμμένα και δεν είναι στη Βουλή.

**ΑΝΔΡΕΑΣ ΛΟΒΕΡΔΟΣ:** Με κυρωτικούς νόμους.

**ΔΗΜΗΤΡΙΟΣ ΚΑΜΜΕΝΟΣ:** Δεν είναι στη Βουλή. Δεν είναι υπογεγραμμένα.

**ΑΝΔΡΕΑΣ ΛΟΒΕΡΔΟΣ:** Όλες οι παρατάσεις.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μπαίνετε στην ουσία. Σας παρακαλώ.

**ΑΝΔΡΕΑΣ ΛΟΒΕΡΔΟΣ:** Βεβαίως, ναι.

**ΔΗΜΗΤΡΙΟΣ ΚΑΜΜΕΝΟΣ:** Η ουσία είναι ότι συμφωνώ για την Τρίτη.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ.

Μπαίνετε στην ουσία και μάλιστα με μια ατυχή παραδοχή του κ. Λοβέρδου. Μας πρόσφερε μια παραδοχή, την πήραμε -με συγχωρείτε για την έκφραση- αμάσητη και τη θεωρούμε και δεδομένη.

**ΔΗΜΗΤΡΙΟΣ ΚΑΜΜΕΝΟΣ:** Όχι. Δεν είναι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Καμμένε, κύριε Λοβέρδο.

**ΔΗΜΗΤΡΙΟΣ ΚΑΜΜΕΝΟΣ:** Όχι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Καμμένε, μπορώ να σας πω;

**ΔΗΜΗΤΡΙΟΣ ΚΑΜΜΕΝΟΣ:** Όχι. Είμαι Έλληνας πολίτης και έχω δικαιώματα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το «όχι» σας δεν μπορώ να καταλάβω.

**ΔΗΜΗΤΡΙΟΣ ΚΑΜΜΕΝΟΣ:** Υπογραφές σε 240 δισεκατομμύρια εγώ δεν έχω δει πουθενά. Μόνο εδώ. Σε αυτήν τη σύμβαση δεν δανείζομαι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ.

**ΑΝΔΡΕΑΣ ΛΟΒΕΡΔΟΣ:** Όχι. Δεν έχετε δίκιο.

**ΔΗΜΗΤΡΙΟΣ ΚΑΜΜΕΝΟΣ:** Θέλω να τις δω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μπορώ να πω το εξής;

**ΑΝΔΡΕΑΣ ΛΟΒΕΡΔΟΣ:** Υπάρχουν στη Βουλή και θα τις ξαναφέρουμε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μπορώ να πω το εξής; Ποια είναι η ατυχής παραδοχή του κ. Λοβέρδου; Ότι το κείμενο το οποίο έχει στα χέρια του τού το έστειλε η Βουλή. Το κείμενο αυτό κατατέθηκε από τον κ. Αθανασίου την προηγούμενη φορά και σαν τέτοιο έφτασε σε όλους.

**ΑΝΔΡΕΑΣ ΛΟΒΕΡΔΟΣ:** Όχι, όχι. Δεν το διένειμε ο κ. Αθανασίου. Εσείς το διανείματε.

**ΔΗΜΗΤΡΙΟΣ ΚΑΜΜΕΝΟΣ:** Το κατέθεσε ο κ. Αθανασίου.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Τι λέτε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Ο ίδιος το διένειμε; Το φωτοτύπησε και το διένειμε; Από τη Βουλή των Ελλήνων μας ήρθε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Τι λέτε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Από τη Βουλή των Ελλήνων μας ήρθε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ, κύριε Λοβέρδο. Δεν γίνεται συζήτηση έτσι. Σας παρακαλώ πάρα πολύ!

Ό,τι έρχεται στην Επιτροπή, πηγαίνει σε όλους. Δεν είδα να δείξατε την ίδια ευαισθησία -και καλώς δεν τη δείξατε βέβαια- στα πρώτα που σας διένειμα, τα οποία ήταν απλά προς γνώση. Δηλαδή μας έφτασαν διάφορα εδώ στη Βουλή και τα έδωσα σε όλους.

Οτιδήποτε κατατίθεται -και αυτό θεωρώ ότι είναι το σωστό- πηγαίνει σε όλους. Αυτό είναι το θέμα. Εμείς, με δική μας απόφαση, εδώ της Επιτροπής, τα ζητήσαμε όλα αυτά επισήμως από το Υπουργείο Οικονομικών. Ήδη υπάρχει διαβιβαστικό που έχει πάει στο Υπουργείο Οικονομικών. Θα έρθει αυτό το διαβιβαστικό και στο βαθμό που θεωρούμε ότι κάτι πρέπει να το κουβεντιάσουμε, θα το κουβεντιάσουμε.

Αυτό το πράγμα που έχετε στα χέρια σας είναι το ίδιο ακριβώς πράγμα που είχατε σε γνώση σας τον Απρίλιο του 2015. Το ίδιο ακριβώς είναι. Εγώ το έχω κοιτάξει. Και με αυτήν την έννοια παραμένει το αίτημά σας. Είπα πώς θα κάνουμε τη διαδικασία κατά τη δική μου άποψη. Δεν μπορούμε να συζητάμε ένα-ένα αυτά τα πράγματα -και μάλιστα κατ’ εξαίρεση και κάτι το οποίο αφορά μετά την 25η του Γενάρη- αλλά όλα μαζί και θα έρθουν εδώ στην Επιτροπή. Και λέω, αυτήν την πρόταση εγώ θα την βάλω στη διαδικασία της ψηφοφορίας.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, με συγχωρείτε. Τώρα τοποθετηθήκατε, ενώ γίνονταν τοποθετήσεις από τους συναδέλφους.

Με συγχωρείτε πάρα πολύ. Δεν σας ρώτησα στην προηγούμενη συνεδρίαση, έχοντας κοιτάξει τους φακέλους που μας διανείματε, αν οι δικογραφίες θα έρθουν; Δεν έδειξα ενδιαφέρον; Δεν σας είπα ότι έλαβα γνώση των φακέλων που μας δώσατε στην πρώτη μας συνεδρίαση;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Βεβαίως.

**ΑΝΔΡΕΑΣ ΛΟΒΕΡΔΟΣ:** Και σας ρώτησα αν αυτές είναι οι δικογραφίες, που έλεγε η κυρία Πρόεδρος της Βουλής και μου είπατε «όχι, είναι κάτι άλλο»;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Βεβαίως.

**ΑΝΔΡΕΑΣ ΛΟΒΕΡΔΟΣ:** Δίνω σημασία σε κάθε έγγραφο που μας δίνετε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν λέω ότι δεν δίνετε.

**ΑΝΔΡΕΑΣ ΛΟΒΕΡΔΟΣ:** Όταν, όμως, η ίδια η Πρόεδρος της Βουλή το έχει χαρακτηρίσει ανακοίνωση και όχι υπογεγραμμένη συμφωνία που παράγει νομικά αποτελέσματα και δεσμεύει τη χώρα, δικαιούμαι, κύριε Πρόεδρε, να σας πω ότι πρέπει να το συζητήσουμε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δικαιούστε να κάνετε μια πρόταση, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Και συμφώνησα με τον κ. Αμυρά. Συμφωνεί και ο κ. Καμμένος. Συμφωνούμε τρία κόμματα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Έχετε επιλεκτική αντιμετώπιση των κειμένων. Εγώ σας διόρθωσα στο ότι αυτό δεν είναι ένα κείμενο που ήρθε από τη Βουλή, δηλαδή από την Πρόεδρο της Βουλής, από το Υπουργείο των Οικονομικών, το έδωσε ο κ. Αθανασίου, μου το κατέθεσε στα Πρακτικά και όπως ό,τι κατατίθεται στα Πρακτικά, πηγαίνει σε όλους.

Κύριε Σταϊκούρα έχετε το λόγο.

**ΧΡΗΣΤΟΣ ΣΤΑΪΚΟΥΡΑΣ:** Εμείς είχαμε υποστηρίξει και όταν συζητούσαμε την πρόταση του ΣΥΡΙΖΑ και των ΑΝΕΛ για την Εξεταστική Επιτροπή, μεταξύ άλλων ότι αυτή η πρόταση που είχε κατατεθεί ήταν ελλιπής. Και ήταν ελλιπής, διότι προφανώς δεν περιείχε την τρίτη επικαιροποίηση του προγράμματος οικονομικής πολιτικής -του δεύτερου μνημονίου δηλαδή- που ήταν ίδια ακριβώς με την πρώτη επικαιροποίηση που έγινε το Δεκέμβριο του 2012 και τη δεύτερη επικαιροποίηση που έγινε το Δεκέμβριο του 2014.

Μάλιστα, αυτή η τρίτη επικαιροποίηση είναι και δυσμενέστερη από τις δύο προηγούμενες, διότι ουσιαστικά αποσύρει ένα κομμάτι χρημάτων από τη χώρα προς το εξωτερικό που είναι τα περίφημα 11 δισεκατομμύρια.

(ΑΤ)

(LA)

Όπως λέει και αυτή η πρόταση, η τρίτη επικαιροποίηση και οι προηγούμενες, δεν είναι υποχρέωση της Κυβέρνησης αυτά να κατατίθενται στη Βουλή. Παρά ταύτα, οι προηγούμενες Κυβερνήσεις κύρωσαν με νόμο στη Βουλή τις επικαιροποιήσεις.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Επί του διαδικαστικού, κύριε Σταϊκούρα.

**ΧΡΗΣΤΟΣ ΣΤΑΙΚΟΥΡΑΣ:** Θεωρούμε συνεπώς και το σεβόμαστε μέχρι τώρα και βλέπετε ότι και στους μάρτυρες που καλέσαμε και στις τοποθετήσεις προσπαθούμε να μείνουμε εντός του πλαισίου που έχει ψηφίσει η Βουλή, όμως είναι κάτι το οποίο θα πρέπει συζητήσουμε και θα πρέπει να συζητήσουμε όταν ενημερωθούν πλήρως επί του περιεχομένου όλοι οι συνάδελφοι.

**ΑΝΔΡΕΑΣ ΛΟΒΕΡΔΟΣ:** Την Τρίτη, συμφωνείτε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει η κ. Κασιμάτη.

**ΝΙΝΑ ΚΑΣΙΜΑΤΗ:** Κύριοι συνάδελφοι, θα προσπαθήσω να κάνω μία εποικοδομητική παρατήρηση για να πάμε λίγο μπροστά.

Έχουμε μία πρόταση. Είναι γνωστό ότι έχει ψηφιστεί από την Ολομέλεια έτσι όπως έχει ψηφιστεί με την περιοδολόγηση κ.λπ. Τα έχουμε ξαναπεί σε πολλές συνεδριάσεις.

Επειδή έχει φανεί και από την κατάθεση των μαρτύρων μέχρι τώρα που ειρήσθω εν παρόδω έχουμε συμφωνήσει να γίνει ακρόαση φορέων για δύο εβδομάδες, οπότε δεν καταλαβαίνω τη συνεχή αναφορά και απαξίωση αυτού του σκέλους της Εξεταστικής Επιτροπής. Φυσικά στην πορεία θα έρθουν και τα πολιτικά πρόσωπα που όλοι αναμένουνε. Αλλά τώρα κατατίθενται κάποια δεδομένα και τα μέλη ρωτούν για να κατατεθούν στα Πρακτικά και να υπάρχουν αυτά που όντως έχουν ειπωθεί και στη Βουλή και τα ξέρει όλη η Ελλάδα στο πετσί της.

Για να βγάλουμε μια άκρη, το ζήτημα των μνημονίων, αυτή η πενταετής –και δεν ξέρω πόσο άλλο θα κρατήσει- μέγγενη ως προς τα αποτελέσματα, είναι ένα τεράστιο θέμα και αυτό φαίνεται από το εύρος της πρότασης. Η πρόταση έχει ένα περιεχόμενο και έχει μια τακτική αρίθμηση στην περιοδολόγηση.

Θεωρώ, λοιπόν, ότι για το καλό της καταγραφής και της εξεταστικής μας διαδικασίας, θα πρέπει -για να υπάρχει αρχή, μέση και τέλος- να πάμε έτσι όπως ορίζει και η πρόταση με την τακτική της αρίθμηση. Δηλαδή να διερευνήσουμε την υπαγωγή και κατόπιν τα παράλληλα της υλοποίησης. Υπάρχει ένα, δύο, τρία, τέσσερα, πέντε. Άλλωστε προκύπτει και από την εξέταση των μαρτύρων ότι ακόμα και από φορείς και μάρτυρες οι οποίοι δεν ήταν αναγκαστικά στο λεγόμενο αντιμνημόνιο ή δεν ήταν στην Αριστερά ότι αναγνωρίζουν ότι η ίδια η υπαγωγή στο μνημόνιο από εκεί και πέρα δημιουργεί αυτοματοποιημένους μηχανισμούς παραγωγής δικαίου ή εν πάση περιπτώσει επιβολής συνθηκών και στην αγορά και στην κοινωνία.

Συνεπώς και το ξαναλέω επισήμως στην Επιτροπή, να ξεκινήσουμε με μία σειρά και για τους μάρτυρές μας και για το αντικείμενο των ερωτήσεών μας, γιατί και αυτό είναι πολύ σημαντικό να μην πηγαίνουμε πέρα δώθε, από το 2015 στο 2010 κ.ο.κ. Να ξεκινήσουμε συστηματικά με την τακτική αρίθμηση της πρότασης. Να διερευνήσουμε πρώτα την υπαγωγή και κατόπιν τις υλοποιήσεις.

Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Αμυρά, έχετε το λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Οι εργασίες της Εξεταστικής Επιτροπής δεν μπορεί να είναι κάτι μονολιθικό, κάτι μονοσήμαντο και να πηγαίνει σαν τον αυτόματο πιλότο. Η Πρόεδρος της Βουλής στην πρώτη συνεδρίαση, προκειμένου να εκλεγεί εδώ το Προεδρείο, μας μίλησε για τις δικογραφίες εμφατικά.

Δηλαδή τι σημαίνει αυτό; Όταν στείλει τις δικογραφίες η κ. Κωνσταντοπούλου, εμείς θα τις βάλουμε στην άκρη; Θα περιμένουμε να εξαντληθεί ο κατάλογος των μαρτύρων και μετά να ασχοληθούμε; Όχι.

Η επικαιροποίηση στην ουσία της δανειακής σύμβασης είναι κάτι που επισήμως τουλάχιστον εντός της Βουλής δεν έχει παρουσιαστεί. Είναι η πρώτη φορά. Είναι κάτι πολύ σημαντικό.

Εμείς ως Ποτάμι και τα υπόλοιπα κόμματα λέμε εδώ και πάρα πολύ καιρό να φέρετε στη Βουλή επιτέλους ένα έγγραφο, το έγγραφο της συμφωνίας που έχετε κάνει με τους δανειστές προκειμένου να πάρετε την παράταση της δανειακής σύμβασης για να το μελετήσουμε.

Από τη στιγμή, λοιπόν, που έστω μέσω του κ. Αθανασίου, όπως και μέσω της κ. Κωνσταντοπούλου θα μας έρθουν κάποιες δικογραφίες και φτάνει στα Έδρανά μας η επικαιροποίηση, είναι ένα μεγάλο θέμα που πρέπει να μπει σε μία προτεραιότητα.

Εγώ, λοιπόν, επαναλαμβάνω την πρόταση: Την Τρίτη να τοποθετηθούμε, να συζητήσουμε γι’ αυτήν τη νέα δανειακή σύμβαση -την παράτασή της- και πατώντας πάνω σ’ αυτό το έγγραφο που το ζητάμε όλες οι πολιτικές δυνάμεις, όλα τα κόμματα από την 21η Φλεβάρη και μετά, να εξελίξουμε τον ρυθμό των μαρτύρων και ό,τι άλλο χρειαστεί.

(BS)

(AT)

Ας έρθουν και το πρώτο και το δεύτερο μνημόνιο και όλες οι δανειακές συμβάσεις που ούτως ή άλλως είναι κατατεθειμένες να τις εξετάσουμε εξονυχιστικά.

Άρα, εμείς λέμε την Τρίτη ως πρώτο θέμα να εξετάσουμε αυτή την παράταση, αφού είναι κοινή απαίτηση του πολιτικού κόσμου να συζητήσουμε γι’ αυτή, να μάθουμε επιτέλους πρακτικά τι λέει και τι δε λέει και όχι να το μαθαίνουμε μέσα από δημοσιεύματα.

Άρα, το ΠΑΣΟΚ βλέπω ότι συμφωνεί, οι Ανεξάρτητοι Έλληνες επίσης.

**ΔΗΜΗΤΡΙΟΣ ΚΑΜΜΕΝΟΣ:** Όχι. Όλα μαζί υπό προϋποθέσεις.

**ΓΕΩΡΓΙΟΣ ΑΜΥΡΑΣ:** Η Νέα Δημοκρατία βλέπω ότι συμφωνεί. Άρα, έχουμε εδώ τέσσερα κόμματα που λένε την Τρίτη να συζητήσουμε αυτό το θέμα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μισό λεπτό να το κλείσω.

Ο κ. Γαλέος έχει το λόγο.

**ΓΕΩΡΓΙΟΣ ΓΑΛΕΟΣ:** Θα ήθελα να πω κι εγώ ότι συμφωνούμε, αλλά πρέπει να τα πάρουμε πρώτα όλα μαζί να τα εξετάσουμε και να μη γίνει την Τρίτη. Ίσως να γίνει την άλλη Πέμπτη. Αλλά εγώ θα ήθελα να τα δω όλα μαζί.

**ΑΝΔΡΕΑΣ ΛΟΒΕΡΔΟΣ:** Την Τετάρτη.

**ΓΕΩΡΓΙΟΣ ΓΑΛΕΟΣ:** Την Τετάρτη. Ναι.

**ΑΝΔΡΕΑΣ ΛΟΒΕΡΔΟΣ:** Σύμφωνοι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μισό λεπτάκι. Υπάρχει μια πρόταση.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, είναι παράταση συμφωνίας χωρίς λεφτά. Το καταλαβαίνετε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Λοβέρδο, εσείς καταλαβαίνετε ότι θέλετε να φέρετε να συζητήσουμε αυτό το κείμενο που έχετε μπροστά σας το οποίο δε μας έχει έρθει επισήμως; Το έχει φέρει ο κ. Αθανασίου. Είναι κατανοητό από όλους ότι το κάνετε για να ξεχάσουμε την πρώτη δανειακή σύμβαση, τη δεύτερη δανειακή σύμβαση.

**ΑΝΔΡΕΑΣ ΛΟΒΕΡΔΟΣ:** Ίδια είναι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Λέω, λοιπόν, το πολύ απλό πράγμα και θα μπούμε στη διαδικασία της ψηφοφορίας.

**ΑΝΔΡΕΑΣ ΛΟΒΕΡΔΟΣ:** Είναι τα ίδια απλώς χωρίς λεφτά, κύριε Πρόεδρε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Λοβέρδο, εσείς το ξέρετε.

**ΑΝΔΡΕΑΣ ΛΟΒΕΡΔΟΣ:** Εσείς δεν το ξέρετε; Ο Πρωθυπουργός σας το είπε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώ σας λέω και μάλιστα…

**ΑΝΔΡΕΑΣ ΛΟΒΕΡΔΟΣ:** Ήταν λάθος χωρίς χρήματα δεν είπε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Αμυράς, όπως καταλάβατε πολύ καλά, προσέφερε επιπλέον επιχείρημα. Όταν θα έρθουν οι δικογραφίες που έχουν κατατεθεί στη Βουλή, η Εξεταστική Επιτροπή θα συζητάει μια-μια τη δικογραφία;

**ΑΝΔΡΕΑΣ ΛΟΒΕΡΔΟΣ:** Αν κάποιος το θέλει, ναι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι, βέβαια.

**ΑΝΔΡΕΑΣ ΛΟΒΕΡΔΟΣ:** Γιατί;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αν κάποιος βάλει ζήτημα από τη δικογραφία που θα έρθει επισήμως.

**ΑΝΔΡΕΑΣ ΛΟΒΕΡΔΟΣ:** Εκεί κολλάτε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Λέω, λοιπόν, το πολύ απλό. Θα κάνουμε συζήτηση για τις δανειακές συμβάσεις. Έχουμε στείλει στο Υπουργείο Οικονομικών και τα έχουμε ζητήσει. Όταν θα έρθουν…

**ΑΝΔΡΕΑΣ ΛΟΒΕΡΔΟΣ:** Τα μνημόνια έχουμε ζητήσει; Τις συμβάσεις;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όλα. Τα πάντα, κύριε Λοβέρδο. Όταν θα έρθουν οι δανειακές συμβάσεις.

Εσείς έχετε κάνει μια πρόταση να έρθει αυτή η συζήτηση την Τρίτη ή την Τετάρτη. Εγώ θα τα βάλω και τα δυο μαζί. Να βάλουμε τα πράγματα στην ψηφοφορία και να κλείσει αυτό το θέμα.

**ΜΑΥΡΟΥΔΗΣ ΒΟΡΙΔΗΣ:** Εσείς λέτε «όταν»;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώ λέω όταν θα έρθουν. Έχουμε ζητήσει ήδη τα κείμενα των δανειακών συμβάσεων.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, επειδή θεωρώ ότι η πρότασή σας είναι καλόπιστη, μου επιτρέπετε; Μήπως υπάρξει συγκερασμός. Επειδή όπως αντιλαμβάνεστε έγγραφα είναι. Δεν θα διηθήσουμε σε μεγάλα αρχεία. Και μάλιστα πολλά απ’ αυτά είναι ενσωματωμένα σε κείμενα νόμων. Δεν είναι και τίποτα συγκλονιστικό. Άρα, λοιπόν, γιατί να μην συνεννοηθούμε με το Υπουργείο, ώστε να μας φέρουν τα συγκεκριμένα…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το έχουμε ήδη ζητήσει.

**ΜΑΥΡΟΥΔΗΣ ΒΟΡΙΔΗΣ:** Επιτρέψτε μου. Λέω κάτι πρόσθετο. Ενόψει του ότι έχουμε το συγκεκριμένο κείμενο, να μας φέρουν τα έγγραφα την επόμενη εβδομάδα, ώστε την επόμενη εβδομάδα να πάμε σε συζήτηση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όπως αντιλαμβάνεστε, θα βάλουμε ένα νέο κύκλο ο οποίος στη μεταξύ μας σχέση στην Επιτροπή και ιδιαίτερα στο ζήτημα του Προέδρου θα δημιουργήσει προβλήματα. Δηλαδή «συνεννοηθήκατε καλά;», «δεν συνεννοηθήκατε καλά;».

**ΜΑΥΡΟΥΔΗΣ ΒΟΡΙΔΗΣ:** Εμείς σας εμπιστευόμαστε απόλυτα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώ δεν καταλαβαίνω γιατί δεν δέχεστε να βάλουμε σε ψηφοφορία τις δυο προτάσεις για να ολοκληρώσουμε αυτή τη διαδικασία.

**ΧΑΡΑΛΑΜΠΟΣ ΑΘΑΝΑΣΙΟΥ:** Μισό λεπτό να πω κάτι κι εγώ.

Κύριε Πρόεδρε…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με συγχωρείτε, κύριε Αθανασίου. Να σας κάνω μια ερώτηση να μου απαντήσετε. Επειδή είστε δικαστής, αν εγώ σας έφερνα οτιδήποτε, ένα έγγραφο το οποίο δεν θα είχατε επισήμως, θα κάνατε συζήτηση επί αυτού του εγγράφου ή θα το ζητούσατε και επισήμως;

**ΧΑΡΑΛΑΜΠΟΣ ΑΘΑΝΑΣΙΟΥ:** Θα σας πω.

**ΜΑΥΡΟΥΔΗΣ ΒΟΡΙΔΗΣ:** Συγγνώμη, κύριε Πρόεδρε. Δεν αμφισβητείται η γνησιότητα του εγγράφου.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν αμφισβητώ τίποτα. Εγώ λέω πότε θα γίνει…

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Βορίδη, δεν έχω ανάγκη συνηγόρου. Μπορώ να απαντήσω.

**ΜΑΥΡΟΥΔΗΣ ΒΟΡΙΔΗΣ:** Ξέρω, Πρόεδρέ μου. Εσείς; Τι συνήγορο; Αλλά λέω ότι υπάρχει κι αυτό το θέμα.

(MA)

(BS)

**ΧΑΡΑΛΑΜΠΟΣ ΑΘΑΝΑΣΙΟΥ:** Ακούστε, να δείτε. Μισό λεπτό.

Η Επιτροπή, κύριε Πρόεδρε, έχει τις αρμοδιότητες των ανακριτικών αρχών. Εάν, λοιπόν, ήμουν ένας ανακριτής και μου έφερναν ένα έγγραφο, οποιοδήποτε έγγραφο, και ήταν στη δικογραφία, είμαι υποχρεωμένος να το δώσω στα διάδικα μέρη, να το φωτοτυπήσω και να τους το δώσω. Πράγμα που κάνατε. Τελείωσε αυτό. Κάνατε το καλύτερο.

Όμως, πρέπει να πω το εξής: Τι να τις κάνουμε τις δανειακές συμβάσεις, κύριε Καμμένο, κύριε Λοβέρδο;

Οι δανειακές συμβάσεις, κύριε Πρόεδρε, κυρώθηκαν με νόμο της Βουλής. Είναι νόμοι πια. Τελειώσαμε. Θα έρθουμε εδώ να εξετάσουμε τους νόμους αν είναι καλοί ή κακοί;

**ΔΗΜΗΤΡΙΟΣ ΚΑΜΜΕΝΟΣ:** Δεν έχουμε δει τα κείμενα.

**ΑΝΔΡΕΑΣ ΛΟΒΕΡΔΟΣ:** Εσείς δεν τα έχετε δει.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άρα, τι προτείνετε; Να μην κάνουμε καν συζήτηση.

**ΧΑΡΑΛΑΜΠΟΣ ΑΘΑΝΑΣΙΟΥ:** Μισό λεπτό. Όχι. Η πρώτη δανειακή σύμβαση κυρώθηκε με το νόμο…

**ΑΘΑΝΑΣΙΟΣ ΣΚΟΥΜΑΣ:** Να διερευνήσετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Διαβάστε το ν.3845/2010 να δείτε αν κυρώθηκε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με συγχωρείτε, δηλαδή, υπάρχει…

**ΧΑΡΑΛΑΜΠΟΣ ΑΘΑΝΑΣΙΟΥ:** Μισό λεπτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ολοκληρώστε, κύριε Αθανασίου, αλλά νομίζω ότι το θέμα έχει εξαντληθεί από άποψη επιχειρηματολογίας.

Παρακαλώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Λοιπόν, αφού θέλετε να σας το διαβάσω, να σας το διαβάσω. Η πρώτη δανειακή σύμβαση «Μέτρα για την εφαρμογή του μηχανισμού στήριξης της ελληνικής οικονομίας από τα κράτη-μέλη της Ευρωπαϊκής Ένωσης και το Διεθνές Νομισματικό Ταμείο» κυρώθηκε με το ν. 3845/2010…

**ΑΘΑΝΑΣΙΟΣ ΣΚΟΥΜΑΣ:** Δεν είναι η δανειακή σύμβαση αυτή…

**ΧΑΡΑΛΑΜΠΟΣ ΑΘΑΝΑΣΙΟΥ:** Αφήστε να τελειώσουμε.

Το μνημόνιο απετέλεσε προμετωπίδα. Το μνημόνιο –το είπα και προχθές- προσαρτήθηκε στο νόμο αυτόν που κυρώθηκε η δανειακή σύμβαση.

Άρα, τι να εξετάσουμε, το νόμο αν είναι καλός ή κακός; Ας τον καταργήσετε αν δεν είναι καλός.

**ΝΙΝΑ ΚΑΣΙΜΑΤΗ:** Κύριε Πρόεδρε, μπορώ να έχω το λόγο;

**ΧΑΡΑΛΑΜΠΟΣ ΑΘΑΝΑΣΙΟΥ:** Έχει τελειώσει το θέμα.

Σχόλια, όμως, πάνω στη δανειακή σύμβαση, αφότου δεν συνδέεται -το είπα και την πρώτη φορά- με ευθύνες, δεν υπάρχει κανένα πρόβλημα. Τα είπα και την πρώτη μέρα, μην τα επαναλαμβάνω.

Το άλλο, όμως, το ζήτημα που θέλουν να εξετάσουν για την επικαιροποίηση των μνημονίων το οποίο σας προσκόμισα, βεβαίως, είναι ένα έγγραφο της δικογραφίας, μπορεί να το λάβει οποιοσδήποτε και να κάνει παρατηρήσεις επ’ αυτού. Το πότε θα τις κάνει τις παρατηρήσεις, όμως, και τη χρονική στιγμή θα το αποφασίσουμε όλοι μας, γιατί είμαστε Εξεταστική Επιτροπή, δεν είμαστε μονοπρόσωπο.

Απ’ ό,τι αντελήφθην, κύριε Πρόεδρε, εσείς δεν έχετε αντίρρηση να γίνει, αλλά απλώς διαφωνείτε ως προς το χρόνο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώ λέω, από την τυπική άποψη, θα μου ήταν εύκολο να το απορρίψω…

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν υπάρχει πρόβλημα. Αντιδικούμε χωρίς λόγο.

**ΧΡΗΣΤΟΣ ΣΤΑΪΚΟΥΡΑΣ:** Όχι δεν είναι εύκολο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Από την τυπική άποψη, όπως καταλαβαίνετε, είναι πάρα πολύ εύκολο να το απορρίψω, γιατί είναι μέχρι τις 25 του Γενάρη.

**ΧΡΗΣΤΟΣ ΣΤΑΪΚΟΥΡΑΣ:** Όχι, δεν είναι εύκολο. Μου επιτρέπετε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ, να ολοκληρώσω.

Εγώ λέω, λοιπόν, πέρα από την τυπική άποψη, αφήστε την τυπική άποψη, να έρθουν οι δανειακές συμβάσεις -είναι έτσι όπως τα είπε ο κ. Αθανασίου, περίπου- τα μνημονιακά κείμενα, όλα και όταν θα έρθουν –αν θα έρθουν την Πέμπτη, την Πέμπτη, αν θα έρθουν την επόμενη βδομάδα, την άλλη βδομάδα- να κάνουμε συζήτηση επ’ αυτών.

Κύριε Σταϊκούρα, πάρτε το λόγο, να τον δώσω μετά και στην κ. Κασιμάτη μετά.

Λοιπόν, να απελευθερώσουμε τον κ. Κορκίδη; Σας ευχαριστούμε πάρα πολύ.

Κύριε Σταϊκούρα, έχετε το λόγο.

**ΧΡΗΣΤΟΣ ΣΤΑΪΚΟΥΡΑΣ:** Κύριε Πρόεδρε, με όλο το σεβασμό στο πρόσωπό σας, δεν συμφωνώ μαζί σας ότι τυπικά θα μπορούσατε να το απορρίψετε, διότι το πρώτο σημείο συνδέει την επικαιροποίηση με τη δεύτερη δανειακή σύμβαση, 15 Μαρτίου του 2012. Οπότε, επειδή το αντικείμενο της εξεταστικής είναι οι δύο δανειακές συμβάσεις, αυτομάτως αυτό συνδέεται με τον πυρήνα της ψηφισθείσας πρότασης από την Πλειοψηφία της Βουλής.

Στο πρώτο σημείο, συνεπώς, αυτομάτως η τρίτη επικαιροποίηση συνδέεται απολύτως με τη δεύτερη δανειακή σύμβαση της 15ης Μαρτίου του 2012. Γι’ αυτό και δεν συμφωνώ μαζί σας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρία Κασιμάτη, έχετε το λόγο.

**ΝΙΝΑ ΚΑΣΙΜΑΤΗ:** Λοιπόν, ακούω με πολύ μεγάλο ενδιαφέρον τα επιχειρήματα του κ. Αθανασίου.

Να πούμε ότι, πράγματι, είναι νόμοι του κράτους τα μνημόνια και οι εφαρμοστικοί. Με αυτήν την έννοια δεν είναι παράνομοι.

Από κει και πέρα, η πρόταση, όμως, μιλάει για την υλοποίηση και στην υλοποίηση μπορεί διάφορα να έχουν συμβεί που να μην είναι νόμιμα, οπότε αυτό θα το εξετάσει η Επιτροπή στην πορεία. Όμως…

**ΧΑΡΑΛΑΜΠΟΣ ΑΘΑΝΑΣΙΟΥ:** Νόμοι του κράτους είναι, κυρία Κασιμάτη. Τελειώσαμε.

**ΝΙΝΑ ΚΑΣΙΜΑΤΗ:** Θα ήθελα…

**ΧΑΡΑΛΑΜΠΟΣ ΑΘΑΝΑΣΙΟΥ:** Ο Βουλευτής δεν ελέγχεται για την ψήφο που δίνει. Τα είπαμε αυτά. Τα λέει το Σύνταγμα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Να κάνουμε μια προσπάθεια…

(PS)

(MA)

**ΝΙΝΑ ΚΑΣΙΜΑΤΗ:** Μπορεί να ωφελήθηκαν κάποιοι, οι οποίοι ήταν ιδιώτες, μέσα από την εφαρμογή και την υλοποίηση των μνημονίων. Λοιπόν, πάει αυτό.

Θέλω να έρθουμε στο ζήτημα της πρότασης. Η πρόταση μιλάει πρωτευόντως για την υπαγωγή της χώρας στο καθεστώς των μνημονίων και η διερεύνηση και η διαλεύκανση για την υπαγωγή δεν είναι νόμος του κράτους.

Η κυβέρνηση του 2009 ανέλαβε τον Οκτώβριο του 2009 και ο νόμος ο πρώτος του κράτους, ο υπερνόμος ή το παρα-Σύνταγμα μνημόνιο του 2010 ψηφίστηκε τον Μάιο.

Για αυτό, κύριε Πρόεδρε, εγώ κάνω της εξής πρόταση, γιατί θα ήθελα να ακολουθήσουμε το τυπικό και το σωστό, το οποίο είναι η διερεύνηση της υπαγωγής, όπως είναι και τακτικά αριθμισμένο στην πρόταση, και ζητώ τα Πρακτικά των Υπουργικών Συμβουλίων και της Κυβερνητικής Επιτροπής της κυβέρνησης του 2009, η οποία και ψήφισε και επέφερε το πρώτο μνημόνιο. Επίσης, ζητώ και την άρση του απορρήτου της ηλεκτρονικής επικοινωνίας των μελών της κυβέρνησης και του Πρωθυπουργού τότε, διότι αυτές οι επικοινωνίες, είναι επικοινωνίες του ελληνικού κράτους και δεν είναι ιδιωτικές.

**ΧΑΡΑΛΑΜΠΟΣ ΑΘΑΝΑΣΙΟΥ:** Κυρία Κασιμάτη, τι είναι αυτά που λέτε τώρα;

**ΝΙΝΑ ΚΑΣΙΜΑΤΗ:** Πιστεύω ότι αυτά τα έγγραφα και αυτές οι πληροφορίες πρέπει να έρθουν στην Επιτροπή μας και να ξεκινήσουμε τη διερεύνηση της υπαγωγής.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μάλιστα.

**ΧΑΡΑΛΑΜΠΟΣ ΑΘΑΝΑΣΙΟΥ:** Αυτά, κυρία Κασιμάτη, δεν τα υποστηρίζονται ούτε στην Αφρική!

**ΓΕΩΡΓΙΟΣ ΑΜΥΡΑΣ:** Κύριε Πρόεδρε θα ήθελα το λόγο

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Αμυρά, είναι η τρίτη φορά που παίρνετε το λόγο. Δεν σας τον δίνω. Τι να κάνω τώρα;

Η επιχειρηματολογία έχει εξαντληθεί. Θέλετε κάτι να πείτε το οποίο θα ανατρέψει τη σκέψη όλων; Παρακαλώ.

**ΓΕΩΡΓΙΟΣ ΑΜΥΡΑΣ:** Θα εμπλουτίσει.Συμφωνούμε με την πρόταση της κ. Κασιμάτη, αλλά να αρθεί και το τηλεφωνικό απόρρητο των επικοινωνιών από την 26η Ιανουαρίου έως σήμερα, δεδομένου ότι ..

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Τι είναι αυτά;

**ΝΙΝΑ ΚΑΣΙΜΑΤΗ:** Όταν θα κάνετε εσείς Εξεταστική, να το ζητήσετε!

**ΓΕΩΡΓΙΟΣ ΑΜΥΡΑΣ:** Ας μην γινόμαστε φαιδροί τώρα! Να αρθεί το τηλεφωνικό απόρρητο του Πρωθυπουργού κ.λπ.;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Αμυρά, σας παρακαλώ πολύ! Τι είναι αυτά;

**ΓΕΩΡΓΙΟΣ ΑΜΥΡΑΣ:** Θέλω να πω «ελάτε εδώ να βγάλουμε μια άκρη».

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Αμυρά, τι είναι αυτά; Σας παρακαλώ!

**ΓΕΩΡΓΙΟΣ ΑΜΥΡΑΣ:** Με συγχωρείτε, να βγάλουμε μια άκρη.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ πολύ! Με συγχωρείτε, να ζητήσετε συγγνώμη.

**ΓΕΩΡΓΙΟΣ ΑΜΥΡΑΣ:** Εντάξει, ζητώ συγγνώμη για την έκφραση, βεβαίως. Θέλω, όμως, να πω κάτι: Να εστιάσουμε στην πραγματικότητα και στην ουσία, να μην κάνουμε εδώ πέρα απλώς μόνο και μόνο για να βγάζουμε «λαγούς από το καπέλο»…

**ΝΙΝΑ ΚΑΣΙΜΑΤΗ:** Η Επιτροπή μας…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρία Κασιμάτη και κύριε Αμυρά, σας παρακαλώ!

Όταν έλεγα, κύριε Σταϊκούρα, όσο αφορά το τυπικό…

**ΧΑΡΑΛΑΜΠΟΣ ΑΘΑΝΑΣΙΟΥ:** Εγώ να πω μόνο για την ηρεμία. Ο κύριος Πρόεδρος ήρεμα κάνει τη διαδικασία. Ας μην υψώνουμε τις φωνές, να είμαστε ήρεμοι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Λέω το εξής: Όσον αφορά το τυπικό, κύριε Σταϊκούρα, προσδιορίζεται η περίοδος από τον Οκτώβριο 2009 μέχρι τον Ιανουάριο του 2015, αλλά εγώ πήρα πέρα από το τυπικό. Οπότε εγώ λέω ότι υπάρχουν δύο προτάσεις.

**ΧΡΗΣΤΟΣ ΣΤΑΪΚΟΥΡΑΣ:** Δύο δανειακές συμβάσεις.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Υπάρχουν δύο προτάσεις αυτήν τη στιγμή. Η μια είναι η πρόταση που έκανε ο κ. Λοβέρδος, αποδέχτηκε και επεξέτεινε ο κ. Αμυράς, δηλαδή η συζήτηση να γίνει επί των δανειακών συμβάσεων την Τρίτη ή την Τετάρτη.

Και η δική μου η πρόταση…

**ΔΗΜΗΤΡΙΟΣ ΚΑΜΜΕΝΟΣ:** Να τις διαβάσουμε πρώτα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ξέρετε, καλά λέει ο κ. Αθανασίου ότι έχω κάποιες δικαιοδοσίες, αλλά προσπαθώ να μην τις ασκώ. Βλέπετε ότι δεν έχω πει σε κανέναν μάρτυρα ή σε κανέναν ότι η ερώτηση έχει γίνει και έχει απαντηθεί. Δεν το έχω πει σε κανέναν.

Η δεύτερη πρόταση είναι: Έχουμε ζητήσει τις δανειακές συμβάσεις και όλα τα άλλα κείμενα από το Υπουργείο Οικονομικών να μας έρθουν επισήμως και τότε θα κάνουμε κουβέντα.

Οπότε, ας τις ονομάσουμε «πρόταση Λοβέρδου» και «πρόταση Βίτσα» και να κάνουμε ψηφοφορία αντικειμενικά.

**ΓΕΩΡΓΙΟΣ ΓΑΛΕΟΣ:** Κύριε Πρόεδρε, θα ήθελα το λόγο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ορίστε, κύριε Γαλέο**.**

**ΓΕΩΡΓΙΟΣ ΓΑΛΕΟΣ:** Κύριε Πρόεδρε, θα ήθελα μόνο μια διευκρίνιση. Πότε υπολογίζετε να μας έρθουν από το ΥπουργείοΟικονομικών;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώ ελπίζω ότι μέσα στην επόμενη εβδομάδα θα έχουν έρθει.

**ΑΝΔΡΕΑΣ ΛΟΒΕΡΔΟΣ:** Θέλει καιρό. Ένα μήνα.

**ΜΑΥΡΟΥΔΗΣ ΒΟΡΙΔΗΣ:** Μπορώ να έχω το λόγο, κύριε Πρόεδρε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Παρακαλώ, κύριε Βορίδη, έχετε το λόγο.

**ΜΑΥΡΟΥΔΗΣ ΒΟΡΙΔΗΣ:** Πάντως, επειδή η πρόταση σας δεν είναι μια αντίρρηση αρχής, δεν λέτε δηλαδή ότι σε τελευταία ανάλυση, παραδείγματος χάρη, δεν πρέπει να εξεταστεί και να συζητηθεί το σύνολο. Δεν λέτε αυτό.

**ΑΝΔΡΕΑΣ ΛΟΒΕΡΔΟΣ:** Δεν το λέτε.

**ΜΑΥΡΟΥΔΗΣ ΒΟΡΙΔΗΣ:** Και σωστά δεν το λέτε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αφήστε με να λέω εγώ αυτά που λέω. Μην κάνετε…

**ΜΑΥΡΟΥΔΗΣ ΒΟΡΙΔΗΣ:** Αλλιώς τότε τι να …

(XS)

(PS)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είναι καλό πράγμα κάποιος να νιώθει ότι ερμηνεύονται τα λόγια του, αλλά αφήστε με να το λέω εγώ.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, με όλο το σεβασμό, αλλά αν το λέτε, τότε δεν υπάρχει τέτοιο ζήτημα προτάσεων. Η μία πρόταση είναι ότι «όχι, δεν θέλουμε να συζητηθεί αυτό που προτείνει ο κ. Λοβέρδος», η άλλη είναι αυτό που λέμε «να συζητηθεί». Εσείς δεν λέτε αυτό αν κατάλαβα καλά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Βορίδη, επειδή δεν ήσασταν εδώ, εγώ είπα ότι όλα αυτά…

**ΜΑΥΡΟΥΔΗΣ ΒΟΡΙΔΗΣ:** Εγώ δεν «παίζω τις κουμπάρες» με κανέναν. Θεωρώ ότι όλοι μιλάμε πολύ σοβαρά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Νομίζω ότι έχει περάσει αυτή η ηλικία για όλους μας.

**ΜΑΥΡΟΥΔΗΣ ΒΟΡΙΔΗΣ:** Έτσι δεν είναι;

Να ολοκληρώσω και θα μου απαντήσετε, αν μου επιτρέπετε. Εγώ, λοιπόν, λέω το εξής -έτσι το καταλαβαίνω εγώ, αν καταλαβαίνω λάθος, θα μου το διευκρινίσετε ότι κατάλαβα λάθος κι ότι δεν εννοείτε αυτό- ότι δεν άκουσα ένα επιχείρημα για παράδειγμα που θα ήταν ένα επιχείρημα, ότι: «Ξέρετε, δεν μας το επιτρέπει η απόφαση της Ολομέλειας να επεκταθούμε. Το κόβουμε εδώ, τελειώσαμε». Δεν λέτε αυτό. Λέτε να περιμένουμε να έρθουν, όποτε έρθουν, για να τα δούμε στο σύνολό τους.

Αν είναι έτσι η πρόταση, λέω το εξής και επανέρχομαι: Ποια η δυσκολία στο να προσδιορίσουμε τα αιτούμενα έγγραφα και να μας έρθουν την επόμενη εβδομάδα. Το λέω εκ πείρας. Έχουμε μία μικράν εμπειρία λειτουργίας των Επιτροπών. Αν η Εξεταστική Επιτροπή ζητήσει, πάραυτα θα έρθουν τα έγγραφα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας είπα ότι το έχουμε ήδη ζητήσει.

**ΜΑΥΡΟΥΔΗΣ ΒΟΡΙΔΗΣ:** Ωραία. Άρα, λοιπόν, μία επικοινωνία θα οδηγήσει στο να έρθουν έγγραφα, τα οποία είναι κρίσιμα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Επειδή δεν ήσασταν στην Αίθουσα εκείνη την ώρα, κύριε Βορίδη..

**ΜΑΥΡΟΥΔΗΣ ΒΟΡΙΔΗΣ:** Δεν ήμουν, ναι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** …εγώ είπα ότι το ζήτημα των δανειακών συμβάσεων και των μνημονίων μπορεί να συζητηθεί τρεις φορές. Όχι μία-μία. Δεν εννοώ αυτό.

Το ένα, όταν θα έρθουν τα έγγραφα όλα από το Υπουργείο Οικονομικών να καθίσουμε να το κουβεντιάσουμε.

Το δεύτερο, μπορεί να συζητείται κάθε φορά, όταν παίρνει κάποιος το λόγο να κάνει μια ερώτηση και κανείς ποτέ δεν έχει κόψει, θα έλεγε κανείς, τη δυνατότητα του να αναφερθεί.

Και το τρίτο στη διαδικασία σύνταξης του πορίσματος. Έχουμε τρεις φορές που μπορούμε να το κουβεντιάσουμε.

Λέω, λοιπόν, μπροστά στην –πώς να το πω;- προσμονή, την ανυπομονησία, να το κουβεντιάσουμε εδώ και τώρα ή οπουδήποτε, να προσδιορίσουμε, να έρθουν τα έγγραφα από το Υπουργείο Οικονομικών και να κάτσουμε να το κουβεντιάσουμε. Τόσο απλό.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, με συγχωρείτε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν θέλετε να γίνει ψηφοφορία, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Όχι, θέλουμε. Μπορείτε να κάνετε την ψηφοφορία και ανά πάσα στιγμή, γιατί είστε περισσότεροι. Όμως, είστε ευγενής και προεδρεύετε σωστά.

Αφού κλείνουμε, γιατί φαίνεται ότι η συζήτηση κλείνει, ίσως και να μορφοποιείται μία πρόταση, όπως την είπατε εσείς. Διότι, κύριε Πρόεδρε, αγαπητές και αγαπητοί συνάδελφοι, δεν προσέχτηκε κάτι που είπε ο κ. Αμυράς. Ο κ. Αμυράς είπε -και σωστά- ότι η μειοψηφία της Βουλής, αλλά σύμπασα, όλα τα Κόμματα, θέλουν να δουν και να συζητήσουν αυτό το έγγραφο.

Για πρώτη φορά στα χρόνια αυτά της δραματικής κρίσης, παρατείνεται μία συμφωνία, δανειακή σύμβαση και μνημόνιο συνοδευτικό, ένα θέμα με δύο κείμενα και μάλιστα και χωρίς χρήματα και χωρίς να περάσει από τη Βουλή. Αυτό είναι κάτι καινούργιο. Έχετε δίκιο, κύριε συνάδελφε, είναι κάτι καινούργιο.

Τα προηγούμενα που έχουν κυρωθεί από τα Βουλή με νόμο, που είναι στη Βουλή, μπορούμε κι αυτά να τα κάνουμε ένα θέμα και να σταματήσουμε την ακρόαση φορέων για μία ώρα, να δούμε αυτά τα κείμενα.

Αν, κύριε Πρόεδρε κι εσείς συμφωνείτε, όπως φαίνεται, να υποστηρίζετε, με την παρέμβαση του κ. Βορίδη μπορούμε να τα ζητήσετε εσείς ο Πρόεδρος αύριο και να τους ζητήσετε να μας τα στείλουν μέσα στο Σαββατοκύριακο, να τα δούμε τη Δευτέρα κι όχι την Τρίτη και την Τετάρτη να ξεκινήσουμε απ’ αυτά τη συνεδρίαση. Μία πρόταση.

**ΧΡΗΣΤΟΣ ΣΤΑΪΚΟΥΡΑΣ:** Κύριε Πρόεδρε, παρακαλώ το λόγο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Σταϊκούρας. Ελπίζω να είναι ο τελευταίος.

**ΧΡΗΣΤΟΣ ΣΤΑΪΚΟΥΡΑΣ:** Συμφωνώ απόλυτα με αυτήν την προσέγγιση και θα επανέλθω εγώ στο τυπικό. Είναι προφανές για τρεις λόγους πλέον, γιατί διάβασα και εγώ το κείμενο της σύστασης της Εξεταστικής.

Πρώτον, αυτό που έχει έρθει για τρίτη επικαιροποίηση συνδέεται άμεσα με τη δεύτερη δανειακή σύμβαση.

Δεύτερον, ο τίτλος της πρότασης έχει πληθυντικό: «των μνημονίων».

Τρίτον, η πρώτη παράγραφος μιλάει για την πρώτη και δεύτερη δανειακή σύμβαση.

Τέταρτον, πολύ σημαντικό, στις περιόδους που έχετε, ένα, δύο, τρία, τέσσερα, υπάρχει κι ένα πέμπτο σημείο: «κάθε άλλο ζήτημα που ενδέχεται να προκύψει στο πλαίσιο της διερεύνησης των ανωτέρω θεμάτων». Νομίζω ότι αυτό λύνει το πρόβλημα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ως τώρα δεν έχει προκύψει άλλο ζήτημα. Εσείς το θεωρείτε.

**ΧΡΗΣΤΟΣ ΣΤΑΪΚΟΥΡΑΣ:** Πώς δεν έχει προκύψει;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Υπάρχουν δύο προτάσεις, οι οποίες μπαίνουν…

**ΧΡΗΣΤΟΣ ΣΤΑΪΚΟΥΡΑΣ:** Μία είναι.

**ΑΝΔΡΕΑΣ ΛΟΒΕΡΔΟΣ:** Επιχειρήσαμε να τις συγχωνεύσουμε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι, δεν τη δέχομαι και δεν τη δέχομαι για απλούς λόγους που όλοι καταλαβαίνουμε.

(OR)

(XS)

Όχι, δεν θεωρώ ότι επιχειρήσατε να το συγχωνεύσετε. Γι’ αυτό λέω ότι όταν θα έρθουν τα κείμενα των δανειακών συμβάσεων από το Υπουργείο Οικονομικών…

**ΑΝΔΡΕΑΣ ΛΟΒΕΡΔΟΣ:** Τι πάει να πει «όταν»;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Τι δεν γνωρίζετε; Την ελληνική γλώσσα; Ξέρετε να τη χειρίζεστε πάρα πολύ καλά.

**ΑΝΔΡΕΑΣ ΛΟΒΕΡΔΟΣ:** Θεωρείτε ότι αυτό που έφερε ο κ. Αθανασίου είναι πλαστό; Έχετε κάποια ένδειξη;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αυτό το πράγμα το οποίο εσείς το θεωρείτε ως κεντρικό ζήτημα, αυτό που θεωρείτε ότι είναι κάτι καινούργιο για εσάς -για εσάς, βέβαια, μπορεί να είναι- βρίσκεται αναρτημένο στο διαδίκτυο από τις αρχές του Απριλίου 2015.

**ΑΝΔΡΕΑΣ ΛΟΒΕΡΔΟΣ:** Άρα, δεν υπάρχει κανένας λόγος να περιμένουμε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεύτερον, θα συζητήσουμε για τις δανειακές συμβάσεις και εκεί θα μπορέσετε να εκφέρετε τη γνώμη σας για όλα.

**ΑΝΔΡΕΑΣ ΛΟΒΕΡΔΟΣ:** Όταν! Όταν!

Άρα, φυγομαχείτε, κύριε Πρόεδρε!

**ΜΑΥΡΟΥΔΗΣ ΒΟΡΙΔΗΣ:** Δημιουργείται πάντως η εντύπωση ότι δεν θέλει η Πλειοψηφία να συζητήσει το θέμα αυτό. Κρίμα για την Πλειοψηφία να μην θέλει να συζητήσει το θέμα αυτό. Κρίμα για την Πλειοψηφία, κύριε Πρόεδρε! Η Πλειοψηφία, δηλαδή, δεν θέλει διαφάνεια τώρα για το τι έγινε με τη δανειακή σύμβαση που διέπει τις σχέσεις και θέλει να συζητήσουμε για το 2012; Κρίμα για την Πλειοψηφία!

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Κάνετε λάθος. Μη φωνάζετε τόσο πολύ, για να επισκιάσετε!

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ! Σας παρακαλώ!

Εγώ έχω πάντοτε πλήρη εμπιστοσύνη στο κριτήριο και της κοινωνίας, η οποία μας παρακολουθεί.

**ΜΑΥΡΟΥΔΗΣ ΒΟΡΙΔΗΣ:** Α, βέβαια!

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άρα, ό,τι επιχείρημα ή ό,τι επιθετικότητα και ορμή και να βγαίνει σε αυτή την κατεύθυνση καταγράφεται και από την ίδια την κοινωνία και το κοινωνικό συνειδητό και ξέρει, αν θέλετε, τι γίνεται.

Οπότε, νομίζω ότι με ευκολία μπορούμε να πάμε σε μια ψηφοφορία. Έχουν γίνει οι δύο προτάσεις. Να γίνει η ψηφοφορία.

Κύριε Γαλέο, έχετε το λόγο.

**ΓΕΩΡΓΙΟΣ ΓΑΛΕΟΣ:** Επιτρέψτε μου μια λέξη. Νομίζω ότι χρησιμοποιήσατε μια λέξη, το «όταν». Προσδιορίστε αυτό το «όταν», γιατί από εμένα ήρθε αυτό το θέμα, οπότε θα έχουμε μια πρόταση. Εάν το «όταν» είναι μέσα σε μία ή δύο εβδομάδες, δεν χρειαζόμαστε καμιά ψηφοφορία. Αν το «όταν» το δικό σας μπορεί να είναι το Σεπτέμβριο, τότε θα πάμε στην άλλη λύση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώδεν μπορώ να προσδιορίσω. Όπως σας είπα, έχω ήδη στείλει έγγραφο στο Υπουργείο Οικονομικών.

**ΓΕΩΡΓΙΟΣ ΓΑΛΕΟΣ:** Μπορείτε να το πρεσάρετε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Και θα το πρεσάρουμε και τότε θα γίνει…

**ΑΝΔΡΕΑΣ ΛΟΒΕΡΔΟΣ:** Πότε το στείλατε, αν επιτρέπεται;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Στις 25/5.

**ΜΑΥΡΟΥΔΗΣ ΒΟΡΙΔΗΣ:** Μια χαρά!

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα το λόγο επί διαδικαστικού.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι, κύριε Αμυρά!

Με συγχωρείτε, αλλά παίρνετε το λόγο συνεχώς επί διαδικαστικού θέματος, δεν μιλάτε επί του διαδικαστικού θέματος. Δεν θα παίξουμε εδώ πέρα τις γνώσεις μου επί του τηλεοπτικού.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, αν καθίσετε και δείτε αργότερα πόσος ήταν ο χρόνος που είχα εγώ και πόσος των υπολοίπων, θα δείτε ότι τρώω δέκα γκολ και βάζω ένα!

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα το δω. Είναι η τέταρτη φορά που παίρνετε το λόγο.

**ΓΕΩΡΓΙΟΣ ΑΜΥΡΑΣ:** Ένας είμαι, ένα κόμμα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ένας είναι και ο κ. Γαλέος, ένας είναι και ο κ. Λοβέρδος, ένας είναι και ο κ. Σκούμας.

**ΓΕΩΡΓΙΟΣ ΑΜΥΡΑΣ:** Ο κ. Λοβέρδος, επειδή λέει και καλά ουσιαστικά πράγματα, έχει πάρει πέντε-έξι φορές το λόγο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με συγχωρείτε, αλλά δεν μπορώ να καταλάβω τι σας έχει πειράξει ιδιαίτερα σήμερα…

**ΓΕΩΡΓΙΟΣ ΑΜΥΡΑΣ:** Τίποτα δεν μας έχει πειράξει. Από τη Νέα Δημοκρατία παίρνει ο κάθε Βουλευτής το λόγο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** …και προσπαθείτε να δημιουργήσετε ένα κλίμα…

**ΓΕΩΡΓΙΟΣ ΑΜΥΡΑΣ:** Όχι, κανένα κλίμα.Ποιο κλίμα; Εγώ να δημιουργήσω κλίμα; Από πού και ως πού;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** …και να αφαιρέσατε τη δυνατότητα να γίνει η ψηφοφορία, την οποία να αξιοποιήσετε πολιτικά κατά το δοκούν.

**ΓΕΩΡΓΙΟΣ ΑΜΥΡΑΣ:** Καθόλου. Τίποτα δεν αξιοποιούμε.

Ο κ. Λοβέρδος, όμως, θα μιλήσει για έκτη φορά και καλά κάνει, γιατί κάτι έχει να πει, αλλά θέλω να επισημάνω κάτι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Λοβέρδος, επειδή έχω να βγάλω μία ανακοίνωση, μπορεί να το πει μετά.

Κύριε Κορκίδη, εσείς μπορείτε να φύγετε, εκτός αν θέλετε να μείνετε.

**ΑΝΔΡΕΑΣ ΛΟΒΕΡΔΟΣ:** Κάθισε. Του αρέσει.

(Στο σημείο αυτό αποχωρεί από την Αίθουσα ο μάρτυς κ. Κορκίδης)

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, με συγχωρείτε, αλλά θέλω να επισημάνω το εξής.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Πολιτική κρίση θέλετε να κάνετε, κύριε Αμυρά;

**ΓΕΩΡΓΙΟΣ ΑΜΥΡΑΣ:** Όχι, θέλω να επισημάνω το εξής.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Τι θέλετε να κάνετε; Θέλετε να μιλήσετε επί διαδικαστικού;

**ΓΕΩΡΓΙΟΣ ΑΜΥΡΑΣ:** Ναι, είναι επί της διαδικασίας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όταν λέτε «επισημάνω» είναι είτε πολιτική κρίση είτε πολύ συγκεκριμένο πράγμα ως πρόταση. Έχετε κάτι από τα δύο;

**ΓΕΩΡΓΙΟΣ ΑΜΥΡΑΣ:** Ναι, είναι ένα υβρίδιο και των δύο. Όταν το ακούσετε, θα καταλάβετε.

Θέλω, λοιπόν, να πω ότι τα πέντε από τα έξι παρόντα Κόμματα θέλουμε να συζητήσουμε και να έρθει επισήμως άμεσα η επέκταση της δανειακής σύμβασης της 20ης Φλεβάρη στην Εξεταστική Επιτροπή. Αυτό σας λέω. Τα πέντε από τα έξι παρόντα Κόμματα. Να βάλετε, όποτε θέλετε την ψηφοφορία.

Ρωτάω, λοιπόν, διαδικαστικά: Ποια είναι η δική σας πρόταση; Διευκρινίστε τη μας για να καταλάβουμε. Θέλετε να μας την επαναλάβετε, αλλά όσον αφορά και τα χρονικά της όρια, παρακαλώ;

(GA)

(OR)

 **ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώ να την επαναλάβω την πρόταση μου. Δεν χρειάζεται να επαναλαμβάνετε εσείς αυτός που έχουν επαναλάβει άλλοι συνάδελφοι.

Έχω στείλει επιστολή στο Υπουργείο Οικονομικών. Η επιστολή έχει αίτημα αντιγράφων των δανειακών συμβάσεων και –εννοείται- των διαφόρων επικαιροποιήσεών τους, αφού παραμένουν ίδιες και όταν θα έρθουν, θα τις κουβεντιάσουμε.

Όταν θα έρθουν, να έχει το χαρακτήρα του ταχύτερου δυνατού. Αυτό είναι το βασικό ζήτημα. Εσείς και ο κ. Λοβέρδος έχετε κάνει πρόταση ότι συζητάμε επί του κειμένου το οποίο μας εφοδίασε –δεν αντιδικώ στο εάν είναι αυθεντικό ή όχι- ο κ. Αθανασίου την Τρίτη ή την Τετάρτη. Αυτές είναι οι δύο προτάσεις. Δεν υπάρχουν άλλες.

**ΑΝΔΡΕΑΣ ΛΟΒΕΡΔΟΣ:** Υπάρχει μία τρίτη, κύριε Πρόεδρε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είναι αδύνατον να μου πείτε ότι υπάρχουν άλλες.

**ΑΝΔΡΕΑΣ ΛΟΒΕΡΔΟΣ:** Υπάρχει μία τρίτη. Η δική σας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μα η δική μου είπα ποια είναι.

**ΑΘΑΝΑΣΙΟΣ ΣΚΟΥΜΑΣ:** Κύριε Πρόεδρε…

**ΑΝΔΡΕΑΣ ΛΟΒΕΡΔΟΣ:** Κύριε Σκούμα, ένα λεπτό. Μία φράση.

Καταρχάς, σε ό,τι αφορά την απόπειρά σας να πείτε πώς σκέφτεται ο λαός, πώς σκέφτονται οι πολίτες, σας θυμίζω, κύριε Πρόεδρε, ότι σε όλες τις έρευνες που έχουν γίνει η πλειοψηφία του 75% ήθελε να έχει περάσει αυτή η συμφωνία από τη Βουλή. Κακώς διερμηνεύετε, λοιπόν, τη στάση των πολιτών.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Τι σχέση έχει, κύριε Λοβέρδο; Με συγχωρείτε.

**ΑΝΔΡΕΑΣ ΛΟΒΕΡΔΟΣ:** Το επικαλεστήκατε εσείς.

Δεύτερον…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Επιτρέψτε μου να προεδρεύσω.

**ΑΝΔΡΕΑΣ ΛΟΒΕΡΔΟΣ:** Κλείνω…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Λοβέρδο, δεν μου το επιτρέπετε.

Παίρνετε για άλλη μία φορά το λόγο…

**ΑΝΔΡΕΑΣ ΛΟΒΕΡΔΟΣ:** Σας ζήτησα το λόγο για μια τρίτη πρόταση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας δίνω το λόγο επί διαδικαστικού ή επί πρότασης και συζητάτε πάνω σε ένα πράγμα που δεν έχω πει εγώ. Το νικήσατε αυτό το πράγμα που δεν έχω πει.

**ΑΝΔΡΕΑΣ ΛΟΒΕΡΔΟΣ:** Καταλήγω. Υπάρχει η στάση του κόσμου που είναι αντίθετη από αυτό που λέτε γι’ αυτό.

Η τρίτη πρόταση που κατατέθηκε εδώ και που αίρει την ανάγκη να κάνουμε ψηφοφορίες είναι αυτή που συγχωνεύει τη δική σας με όλων των υπολοίπων. Δηλαδή, αν μας προσδιορίζατε την Τετάρτη ως ημέρα…

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ναι, ναι…

**ΑΝΔΡΕΑΣ ΛΟΒΕΡΔΟΣ:** Γιατί, κυρίασυνάδελφε; Είναι μία συμφωνία για την οποία η κυρία Πρόεδρος της Βουλής είπε ότι δεν είναι καν συμφωνία, είναι ανακοίνωση. Αποδεικνύεται ότι είναι μία συμφωνία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι, αλλά αυτό που κάνετε τώρα…

**ΑΝΔΡΕΑΣ ΛΟΒΕΡΔΟΣ:** Αυτό επιβάλλει στον κύριο Πρόεδρο να έρθει το έγγραφο εδώ, όλα τα έγγραφα, που είναι στο Υπουργείο Οικονομικών -δέκα μέτρα από εδώ είναι- και την Τετάρτη να τα σχολιάσουμε.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Κύριε Πρόεδρε, μας προσβάλλει αυτή η πρόταση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας έχω πει ότι μπήκε σε ψηφοφορία…

**ΑΝΔΡΕΑΣ ΛΟΒΕΡΔΟΣ:** Αυτό δεν σας βάζει στην ανάγκη να αμυνθείτε ότι δεν θέλετε επιτέλους κάτι τέτοιο…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η συζήτηση τελείωσε.

Εγώ αποφασίζω αν τελείωσε η συζήτηση. Με συγχωρείτε.

**ΑΘΑΝΑΣΙΟΣ ΣΚΟΥΜΑΣ:** Κύριε Πρόεδρε…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με συγχωρείτε, κύριε Σκούμα.

Λέω ότι θα μπει το θέμα σε ψηφοφορία.

**ΑΘΑΝΑΣΙΟΣ ΣΚΟΥΜΑΣ:** Τα έγγραφα στην Εξεταστική δεν συζητούνται. Προτάσσονται και χρησιμοποιούνται, προκειμένου να εξεταστούν οι μάρτυρες. Δεν συζητούνται τα έγγραφα στην Εξεταστική.

Μπορεί ο κ. Λοβέρδος να πάρει το έγγραφο και να το χρησιμοποιήσει, πιθανότατα, σε μία εξέταση. Η Εξεταστική έχει συγκεκριμένο σκοπό.

**ΝΙΝΑ ΚΑΣΙΜΑΤΗ:** Για την υπαγωγή στο μνημόνιο είναι η Εξεταστική Επιτροπή και μετά για…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κάντε μου μία χάρη.

**ΑΝΔΡΕΑΣ ΛΟΒΕΡΔΟΣ:** Υπάρχει μείζον πολιτικό θέμα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ, κάντε μου μία χάρη.

**ΑΝΔΡΕΑΣ ΛΟΒΕΡΔΟΣ:** Υπάρχει μείζον πολιτικό θέμα.

**ΑΘΑΝΑΣΙΟΣ ΣΚΟΥΜΑΣ:** Κύριε Λοβέρδο…

**ΑΝΔΡΕΑΣ ΛΟΒΕΡΔΟΣ:** Μη μου λέτε…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παρακαλώ, κύριε Σκούμα. Κύριε Λοβέρδο.

Οι δύο προτάσεις τίθενται σε ψηφοφορία: Η πρόταση που έκανα εγώ και η πρόταση που έκανε ο κ. Λοβέρδος. Ας τις ονομάσουμε «Βίτσας» και «Λοβέρδος».

Κυρία Κασιμάτη.

**ΝΙΝΑ ΚΑΣΙΜΑΤΗ:** Ψηφίζω τη δική σας πρόταση, κύριε Βίτσα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Συρίγος.

**ΑΝΤΩΝΙΟΣ ΣΥΡΙΓΟΣ:** Ψηφίζω τη δική σας πρόταση, κύριε Βίτσα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Σκούμας.

**ΑΘΑΝΑΣΙΟΣ ΣΚΟΥΜΑΣ:** Ψηφίζω τη δική σας πρόταση, κύριε Βίτσα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ψηφίζω τη δική σας πρόταση, κύριε Βίτσα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η κ. Κοζομπόλη.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ψηφίζω τη δική σας πρόταση, κύριε Βίτσα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Τη δική σας πρόταση, κύριε Βίτσα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η κ. Καφαντάρη.

**ΧΑΡΟΥΛΑ ΚΑΦΑΝΤΑΡΗ:** Τη δική σας πρόταση, κύριε Βίτσα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Αμυράς.

**ΓΕΩΡΓΙΟΣ ΑΜΥΡΑΣ:** Την πρόταση Λοβέρδου.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Την πρόταση του κ. Σταϊκούρα, αλλά να σας πω…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Αθανασίου, είμαστε σε διαδικασία ψηφοφορίας.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Αθανασίου, σας παρακαλώ. Είμαστε σε διαδικασία ψηφοφορίας. Δεν θα κάνω αλλαγή στη διαδικασία της ψηφοφορίας.

**ΧΑΡΑΛΑΜΠΟΣ ΑΘΑΝΑΣΙΟΥ:** Αν είμαστε σε διαδικασία ψηφοφορίας, υπάρχουν μέλη που είναι εδώ και δεν ξέρω τι θα βγει στην ψηφοφορία.

 **ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν έχει σημασία. Όπως ξέρετε, η ψηφοφορία γίνεται με τα παρόντα μέλη, όταν εγείρεται θέμα και μπαίνει ζήτημα ψηφοφορίας.

Κύριε Αθανασίου, θεωρώ ότι υπερψηφίσατε την πρόταση του κ. Λοβέρδου, άσχετα αν είπατε την πρόταση του κ. Σταϊκούρα.

Ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ:** Το ίδιο, κύριε Πρόεδρε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Γαλέος.

**ΓΕΩΡΓΙΟΣ ΓΑΛΕΟΣ:** Την πρόταση του κ. Λοβέρδου.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Την πρόταση Λοβέρδου.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Λοβέρδος φαντάζομαι ότι ψηφίζει την πρότασή του. Και εγώ –εννοείται- τη δική μου.

Άρα, η πρόταση που πλειοψηφεί είναι η δική μου.

(SM)

(GA)

Πάμε σε ένα δεύτερο ζήτημα. Έφτασε μία επιστολή στην Επιτροπή μας από την Πρόεδρο της Βουλής των Ελλήνων. Σας τη διαβάζω. Είναι μικρή.

«Προς τον κ. Δημήτρη Βίτσα, Πρόεδρο της εξεταστικής Επιτροπής για τη διερεύνηση και τη διαλεύκανση των συνθηκών και των ευθυνών που οδήγησαν στην υπαγωγή της Ελλάδας στο καθεστώς των μνημονίων και της επιτήρησης και για κάθε άλλο ζήτημα που σχετίζεται με την εφαρμογή και την υλοποίηση των μνημονίων.

Αξιότιμε κύριε Πρόεδρε, κατόπιν της συγκρότησης της Επιτροπής Αλήθειας Δημοσίου Χρέους και της Εξεταστικής Επιτροπής για την υπαγωγή της χώρας στο καθεστώς των μνημονίων και της επιτήρησης και ήδη κατά την πρώτη συνεδρίαση της Επιτροπής σας, αμέσως μετά την εκλογή του Προεδρείου της, σας ανακοίνωσα την εντολή μου προς τις υπηρεσίες της Βουλής να αναπαραγάγουν και να θέσουν υπόψη της Επιτροπής σας αντίγραφα των ποινικών δικογραφιών που ευρίσκονται στη Βουλή και αφορούν την υπαγωγή της χώρας στο καθεστώς των μνημονίων και της επιτήρησης, αλλά και με την εφαρμογή και την υλοποίηση των μνημονίων.

Ήδη από τις αρμόδιες υπηρεσίες έχει αναπαραχθεί σημαντικό μέρος των δικογραφιών αυτών, οι οποίες αύριο θα τεθούν στη διάθεση των μελών των δύο Επιτροπών από τους υπηρεσιακώς υπευθύνους.

Επίσης, στη Βουλή υπάρχει το πρωτογενές υλικό της Εξεταστικής Επιτροπής σχετικά με το έλλειμμα του 2009 και τους παράγοντες που οδήγησαν στην αμφισβήτηση των ελληνικών στατιστικών στοιχείων –υπόθεση ΕΛΣΤΑΤ- που εκκρεμεί επίσης ενώπιον της δικαιοσύνης, αλλά και που περιέχει πτυχές με τις οποίες αναμφισβήτητα θα ασχοληθούν οι δύο Επιτροπές.

Με αυτό το δεδομένο σας ενημερώνω ότι έδωσα επίσης εντολή να αναπαραχθεί και το σχετικό υλικό και να τεθεί επίσης υπόψη αμφοτέρων Επιτροπών λόγω της αδιαμφισβήτητης συνάφειάς με το αντικείμενο τους. Κρίνεται δε σκόπιμο κάθε συναφές εύρημα της Επιτροπής να τίθεται υπόψη και της δικαιοσύνης, όπως επίσης το τελικό πόρισμά της προκειμένου να εξυπηρετηθεί με τον καλύτερο τρόπο η ουσιαστική αναζήτηση της αλήθειας.

Αθήνα, 28-05-2015. Με εκτίμηση, η Πρόεδρος της Βουλής των Ελλήνων, Ζωή Κωνσταντοπούλου».

Αυτό πρακτικά σημαίνει ότι αύριο θα έχουμε όλες τις δικογραφίες που έχουν έρθει στη Βουλή. Αυτό είναι το ένα.

Και το δεύτερο, επειδή υπάρχει μια εν εξελίξει δικαστική διαδικασία που αφορά την ΕΛΣΤΑΤ, θα έλεγα ότι πρέπει να ενημερώσουμε το αντίστοιχο δικαστήριο ότι θα στείλουμε ό,τι από τη δική μας την Επιτροπή βγει σε σχέση με το ζήτημα της ΕΛΣΤΑΤ σε αυτό το δικαστήριο. Συμφωνούμε;

**ΠΟΛΛΟΙ ΒΟΥΛΕΥΤΈΣ:** Μάλιστα, μάλιστα.

**ΝΙΝΑ ΚΑΣΙΜΑΤΗ:** Κύριε Πρόεδρε, θα ήθελα το λόγο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι επί του προηγουμένου, σας παρακαλώ πάρα πολύ.

**ΝΙΝΑ ΚΑΣΙΜΑΤΗ:** Όχι επί του προηγουμένου καθόλου.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ορίστε, έχετε το λόγο.

**ΝΙΝΑ ΚΑΣΙΜΑΤΗ:** Αυτό είχε τεθεί και στην εισήγηση της πλειοψηφίας την πρώτη μέρα της εξεταστικής. Εκτός από τον κατάλογο των μαρτύρων, παρακαλώ ως Επιτροπή να συντάξουμε τον κατάλογο των εγγράφων που θα περιέλθουν στην Επιτροπή και θα γίνουν κτήμα της. Και αυτός ο κατάλογος να συγγραφεί, σύμφωνα με τη χρονολόγηση για να διερευνήσουμε την υπόθεση που έχουμε μπροστά μας. Αυτό θα ήθελα να το βάλουμε στο πρόγραμμα των συνεδριάσεών μας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μάλιστα.

Το λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Θέλω να κάνω ένα σχόλιο στην επιστολή, κύριε Πρόεδρε.

Δεν μπορώ να καταλάβω εφόσον υπήρχαν οι δικογραφίες τις οποίες αναφέρει η κυρία Πρόεδρος και εφόσον η δικαιοσύνη βρισκόταν στο στάδιο της προδικασίας και συγκεκριμένα της κυρίας ανάκρισης της υπόθεσης, γιατί δεν εστάλησαν τόσο καιρό.

Φοβάμαι ότι όλα αυτά γίνονται ενόψει της απαλλακτικής πρότασης που κάνει ο…

**ΑΝΔΡΕΑΣ ΛΟΒΕΡΔΟΣ:** Ακριβώς, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Μπορώ να ολοκληρώσω;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κατ’ αρχήν, κύριε Αθανασίου, δεν είναι σωστό –το γνωρίζετε πολύ καλά- να μιλάμε προτού δικάσει ή προτού καταλήξει ένα δικαστήριο.

**ΧΑΡΑΛΑΜΠΟΣ ΑΘΑΝΑΣΙΟΥ:** Μα εγώ, κύριε Πρόεδρε, δεν έχω διακόψει κανέναν.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είναι δυνατόν να μιλάτε, «ενόψει απαλλακτικής»; Είναι δυνατόν;

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν είπα…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εσείς το είπατε. Εάν βγάλετε τα Πρακτικά, είπατε ότι φοβούμαι ότι αυτό γίνεται ενόψει της απαλλακτικής.

**ΧΑΡΑΛΑΜΠΟΣ ΑΘΑΝΑΣΙΟΥ:** Αφήστε με να τελειώσω.

Δεν είναι βούλευμα αυτό, να μη γίνει η κατηγορία αθωωτική απόφαση. Λέω ότι διαβάσαμε στον Τύπο ότι υπάρχει μια απαλλακτική πρόταση. Πρέπει να ξέρετε ότι ούτε η Βουλή ούτε κανένας άλλος μπορεί να δώσει εντολή σε οποιονδήποτε με άμεσο ή έμμεσο τρόπο να σταματήσει η ποινική διαδικασία. Διερωτώμαι, γιατί τόσο καιρό…

 (AR)

 (SM)

**ΔΗΜΗΤΡΙΟΣ ΚΑΜΜΕΝΟΣ:** Εμείς να βοηθήσουμε…

**ΧΑΡΑΛΑΜΠΟΣ ΑΘΑΝΑΣΙΟΥ:** Εγώ σας διέκοψα ποτέ, κύριε Καμμένε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν πειράζει, είμαστε και λίγο κουρασμένοι.

**ΧΑΡΑΛΑΜΠΟΣ ΑΘΑΝΑΣΙΟΥ:** Άρα, λοιπόν, εάν κάποιος σκέφτηκε ότι αυτό μπορεί να φρενάρει κατά κάποιο τρόπο ή να σταματήσει την ποινική διαδικασία, νομίζω ότι κάνει μεγάλο λάθος. Δεν λέω ότι το λέτε εσείς, αλλά ότι υποκρύπτεται πίσω από τα έγγραφα. Γιατί; Έχω επιχείρημα και το στηρίζω. Γιατί τόσον καιρό δεν εστάλησαν στη δικαιοσύνη οι δικογραφίες και έπρεπε να γίνει τώρα;

**ΜΑΥΡΟΥΔΗΣ ΒΟΡΙΔΗΣ:** Δεν ανακόπτει τίποτα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν είναι θέμα δικογραφιών. Με παρακολουθείτε με προσοχή, αλλά δεν με παρακολουθήσατε, νομίζω, με την αναγκαία εστίαση της προσοχής.

 Εγώ είπα το εξής: Να γνωρίσουμε σε όσους κάνουν την προανάκριση ότι εμείς κάνουμε αυτήν την εξέταση και ό,τι παραχθεί θα τους το στείλουμε. Ούτε εντολή δίνουμε ούτε λέμε να ζητήσει κ.λπ.

**ΧΑΡΑΛΑΜΠΟΣ ΑΘΑΝΑΣΙΟΥ:** Από πού προκύπτει ότι έχουμε τέτοια αρμοδιότητα, ποιος το προβλέπει αυτό;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν είναι θέμα αρμοδιότητας.

**ΧΑΡΑΛΑΜΠΟΣ ΑΘΑΝΑΣΙΟΥ:** Εάν οι ανακριτικές αρχές, που ξέρουν ότι υπάρχει η Επιτροπή, θέλουν να ζητήσουν κάτι εκείνες θα το κάνουν.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Και με αυτή σας την παρατήρηση δεν έχω καμμία αντίρρηση, με την έννοια να γνωρίζουμε ότι θα κάνουμε αυτήν τη διερεύνηση και θα είναι στη διάθεσή τους τα δικά μας Πρακτικά.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω, κύριε Πρόεδρε.

Είμαστε Εξεταστική Επιτροπή. Φοβάμαι ότι δεν θα βγει τίποτα, σας το λέω αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εντάξει, τι να κάνουμε; Αυτό είναι αξιολογική κρίση, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν προδικάζω. Είμαστε Εξεταστική και δεν πρέπει να επικεντρώσουμε όλη τη συζήτησή μας στις ευθύνες. Γίνομαι κουραστικός, αν τα επαναλαμβάνω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εις το τέλος.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, έχω το λόγο; Μου επιτρέπετε, για να διαφυλάξουμε το θεσμικό κύρος της Επιτροπής μας;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι.

**ΜΑΥΡΟΥΔΗΣ ΒΟΡΙΔΗΣ:** Εμείς δεν μπορούμε να ανοίγουμε μια αλληλογραφία, με την ποινική δικαιοσύνη, η οποία δεν έχει κανένα πραγματικό περιεχόμενο στο οποίο να λέμε «ξέρετε, αν μας προκύψει κάτι θα σας ενημερώσουμε». Έχουμε αυτονόητη υποχρέωση, εάν προκύψει οτιδήποτε, να ενημερώσουμε, αλλά αν προκύψει! Ενημέρωση προκαταβολικώς ότι «αν ενδεχομένως προκύψει κάτι» αυτό δεν έχει νόημα.

Εμείς δεν κάνουμε τέτοιου τύπου διάλογο, ως Επιτροπή, με την ποινική δικαιοσύνη. Αν μας προκύψουν συγκεκριμένα στοιχεία, τα οποία κρίνουμε ότι πρέπει να διαβιβαστούν στις αρμόδιες ποινικές αρχές θα τα διαβιβάσουμε με πράξεις μας. Άλλα, ενημέρωση προκαταβολικώς ότι «μήπως και τυχόν υπάρξει, να σας ενημερώσουμε ότι ξέρετε θα σας κρατάμε ενήμερους», αυτό, με συγχωρείτε, ειλικρινά σας το λέω για να διαφυλάξουμε το κύρος της Επιτροπής μας, αλλά και τη διάκριση των εξουσιών. Τι τους λέμε, δηλαδή, τώρα; Τους λέμε κάτι; Τι, ότι αν έχουμε εμείς στοιχεία για κάποιο ζήτημα που ερευνά η δικαιοσύνη – τι θα κάνουμε;- θα τα κρατήσουμε εμείς; Προφανώς, θα τα διαβιβάσουμε. Έχουμε υποχρέωση.

**ΧΑΡΑΛΑΜΠΟΣ ΑΘΑΝΑΣΙΟΥ:** Έχουμε υποχρέωση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εμείς θα κάνουμε, κύριε Βορίδη, την αυτονόητη υποχρέωσή μας.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ζητώ το λόγο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, έριξα μια ματιά στην Αίθουσα και είμαι ο παλιότερος. Το λέω αυτό συνοδεύοντάς το με το ότι δεκαπέντε χρόνια, παρ’ ότι πολλές φορές μου δόθηκε το ερέθισμα, δεν έχω σχολιάσει απόφαση δικαστηρίου, μικρού, μεσαίου ή ανωτάτου, ποτέ μου. Άλλο είναι επιστημονική κριτική σε κάποιο νομικό περιοδικό ή, αν θέλετε, σε κάποιο ευρύτερο περιοδικό. Σέβομαι τις αποφάσεις παρ’ ότι διαφωνώ αρκετές φορές.

Έχω παραξενευτεί με παρεμβάσεις της Προέδρου της Βουλής, αναφέρομαι ειδικά σε θέματα που έχουν να κάνουν με τη λειτουργία του Κοινοβουλίου, που αναμειγνύουν και τη δικαιοσύνη. Πρέπει να σεβαστούμε τα όρια ανάμεσα στις κρατικές λειτουργίες και ειδικά ανάμεσα στη νομοθετική και τη δικαστική.

Είναι κάτι αυτονόητο, αγαπητές και αγαπητοί συνάδελφοι. Αν εδώ, σε μια διαδικασία όχι της Εξεταστικής, αλλά όποιας Επιτροπής της Βουλής και της Ολομέλειας, διαπιστωθεί ή ακουστεί κάτι το οποίο υπερβαίνει το νόμο, νομίζω ότι οι διαδικασίες μετά πάνε από μόνες τους. Το να κάνεις επιστολή ανακοίνωσης ότι «εμείς ξέρετε, επί αυτού του θέματος, αν κάτι συμβεί, θα σας το στείλουμε» είναι μια απόπειρα συνεργασίας που κείται όχι μόνο έξω από τα όρια του Συντάγματος, αλλά και της κοινής λογικής και μας απαξιώνει.

**ΑΘΑΝΑΣΙΟΣ ΣΚΟΥΜΑΣ:** Επισήμανση είναι.

**ΑΝΔΡΕΑΣ ΛΟΒΕΡΔΟΣ:** Σαν να έλεγε κανείς ότι θα μπορούσαμε κάτι να επισημάνουμε και να το κρύψουμε. Είναι παράλογο απολύτως και δηλώνει κάτι που έχει εκδηλωθεί και άλλες φορές ότι, δηλαδή μας αρέσει η ανάμιξη στο ρόλο και στο έργο της δικαιοσύνης.

**ΝΙΝΑ ΚΑΣΙΜΑΤΗ:** Πού έχει συμβεί αυτό;

**ΑΘΑΝΑΣΙΟΣ ΣΚΟΥΜΑΣ:** Υπερβολές.

**ΑΝΔΡΕΑΣ ΛΟΒΕΡΔΟΣ:** Είναι ατυχής η πρόταση. Μπορείτε να την αποσύρετε γιατί σας λέμε όλοι ότι είναι αυτονόητο αυτό.

(CB)

(5AR)

Θεωρώ ότι αν πάρουμε τέτοια απόφαση μας προσβάλλει. Εμείς θα μειοψηφίσουμε σε αυτό. Θεωρούμε ότι είναι αυτονόητη υποχρέωση των πάντων, όχι μόνο των Επιτροπών.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώ σας λέω κατ’ αρχάς ότι υπάρχει μία διαδικασία αυτονόητου. Δεύτερον, θέλω να σας θυμίσω ότι όταν γινόταν η προανακριτική επιτροπή της λίστας Λαγκάρντ, στέλνονταν όλα τα Πρακτικά στους οικονομικούς εισαγγελείς που διερευνούσαν το ίδιο θέμα. Θέλω να σας το θυμίσω αυτό το πράγμα.

Τρίτον, αυτός που αποφασίζει, όσον αφορά το ποινικό μέρος αυτής της διαδικασίας, της οποιαδήποτε διαδικασίας, είναι βεβαίως η δικαιοσύνη. Είναι δεδομένο αυτό. Δηλαδή το να το φέρνουμε εδώ, το να γνωστοποιήσουμε ότι εμείς θα εξετάσουμε και το ζήτημα της ΕΛΣΤΑΤ, κάτι που έχουμε συμφωνήσει όλοι και μάλιστα έχουν γίνει προτάσεις μέσα στο πλαίσιο των καθηκόντων μας, δεν δημιουργεί ούτε υποχρέωση, ούτε αναβολή, ούτε τίποτα που αφορά την ίδια τη δικαιοσύνη.

**ΧΑΡΑΛΑΜΠΟΣ ΑΘΑΝΑΣΙΟΥ:** Γιατί θέλετε να το κάνετε; Μια αιτιολογία.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Αθανασίου, μην ξεχνάτε το εξής: Όπως γνωρίζετε πέρα από το να προλαβαίνουμε τι αποτέλεσμα θα βγάλει η δικαιοσύνη υπάρχει και η διαδικασία του να το σεβόμαστε. Δεν υπάρχει κανένας λόγος.

Εμείς μην ξεχνάτε ότι έχουμε στείλει και στους τρεις θεσμούς επιστολές ότι έχουμε αυτή την Επιτροπή, με την οποία διερευνούμε, και τους καλούμε να μας βοηθήσουν. Θα ήθελα μάλιστα να σας πω το εξής, το πολύ απλό. Εγώ θα συμπλήρωνα -δεν το βάζω ούτε σε ψηφοφορία ούτε καν σαν πρόταση- ότι εμείς μπορούμε να ζητήσουμε και από την προανακριτική αρχή ή από την ανακριτική αρχή όλα τα δεδομένα που έχει αυτή τη στιγμή από την ΕΛΣΤΑΤ, τα οποία πιθανόν να μας στείλει και θα είναι μέσα στο δικό μας πλαίσιο. Δεν φαντάζομαι και αυτό να το αρνείστε, εκτός αν υπάρχουν ζητήματα -από τη δική τους τη μεριά, δεν εννοώ από εδώ- εκτίμησης δημοσίου συμφέροντος και δεν θέλουν να μας τα δώσουν. Άλλο αυτό.

**ΜΑΥΡΟΥΔΗΣ ΒΟΡΙΔΗΣ:** Είναι άλλο αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ε, άλλο είναι. Αυτό είπα εγώ, ότι είναι άλλο.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, νομικά αυτό μπορείτε να το κάνετε, αλλά αφού βγει το βούλευμα του Συμβουλίου Εφετών.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μα, αυτό σας λέω.

**ΧΑΡΑΛΑΜΠΟΣ ΑΘΑΝΑΣΙΟΥ:** Τότε μπορείτε να το κάνετε και πράγματι έχετε δικαίωμα να το κάνετε και θα έλεγα για την καλύτερη διερεύνηση της υποθέσεως μπορείτε να το κάνετε, αλλά μετά την έκδοση του βουλεύματος.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία, ολοκληρώσαμε και με αυτό; Να ζητήσουμε από τον κ. Κόλλια να έρθει μέσα για να συνεννοηθούμε τι να κάνουμε;

**ΜΑΥΡΟΥΔΗΣ ΒΟΡΙΔΗΣ:** Ε, τώρα πέρασε ο χρόνος.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Να έρθει όμως μέσα, μπροστά μας,για να συνεννοηθούμε με τον άνθρωπο.

**ΧΑΡΑΛΑΜΠΟΣ ΑΘΑΝΑΣΙΟΥ:** Μισό λεπτό. Αποφασίσατε να το κάνετε τώρα αυτό; Για να ξέρω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Τι να κάνω;

**ΧΑΡΑΛΑΜΠΟΣ ΑΘΑΝΑΣΙΟΥ:** Θα στείλετε έγγραφο; Την επιστολή, αυτό εννοώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Γιατί, είπα εγώ ότι θα στείλω καμιά επιστολή;

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν θα στείλετε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με συγχωρείτε, με ακούσατε προηγουμένως -δεν ξέρω τι είδους πληροφόρηση είχατε. Εγώ μπορεί να κάνω επιστολή ότι επειδή διερευνούμε κ.λπ. κ.λπ., όταν ολοκληρώσετε ή στον βαθμό που εσείς θέλετε, δώστε μας τα δεδομένα. Και στον βαθμό που θα χρειαστείτε, θα συζητηθεί στην Επιτροπή.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα το κάνετε αυτό;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ως Πρόεδρος έχω δικαίωμα να το κάνω.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα το κάνετε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα το σκεφτώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι, μισό λεπτό, δεν έχετε δικαίωμα ως Πρόεδρος. Ως Πρόεδρος διευθύνετε τη διαδικασία, εξετάζετε μάρτυρες κ.λπ. Εμείς θα το αποφασίσουμε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι, όχι, κάνετε λάθος, κύριε Αθανασίου, και τον ξέρετε τον Κανονισμό. Ο Πρόεδρος της Εξεταστικής Επιτροπής έχει και προανακριτικές εξουσίες. Το ξέρετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Μόνο στην περίπτωση του να ασκήσει τα δικαιώματά του σε περιπτώσεις ψευδορκίας, βίαιης προσαρμογής και ανώμαλης κατάθεσης. Διαβάστε το να το δείτε. Αλλού δεν το έχετε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ε, τώρα, με συγχωρείτε, τώρα θέλετε να συζητήσουμε αυτό το πράγμα;

**ΜΑΥΡΟΥΔΗΣ ΒΟΡΙΔΗΣ:** Εντάξει, αφού συμφωνήσαμε τώρα.

**ΧΑΡΑΛΑΜΠΟΣ ΑΘΑΝΑΣΙΟΥ:** Τι συμφωνήσαμε, Μάκη; Ότι δεν θα το κάνει τώρα, αλλά μετά το βούλευμα.

**ΜΑΥΡΟΥΔΗΣ ΒΟΡΙΔΗΣ:** Ότι δεν υπάρχει τέτοιο ζήτημα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μα, με συγχωρείτε τώρα. Εγώ δεν θα ζητήσω να διακοπεί οτιδήποτε σε σχέση με το γεγονός. Εγώ, στον βαθμό που θα εκτιμήσω ότι πρέπει να σταλεί μια επιστολή στους διενεργούντες προανάκριση, θα ζητήσω ό,τι έχουν, αφότου έχουν ολοκληρώσει, και θα τους γνωστοποιήσω…

**ΧΑΡΑΛΑΜΠΟΣ ΑΘΑΝΑΣΙΟΥ:** Μετά την έκδοση του βουλεύματος.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μα, τι σας λέω, κύριε Αθανασίου; Και θα τους γνωστοποιήσουμε ότι αν έχουν ανάγκη…

**ΧΑΡΑΛΑΜΠΟΣ ΑΘΑΝΑΣΙΟΥ:** Μετά την έκδοση του βουλεύματος να το κάνετε. Αν το κάνετε τώρα όμως, θα ήθελα να λάβουμε υπόψη για να διατυπώσουμε τη μειοψηφία μας στην επιστολή.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Γιατί εσείς μου λέτε εκ δημοσιευμάτων. Ξέρετε, κύριε Αθανασίου, εκ δημοσιευμάτων και πόσα πράγματα έχουν πάθει εκ δημοσιευμάτων πολιτικοί, νομικοί, επιστήμονες αλλά και οι ίδιο οι δημοσιογράφοι, εκ δημοσιευμάτων;

Παρακαλώ να έρθει στην Αίθουσα ο κ. Κόλλιας.

(Στο σημείο αυτό εισέρχεται στην Αίθουσα ο μάρτυς κ. Κωνσταντίνος Κόλλιας)

(PE)

(CB)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Κόλλια, καθίστε. Έχουμε το εξής πρόβλημα. Έχει περάσει πάρα πολύ η ώρα. Ο κ. Κορκίδης δεν έμεινε στη διαδικασία, αλλά ενέκυψε άλλο θέμα που μας κράτησε την τελευταία μία ώρα.

Κατ’ αρχήν, θέλουμε να σας ζητήσουμε συγγνώμη για την καθυστέρηση και την ταλαιπωρία. Έχουμε να σας κάνουμε μία πρόταση, παρά το γεγονός ότι σας ταλαιπωρήσαμε: Να μην γίνει η εξέταση σήμερα, γιατί θα φθάσουμε μέχρι πάρα πολύ αργά ή θα γίνει χωρίς να είναι ολοκληρωμένη και προτείνουμε να βρούμε άλλη ημερομηνία που μπορεί να γίνει. Θέλουμε να μας βοηθήσετε σε αυτό.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Να σας κάνω μία τοποθέτηση τώρα και να αφήσουμε τις ερωτήσεις για άλλη φορά;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν ξέρω, τι λένε και οι συνάδελφοι;

**ΑΝΔΡΕΑΣ ΛΟΒΕΡΔΟΣ:** Να πάει την Τρίτη, μετά τον κ. Ρομπόλη;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Να δω το πρόγραμμα.

**ΓΕΩΡΓΙΟΣ ΑΜΥΡΑΣ:** Είναι ο κ. Ρομπόλης.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συνήθως ο φορέας που είναι πρώτος είναι ο τυχερός. Ο δεύτερος είναι που περιμένει.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Ρομπόλης έχει ξεκινήσει.

Κύριε μάρτυς, ξέρω ότι εργάζεστε. Έτσι δεν είναι;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Βεβαίως.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας παίρνουμε χρόνο και από τη δουλειά σας.

Προτείνω να ολοκληρώσουμε το πρωί με τον κ. Ρομπόλη, να συνεχίσουμε με τον κ. Μίχαλο και αμέσως μετά με τον κ. Κόλλια.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εγώ, πάντως, μπορώ και μετά τον κ. Ρομπόλη. Κανένα πρόβλημα

**ΜΑΥΡΟΥΔΗΣ ΒΟΡΙΔΗΣ:** Εγώ προτείνω, επειδή τον έχουμε ταλαιπωρήσει, να τον βάλουμε πρώτο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα τον βάλουμε δεύτερο, γιατί έχουμε ταλαιπωρήσει πρώτα και τον κ. Ρομπόλη.

Συμφωνούμε να βάλουμε τον κ. Κόλλια δεύτερο;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Οπότε, κύριε Κόλλια, φαντάζομαι ότι θα σας έχουμε μαζί μας γύρω στις 12.00΄ την Τρίτη.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Σας ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εμείς σας ευχαριστούμε και ζητούμε συγγνώμη για την ταλαιπωρία.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεκτή.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρίες και κύριοι συνάδελφοι, λύεται η συνεδρίαση.

Ώρα λήξης: 21:56’

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**